
GRĂDINA DE DINCOLO 


Comentarii mitologice la basmul Harap Alb 



CAPITOLUL I 

CONSIDERAŢII GENERALE 


O definiţie a mitului e greu de dat. Şi aceasta pen¬ 
tru că este îndoielnică găsirea unei singure definiţii 
susceptibilă de a cuprinde toate tipurile şi funcţiile mi¬ 
tului în toate societăţile arhaice şi tradiţionale. (1, p. 14). 

Apărînd la un anumit nivel de dezvoltare al societăţii 
umane, şi anume atunci cînd oamenii s-au unit în jurul 
aceleiaşi credinţe şi cînd a fost necesară transmiterea 
acestei credinţe urmaşilor, mitul redă credinţa oamenilor 
referitoare la geneza şi esenţa lumii, la realitatea supe¬ 
rioară, absolută. Această realitate absolută, sau repre¬ 
zentarea ei în mintea omului arhaic, constituia ele¬ 
mentul Sacru. 

Conform opiniei lui Mircea Eliade, mitul redă o istorie 
sacră, el dezvăluie sacralitatea înfăptuirilor zeilor sau 
eroilor mitici. Deci mitul ar fi o „irupţie a sacrului în 
profan". (1). Această „irupţie" presupune trecerea 
printr-un punct de inflexiune care este alegoria, deci 
printr-un proces de „sublimare". Alegoria este o lege 
obligatorie a mitului pentru că, în primul rând, în 
spaţiul profan nu exista termeni cu care să se descrie 
o experienţă sacră şi, în al doilea rînd, pentru că mitul 
trebuia să ascundă profanilor secretele unei astfel de 
experienţe. Mitul şi ritualul erau secrete păzite cu străş¬ 
nicie. Numai iniţiaţii puteau să le cunoască. Iniţiatul 
societăţilor arhaice conferea sacralitate tuturor activită¬ 
ţilor şi evenimentelor din viaţa sa. Numai sacralitatea 
dădea acestuia ideea de „realitate", „valabilitate" şi „du¬ 
rabilitate" a acţiunii sale. Or, ieşirea din spaţiul profan 

era automat produsă dacă omul arhaic repeta gesturi şi 
acţiuni făcute „la origine",, conform miturilor, de către 
zei sau eroi mitici. Această repetare, urmînd norme stric¬ 
te, prestabilite, reprezintă esenţa ritului. Rezultă deci 
că ritul este o „dramatizare" a mitului. Filologul so¬ 
vietic V. I. Propp, încercînd să găsească originile bas¬ 
mului fantastic, ajunge la aceeaşi concluzie susţinînd 
că în timpul ritualului de iniţiere neofitului i se povestea 
chiar mitul tribului. „Corespondenţa dintre compoziţia 
miturilor şi basmelor, pe de o parte, şi succesiunea acţiu¬ 
nilor ce aveau doc ‘în cadrul iniţierii, pe de alta, ne obligă 
să credem că se povestea [neofitului — N.A.], tocmai 
ceea ce se petrecea cu tînărul, cu acea deosebire că per¬ 
sonajul în cauză nu era el, ci strămoşul, întemeietorul 
ginţii şi al datinilor, cel care, născut în chip miraculos, 
s-a dus în împărăţia urşilor, lupilor etc., aducînd de 
acolo focul, dansurile magice ş.a.m.d." (2, jp. 458). 

Paralel cu schimbarea modului de viaţă al societăţii 
(de exemplu, trecerea de la vînătoare la agricultură), 
elementele suprastructurale (organizarea socială, mitu¬ 
rile, ritualurile etc.), se modifică şi ele. Fenomenul acţio¬ 
nează mai lent asupra miturilor şi mai drastic şi mai 
rapid asupra ritualurilor, acestea din urmă fiind ele¬ 
mente concret-active, generate şi legate intim de condi¬ 
ţiile economice. Ritualurile şi miturile specifice vechiului 
mod de viaţă se modifică, se degradează, diminuîndu-şi 
necesitatea, importanţa şi complexitatea. Ele vor fi în¬ 
locuite cu altele, impuse de noul mod de viaţă, fie îşi 
vor altera esenţa devenind manifestări artistico-profanc 
şi ludic-profane, fie vor dispare pur şi simplu fără urmă. 
De bună seamă, procesul de modificare a formei, fon¬ 
dului şi funcţiei sociale ale vechilor mituri şi ritualuri a 
durat milenii, trecerea sacrului în profan survenind lent 
şi imperceptibil. Desprinzîndu-se de ritual, mitul, al 
cărui caracter sacru slăbeşte şi în cele din urmă se pier¬ 
de, porneşte pe un drum de desacralizare şi demitizare, 
un drum de creaţie profan-artistică, la capătul căruia se 
află basmul. 

„Basmul e ca un rîu în care se varsă toate celelalte 
torente ale culturii populare: mituri, legende, credinţe 
şi practici religioase, concepţii despre lume etc.“, scrie 
O. Bîrlea în Introducere la voi. Antologie de proză 
populară epică. Miturile, legendele şi basmele au suferit 
modificări datorate atît fanteziei artistice a multiplului 
lanţ de povestitori-creatori populari, cit şi neînţelegerii 
de către ei a sensurilor originare ale anumitor alegorii 
şi simboluri. Această neînţelegere a dus ori la elimi¬ 
narea unor elemente originare, ori la modificarea, în¬ 
locuirea sau conversiunea acestora în unele mai apro¬ 
piate de viaţa de zi cu zi a povestitorului. 

Basmul, în dezvoltarea sa, n-a cunoscut numai o de¬ 
plasare în timp ci şi una în spaţiu, care a dus la noi 
modificări şi suprapuneri. Astfel, ,, . .. ceea ce este con¬ 
siderat mit de către un trib, poate deveni basm pentru 
tribul vecin." (1, p. 21). 

Eliminarea tuturor acestor modificări şi suprapuneri, 
apărute într-un mod de viaţă străin (în timp sau spaţiu), • 
celui care a generat mitul originar, eliminare dublată de 
o corectă traducere a simbolurilor şi alegoriilor, ne poate 
duce la acel preţios sîmbure de adevăr şi de istorie atît 
de bine ascuns şi conservat în orice basm. 

Nu ne-am propus să facem un studiu asupra teoriei 
miturilor sau asupra relaţiei mit-basm, dar am consi¬ 
derat necesar să punctăm metodologia şi ipotezele-pre- 
misă folosite în comentariile ce urmează. 

Aceste comentarii încearcă să dezvăluie puncte de ve¬ 
dere posibile (nu şi unice) de interpretare a basmului 
Harap Alb. 

* 

Ritualul iniţierii este un ritual universal. Nu exista re¬ 
ligie, „primitivă" sau „superioară", în care să nu găsim 
într-o formă sau alta Iniţierea. liste un ritual ocult şi 
de aceea se cunoaşte puţin din semnificaţia şi modul său 
de desfăşurare. 

Iniţierea este „drumul" pe care îl parcurge subiectul 
de la starea de profan la starea de iniţiat, este totali¬ 
tatea încercărilor şi obstacolelor, fizice şi morale, pe 
care neofitul trebuie să le depăşească. Astfel, putem 
interpreta drumul şi încercările la care e supus Harap 
Alb, ca fiind o alegorie a ritualului de iniţiere. Drumul 
lui Harap Alb trece prin mai multe trepte de iniţiere, 
reprezentate alegoric în basm prin cele trei încercări 
la care e supus eroul de către, omul spîn (obţinerea salatei 
din grădina ursului, a cerbului de aur şi a fetei lui Roş 
împărat). La capătul acestui şir de iniţieri şi purificări 
eroul atinge starea de iniţiat, de sfînt, reprezentată în 
basm prin încoronarea sa şi căsătoria cu fata lui Roş 
împărat. 

Este posibil ca basmul Harap Alb să cuprindă şi ele¬ 
mente ale ritualurilor de iniţiere ale altor civilizaţii cu 
care poporul nostru a avut contact direct sau indirect. 

Fie că aceste elemente străine au pătruns chiar în 
practica ritualului de iniţiere al strămoşilor noştri, fie 
că ritualul autohton a rămas neschimbat, elementele 
străine fiind asimilate, în timp, numai la nivelul bas¬ 
mului. Nu este exclusă nici o a treia posibilitate şi 
anume ca influenţele străine să fi pătruns atît la ni¬ 
velul practicii ritualului de iniţiere, cît şi la nivelul 
basmului. 

Nu putem avea certitudinea validităţii uneia sau alteia 
dihtre ipotezele de mai sus şi nici nu ne propunem o 
demonstraţie în acest sens, dar considerăm necesar să 
facem unele aprecieri asupra lor. 

Mai probabilă pare cea de a treia ipoteză. E posibil 
ca structura basmului şi prima încercare la care e supus 
Harap Alb (obţinerea salatei din grădina ursului), să 
aibă la bază un ritual de iniţiere autohton. Cît despre 
celelalte două încercări (vînarea cerbului şi peţirea fetei 
lui Roş împărat), ele par a fi bazate pe ritualuri de 
iniţiere superioare, comune popoarelor de cultură înaltă, 
acestea putînd fi elementele străine care au fost asimi¬ 
late la nivelul ritualului sau la nivelul basmului. 

Unele basme (ruseşti, ceheşti, greceşti etc.) prezintă 
asemănări uimitoare cu basmul Harap Alb. Jean Boutiere 
arată asemănarea dintre basmul Harap Alb şi unele bas¬ 
me poloneze din culegerea lui A. Glinski, printre care 
Prinţul Slugobil (Slugobil — slugă albă). Pe de altă 
parte, Al. Chodzko afirmă originea indiană a acestor 
basme culese de Gliniski (3, p. X). Neaşteptate similitu¬ 
dini cu basmul Harap Alb, atît ca structură iniţiatică 
cit şi ca gen de încercări la care e supus eroul, le găsim 
în mituri, legende şi epopei aparţinînd unor epoci şi 
culturi diferite (mitul lui Psihe, Cîntecul Nibelungilor, 
Ramayana etc.). 

Asemănările de care vorbeam se referă îndeosebi la 
elemente, întîmplări şi personaje care apar pe parcursul 
ultimelor două încercări la care este supus Harap Alb. 

Ipoteza unor inserări şi asimilări, la nivelul basmului 
Harap Alb, este foarte controversată de cercetători. 
Unii dintre aceştia susţin că astfel de intervenţii s-au 
produs chiar la nivelul lui Creangă. Astfel T. Sperantia 
scria: „Creangă alege capetele din trei, patru sau mai 
multe basme, leagă aceste capete unele de altele şi face 
un singur basm mare şi ilat“ (4, p. 9). Ovidiu Bîrlea, 
ca şi alţi folclorişti, neagă această ipoteză argumentînd 
prin înlănţuirea armonioasă a episoadelor basmului Ha¬ 
rap Alb şi prin faptul că unele variante populare ale 
basmului sînt mai lungi şi mai complexe decît acesta. 

Sînt cunoscute peste şaisprezece variante populare ale 
basmului Harap Alb, culese din toate zonele ţării (Ora¬ 
dea, Bucureşti, Paşcani, Dorohoi, Maramureş, Hune¬ 
doara, Muscel, Oaş, Cîmpulung Moldovenesc, Tîrgu 
Neamţ etc.), cît şi de la aromînii din Pind. După Ovidiu 
Bîrlea, aceste variante populare atestă neîndoielnic exis¬ 
tenţa tipului de basm cu mult înainte de a fi cunoscut 
şi publicat de Creangă în forma Poveştii lui Harap Alb. 
Analizînd unele elemente din basmul Harap Alb, Bîrlea 
enunţă ipoteza că basmul ar fi fost zămislit în Orientul 
Apropiat sau în vechea lume greacă din Mediterana (4, 

p. 80 ). 

Drumul lui Harap Alb, pe de o parte, şi „drumul" 
iniţierii, pe de alta, prezintă unele analogii. Am văzut 
că „drumul" iniţierii îl duce pe neofit la starea de ini¬ 
ţiat, iar de la iniţierile de tip superior la starea de sacru, 
sfîm. Să ne aducem amirite că Harap Alb pleacă la 
drum trimis de tatăl său, pentru a deveni împărat. Ori 
condiţia de împărat era peste tot (chinezi, japonezi, in¬ 
dieni, egipteni, etiopieni, incaşi, greci, romani etc.), con¬ 
siderată ca o condiţie sacră. 

Astfel, în Japonia, conform legendei, împăratul este 
socotit ca fiind descendent direct al zeiţei Soarelui, Ama- 
terasu, primul Mikado primind numele de Gimmu-Tenno 
(Tenno — rege ceresc). In China, noţiunea de suveran 
(vang) este reprezentată printr-o ideogramă formată din 
trei linii orizontale (Cerul, Omul şi Pămîntul) unite 
printr-o linie verticală care reprezintă privilegiul sacru 
al împăratului de a cunoaşte legile care guvernează cei 
trei factori primordiali si putinţa lui de a-i armoniza. 
La geto-daci exista credinţa că regele, fiind sacru, se 
sfătuia cu zeii, ba chiar putea să poarte numele zeului 
lor Zalmoxis. Citîndu-1 pe Frazer, Gheorghe Muşu arată 
că la unele popoare exista credinţa că este „o strînsă 
legătură între cursul naturii şi mersul sănătăţii căpeteniei 
sacre, că buletinul sănătăţii şi integrităţii corporale a 
suveranului era acela al naturii însăşi; că orice dimi¬ 
nuare a forţelor acestuia putea influenţa în aceeaşi 
direcţie puterile naturii" (5, p. 255). Tot astfel, se ex¬ 
plică „dublul simbolism al legendelor nativităţii lui 
Buddha; semnele care s-au arătat la naşterea pruncului 
Siddharta erau echivoce: prinţul ar fi putut deveni fie 
un suveran universal (chakravartin), fie un iluminat 
(buddha)" (6). în aceeaşi lucrare, citîndu-1 pe Paul 
Mus, Eliade explică: „fiecare dintre oraşele sacre (Roma, 
Babilon, Ierusalim, Bangkok şi altele), se considerau 
Centrul Universului. Iar centrul oraşului sacru îl con¬ 
stituia palatul regal; iar în palat, într-o anumită cameră 
se afla tronul, punctul ultim, pe care sta suveranul" (6). 

Drumul lui Harap 41b nu este un drum fizic, geo¬ 
grafic, ci un drum spiritual, de perfecţionare şi puri¬ 
ficare; un drum de iniţiere; un drum către centru: un 
drum de la starea de profan la cea de sacru, sfînt (echi¬ 
valată alegoric în basm cu cea de împărat, aşa cum am 
văzut). încă de la începutul basmului putem observa 
şi alte asemănări între drumul ce urmează a fi făcut 
de Harap Alb şi „drumul” iniţierii. Iniţierea este un 
,,drum“ între două stări opuse (profan — sacru) lucru 
evidenţiat de basm prin faptul că Harap Alb urma să 
parcurgă drumul său geografic de la „o margine a pă- 
mîntului la altă margine”. „Drumul” iniţiatului este ire¬ 
versibil, aşa cum sugerează şi basmul prin alegoria călă¬ 
torului: „Şi cine apuca a se duce într-o parte a lumii, 
dus rămînea pînă la moarte”. 

La multe popoare, cel ce urma să fie iniţiat era testat 
în prealabil, verificîndu-se dacă el este vrednic să prb 
mească iniţierea. 

în universităţile tibetane, unde se practica o iniţiere de 
tip superior, cel ce urma să fie iniţiat trebuia să treacă 
o probă complexă de admitere. 

In ceea ce priveşte popoarele de cultură primitivă, 
iată ce declară preotul catolic M. Gusinde care, pentru a 
pătrunde tainele riturilor de iniţiere, a trăit ani de-a 
rîndul în mijlocul unui trib din America de Sud, a fost 
primit ca membru al tribului şi a trecut el însuşi prin 
încercările ceremoniei de iniţiere: „ . . . sînt primiţi [în 
grupul celor ce urmează a fi iniţiaţi — N.A.J^ numai 
acei care au dat dovadă de maturitatea cuvenita în ale 
duhului şi trupului, adică acei care sînt cumpătaţi, care 
au o voinţă puternică şi care ştiu mai ales să păstreze 
nestrămutat o taină ce li s-a încredinţat”. „Tinerii îşi 
iau rămas bun de la ai lor” şi pleacă spre locul unde 
urmează să fie iniţiaţi, însă „le iese în cale un «duh* 
mascat [la foarte multe triburi masca unui animal to¬ 
tem], care cheamă la luptă unul cîte unul pe Kloketeni” 
[cei ce urmează să fie iniţiaţi]. După luptă, „bărbaţii 
adunaţi îi cer [tînărului], să dea jos cu propriile sale 

mîini masca de pe capul «duhului». Spre uimirea sa ne¬ 
ţărmurită, el recunoaşte atunci faţa unuia din membrii 
tribului, care de obicei înfăţişează acest «spirit»" (7, 
p. 355). 

Similar, în basmul Harap Alb, Craiul (care îi sim¬ 
bolizează pe bătrînii tribului), îşi încearcă feciorii pentru 
a vedea care este „destoinic a împărăţi peste o ţară aşa 
de mare şi bogată ca aceea" a lui Verde împărat. Mij¬ 
locul de testare folosit este şi el similar celui descris an¬ 
terior. Craiul le iese fiilor săi în cale, mascat în urs, şi 
îi provoacă la luptă, iar celui care are curajul să pri¬ 
mească lupta (Harap Alb), îi dezvăluie adevărata sa 
identitate şi-i zice: „mergi de acum tot înainte, că tu 
eşti vrednic de împărat". 

încercări iniţiatice sau preiniţiatice similare aveau loc 
şi în alte culturi arhaice, la descendenţii triburilor indo- 
europene, de exemplu. Astfel, la germani, tînărul nu era 
admis în clasa războinicilor pînă ce nu se lupta şi uci¬ 
dea un urs uriaş (8, p. 172). 

Se pot prezenta cîteva argumente în favoarea ideii că 
tatăl lui Harap Alb a făcut şi el „drumul" pe care ur¬ 
mează a-1 parcurge fiul său. Astfel, tatăl lui Harap Alb 
are în basm calitatea de Crai, de Suveran, calitate pe 
care mai sus am conisiderat-o ca simbol al sacralităţii 
şi iniţierii. Numai un iniţiat, aşa cum e Craiul, poate să 
testeze pe alţii dacă sînt vrednici să primească iniţierea. 
Harap Alb, sfătuit de Sfînta Duminică, îi cere tatălui 
său, pentru drum, calul, armele şi hainele pe care acesta 
le-a folosit în tinereţe; probabil în acelaşi drum, căci 
calul glăsuieşte către Harap Alb astfel: „ştiu eu pe unde 
te-oi duce la împăratul Roş, pentru că m-au mai purtat 
o dată păcatele pe acolo cu tată-tău în tinereţele lui". 
Din sfatul pe care îl da Craiul fiului său înainte de ple¬ 
care se vede că tatăl cunoaşte multe amănunte din „dru¬ 
mul" pe care urmează să-l parcurgă Harap Alb: „în 
călătoria ta ai să ai trebuinţă şi de răi şi de buni, dar 
să te fereşti de omul roş dar mai ales de cel spîn, 
cît îi putea. Şi la toată întîmplarea calul, tovarăşul tău, 

te-a mai sfătui şi el ce ai să faci, că de multe primejdii 
m-a scăpat şi pe mine în tinereţele mele! Na-ţi acum 
şi pielea asta de urs că ţi-a prinde bine vreodată". 

* 

Să ne oprim acum puţin asupra cîtorva personaje şi 
obiecte care apar în basm. 

Fantasticul personaj Sfînta Duminică, acea „babă 
gîrbovă de bătrîneţe", care îl ajută pe Harap Alb să 
depăşească unele obstacole ale drumului său, poate re¬ 
prezenta pe cel ce iniţiază pe novice, adică bătrînii tri¬ 
bului, şaman, vraci, vrăjitor la popoarele primitive, sau 
maestru spiritual (preot, guru etc.) la popoarele de cul¬ 
tură înaltă. Atît la unele popoare cît şi la celelalte, 
exista credinţa că aceşti „mentori" sînt sfinţi, trăiesc 
foarte mult şi că au puteri supraomeneşti. Calităţi si¬ 
milare are şi Sfînta Duminică (numită în basm şi Cră¬ 
iasa zînelor), care îi mărturiseşte lui Harap Alb: 
„ . .. multe au văzut ochii mei, de atîta amar de vea¬ 
curi cîte port pe umerele acestea. Să aibi tu puterea mea, 
ai vîntura ţările şi mările, pămîntul l-ai da de-a dura, 
lumea aceasta ai purta-o pe degete şi toate ar fi după 
gîndul tău. Prin puterea ce-mi este dată, ştiu dinainte 
ceea ce au de gînd să izvodească puternicii pămîntului 
şi adeseori rîd cu hohot de nepriceperea şi slăbiciunea 
lor". 

Ultima parte a citatului ilustrează superioritatea Sfin¬ 
tei Duminici faţă de „puternicii pămîntului", la fel cum 
vracii-vrăjitori, la popoarele primitive, şi preoţii, la ci¬ 
vilizaţiile de tip superior (Egipt, India ş.a.), deţineau o 
poziţie socială superioară suveranilor, fiind în fapt ade¬ 
văraţii conducători ai colectivităţii. 

Să vedem ce alte caracteristici ale Sfintei Duminici 
mai putem desprinde din basm. Harap Alb ajunge la ea 
în zbor pe calul său, pe un „ostrov mîndru din mijlocul 
unei mări". Ori insula apare cu simboluri diverse (dar 
nu foarte diferite ca esenţă) în multe basme, legende, 
mituri şi cărţi sacre. 

în sens cosmogonic, insula poate simboliza „mani¬ 
festarea", Creaţia; în acest caz apa reprezintă haosul 
primordial dinaintea Creaţiei. Sau, cum susţine Eliade, 
insula poate fi simbolul unui „tărîm transcendent, parti- 
cipînd la realitatea absolută şi deosebindu-se, ca atare, 
de restul Creaţiei stăpînite de legile devenirii şi ale 
morţii" (6). 

O astfel de insulă este Svetadvipa — insula albă — 
din tradiţia hindusă şi budistă (la greci insula fericiţilor 
era numită tot „insula albă" — Leuceea), pe care ajun¬ 
geau în zbor cei ce depăşeau condiţia umană. 

Insula poate fi şi un loc unde trăiau sufletele morţi¬ 
lor „glorioşi" (eroi, aristocraţi, iniţiaţi), aşa cum sînt 
„insulele fericiţilor" din tradiţiile egiptene, celtice, ele¬ 
nistice ş.a. „Insulele fericiţilor" le găsim şi în vechile 
texte alchimice chineze, fiind prezentate ca tărîmuri pa- 
radisiace locuite de iniţiaţi sau magicieni care au obţi¬ 
nut nemurirea. 

Iată deci că în mituri şi legende, depărtate în timp şi 
spaţiu, insula era ocupată de iniţiaţi, sfinţi, magicieni 
sau nemuritori, calităţi pe care basmul le conferă Sfin¬ 
tei Duminici ca locuitoare a unei astfel de insule. 

De obicei, şi aceasta mai ales la iniţierile de tip su¬ 
perior, novicele trebuia să realizeze singur treptele ini¬ 
ţierii, să găsească în el însuşi puterile şi calităţile care 
să-l ducă la perfecţionarea trupului, elevarea spiritului şi 
purificarea sufletului. Cei ce iniţiau urmau doar să-l în¬ 
drume şi să-i supravegheze iniţierea, lucru care concorda 
cu ceea ce îi spune Sfînta Duminică lui Harap Alb: 
„Fii încredinţat că nu eu, ci puterea milosteniei şi inima 
ta cea bună te ajută". 

Rolul şamanilor, şi mai tîrziu al preoţilor, era de a 
face legătura între lumea pămînteană a oamenilor şi 
lumea de dincolo a entităţilor superioare. Exact acesta 
este şi rolul Sfintei Duminici în basm, ea fiind un inter¬ 
mediar între Harap Alb şi urs, pe care îl vom considera 
mai tîrziu ca reprezentare a strămoşului — totem. 




Dacă Sfînta Duminică joacă în basm rolul de şaman 
— vrăjitor — dascăl (aşa cum am considerat), se pune 
întrebarea de ce acest rol revine unei femei? 

Poate fi vorba de o reminiscenţă a matriarhatului. De 
asemenea, la multe triburi din Africa, America de Nord, 
Asia etc., funcţia de şaman — vrăjitor, sau la grecii an¬ 
tici cea de preot, putea fi îndeplinită şi de femei; iar 
la alte triburi (ainii — aborigenii Japoniei, de exemplu), 
şamanii erau aproape întotdeauna femei. 

La unele populaţii din Melanezia, Africa ş.a. cei ce 
iniţiază primesc de la neofiţi o sumă de bani. Aceasta 
poate fi traducerea alegoriei din basm în care Sfînta Du¬ 
minică, în postură de cerşetoare, e miluită cu un ban 
de către Harap Alb. 

Faptul că Sfînta Duminică, învăluită într-un văl alb de 
mireasă, dispare înălţîndu-se în văzduh, are puternice 
rădăcini mitico-rituale. între şamani şi pasăre (în special 
vultur) există o strânsă legătură: „în limba ghiliakilor 
[jveche populaţie asiatică], vulturul şi şamanul sînt 
desemnaţi prin unul şi acelaşi cuvînt: ciam" (2, 
p. 205). La multe triburi siberiene, nord americane ş.a., 
costumul de ceremonie al şamanilor înfăţişează sau adu¬ 
ce cu o pasăre. Aşa numitul „copac de şaman" — un stîlp 
ce are în vîrf imaginea sculptată a unei păsări — re¬ 
prezintă posibilitatea şamanului de a media între lumea 
pămînteană şi cea cerească. „Este uimitor faptul — scrie 
Sternberg — că la buriaţi momentul central al iniţierii 
şamanului îl constituie căţăratul pe un copac înălţat a- 
nume, unirea supremă a şamanului cu divinităţile săvîr- 
şindu-se, dealtminteri, prin căsătoria cu o fecioară ce¬ 
rească . . .“ (2, p. 263). Această hierogamie din practi¬ 
cile şamanilor ar putea explica vălul alb de mireasă pe 
care Sfînta Duminică îl poartă cînd se înalţă în văzduh. 
Ideea similitudinii între Sfînta Duminică şi cel ce ini¬ 
ţiază pe novice va fi reluată şi conturată pe parcursul 
lucrării. Sfînta Duminică este cea care-1 sfătuieşte pe 
Harap Alb să ia cu el la drum calul, armele şi hainele 
pe care le-a folosit tatăl său în tinereţe. Aceste elemen- 

te sînt simboluri care apar des în miturile, legendele şi 
basmele româneşti şi de pretutindeni. 

De exemplu, legenda indiană a vieţii lui Buddha po¬ 
vesteşte că la naştere prinţul Siddharta avea şapte da¬ 
ruri, din care primele două erau: „Ciakra-ratna numit 
scutul dumnezeesc şi calul Aswa-ratna, acel mîndru har- 
măsar care zboară în nori . . (9, p. 20). 

In basmul Harap Alb credem că armele, calul şi hai¬ 
nele simbolizează patrimoniul strămoşesc sau calităţi spi¬ 
rituale ereditare (cum ar fi voinţa, setea de cunoaş¬ 
tere, dragostea de adevăr, puterea de luptă sau altele), 
pe care Craiul le-a transmis fiului său. „Maestrul spiri¬ 
tual" (Sfînta Duminică) îi aduce aminte neofitului (Ha¬ 
rap Alb) că posedă astfel de calităţi, urmînd ca el să şi 
le descopere (aşa cum găseşte calul cu ajutorul jărate¬ 
cului), şi să le folosească în „drumul" său. în general, 
în interpretarea de faţă a basmului Harap Alb, am con¬ 
siderat majoritatea personajelor, care apar de-a lungul 
povestirii, ca fiind personificări ale trăsăturilor morale 
şi spirituale ale eroului. Fiind vorba de o iniţiere, Ha¬ 
rap Alb nu parcurge drumul său în macrocosmos ci în 
microcosmosul intern, propriu. Ori, în acest caz (ac¬ 
ceptat ca ipoteză la începutul comentariilor), tot ce apare 
în basm în spaţiul macroco9mic (oameni, animale, obi¬ 
ecte) reprezintă, de fapt, simbolic ceea ce apare în rea¬ 
litate în spaţiul microcosmic (virtuţi, patimi, stări afec¬ 
tive, memorie, suflet, experienţă etc.). Cu unele plea¬ 
că la drum, altele le descoperă sau le dobîndeşte p: 
parcurs, e subjugat de patimi (omul spîn), dar le învinge 
cu ajutorul virtuţilor şi calităţilor, purificîndu-se şi ob- 
ţinînd în final starea de iniţiat. 

Folosirea acestei alegorii în basmul Harap Alb nu este 
un caz singular, ea putînd fi recunoscută şi în alte bas¬ 
me sau mituri. 

Cel mai complet exemplu în acest sens, mi se pare a 
fi legenda vieţii lui Buddha. Legenda spune că sub co¬ 
pacul Boddhi, în noaptea dinaintea iluminării, Buddha 
s-ar fi luptat cu îngerii răului, cei mai puternici Demoni 

ai lui Mara (Satana), „toţi vrăjmaşii care se războiesc cu 
înţelepciunea şi cu Lumina", toată „ceata de patimi, 
grozăvii, nepriceperi, destrăbălări, toată prăsila beznei 
şi a spaimei. Toţi îl urau pe Buddha şi căutau sa-i spul¬ 
bere gîndul, ca să îndepărteze Adevărul de El" (9, p. 
112). Cei zece Demoni erau „duhurile rele din fundul 
inimii" lui Buddha, erau „cele zece Păcate capitale": 
Egoismul, îndoiala, Vrăjitoria, Dorinţa sexuală, Ura, 
Lăcomia de zile, Lăcomia gloriei, Mîndria, Iubirea de 
sine şi Ignoranţa. învingîndu-şi, cu ajutorul Virtuţii, 
proprii săi Demoni, prinţul Siddharta Sakyamuni s-a pu¬ 
rificat atingînd starea de Buddha. Am dat acest exemplu, 
ca şi altele din comentariile de faţă, cu singurul scop de 
a putea înţelege mai bine mecanismul subtil al alegoriei. 
Trebuie înţeleasă trecerea de la obiectul reprezentat (cel 
din realitate), la reprezentare (din basm sau legendă), 
pentru a putea parcurge drumul invers, de la simbol la 
ceea ce este simbolizat. 

în basmul ITarap Alb mai apar personaje ca: omul 
spîn, Roş împărat, fata lui Roş împărat, Crăiasa albine¬ 
lor, Crăiasa furnicilor, Gerilă, Ochilă, Flămînzilă, Seti- 
lă, Lăţi-Lungilă. Pe toţi i-am considerat ca fiind per¬ 
sonificări ale trăsăturilor morale şi spirituale ale eroului. 

Să ne oprim puţin asupra omului spîn, urmînd ca per¬ 
sonajele celelalte să fie studiate la timpul cuvenit. 

Spînul reprezintă ceea ce este mai rău şi mai urît în- 
tr-un om, în cazul nostru în Elarap Alb. Omul spîn ar fi 
unul, mai multe sau toate Păcatele din sufletul eroului, 
precum Egoismul, Ura, Ignoranţa, Dorinţa, etc. După 
părerea lui George Călinescu, acest personaj este spîn 
pentru că în popor există o străveche credinţă potrivit 
căreia o deficienţă sau o anomalie fiziologică e însoţită 
de o defecţiune morală corespunzătoare. De obicei aceştia 
sînt consideraţi răi, cruzi, perfizi, linguşitori, în stare 
de a deochia etc. (4). O superstiţie din Moldova sfă¬ 
tuieşte: „De omul roş, spîn şi însemnat, să te fereşti, că-i 
buclucaş" (10, p. 18). 

Fazele prin care trece relaţia Harap Alb — omul spîn, 
de-a lungul basmului, ni se par similare cu fazele prin 
care trece relaţia Om — Păcat de-a lungul vieţii. Să le 
urmărim sumar. 

Copil fiind, Fîarap Alb nu auzise de şi nu-1 cunoştea 
pe Spîn (era pur şi nevinovat şi deci nu cunoştea pati¬ 
ma şi păcatul). 

La pubertate, Fîarap Alb află despre Spîn de la tatăl 
său, care-1 previne că e un om rău şi primejdios, deci să 
se ferească de el cît poate. într-adevăr, în viaţă, părinţii 
sînt cei care încearcă prin educaţie să ţină departe Pă¬ 
catele de fiii lor. 

în timpul călătoriei, Spînul îi apare lui Harap Alb sub 
diferite înfăţişări, încercînd să-i devină slugă. Harap 
Alb îl refuză (fără să ştie însă de ce), conform sfatului 
dat de tatăl său. Pînă la urmă, datorită şireteniei, Spînul 
reuşeşte să se tocmească slugă la Harap Alb, dar nu peste 
mult timp situaţia se răstoarnă, fiul Craiului devenind 
robul Spînului (alegorie a faptului că a ajuns robul pro¬ 
priilor sale Păcate). 

La sfîrşitul basmului, după ce eroul trece cu bine toa¬ 
te încercările prin care Spînul vroia să-l piardă, după ce 
moare şi învie, Spînul este ucis de calul năzdrăvan. 
Aceasta ar reprezenta ideea că după trecerea treptelor 
de iniţiere, Harap Alb obţine starea de Puritate, înfrîn- 
gîndu-şi definitiv Păcatul. 

Putem întrezări aici răspînditul motiv arhaic al Pă¬ 
catului originar care presupune, la nivelul gîndirii mi¬ 
tice, Patimile eroului mitic (simbolizate în basm prin 
încercările supraomeneşti la care e supus Harap Alb). 
Purificarea, moartea şi învierea, iniţierea, reprezintă sfîr¬ 
şitul Patimilor, mîntuirea eroului mitic şi eliberarea sa 
de jugul propriului său Păcat originar (omul spîn). 

Dealtfel, Spînul ştia că Harap Alb se poate elibera 
din robie numai prin efectuarea ritualurilor de purifi¬ 
care şi iniţiere. El îi mărturiseşte fiului de Crai: ,,şi atîta 
vreme să ai a mă sluji, pînă cînd îi muri şi iar îi în- 

via" (moartea şi învierea eroalui sînt simbolul iniţierii 
acestuia). 

Astfel prezentat, Spinul apare ca un personaj demo¬ 
nic, diavolesc, lucru confirmat şi de o variantă aromînă 
a basmului Harap Alb (Ficiorlu şi draclit, culeasă de T. 
Papahagi) în care rolul Spinului e jucat de diavol. 

In acest caz, episodul cu fîntîna, din basm, ne apare 
straniu căci toate elementele din această secvenţă (cobo- 
rîrea după apă — degradare a unei cufundări în apă — 
jurămîntul, schimbarea condiţiei eroului, căpătarea unui 
nume nou etc.) ne confirmă că este vorba de un botez. 
Explicaţia faptului că un personaj diavolesc apare în 
postură de botezător, o putem găsi la scriitori şi filozofi 
cum sînt Iustin Martirul (secolul II î.e.n.), Augustin 
(secolul IV—V e.n.), Tertulian (secolul II—III e.n.) ş.a., 
care susţin ideea că Diavolul şi demonii imită pe Dum¬ 
nezeu şi lucrurile divine. „Diavolul — scrie Tertulian 
în De praescriptione haereticorum — botează şi el anu¬ 
mite persoane, pe credincioşii săi şi făgăduieşte iertarea 
păcatelor prin curăţirea cu apă" (11, p. 31). 

Ca o paranteză, să vedem un alt simulacru de botez pe 
care îl găsim într-o variantă a basmului Harap Alb 
(Cu Nic-a Cimpului, culeasă la Stînca — Tg. Neamţ). 
Pentru a fi botezat, Nic-a Cimpului, copil din flori, 
pleacă cu mama sa într-o „pădure mare, mîndră şi fru¬ 
moasă", foarte departe de sat. Mama se aşază jo«, la 
rădăcina unui copac foarte înalt, ales de ei, iar fecio¬ 
rul se urcă în vîrful acestuia. La originea acestui episod 
din basm se pare că stă ritualul arhaic autohton de dă¬ 
ruire a noului născut unui arbore sălbatic ales din pă¬ 
dure. în cadrul acestui vechi ritual de dendrolatrie, 
foarte răspîndit la populaţiile carpato-dunărene, părinţii 
aduceau copilul şi îngenuncheau la rădăcina copacului 
(aşa cum face mama feciorului în basm). Faptul că Nică 
se urcă în vîrful copacului s-ar explica prin aceea că 
„înfrăţirea noului născut ca copacul (de regulă bradul 
— arborele sacru prin excelenţă la români) se făcea, în 
trecut, în baza credinţei generalizate că în vîrful arbo- 

relui era scrisă soarta copilului" (12, p. 53). Probabil 
pentru a da o explicaţie logică acestor gesturi şi datorită 
influenţei ritualului creştin, în această variantă a bas¬ 
mului a apărut ulterior faptul că Nică vede din vîrful 
copacului o trăsură cu un împărat şi un mitropolit care 
îl vor boteza creştineşte. 

Revenind la basmul nostru, să vedem de ce Spînul îi 
schimbă numele fiului de Crai şi de ce îl numeşte Harap 
Alb. 

Faptul că fiul de Crai e numit Harap (rob) cores¬ 
punde, din punct de vedere logic, pe plan epic (HaraD 
Alb ajunge sluga Spînului), pe plan spiritual (fiul de 
Crai devine robul propriului său Păcat) cît şi pe plan 
istoric. 

Spunem „şi pe plan istoric" pentru că într-adevăr copiii 
multor triburi din America, Australia şi din alte părţi, 
care nu au îndeplinit încă ceremoniile de iniţiere, erau 
folosiţi ca slugi. Munca grea şi umilitoare de rob — 
susţine exploratorul Swan — le biciuia astfel ambiţia, 
încît nu pregetau nimic oentru a trece prin înfricoşătoa¬ 
rele încercări ale ritualului de iniţiere (7, p. 351). 

Această dorinţă aprigă de a scăpa de robie, prin în¬ 
făptuirea iniţierii, (asociată în basm cu moartea tempo¬ 
rară a eroului), o găsim chiar în spusele lui Harap Alb: 
„Şi de-aş muri mai degrabă, să scap odată de zbucium, 
decît aşa viaţă mai bine moartea de o mie de ori". 

Fiul de Crai e numit de Spîn „Harap Alb" pentru că 
robii erau de regulă ţigani, tătari, arabi, negri şi spre 
deosebire de aceştia el era un rob alb. După Jeam Boutie- 
re, un personaj cu astifel de nume nu mai apare în fol¬ 
clorul românesc. în unele basme bulgare apare un per¬ 
sonaj negru, numit Arap, care poate, cînd vrea, să se 
facă alb (18, p. 315). 

Faptul că omul spîn îi schimbă numele eroului, se 
poate interpreta prin aceea că la multe popoare, în tim¬ 
pul «au după iniţiere, neofitul primea alt nume. Această 
schimbare poate fi legată de ideea morţii şi învierii sim¬ 
bolice, prezentă în orice ritual de iniţiere. 

Care este raţiunea acestei morţi temporare pe care o 
suferă novicele în timpul iniţierii? 

Ritualul de iniţiere presupune trecerea neofitului de 
la un mod de viaţă la altul, este un ritual la hotarul 
dintre două vieţi. Apare normal deci ca ritualul să în¬ 
ceapă cu moartea neiiniţiatului şi să se termine cu naş¬ 
terea iniţiatului. Această moarte şi reînviere este sim¬ 
bolică numai pentru noi, căci neofitul era convins că 
moare şi renaşte cu adevărat. 

La multe populaţii primitive cei ce urmează să fie 
iniţiaţi sînt vopsiţi pe tot trupul în alb — culoarea 
morţii (o altă posibilă explicaţie a numelui lui Harap 
Alb), iar pe toată durata iniţierii ei nu sînt consideraţi 
oameni vii, ci fiinţe asemănătoare duhurilor. 

în afară de iniţierea spirituală şi mistică, neofitul era 
supus la cazne fizice deosebit de severe. La indienii man- 
dan din America de Nord, de exemplu, caznele se suc¬ 
ced pînă cînd tînărul cade jos. El e lăsat să zacă acolo 
pînă moare (ceea ce se întîmplă foarte rar), sau îşi 
revine singur în fire. Există credinţa că Marele Duh ori 
îl ia cu el în „împărăţia morţii", ori îl trezeşte pentru 
o viaţă nouă. După ce iniţierea se consideră terminată 
şi tînărul e primit în trib, el se întoarce acasă cu tru¬ 
pul vopsit în roşu — culoarea vieţii şi a bucuriei (7, 
p. 359—361). 

La aceste populaţii se crede că moartea şi renaşterea, 
trecerea prin „împărăţia morţilor" conferă neofitului 
puteri şi calităţi magice. Moartea şi renaşterea simbo¬ 
lică s-au păstrat şi în cadrul iniţierilor de tip superior 
ale popoarelor de cultură înaltă. în India, de exemplu, 
iniţierea vedică era privită ca o a doua naştere, iar cele 
trei caste superioare, pentru care această iniţiere era 
obligatorie, primeau epitetul „Dvia", adică „de două 
ori născuţi" (13, p. 110). 

Filologul V. I. Propp, realizînd analogia între ceea 
ce se petrece cu neofitul în cadrul ritualului de iniţiere 
şi aventurile eroului de basm, concluzionează că ritualul 

iniţierii constituie cel mai vechi fundament al basmului 

(2, p. 456). 

în basmul Harap Alb, drumul eroului, cuprinzînd cele 
trei încercări, reprezintă (aşa cum am considerat de la 
început) trei trepte de iniţiere diferite, fiecare fiind su¬ 
perioară celei anterioare. 

La nivelul gîndirii omului arhaic — subliniază Mir- 
cea Eliade — se produce o aceeaşi asimilare între călă¬ 
torie şi ceremoniile de iniţiere, care la rîndul lor nu 
sînt decît prefigurări ale morţii (14, p. 13). Vom căuta 
deci să descoperim în peregrinările lui Harap Alb, ele¬ 
mentele a trei iniţieri, respectiv a trei morţi şi învieri 
simbolice, la care este supus eroul. 





CAPITOLUL II 
GRĂDINA DE DINCOLO 


Vom încerca în cele ce urmează să arătăm că obţi¬ 
nerea de către Harap Alb a salatei din grădina ursului 
păstrează amintirea unui ritual de iniţiere, comun po¬ 
poarelor de organizare tribală, cu religie totemică. 

Ritualul de iniţiere fiind un ritual secret (pentru copii 
şi femei), se celebra departe de trib, înăuntrul şi în preaj¬ 
ma unei case anume amenajate în acest scop. De regulă 
casa iniţierii se găsea într-o pădure, şi aceasta pentru ca 
ritualul să fie ascuns de ochii profanilor şi pentru că 
pădurea reprezenta în miturile şi credinţele acestor popu¬ 
laţii „tărîmul de dincolo". Legătura dintre iniţiere şi 
moarte, enunţată mai înainte, va fi reluată mai pe larg 
în cele ce urmează. 

In general, basmele au păstrat localizarea casei ini¬ 
ţierii ca în realitate. Astfel, în varianta populară Cn 
Nic-a Cîmpului a basmului Harap Alb, eroul, după ce 
a fost botezat, locuieşte însoţit de mama sa un an (apa¬ 
rent fără nici un suport logic) într-un bordei făcut în 
pădure, departe de sat, neştiut de nimeni. 

Casa iniţierii lui Harap Alb, însă, nu se găseşte în¬ 
tr-o pădure, ci pe o insulă, probabil datorită unei schim¬ 
bări ulterioare în lungul drum de modificări parcurs de 
basm. Totuşi, la o cercetare mai atentă, vom vedea 
că unele elemente reale sînt păstrate şi în acest basm. 

Harap Alb ajunge pe insulă dus de cal în zbor, ,,pe 
deasupra codrilor". Insula reprezintă ca şi pădurea un 
„loc secret", fiind aptă deci pentru un ritual ca acela 
al iniţierii. De asemenea, am văzut mai înainte că pentru 

multe popoare insula, ca şi pădurea, constituia locul lande 
trăiau sufletele morţilor. 

Ca şi în cadrul ritualurilor de iniţiere. Harap Alb 
ajunge la o „căsuţă singuratică". în plus, basmul men¬ 
ţionează că pe ea „era crescut nişte muşchi pletos de 
o podină de gros", ceea ce denotă vechimea casei, sau 
încercarea de a fi camuflată. 

Este normal ca eroul să găsească aici pe cel ce ur¬ 
mează să-l iniţieze. într-adevăr, vrăjitoarea „îl întîm- 
pină în pragul uşii"; mai mult, ea ştie exact pentru 
ce a venit Harap Alb acolo: „Află acum că ei sînt 
Sfînta Duminică şi ştiu ce nevoie te-a adus pe la mine. 
Spînul vrea să-ţi răpuie capul cu orice chip şi de aceea 
te-a trimis să-i aduci salăţi din grădina ursului . . . Ră- 
mîi aici în astă noapte, ca să văd ce-i de făcut". 

Harap Alb stă în casa iniţierii cam o zi şi o noapte, 
în realitate, perioada de iniţiere este mult mai mare, va¬ 
riind în funcţie de trib de la cîteva luni la cîţiva ani. 
Scurtarea în basm a perioadei respective a apărut pro¬ 
babil datorită faptului că basmul se foloseşte, de regulă, 
de un alt timp decît cel real (distanţe uriaşe sînt par¬ 
curse iîntr-o clipă, eroul creşte într-un an cît alţii în 
zece etc.). 

în această perioadă neofitul primeşte de la „dascăl" 
o iniţiere complexă a trupului şi a spiritului. El e supus 
la cazne fizice şi la o disciplină specială a trupului; îi 
sînt împărtăşite meşteşugurile celor vîrstnici, deprinde¬ 
rile şi îndemînările lor, poveţe cu privire la hrană şi 
pregătirea ei; i se ţin „prelegeri" despre purtare, mora¬ 
lă, datorie, respect, supunere, altruism. Punctul cul¬ 
minant este atins cînd tînărului îi sînt dezvăluite mitu¬ 
rile, obîrşia sacră a tribului, „duhurile", dansurile şi 
ritualurile magice, prinosurile şi sacrificiile obligatorii, 
ornamentele sacre, interdicţiile, datinile tribului. Sub 
ameninţarea morţii toate acestea vor fi ţinute într-un 
secret deplin toată viaţa. 

Basmul Harap Alb nu descrie deloc această perioadă. 
Am văzut la început că basmul nu poate să păstreze 


25 




I 

memoria întregului ritual, existînd deci etape şi eWmente 
ale ritului care nu apar deloc, apar sumar sau modifi¬ 
cate. De asemenea, în basm pot apărea elemente străine 
de ritul originar. 

După părerea exploratorului elveţian Felix Speiser, 
esenţa, punctul culminant şi final al ritului primitiv de 
iniţiere este ceremonia iniţierii. 

Animalele (la triburile de vînători) sau plantele (o- 
dată cu apariţia populaţiilor agrare) absolut necesare 
pentru existenţă, se găsesc sub paza unor entităţi mis¬ 
tice, superioare. Aceste „duhuri" îşi împart darurile nu¬ 
mai celor ce au îndeplinit ceremonia iniţierii, deci celor 
ce s-au arătat vrednici de ele. în copilărie, cei ce ur¬ 
mează a fi iniţiaţi, au fost hrăniţi de părinţii lor; acum 
însă, în pragul maturităţii, ei trebuie să cîştige hatîrul 
„duhului" pentru a putea vîna, pescui sau cultiva. în 
acest scop, în perioada de pregătire a iniţierii şi în tim¬ 
pul ei, pînă la ceremonia finală a iniţierii, harana de că¬ 
petenie a tribului e considerată tabu pentru neofiţi. La 
populaţiile primitive, puterea mistică mai mare peste 
animalele sau plantele trebuincioase tribului este „du¬ 
hul strămoşilor" (de cele mai multe ori un animal to¬ 
tem), iar la populaţiile agricole „duhul rodniciei" (7, 
p. 352h 

Dacă ursul din basmut Harap Alb este un „duh al 
rodniciei" sau un animal totem, nu putem şti cu exacti¬ 
tate. Putem gresupune că este vorba de un animal to¬ 
tem pentru ca, în general, copiii, tinerii neiniţiaţi şi fe¬ 
meile erau speriaţi de bătrînii tribului mascaţi în „du¬ 
hul strămoşilor" (aşa cum Craiul şi-a speriat feciorii 
mascîndu-se în urs). 

Dacă vom considera ursul din basm ca animal totem, 
atunci familia Craiului ne apare ca o reprezentare ale¬ 
gorică a tribului. Craiul îi simbolizează, în acest caz, 
pe bătrînii iniţiaţi ai tribului (poate chiar şeful tri¬ 
bului), iar feciorii săi pe tinerii neiniţiaţi. 

De fapt, legătura dintre tribul cu sistem social şi re¬ 
ligios totemic — pe de o parte, şi familie — pe de altă 

parte, nu este greu de făcut. Avînd strămoş comun (to¬ 
temul), membrii tribului se considerau rude, formînd o 
„familie". De aici interdicţia ca doi tineri din acelaşi 
trib să se căsătorească între ei, şi apariţia exogamiei. 
E posibil ca ursul din basm să întruchipeze ambele en¬ 
tităţi (animal totem şi duh al rodniciei), fenomen ce se 
întîlneşte în credinţele, miturile şi ritualurile multor 
populaţii arhaice. 

Astfel, în Siberia şi Alaska ursul era considerat un 
animal lunar, pentru că dispare iarna şi apare primăvara 
aşa cum astrul dispare şi apare în fiecare lună. De aici 
şi legătura care era făcută între urs şi ciclul vegetal 
(care este comandat de Lună) şi legătura dintre urs şi 
om (al cărui strămoş era considerat) prin faptul că omul 
are o viaţă asemănătoare celei a Lunii (naştere—creşte¬ 
re—moarte). Şi la indienii din America de Nord, con¬ 
form unor mituri culese de exploratorul Petitot, ursul 
era pus în legătură cu ciclul vegetal, de data aceasta ca 
păzitor al vremii. Astfel, ursul era considerat stăpînul 
cerului şi păzea un copac uriaş în crengile căruia erau 
atîrnaţi saci de piele ce conţineau ploaia, furtuna, nin¬ 
soarea, vremea frumoasă, căldura etc. 

La multe triburi ursul era divinizat ca animal totem. 
Unele triburi siberiene şi altaice, ojibwaii şi algonkinii 
din America de Nord ş.a., dădeau ursului denumiri ca: 
Bătrînul, Stăpînul, Bunicul, Marele Unchi. Locuitorii 
Siberiei şi ainii îngropau urşii în cimitire ca pe nişte ru¬ 
de, iar popoarele ugro-finice îl considerau animal sacru. 

La koriacii şi ghiiliacii din nond-estul Siberiei, la din- 
ghiţii şi haidaşii din America de Nord şi la tongaşii din 
Polinezia, ursul este prezent în ceremoniile de iniţiere. 
La indienii porno din California de Sud, candidaţii erau 
iniţiaţi de ursul grizzly care îi „omora" în timpul ri¬ 
tualului. La unele triburi femeile (ca neiniţiate) erau su¬ 
puse unor interdicţii riguroase în ceea ce priveşte ursul 
şi vînarea lui. La foarte multe triburi din America de 
Nord, ursul era considerat „patron al sănătăţii", care 
a dat oamenilor (conform miturilor) plantele medicinale. 

Conduşi de un şaman mascat în urs, indienii nord-ame- 
ricani practicau ritualuri curative. 

Cultul ursului la geto-daci, daco-romani şi români a 
fost studiat de mulţi cercetători ale căror opinii au fost 
menţionate de Romulus Vulcănescu în cartea sa Măştile 
populare. Studii de arheologie, de paleoetnografie, de mi¬ 
tologie şi de etnologie, confirmă caracterul totemic şi 
sacru al cultului ursului pe teritoriul carpato-dunărean. 
Şi astăzi pentru urs se foloseşte în popor apelativul 
„Moş“, probabil ca o reminiscenţă a calităţii mitice de 
animal-strămoş ce era acordat în vechime ursului. 

După unii cercetători, cultul ursului la unele vechi tri¬ 
buri carpato-dunărene a impus ulterior unele elemente 
urseşti în persoana zeului antropomorf Zalmoxis. Aceste 
elemente s-ar găsi atît la nivelul legendei zeului (potri¬ 
vit căreia la naştere Zalmoxis a fost învelit într-o piele 
de urs), cît şi la nivelul onomasticii acestuia. După unii 
cercetători (Lagarde, Deubner, Rohde, Rdsler, Pick, Ka- 
zarow şi în special Reys Carpenter), Zalmoxis ar fi un 
zeu ursesc (Bărengott), al cărui nume provine diii îm¬ 
binarea cuvintelor trace „zalmo“ (piele, blană) şi ,,oxis“ 
(urs). Mai mult, Carpenter, susţinînd ideea identităţii 
dintre Zalmoxis şi Gebeleizis (acesta din urmă fiind 
doar o ipostază uraniană a primului), demonstrează că 
„Beleizis" provine din ,,Meleizis“, care în limba tracă 
ar însemna „mîncător de miere" adică urs (15, p. 108). 

Cultul ursului la geto-daci, ca animal totem şi ani¬ 
mal sacru, a produs o serie de obiceiuri, superstiţii de 
medicină magică, jocuri cu măşti etc., care au supra¬ 
vieţuit pînă în zilele noastre. 

Iată cîteva superstiţii populare de medicină magică (cu¬ 
lese de Romulus Vulcănescu), legate de considerarea 
ursului ca animal sfînt, binefăcător, cu puteri curative 
supranaturale: pentru diferite boli, bolnavului i se re¬ 
comanda să poarte asupra sa dinţi, gheare sau păr de 
urs; să fie călcat de un urs sau de un jucător mascat în 
urs; să fie afumat cu păr de urs; să fie descîntat „de 
desfăcut de urs"; să joace mascat în urs de Anul Nou, 

sau să atingă jucătorul mascat în urs; să folosească di¬ 
ferite alifii şi leacuri preparate din fiere, untură sau 
sînge de urs (15, p. 241). 

Interesant este faptul că „culegerea plantelor medici¬ 
nale cu efecte curative asupra unor animale, pentru a 
avea efect şi asupra omului, se făcea în deghizarea cu 
măş'tsle-costume ale animalelor respective" (15, p. 243). 
Astfel, plantele de leac proprii „medicinii ursului" erau 
culese de oameni mascaţi şi ulterior doar parţial mascaţi 
în urs. Rolul maştilor-costume şi al maschetelor (în spe¬ 
cial cea de mînă numită „buruienar" sau „palmar de 
leac"), aveau totodată rolul protejării magice şi reale 
a diferitelor părţi ale corpului. 

Dacă am considera salata ursului, din basmul Harap 
Alb, ca fiind o plantă de leac, atunci mascarea în urs a 
eroului pentru culegerea ei este explicată pe deplin de 
această superstiţie populară de medicină empirică. 

Pentru indienii din tribul Osage din America de Nord, 
Ursul Negru era spirit păzitor, animal totem, duh al 
rodniciei şi simbol al longevităţii şi nemuririi. Un mit 
al acestui trib susţine că Ursul Negru a înfăptuit pentru 
prima dată activitatea sacră de a culege şi a aduna roa¬ 
dele pămîntului, retrăgîndu-se apoi pentru şapte luni 
(iarna) într-o peşteră pentru hibernare (16). Această 
poveste sacră este recitată în timpul ritualului în care 
membrii tribului reactualizează dramatic mitul, imitînd 
mascaţi în urs gesturile şi activităţile pe care le-a făcut 
la origine strămoşul mitic, Ursul Negru. Dacă un mit 
şi un ritual de iniţiere similare ar sta la baza încercării 
pe care o înfăptuieşte Harap Alb, atunci gesturile ero¬ 
ului (culegerea şi adunarea, mascat în urs, a plantelor 
din grădina ursului împărat), ar primi o explicaţie plau¬ 
zibilă. Adormirea ursului în basm ar corespunde intrării 
în hibernare a ursului mitic, simbol al hibernării naturii 
şi vegetaţiei pe timpul iernii. Mitul nord-american mai 
adaugă că trupurile oamenilor sînt făcute din trupul Ur¬ 
sului Negru, ceea ce ar întări nevoia rituală a mascării 



Vedem deci că în miturile, povestirile şi credinţele 
folclorice ale multor populaţii de pe glob, ursul apare 
sub diferite forme ca zeu, strămoş, totem, animal sacru, 
duh al rodniciei, spirit păzitor, spirit supranatural cu 
puteri curative etc. 

Se pot da multe exemple în acest sens, dar am pre¬ 
ferat să selectăm cîteva care ne-ar putea ajuta în con¬ 
tinuare la înţelegerea ritualului care, probabil, a consti¬ 
tuit originea primei încercări la care e supus eroul din 
basmul Harap Alb. 

* 

Dacă etapa iniţierii spirituale şi fizice a neofitului 
este aproape „uitată" în basm, în schimb ceremonia fi¬ 
nală a iniţierii, fiind punctul culminant şi spectaculos 
al ritualului, s-a păstrat mai bine. Exista credinţa că, 
pentru a obţine putere asupra animalelor sau plantelor 
de care depindea existenţa sa ulterioară, neofitul trebuia 
să fie omorît (înghiţit) de animalul totem care deţinea 
această putere. Prin înghiţire, neofitul era dus în lumea 
strămoşilor, care erau puternici pentru că se găseau în 
„lumea de dincolo", considerată izvorul tuturor lucru¬ 
rilor din lumea pămînteană. Apoi, animalul îl regur¬ 
gita ca pe un iniţiat, ca pe un om cu totul nou. (La 
tribul Kafrii din Africa, cuvîntul „iniţiere" înseamnă 
„reînnoire".) Neofitul reînvia ca membru a)l ginţii. 

Cultul animalului totem era specific populaţiilor de 
vînători. Paralel cu apariţia agriculturii, se dezvolta cul¬ 
tul strămoşilor. Strămoşii preiau însă, în mare parte, 
vechile atribute ale animalului totem şi în principal ca¬ 
pacitatea de a „oferi" omului hrană şi puteri magice 
necesare traiului. La popoarele agrare, străbunii sînt ace¬ 
ia care, de regulă, „dăruiesc" fertilitatea; ei trimit de 
unde se află, din pămînt, roadele acestuia. Cultul anima¬ 
lului totem nu a dispărut însă total, odată cu înlocuirea 
armelor de vînătoare cu uneltele agricole; el a persistat 
la multe triburi de agricultori şi în special la cele de gră¬ 
dinari (grădinăritul fiind cea mai timpurie îndeletnicire 

agricolă). Este, probabil, nivelul istoric unde îşi află ori¬ 
ginea grădina ursului din basmul Harap Alb. Eroul nu 
mai primeşte în dar de la totem puterea magică de a 
vîna animale, ci puterea şi permisiunea de a smulge pă- 
mîntului roadele sale. Pădurea, ca loc al iniţierii şi întîl- 
nirii dintre neofit şi totem, din miturile triburilor de vî- 
nători, e substituită în basm prin grădină. 

în general, în mit, eroul se întîlneşte cu animalul 
totem şi este înghiţit de acesta din urmă. Din motive 
lesne de înţeles, ritul nu putea produce întîlnirea dintre 
tînăr şi animalul totem, înfăptuindu-se întîlnirea dintre 
neofit şi substitutul animalului, care de regulă era dască¬ 
lul vrăjitor, sau alt membru al tribului, mascat în to¬ 
tem. în acest punct deci, basmul Harap Alb îşi are sor¬ 
gintea în mit şi nu în ritual, căci eroul se întîlneşte chiar 
cu animalul totem (Ursul împărat) şi nu cu o mască 
a acestuia. 

Nici înghiţirea neofitului nu putea fi realizată în rit, 
ea fiind înfăţişată simbolic (deci tot o substituire a ges¬ 
tului mitic) sub diferite forme. Cele mai frecvente în¬ 
făţişări simbolice ale „înghiţirii" sînt intrarea neofitului 
în casa iniţierii, care are elemente zoomorfe (uşa repre- 
zentînd botul căscat al animalului), sau pur şi simplu 
îmbrăcarea (mascarea) neofitului în pielea animalului. 
Iată deci, că în acest punct ritualul şi nu mitul a fost 
la originea basmului Harap Alb, căci eroul îmbracă pie¬ 
lea de urs pe care o avea de la tatăl său. Deci, aşa cum 
am enunţat în introducerea comentariilor de faţă, nu se 
poate susţine o origine singulară, unică, a basmului în 
genere. 

Să vedem cîteva exemple, păstrate de istorie, referi¬ 
toare la substituirile de care vorbeam mai sus. 

Despre coliba-animal găsim unele date în lucrarea lui 
E. M. Loeb, Tribal Initiations: „în cultul Kwat din insu¬ 
lele Banca, într-un loc retras, se face un fel de ţarc 
(enclosure), cu ajutorul unui gard din trestii, ale cărui 
capete sînt ridicate alcătuind astfel intrarea numită gura 
rechinului şi se spune că neofitul este înghiţit de această 

gură". Pe insula Seram intrarea e numită „gura crocodi¬ 
lului" şi despre neofiţi se spune că animalul i-a sfî- 
şiat (2, p. 64). 

La unele triburi elementele zoomorfe ale casei iniţierii 
dispar, identificarea cu animalul rămînînd numai la ni¬ 
velul numelui sau semnificaţiei acordate casei. Astfel, 
în templele subterane (Kiva) ale indienilor Pueblo dm 
America de Nord, se găsea o încăpere rituală numită 
„Urs", iar casa iniţierii la unele triburi australiene se 
considera că reprezintă pîntecul monstrului-totem (17, 
p. 695). 

Am văzut că o altă formă de substituire a înghiţirii ri¬ 
tuale a neofitului de către animal este mascarea primului 
în pielea animalului. în Asia centrală şamanul se mas¬ 
ca în urs, încarnînd spiritul urşilor. L. C. Hopkins a 
descifrat două inscripţii ale epocilor Chang şi Chou din 
China arhaică, în care se descria un şaman dansator cu 
piele şi mască de urs (în privinţa dansului în timpul ce¬ 
remoniei iniţierii voni reveni). La triburile geto-dace, în 
cadrul ritualului de iniţiere pentru primirea unui nou 
membru în rundul adoratorilor „Cavalerilor danubieni" 
şi ai „Marii Zeiţe", preotul sacrifica un berbec. Neo¬ 
fitul, cu blana berbecului pe trupul gol, consuma carnea 
acestuia într-o agapă mistică. Este vorba de fenomenul 
de consubstanţializare a prozelitului cu animalul. Avînd 
înăuntrul său carne de berbec şi în afară blana acestuia, 
neofitul căpăta substanţa berbecului, crezîndu-se că orna¬ 
nt şi îngurgitat era de fapt neofitul. El era dus în „lu¬ 
mea de dincolo" unde se unea cu zeii adoraţi. 

Analog se petrec lucrurile şi cu Harap Alb în basm. 
Acesta, pentru a ajunge la grădina ursului, îmbracă 
pielea de urs, iar pentru a ieşi o scoate. In acest con¬ 
text, grădina din basm ne apare ca o reprezentare a 
„lumii de dincolo". Pentru a ajunge acolo. Harap Alb 
este „înghiţit" de un urs, lucru simbolizat în basm prin 
îmbrăcarea pieii. Acolo, în „grădina de dincolo", (în¬ 
conjurată de un gard şi aflată pe insula care aşa cum 

am văzut are atîtea elemente comune cu „Insula mor¬ 
ţilor"), eroul va întîlni Unsul-totem, cel care deţine pu¬ 
teri magice asupra culturilor, asupra rodniciei şi ferti¬ 
lităţii pămîntului, precum şi deosebite puteri curative. 
După toate aceste puteri a plecat Harap Alb. 

G. A. Dorsey ne descrie în Traditions of the Skidy- 
Pawnee ceremonialul transmiterii săculeţelor sfinte. Ele 
confereau puteri magice deţinătorului, de aceea 'erau 
păstrate în casă ca nişte obiecte sacre. De ele depindea 
reuşita oricărei activităţi pe care o întreprindea poseso¬ 
rul (vînătoare, agricultură, căsătorie ş.a.); săculeţele ju¬ 
cau deci rolul unor amulete. Conţinutul lor era diferit: 
pene, grăunţe, frunze etc. 

Imediat după, sau chiar în timpul ceremonialului şi 
dansului, era narat mitul ce constituia originea acestui 
ritual. Iată repovestit de V. Propp acest mit care înso¬ 
ţea ritualul transmiterii săculeţelor sfinte: „Primul po¬ 
sesor al săculeţului a plecat în pădure, a întîlnit acolo 
un bivol, a fost dus de el în împărăţia bivolilor, a că¬ 
pătat săculeţul, a fost învăţat o serie de dansuri şi apoi 
s-a întors învăţîndu-i pe oameni toate cîte ştia“ (2). 
Mitul are multe similitudini cu basmul Harap Alb, iar 
una dintre ele ar fi asemănarea dintre săculeţul pe care 
l-a căpătat eroul mitului şi sacul cu salată obţinut de 
Harap Alb de la Urs-împărat. 

De asemenea, obţinerea de către Harap Alb a sacu-- 
lui cu salata ursului poate fi o transformare, în basm, 
a ideii că deţinerea oricărui lucru ce aparţine unui ani- 
mal-totem oferă posesorului puteri magice. La multe 
popoare exista credinţa că mai toate părţile din cor¬ 
pul ursului conferă deţinătorului puteri speciale şi că 
posedă calităţi magice, protectoare. Dacii, ca să dăm 
numai un exemplu, purtau la gît dinţi de urs, s<perînd să 
dobîndească astfel puterile acestuia. Salata, ca şi păr¬ 
ţile din corpul ursului, aparţinînd animalului totem, 
poate avea deci aceeaşi funcţiune magică. 

Harap Alb obţine deci în urma ritualului de iniţiere, 
o parte din puterea ursului-totem, materializată în sa- 


2 — Grădim* de dincol» 

cui cu salată. Această „amuletă" îi va permite să pro¬ 
ducă şi să mănînce hrana tribului, fiind o garanţie a 
fertilităţii şi rodniciei pămîntului. Harap Alb devine 
astfel membru al tribului. 


* 

Cum a reuşit însă eroul basmului să obţină de la urs 
această putere magică, această permisiune de a sădi, de a 
culege şi de a mînca roadele pămîntului? Cum a reuşit 
să facă din urs un duh benefic, un spirit păzitor? Răs¬ 
punsul îl găsim tot în basm, care ni se pare foarte 
complet din acest punct de vedere. 

Sfînta Duminică (şamanul-vrăjitor^ prepară o licoare 
prin fierberea buruienii „somnoroasa" împreună cu o 
vadră de lapte dulce şi cu una de miere şi cu ajutorul 
ei adoarme ursul, dînd eroului posibilitatea să culeagă 
salata din grădină. Această licoare şi scopul în care 
e folosită ne trimite cu gîndul la actul ritual al libaţiei. 
(Termenul de libaţie vine din latinescul „libatio", care 
înseamnă „stropire", „ofrandă".) 

De-a lungul veacurilor oamenii au încercat, prin di¬ 
ferite mijloace, să influenţeze duhurile şi zeii. Oamenii 
preistorici (în special triburile de vînători) foloseau ma¬ 
gia cuvîntului. Ulterior, odată cu apariţia agriculturii 
şi creşterii vitelor, a apărut libaţia şi mai tîrziu prino¬ 
sul. Abia la populaţiile de cultură înaltji apar sacrifi¬ 
ciile (jertfele) de animale şi chiar de oameni, folosite în 
aceleaşi scopuri. Apariţia unui anumit act magic, de in¬ 
fluenţare a entităţilor superioare, nu ducea la dispariţia 
celui precedent. Astfel se explică coexistenţa unora dintre 
aceste practici magice. 

Ainii, aborigenii Japoniei, în timp ce se rugau, stro¬ 
peau cu ajutorul unei baghete speciale (bashui) corpul 
ursului-zeu cu „băutura zeilor". Bagheta era considerată 
astfel un mediator între aini şi zei, un purtător de me¬ 
saje. în practicile religioase din antichitate, libaţia con¬ 
sta în gustarea dintr-o cupă plină cu lapte, apă sau vin 
şi apoi vărsarea ei, ca o ofrandă adusă divinităţii. Grecii 

antici produceau actul ritual al libaţiei pentru sufletul 
morţilor, vărsînd pe mormînt lapte cu vin. în cadrul 
ritualurilor de iniţiere ale religiilor întemeiate pe mis¬ 
tere (ale lui Mithra, Demeter, Isis ş.a.), dar şi în re¬ 
ligiile nordice patronate de zeul Odin, se foloseau bău¬ 
turi rituale, iniţiatice, ale nemuririi, în a căror compo¬ 
ziţie intrau unele din următoarele elemente principale: 
miere, apă, lapte, făină, orz, vin, hidromel, mac etc. 
Hinduşii şi indo-iranienii, procedau la libaţii sacrifi- 
ciale (pentru obţinerea fertilităţii şi a imortalităţii) cu 
o licoare „divină" preparată din sucul narcotic al plan¬ 
tei Soma (la indo-iranieni Haoma), lapte, unt topit şi 
apă. 

Se observă consistenţa similară (lapte, miere, apă etc.) 
a acestor licori mitice şi rituale, dar mai ales prezenţa 
în amestec a unui narcotic (vin, mac, hidromel, Soma, 
Haoma etc.); elemente ce intră şi în compoziţia licorii 
pregătite de Sfînta Duminică în basm (lapte, miere şi 
somnoroasă, ca narcotic). 

Putem realiza substituţia ce s-a produs la nivelul unui 
mit grecesc, în care Eneea pentru a putea intra în infern, 
îi oferă Cerberului (păzitorul infernului) în locul liba¬ 
ţiei, o turtă de miere cu foi de mac (regăsim mierea, 
făina şi narcoticul folosite în libaţii). Propp consideră 
că „aruncarea unui obiect în gura animalului constituie 
un substitut tîrziu al saltului făcut de erou în aceeaşi 
gură" (2, p. 367). în acest caz, ursul din basmul Harap 
Alb poate fi privit ca păzitor al „lumii strămoşilor" 
(precum Cerberul), iar grădina ursului ca însăşi „lumea 
de dincolo", ipoteză pe care am enunţat-o anterior. 

Dacă vom privi deci oferirea băuturii preparată de 
Sfînta Duminică pentru urs, ca pe un act ritual al li¬ 
baţiei, vom realiza că adormirea în basm a ursului este 
de fapt simbolul îmbunării lui, obţinerii hatîrului său, 
transformării sale într-un duh păzitor, benefic. Harap 
Alb nu fură salata, ci o obţine datorită libaţiei. Ursul 
nu închide ochii narcotizat de băutură, ci îmbunat de 

libaţie, ca un semn că permite eroului să ia salată din 
grădina sa. Cînd efectul somniferului dispare, ursul se 
repede furios la Harap Alb, care e nevoit să fugă. Efec¬ 
tul libaţiei terminîndu-se, duhul-urs, care nu mai pri¬ 
meşte ofranda din partea omului, se transformă într-un 
duh malefic, distrugător. El încearcă să-i smulgă eroului 
puterea magică pe care i-a dat-o în timpul cînd libaţia 
a fost produsă. Iată de ce, în cadrul ritualurilor, libaţia 
cît şi celelalte acte magice de influenţare (rugăciunile, 
prinosurile, jertfele etc.), trebuiau produse într-o strictă 
periodicitate, pentru ca entitatea superioară să nu devină 
malefică şi distrugătoare. 

Motivul stricăciunii este de origine agricolă. De pă¬ 
trunderea acestui motiv din mituri şi ritualuri în basme, 
s-a ocupat mai pe larg V. Propp. în genere, în basme 
stricăciunea apare sub formă explicită: distrugerea re¬ 
coltei, ruperea copacilor din livadă, furtul roadelor etc. 

Acelaşi fenomen apare, însă într-un mod implicit, în 
basmul Harap Alb, căci intenţia ursului-totem de a lua 
înapoi sacul cu salată (amuletă care îi dădea eroului pu¬ 
terea magică şi permisiunea de a sădi şi culege) este echi¬ 
valentă cu intenţia duhului strămoş de a distruge recol¬ 
ta. în basme felul în care duhului i se imprimă caracte¬ 
ristica sa benefică, de donator, este ori prin îmbătare cu 
vin (efect similar cu narcotizarea ursului în basmul Ha¬ 
rap Alb), ori prin capturarea duhului, cărei are de fapt 
ca înţeles răpirea, de către oameni, a puterii lui asupra 
animalelor, plantelor ş.a.m.d. în miturile şi ritualurile 
agricole, îmbunarea duhurilor şi zeilor se face prin rugă¬ 
ciuni, ofrande, libaţii, jertfe etc. 

Iată un ritual agricol povestit de V. Propp: „pe insu¬ 
lele Celebes, mai înainte ca oamenii să se apuce de se¬ 
mănat, li se comunică spiritelor pămîntului şi copaci¬ 
lor că lucratul cîmpului urmează să înceapă în scurtă 
vreme. Spiritele dau atunci de ştire prin intermediul 
preotului ce anume jertfe trebuie aduse“ (2, p. 196). 
J. G. Frazer, în The Feetr of the Dead, ne dă un exem- 



piu de folosire a rugăciunii în acelaşi scop: „Mai înainte 
de a semăna taro ... ei adresau următoarea rugă mor¬ 
ţilor: «Nu veniţi atît de des pe ogoare, rămîneţi în pă¬ 
dure. Fie ca ogorul de taro al fiecăruia să înflorească 
etc.»“ (2, p. 196). Un mit al indienilor nord-americani 
povesteşte că urşii i-au învăţat pe oameni ce rugăciuni 
şi ofrande să dedice urşilor pentru, ca aceştia să fie be¬ 
nefici, să le dea hrană şi bunăstare. într-un mit grecesc, 
zeiţa Artemis (Diana, la romani), protectoare a anima¬ 
lelor şi a vegetaţiei, apare ca distrugătoare a ogoarelor 
şi livezilor. Adesea, zeiţa e întruchipată de o ursoaică, 
fiind socotită şi zeiţă a Lunii. Dacă muritorii nu-i aduc 
ofrandele cuvenite, din protectoare a vegetaţiei devine 
distrugă toarea ei. Astfel „regele Caledoniei aduce ca 
prinos tuturor zeilor primele roade: roadele ogorului le 
oferă zeiţei Demeter, strugurii lui Dionysos, uleiul Ate¬ 
nei etc. Artemisei nu i se aduce nici un prinos, drept 
care ea îl trimite pe a-toate-mîncătorul mistreţ pentru a 
distruge ogoarele şi livezile" (2, pag. 197). 

încercarea lui Harap Alb se termină cu un element 
aparent fără înţeles, asupra căruia merită să ne oprim 
Sfînta Duminică, învăţîndu-1 cum să procedeze pentru a 
lua salata din grădina ursului, îi spune: „Dar la toată 
întîmplarea, de-i vedea şi-i vedea că s-a trezit [ursul] şi 
năvăleşte la tine, zvîrle-i pielea cea de urs şi apoi fugi 
încoace spre mine cît îi putea". 

Am văzut că îmbrăcarea eroului în blană de urs sim¬ 
bolizează moartea şi ajungerea sa în „lumea de dincolo". 
Este normal ca după obţinerea puterii magice, învierea 
eroului şi revenirea sa ca iniţiat să fie prezentată prin 
dezbrăcarea blănii de urs. Dar de ce trebuie aruncată 
această blană spre ursul-totem? Atîta timp cît eroul se 
mai găseşte în „lumea de dincolo", ursul îl poate urmări. 
Astfel de urmăriri sînt frecvente în basmele cu structură 
similară. în aceste basme eroii scapă de urmăritori arun- 
cînd diferite obiecte: o piatră, un pieptene, un ştergar, 
o oglindă sau altele, care se transformă într-un munte, 
un rîn, o pădure, un lac etc., ca obstacole în calea urmă- 

ritorilor. Lucrurile devin mai clare dacă observăm că în 
miturile indienilor americani cei urmăriţi aruncă în urmă 
părţi din diferite animale: un fir de păr ce se transformă 
în pădure, untură de peşte ce se transformă în lac etc. 
Putem trage concluzia că este vorba de o reprezentare 
alegorică a puterii magice pe care a căpătat-o eroul, în 
„lumea de dincolo", asupra naturii (păduri, munţi, rîuri 
etc.). 

Gestul lui Harap Alb ne apare acum limpede, mai 
ales dacă asociem cele spuse mai sus cu faptul că pentru 
populaţiile care divinizau ursul, diferite părţi din corpul 
animalului confereau posesorului puteri magice. în bas¬ 
mul Harap Alb, găsim numai gestul eroului de a arunca 
pielea de urs în urmă, nu şi efectul lui (interpunerea 
unui obstacol între urmărit şi urmăritor). E posibil şi 
probabil ca lipsa acestui element să se datoreze unei 
simplificări sau omisiuni, ce s-a produs la nivelul bas¬ 
mului. în orice caz, scopul aruncării blănii este atins, 
eroul scapă de urmăritor: „Harap Alb . . . i-aruncă pie¬ 
lea cea de urs, şi apoi fuge . . . scăpînd cu obraz curat". 

* 

în timpul ritualurilor de iniţiere, de genul celui expus 
mai sus, nu lipsea dansul. Ca şi libaţia, dansul era un 
act magic care avea ca scop pe de o parte îmbunarea 
spiritului totem şi transformarea lui într-un spirit păzi¬ 
tor, şi pe de altă parte stimularea fertilităţii naturii, a 
animalelor şi a pămîntului, îndepărtarea bolilor etc. 

„Riturile (. . .) constau într-o dramatizare grosolană, 
dar adeseori foarte expresivă, a miturilor şi legendelor", 
susţine Webster. „Actori mascaţi şi costumaţi reprezintă 
diferite animale sau făpturi divine a căror istorie e po¬ 
vestită de mituri". De multe ori, dansul era însoţit de o 
povestire care prezenta originea mitică a acestuia. Po¬ 
vestirea (mitul) şi dansul sînt sacre şi le învaţă neofitul 
în timpul ritualului, de la şamanul mascat în animalul- 
totem. Mitul şi dansul trec în posesia neofitului ca nişte 
amulete ce conţin puteri magice. 

Această situaţie apare destul de clar în unele basme 
şi mituri, în care eroul, odată cu puterea magică, capătă 
în ,,lumea de dincolo" dansurile sacre ale tribului. într-un 
basm bielorus, ursul dă drumul eroinei numai după ce 
aceasta i-a dansat. F. Boas şi Webster, povestesc mituri 
în care eroul aduce din „lumea de dincolo", odată cu 
puterile magice, dansurile anotimpurilor, dansuri pentru 
aducerea ploii, îndepărtarea molimelor sau pentru spo¬ 
rirea vînatului şi a recoltei (2). 

Folosirea dansului ca act magic pentru influenţarea 
divinităţilor şi a naturii, o găsim răspîndită de-a lungul 
secolelor pe o întinsă arie geografică. 

Pe pereţii peşterilor preistorice din paleolitic (de exem¬ 
plu peştera Trois freres — Ariege, Franţa), s-au găsit 
picturi ce reprezintă şamani dansînd mascaţi în diferite 
animale (bizoni, mistreţi, urşi, cerbi). Se crede că aceste 
dansuri aveau menirea să stimuleze fecunditatea anima¬ 
lelor vînate. Indienii din America de Nord dansau, de 
regulă în scopuri curative, mascaţi cu piei întregi de urs, 
învîrtindu-se în spirală şi mimînd mişcările şi mormăitul 
ursului. La aini, în faţa unui urs ce urma să fie omorît 
şi mîncat în cadrul ceremoniei de împărtăşanie, femeile 
dansau imitînd ursul, în timp ce bărbaţii aduceau ani¬ 
malului ofrande, libaţii şi rugăciuni. Exista credinţa că 
acest ceremonial aducea noroc la viitoarele expediţii vî- 
nătoreşti, iar ursul devenea spiritul păzitor al tribului. 

Dansurile şi ceremoniile din exemplele de mai sus erau 
practicate de populaţiile de vînători. Odată cu apariţia 
şi dezvoltarea lucrării pămîntului, dansurile şi ceremo¬ 
niile aveau ca scop îmbunarea puterilor mistice şi obţi¬ 
nerea ploii, recoltelor bogate etc. Astfel, în vechiul Me¬ 
xic, oamenii dansau mascaţi în „demoni ai rodniciei" spre 
a atrage belşugul recoltelor. în Grecia antică, serbările 
date în cinstea lui Dionysos — zeul vegetaţiei — erau 
însoţite de împreunări rituale, cu scopul de a provoca 
pe cale magică rodnicia pămîntului şi de jertfe de oa¬ 
meni ce urmau să devină „soţi" ai zeiţei pămîntului. îm¬ 
brăcaţi în piei de capră — ca satyrii ce întovărăşeau 

în mit pe Dionysos — oamenii dansau şi cîntau imnuri 
pentru fertilitatea solului. Acest ceremonial a stat la ori¬ 
ginea tragediei antice (în greacă ,,tragos“ =ţap şi ,,ode“ 
= cînt). 

în Harap Alb, dansul nu apare în mod explicit şi 
aceasta pentru că el nu şi-ar fi găsit, probabil, explicaţia 
logică. Totuşi, considerînd la originea acestei încercări 
a eroului un ritual de iniţiere (ceea ce am făcut în mod 
ipotetic), putem presupune că dansul însoţea acest ritual. 
Am văzut că dansul dramatiza mitul şi că novicele re¬ 
peta în dans întîmplările prin care a trecut ,,ab originae" 
eroul mitic. Ca şi el, novicele era dus, prin înghiţirea 
simbolică de către un animal, în „lumea de dincolo", 
unde căpăta amuletele, dansurile şi puterile magice de 
la entităţile supranaturale. 

Privind cu puţină atenţie şi imaginaţie, în prima în¬ 
cercare a lui Harap Alb transpar multe elemente core¬ 
grafice; ca şi cum basmul ar povesti desfăşurarea unui 
dans, în care eroii principali sînt neofitul (Harap Alb), 
şamanul-vrăjitor (Sfînta Duminică) şi animalul totem 
(ursul). Să încercăm să traducem cuvintele din basm în 
posibile imagini coregrafice rituale. 

Ceremonialul ar începe cu dansul şamanului-vrăjitor 
care „odată porneşte desculţ prin rouă", mimînd strînge- 
rea buruienii „somnoroasă". Apoi face în mijloc un foc 
mare şi dansează în jurul vasului în care fierb buruienele, 
laptele şi mierea. Este dansul libaţiei, însoţit de bătăi 
de tobe şi cîntece rituale. Şamanul-vrăjitor, de regulă, 
intră în transă mistică (narcotizat şi de licoare), acesta 
fiind dansul sacru care cheamă duhul atotputernic. 

Urmează dansul ursului (interpretat în cadrul ritua¬ 
lului de un bătrîn al tribului sau şamanul mascat) care 
„vine cu o falcă în ceriu şi cu una în pămiînt, mornaind 
înfricoşat. Şi cum ajunge . . . cum începe să bea lacom 
[din fiertură] şi a-şi linge buzele de dulceaţa şi bună¬ 
tatea ei. Şi mai stă din băut şi iar începe a mornăî; şi 
iar raea bea cîte un răstimp şi iar mornăieşte, pînă ce 

de la o vreme încep a-i slăbi puterile şi cuprins de ame¬ 
ţeală, pe loc cade jos şi adoarme mort . . 

în acest punct, în basm, Sfînta Duminică îi povesteşte 
eroului ce trebuie să facă în continuare, pas cu pas. în 
ritual, probabil că în acest punct, şamanul dezvăluia 
neofitului mitul sacru al tribului, el urmînd să repete 
gesturile şi întîmplările eroului mitic. Neofitul speriat, 
narcotizat şi exaltat, mascat cu blană de urs, începe dan¬ 
sul culegerii salatei. Este un dans iniţiatic, ritual agricol 
şi curativ, în care neofitul produce pentru prima dată 
(aici, în „lumea strămoşilor"^ gesturi pe care le va re¬ 
peta apoi toată viaţa, în grădinile şi ogoarele tribului, 
în timpul acestui dans sacru, neofitul primeşte săculeţul- 
amuletă (sacul cu salată), care ţine duhurile bolilor de¬ 
parte, îi dă permisiunea să se însoare, să semene şi să 
culeagă recolta, intr-un cuvînt să devină un membru 
recunoscut al tribului. 

E posibil ca dintr-un astfel de ceremonial să-şi tragă 
obîrşia „jocul ursului", practicat şi azi în multe regiuni 
ale ţării, anunţînd venirea primăverii şi avînd scopuri 
curative şi fertilizatoare. Jocul e interpretat de un flăcău 
mascat în urs (care, acompaniat de fluier şi tobă, imită 
mersul şi mormăitul ursului), sau de un urs dresat, pur¬ 
tat şi jucat de un ursar. Principalele momente ritual-co- 
regrafice ale jocului cu ursul sînt similare, pe de o parte, 
fazelor încercării din basm şi pe de altă parte, etapelor 
ritualului de iniţiere, expuse anterior: „chemarea ursu¬ 
lui", „hora ursului", „bătaia ursului", „moartea ursului", 
„învierea ursului". 

Moartea şi învierea din joc, ar putea corespunde ador¬ 
mirii şi trezirii ursului în basm şi reprezintă alegoric in¬ 
trarea în hibernare (iarna) şi respectiv ieşirea din hiber¬ 
nare (primăvara), a ursului şi a naturii, al cărei stăpîn 
este. 

CAPITOLUL III 
PIATRA CA SOARELE 


Dacă citim cu atenţie basmul Harap Alb, observăm 
că cele trei încercări prin care trece eroul (obţinerea 
salatei din grădina ursului, vînarea cerbului năzdrăvan 
şi peţirea fetei lui Roş împărat) sînt foarte distincte; în 
nici una din ele nu se face vreo aluzie la întîmplări pe¬ 
trecute în încercările precedente; una nu continuă pe 
cealaltă; puţine personaje sînt comune încercărilor; per¬ 
sonajele apar şi dispar odată cu începerea şi terminarea 
unei încercări etc. Fiecare încercare deţine suficiente ele¬ 
mente epice şi structurale pentru a putea fi o povestire, 
un basm de sine stătător. într-un cuvînt, cele trei încer¬ 
cări ale eroului par a fi trei povestiri aparte, care pro¬ 
babil au fost asociate de-a lungul timpului. Este o ipo¬ 
teză care a fost menţionată la început, şi căreia pe par¬ 
cursul comentariilor de faţă îi găsim noi argumente. 

Astfel, vînarea cerbului de către Harap Alb poate fi 
o poveste care se bazează pe mituri şi credinţe mai 
recente decît cele care au dat naştere povestirii în care 
eroul obţine salata din grădina ursului. Continuînd gîn- 
direa ipotetică, putem presupune că la baza celei de a 
doua încercări a lui Harap Alb au stat miturile, legen¬ 
dele, credinţele şi ritualurile care au însoţit alchimia 
de-a lungul veacurilor şi că această povestire descrie ri¬ 
tualul de iniţiere (elevare spirituală, purificare) a alchi¬ 
mistului. 

Ritualul de iniţiere nu a fost un element specific doar 
societăţilor primitive, el s-a păstrat în continuare căpă- 
tînd diferite forme, odată cu evoluţia gîndirii mistice. 

dar păstrînd o trăsătură comună, şi anuime trecerea 
neofitului la un mod de existenţă şi cunoaştere superior 
(de la profan la sacru; de la pubertate la maturitate; de 
la nemembru la membru al unui trib, societăţi secrete sau 
cult religios; intrarea în preoţie; cunoaşterea puterilor 
magice; obţinerea unei stări speciale de puritate, de 
sfînt). 

Ca şi miturile societăţilor primitive, miturile alchimiş¬ 
tilor erau secrete. Neiniţiaţii nu aveau acces la ele, iar 
pentru a ascunde secretul de ochii profanilor, adevărul 
era păstrat şi transmis cu ajutorul parabolelor, alego¬ 
riilor şi simbolurilor scrise sau desenate. 

La populaţiile primitive, mitul acţiona (religios, econo¬ 
mic, social) într-un spaţiu geografic restrîns (un trib sau 
o grupare de triburi); miturile alchimice acţionau asupra 
oamenilor care împărtăşeau, de asemenea, aceeaşi cre¬ 
dinţă, dar care erau relativ depărtaţi geografic şi care 
formau într-un fel o ,,breaslă". 

Vraciul-vrăjitor, care conducea ritualul de iniţiere la 
populaţiile primitive şi destăinuia mitul sacru neofitu¬ 
lui, e înlocuit cu un maestru spiritual a cărui iniţiere era 
dublată adesea de studiul cărţilor şi textelor sacre. 

în ambele cazuri, iniţierea avea scopuri comune: tre¬ 
cerea de la starea de profan la cea de sacru, obţinerea 
unor puteri magice deosebite şi apropierea de o entitate 
superioară. Ambele forme de iniţiere revelau iniţialului 
o cunoaştere metafizică. 

Ne aducem aminte că ritualul iniţierii la popoarele pri¬ 
mitive era însoţit de acte magice (libaţii, sacrificii, 
rugăciuni), precum şi de asceze, posturi, contemplări, pu¬ 
rificări etc. Toate aceste elemente se păstrează, bineîn¬ 
ţeles la o altă scară, şi la iniţierea alchimică. 

Am încercat o sumară paralelă între mituri şi iniţieri 
ce au existat pe trepte diferite în istoria evoluţiei umane, 
paralelă în urma căreia observăm caracteristici şi trăsă¬ 
turi comune acestor trepte. Putem presupune că, la fel 
ca miturile şi ritualurile populaţiilor primitive, la rîndul 
lor miturile, ritualurile şi credinţele alchimiştilor au de- 


43 





venit la un moment dat obîrşia unor legende şi basme. 
Nici un element din paralela făcută mai sus nu contra¬ 
vine, deocamdată, acestei ipoteze oarecum neclasice în 
studiul rădăcinilor mitice ale basmului. 

* 

Care a fost momentul trecerii mitului alchimic din 
sfera sacră în cea profan-artistică a basmului, nu putem 
şti cu certitudine. La transformarea mitului în basm au 
putut concura mai mulţi factori: dezvoltarea neuniformă 
a alchimiei, care a înflorit odată cu anumite civilizaţii 
şi a decăzut împreună cu ele, fiind preluată de altele, 
în diferite epoci (India, China, Babilon, Grecia, Egipt, 
Roma în antichitate, arabii şi europenii în evul mediu); 
,,hiatusurile“ dintre aceste epoci de înflorire; multipli¬ 
carea cărţilor şi textelor alchimice, mai ales odată cu 
apariţia gravurii (sec. XIV) şi a tiparului (sec. XV); tre¬ 
cerea treptată de la alchimia mistică, rituală, la o alchi¬ 
mie pragmatică şi ulterior la chimie. Toţi aceşti factori 
au putut da prilej miturilor, Credinţelor şi ritualurilor 
alchimice să se desacralizeze şi să pornească pe drumul 
profan al creaţiei artistice, dînd naştere la legende şi 
basme. 

Alchimia n-a fost dintru început, aşa cum s-a crezut, 
o ştiinţă pragmatică, empirică, o prechimie. Ea a fost 
o practică iniţiatică, mistică, rituală, magică. Nu expe¬ 
rienţele ştiinţifice îi preocupau pe alchimişti, ci cele 
metafizice; nu îmbogăţirea îi interesa, ci nemurirea, pu¬ 
rificarea sufletului şi elevarea spiritului. Astfel, în China 
şi India, unde aurul se găsea din belşug, alchimiştii cău¬ 
tau nu aurul ca metal preţios ci aurul artificial, alchimic, 
pur şi transcedental, care conţinea principiul cosmic şi 
etern, principiul viril (Yang), luminos, imortal şi inalte¬ 
rabil. Obţinerea, îngurgitarea sau ţinerea aproape de 
trup a acestui aur dădea practicantului, susţineau alchi¬ 
miştii orientali, longevitate (nemurire chiar) şi virtuţi 
divine (21, 22, 23). 

Iată un text alchimic chinez (aproximativ sec. II 
î.e.n. — sec. I e.n.), care ne arată atît scopul alchimiei, 
cit şi caracterul său magic şi ritual: „Adu sacrificii caza¬ 
nului şi vei putea să conjuri fiinţe [supranaturale]. Con¬ 
jură fiinţele [supranaturale] şi vei fi în stare să schimbi 
praful de cinabar în aur galben. Din acest aur galben 
vei putea face vase din care să mănînci şi să bei. îţi vei 
prelungi atunci viaţa. Prelungindu-ţi viaţa, vei fi în 
stare să vezi pe fericiţii din insula P’ong-lai, care se află 
în mijlocul mării. Atunci vei putea împlini sacrificiile 
«fong» şi «shan» şi nu vei mai muri“ (21). 

Metalele şi substanţele pe care le oferea natura erau im¬ 
pure, ele trebuiau „gătite" înainte de a fi îngurgitate, şi 
această „artă de a le găti" era alchimia. Iată un text 
din cartea alchimică Ts’an T’ung Ch’i (Unirea corespon¬ 
denţelor comparate ), scrisă de Wei Po-Yang (120—50 
î.e.n.): „De ce nu încerci să pui elixirul în gură? Aurul 
prin firea lui nu se strică, de aceea este dintre toate lu¬ 
crurile cel mai preţios. Cînd artistul [alchimistul] îl in¬ 
clude în dieta sa, durata vieţii sale ajunge eternă. . . 
Cînd pudra aurie intră în cele cinci măruntaie, ceaţa e 
risipită, ca norii de ploaie prin vînt (. ..), părul alb ajun¬ 
ge din nou negru, dinţii căzuţi cresc din nou la locul 
lor, bătrînul ramolit e din nou tînăr lubric, bătrîna rui¬ 
nată e din nou fată tînără. Cel a cărui formă e schim¬ 
bată şi a scăpat de primejdiile vieţii are ca titlu [glorios] 
numele de Om Adevărat" (21). 

Textul ni se pare foarte concludent pentru a înţelege 
scopul căutat de practicant: „ceaţa (răul fizic şi spiritual) 
e risipită", „forma (trupului dar şi a sufletului şi spiritu¬ 
lui) e schimbată", alchimistul „scapă de primejdiile 
vieţii" (durere, boală, bătrîneţe, moarte, dar şi dorinţă, 
ignoranţă, iluzie) şi primeşte „numele de Om Adevărat" 
(sfînt, iniţiat, nemuritor). Iată deci că purificarea şi ne¬ 
murirea, care au însoţit obsesiv omenirea în evoluţia ei, 
au fost şi scopul alchimiei. 

Aurul şi jadul îşi exercitau puterile magice şi după 
moartea biologică: „Dacă se pune aur şi jad în cele 

nouă deschizături ale cadavrului, el va fi ferit de putre¬ 
facţie", scria renumitul alchimist chinez Pao Pu Tzu 
(21). E posibil ca aceeaşi explicaţie să o aibă măştile 
mortuare de aur găsite la mumiile egiptene. 

Cinabrul (sulfatul de mercur^ era şi el considerat în 
Asia un produs talismanic, dătător de viaţă. Orientalii 
îl cunoşteau încă din preistorie şi îl puneau în mor- 
mînt lingă cadavru. 

Mai tîrziu, alchimistul Pao Pu Tzu asigură că „dacă 
se amestecă trei pfunzi de cinabru cu un pfund de miere, 
şi dacă acest amestec se usucă la soare şi se preface în 
pilule de mărimea unei grăunţe de cînepă — zece din 
asemenea pilule, luate timp de un an de zile, fac ca 
părul alb să devină negru, dinţii căzuţi să crească din 
nou etc. Iar dacă se ia continuu, se obţine nemurirea" 
( 21 )- 

Se presupune că la originea alchimiei asiatice a stat 
obţinerea cinabrului artificial. 

O altă practică socotită a se fi aflat la baza alchimiei 
e metalurgia, considerată iniţial o activitate sacră şi ri¬ 
tuală (22). Scoaterea minereurilor din munte şi obţine¬ 
rea metalelor din minereuri era făcută, în China, numai 
de un „bărbat curat", cunoscător al ritualurilor. în Asia 
Mică (Lydia şi Frigia), miturile şi ritualurile metalurgice 
erau cunoscute numai de preoţii Cybelei (dactylii). în 
Babilon, minereul era asociat cu embrionul, metalele cu 
planetele, cuptorul cu pămîntul-matrice, iar activitatea 
metalurgică cu naşterea (creaţia). Această activitate de 
creaţie, în care omul devenea egalul lui Dumnezeu, era 
însoţită de purificări rituale, sacrificii şi libaţii. în Egipt, 
încă din anul 2900 î.e.n., se extrăgea minereu de aur 
în Nubia (nub=aur). Aurul nu era doar extras din mi¬ 
nereu, dar şi rafinat, activitate secretă ce se îndeplinea, 
lîngă temple, de către preoţi care procedau la incantaţii 
magice în timpul operaţiilor. Miturile şi ritualurile ce 
însoţeau aceste operaţii erau ţinute secrete şi le cunoş¬ 
teau numai moştenitorii tronului şi cei cu virtute şi în¬ 
ţelepciune înaltă — preoţii. 

Vedem deci, că la originea alchimiei au stat activităţi 
ce vehiculau credinţe, mituri şi ritualuri sacre şi mistice 
— caracteristici ce le va păstra mai tîrziu şi alchimia. 

Alchimiştii susţineau diferite ohîrşii mitice ale artei lor 
şi anume că a fost întemeiată de Thoth (Hermes Tris- 
megistul), zeul egiptean al morţii şi magiei; că a fost 
adusă oamenilor de îngerii izgoniţi (Satana); că a fost 
revelată de către Dumnezeu lui Moise şi Aaron etc. Din 
punct de vedere istoric, se pare că alchimia practicată 
în Europa îşi are originea în Egipt, de unde au preluat-o 
grecii, romanii şi apoi arabii care au introdus-o mai tîr¬ 
ziu în Europa de vest şi centrală. 

După concepţia alchimiştilor, toate metalele alcătuiau 
o combinaţie, în diferite proporţii, între mercur şi sulf. 
Mercurul constituia un element de primă importanţă 
pentru alchimişti. Ei îl desemnau prin balaur (dragon), 
îl considerau sufletul tuturor metalelor şi deţinător al 
principiului generator. Mercurul dădea longevitate şi 
eliberare, el era cel ce prin „sublimări" şi „fixări" suc¬ 
cesive devenea aur, cu puteri magice, supranaturale. 

Pe baza legii magice a corespondenţelor şi a omolo¬ 
giei dintre macrocosmos şi microcosmosul uman, prin¬ 
cipiul alchimiei era următorul: mercurul era sufletul 
impur, iar aurul — sufletul pur al alchimistului; odată 
cu transmutarea mercurului în aur, sufletul se înnobila, se 
purifica iar trupul căpăta longevitate sau nemurirea. Deci 
adevăratul cuptor al alchmistului era chiar corpul său. 
iar elementele ce trebuiau transmutate erau propriul său 
suflet şi spirit. Aşa cum Natura (credeau alchimiştii), 
caută perfecţiunea (aurul) — mercurul, plumbul, ş.a 
nefiind decît malformaţii ale acestei căutări — tot ast¬ 
fel şi alchimistul face eforturi pentru a atinge perfecţiu¬ 
nea trupului şi sufletului, pentru a se apropia de divin. 

Toate aceste credinţe şi ritualuri sacre — mitul nemu¬ 
ririi; mitul perfecţiunii spirituale şi purificării sufleteşti; 
mitul unităţii Cosmosului; elementele de mituri şi credinţe 
împrumutate din diferite mistici (hindusă, chineză, me- 
sopotamiană, greacă, egipteană, ebraică), precum şi o 

seamă de mituri şi legende despre alchimişti nemuritori, 
elixire ale vieţii, „insule ale fericiţilor", ş.a. — au for¬ 
mat o întreagă mitologie proprie alchimiei. Elemente 
ale acestei mitologii s-au infiltrat de-a lungul vremii 
în viaţa spirituală şi folclorul popoarelor. 

* 

Să revenim la cea de-a doua încercare iniţiatică la 
care este supus eroul din basmul Harap Alb — şi anume 
la vînarea cerbului mirific. „Cerbul acela este bătut tot 
cu pietre scumpe" iar în frunte are o piatră de Strălu¬ 
ceşte ca un soare. „Dar nu se poate apropie nime de 
cerb, căci este solomonit [vrăjit] şi nici un fel de armă 
nu-1 poate prinde, însă el pe care l-a zărit, nu mai scapă 
cu viaţă". 

Pentru a putea înţelege originea mitică şi rituală a 
acestei noi încercări a eroului din basm, trebuie să tre¬ 
cem în revistă cîteva din multiplele simboluri sub care 
apare cerbul în miturile, credinţele şi folclorul diferite¬ 
lor popoare. 

Datorită coarnelor sale rămurate şi a faptului că şi le 
schimbă periodic, cerbul simboliza arborele vieţii în gîn- 
direa mistică a popoarelor primitive cît şi a celor de 
cultură înaltă. Astfel, cerbul a devenit, ca simbol al ar¬ 
borelui vieţii, un transimbol al fecundităţii, al ritmurilor 
şi renovărilor ciclice, al renaşterilor. Iată deci că o în- 
tîlnire în basm a eroului cu acest animal, o putem in¬ 
terpreta ca fiind o nouă trecere a lui Harap Alb prin- 
tr-un fenomen simbolic de moarte — renaştere; fenomen 
pe care l-am asociat anterior cu ritualul oricărei iniţieri. 
Romulus Vulcănescu, care s-a ocupat de cultul arborilor 
(dendrolatrie) în cartea sa Coloana cerului, scrie: „Ar¬ 
borele vieţii, fiind totodată şi arborele ştiinţei, a servit 
înţelepţilor lumii primitive şi la iniţierea în tainele uni¬ 
versului. De aceea, cu ajutorul lui erau oficiate de custozi 
şi acoliţi divini riturile de iniţiere a oamenilor" (12, 
p-47). „ , ; 

Faptul că acţiunea se petrece în pădure (a cărei simbo¬ 
listică, de loc al iniţierii şi de „lume de dincolo", am dis- 





cutat-o anterior), nu vine decît să întărească această 
interpretare. 

Aşa cum în unele părţi ale ţării exista superstiţia de a 
se îngropa morţii cu faţa mascată, tot astfel obrăzarul 
pe care îl poartă eroul şi groapa, săpată în pământ, în 
care stă acesta tot timpul încercării, ne duc din nou cu 
gîndul la trecerea sa printr-o moarte şi înviere simbolică. 

Dealtfel, exista mitul alchimic că pămîntul ar fi matri¬ 
cea care naşte metalele. Similitudinea pe care o acordau 
alchimiştii purificării şi naşterii, pe de o parte a metalelor 
şi pe de altă parte a alchimistului, a produs probabil 
alegoria intrării într-o groapă de pămînt a eroului. Aşa 
cum pămîntul matrice „naşte" metalul, tot astfel îl va 
„naşte" şi pe alchimist. 

în credinţele popoarelor arhaice, în apocrifele iudaice 
şi creştine, în legendele eroice, în poveştile orientale etc., 
s-a păstrat imaginea unui „pom al vieţii" încărcat cu 
pietre preţioase şi care creşte în paradis sau într-o gră¬ 
dină fermecată (grădina Hesperidelor, de exemplu). (22, 
p. 54). La fel cum ân basm „nu se poate apropie nime de 
cerb, căci este solomorât şi nici un fel de armă nu-1 
poate prinde", tot astfel, în mituri copacul vieţii şi al 
cunoaşterii sînt copaci interzişi muritorilor. Dar aşa 
cum şarpele (animal satanic) a oferit omului fructul 
din copacul cunoaşterii binelui şi răului, tot astfel Statu- 
Paimă-Barbă-Cot (a cărui asemănare cu Satana o vom 
relua ulterior) oferă lui Harap Alb arma cu care acesta 
va putea vîna cerbul năzdrăvan. 

în mituri, credinţe şi folclor, din cele mai vechi tim¬ 
puri si pînă astăzi, copacul vieţii rodeşte fructe ce con¬ 
ţin „elixirul vieţii şi chintesenţa remediilor tuturor boli¬ 
lor şi infirmităţilor de pe această lume. Indiferent dacă 
sînt de aur, de argint, de aliaje necunoscute, fructele 
consumate întineresc pe bătrîni, învie din morţi, ilumi¬ 
nează mintea oamenilor" (12, p. 46). Deci nemurire şi 
iluminare — scopul alchimiştilor dintotdeauna. Ei, ca 
şi gnosticii, adorau şarpele biblic care a dat omului fruc¬ 
tul cunoaşterii. Alchimiştii reprezentau în gravurile lor 

ermetice arborele cosmic, arborele vieţii şi arborele 
cunoaşterii, întruchipate într-un singur simbol — arbore¬ 
le alchimic. Fructele acestuia erau stelele, planetele, soa¬ 
rele şi luna. Obţinerea acestora din crengile arborelui 
alchimic era reprezentarea simbolică a nemuririi, ilu¬ 
minării şi purificării alchimistului. Această reprezen¬ 
tare ar putea sta la originea cerbului năzdrăvan din 
basm, „bătut cu pietre scumpe" şi care poartă „soarele" 
între coarne. 

Decapitarea acestui cerb-arbore de către erou ar fi 
victoria alchimistului asupra morţii şi ignoranţei. Aceeaşi 
idee o găsim în Bhagavad-Gită (XV, 1—4), unde e 
prezentat smochinul etern, arborele cosmic şi al cu¬ 
noaşterii în brahmanism: „ . . . tăind acest smochin cu 
rădăcini adînci, cu securea puternică a desprinderii [de 
lume], trebuie aflat tărîmul de unde cei plecaţi nu se 
mai întorc" (13, p. 94). 

Mircea Eliade, studiind simbolistica vînării unui cerb 
miraculos (Sarabha, Cerb de aur etc.) în vechi mituri 
din India şi din alte regiuni hinduizate, susţine că scopul 
mitic al vînării unui astfel de cerb poate fi: fondarea 
unui regat (cucerirea unui teritoriu, întemeierea unui oraş 
etc.), în care cerbul joacă rol de animal-ghid; cîştigarea 
suveranităţii universale; conversiunea religioasa a ero¬ 
ului, sau trăirea unei experienţe decisive (24, p. 152). 

Astfel, în Sarabhaminga-]ataka se povesteşte că regele 
Brahmadatta încearcă să vîneze cerbul fabulos Sarabha, 
un cerb-asura, care nu e atins de săgeţile vînătorilor (si¬ 
milar cu invincibilitatea cerbului din basmul Harap Alb), 
dar care conferă celui care-1 ucide calitatea de suveran 
al zeilor. în încercarea sa, regele cade într-o groapă, de 
unde e scos de cerbul pe care vroia să-l ucidă şi care 
îl învaţă legea. (Vezi şi legenda Sfîntului Eustache.) In¬ 
trarea şi ieşirea din groapă, în timpul vînării, apare şi în 
basmul nostru. într-un mit din Mahasaimghica, vînato- 
rul, trimis de regina din Benares, pleacă să obţină pielea 
de aur a unui cerb zburător (cu acelaşi scop e trimis 
şi Harap Alb în basm). Un înţelept (Rsi) îl învaţă unde 

să-l găsească (aşa cum face şi Sfînta Duminică). El îi in¬ 
dică arborele pe care cerbul vine să se aşeze (legătura 
cerb-arbore). Vînătorul reuşeşte să prindă cerbul de aur, 
dar acesta devine un cerb obişnuit atunci cînd regina, 
cu inima murdară, îl atinge (transpare necesitatea puri¬ 
tăţii, asupra căreia vom reveni) (24, p. 149). 

Aceste mituri, ca şi altele similare, — susţine Eliade — 
au circulat continuu de la un popor la altul, de la un 
continent la altul. Cerbul, înainte de toate, este un ani¬ 
mal solar, ca reprezentare a soarelui ce răsare şi se 
îndreaptă spre zenit. în vechile credinţe populare ruse, 
de exemplu, soarele este considerat ca un cerb în flăcări 
care fuge ipe cer. Cerbul este vestitorul luminii. în cultu¬ 
rile înalte, această valoare va căpăta toată amploarea sa 
cosmică şi spirituală, cerbul devenind mediator între cer 
şi pămînt (25). în mitologii şi folclor, el întruchipează 
soarele, lumina, focul, sufletul gur şi ideea de Dumnezeu 
însuşi. Astfel,' legenda spune ca, în una din vieţile sale 
anterioare, Buddha a fost încarnat într-un cerb de aur ce 
a fost vînat. Boddhisatva are ca simbol cerbul de aur. în 
mitologia chineză, forţa cerbului sălbatic (Wang-Tchou) 
reprezenta „puterea învăţăturii şi a Ascezei Maestru¬ 
lui". în creştinism, cerbul devine imaginea lui Isus, apă- 
rînd simbolul cerbului cu cruce între coarne (vezi le¬ 
gendara viziune a Sfîntului Eustache). 

Ne transpare, din nou, cerbul ca simbol alchimic; 
căci în căutarea de a uni sufletul şi corpul cu divinul, „a- 
pariţia lui Cristos în interiorul eprubetei" era proba 
victoriei alchimistului (26, p. 90). Mai mult, stilizînd 
capul cerbului cu cruce, se obţine un cerc cu coarne şi 
cruce — simbol astrologie al planetei Mercur şi simbol 
alchimic al mercurului, cel pe care alchimiştii încercau 
să-l transmute în aur, ce are ca echivalent cosmic soa¬ 
rele. 

Astfel, cerbul mirific, din basmul Harap Alb, ce poar¬ 
tă „soarele" între coarne, poate fi reprezentarea „mercu¬ 
rului filozofilor" ce va fi transmutat în aur şi a sufle- 

tulvi ce 'a fi purificat. Odată cu obţinerea aurului ma¬ 
gic prin transmutare, alchimistul (eroul), obţine purifi¬ 
carea şi nemurirea. 

Coarnele de cerb au fost folosite în diferite practici 
magico-rituale de obţinere a prosperităţii, a longevităţii 
şi chiar a nemuririi. Astfel, galii aveau talismane din 
coarne de cerb, iar chinezii foloseau coarne de cerb că¬ 
zute, ca ingredient în prepararea unor droguri despre 
care se presupunea că prelungesc viaţa. Pe un mormînt 
chinez din secolul II—I î.e.n. (dinastia Han), s-a des¬ 
coperit reprezentat un cerb ce aleargă (aproape zboară), 
cu o săgeată înfiptă în trup (27, p. 30). Să fie o repre¬ 
zentare simbolică a faptului că cel îngropat a „vînat“, 
în timpul vieţii, cerbul năzdrăvan, fiind un înţelept ce 
a obţinut iluminarea? Nu putem şti, dar observăm un 
lucru interesant, şi anume starea bipolară a cerbului — 
zborul vieţii şi înţepeneala morţii. 

Acelaşi simbol îl regăsim, peste şaisprezece secole, în- 
tr-un punct opus al pămîntului, în Prognosticatio, carte 
publicată în 1536 de marele alchimist elveţian Paracel- 
sus. Din cele 32 de gravuri pe care le conţine cartea, cea 
de a nouăsprezecea reprezintă un cerb viguros, de data 
aceasta nerănit, dar într-o de neînţeles agonie (28, 
P- -Sh 

Iată, deci, că cerbul ca simbol, conţine două stări si¬ 
multan opuse: viaţă-moarte, zbor-nemişcare. Balaurul şi 
dragonul (care în alchimie simbolizează prin excelenţă 
mercurul filozofilor), sînt animale hibride, cu trup de 
reptilă (ce se tîrîie pe pămînt) şi aripi de pasăre (ce 
zboară în slava cerului). Găsim deci aceeaşi bipolaritate 
şi la acest animal-simbol. Bipolaritatea dragonului şi a 
cerbului, ca simboluri alchimice, se poate explica prin 
cele două stări importante ale mercurului filozofilor (su¬ 
blimat şi fixat). Prin fixarea mercurului, operaţie simbo¬ 
lizată în alchimie prin decapitarea dragonului sau cer¬ 
bului, se obţine aurul alchimic şi odată cu el puterile 
magice visate de alchimişti, căci transmutarea se pro¬ 
duce şi 1a nivel spiritual. Ideea este ermetic enunţată 

în Tabla de smarald ce se crede că a fost găsită în pira¬ 
mida de la Ghizeh, în mîna mumiei lui Hermes Trisme- 
gistul, considerat a fi părintele alchimiei: „El [mercu¬ 
rul alchimic şi asociat lui sufletul alchimistului] urcă 
de la pămînt la cer [sublimează] şi recoboară pe pămînt 
[se fixează] şi primeşte puterea lucrurilor superioare şi 
inferioare. Prin aceste mijloace tu vei avea gloria lumii 
şi de aceea nu va mai fi obscuritate pentru tine. în 
aceasta stă forţa tuturor forţelor. (...) şi de aceea, eu 
sînt numit Hermes Trismegistul [de trei ori cel mai mare] 
avînd cele trei părţi ale filozofiei lumii. Ceea ce am spus 
despre operaţiunile Soarelui [aurului] este împlinit" 
(26, p. 89). 

Am văzut deci, că alchimiştii foloseau şarpele înari¬ 
pat (dragon, zmeu, balaur) şi cerbul pentru a reprezen¬ 
ta în genere mercurul alchimic şi stările sale, dar şi 
asociate lor, anumite componente ale planului spiritual 
al alchimistului. 

Gama de simboluri alchimice era însă practic nelimi¬ 
tată. Analizînd gravurile, emblemele, alegoriile şi sim¬ 
bolurile din cărţile alchimice europene, Iloger Caiîlois 
scrie: ,, . . . Marte, înarmat şi cu coif pe cap, reprezintă 
fierul; un leu, elementul fix; un vultur, ceea ce se eva¬ 
poră [sublimează]; un leu care doboară un vultur, fi¬ 
xarea elementului ce se evaporă; un vultur care sfîşie 
un leu, evaporarea elementului fix; un şarpe înaripat, 
mercurul; un şarpe fără aripi, sulful . . . Putem recu¬ 
noaşte deopotrivă aceste două corpuri în doi balauri care 
se înfruntă, sau în doi vulturi, sau în doi peşti, sau în- 
tr-un leu şi o leoaică, într-un cerb sau într-un ino¬ 
rog . . . Oamenii cu chipuri de soare, femeile cu chipuri 
de lună, sau prezenţa marilor stele, amintesc fără nici 
o discreţie corespondenţele astrologice ale metalelor" (28, 
P- 43 )j 

Adaugînd la aceste elemente personajele ce populează 
gravurile alchimiştilor (personificări ale fenomenelor na¬ 
turale, zei, regi, prinţi, războinici, vînători etc.), deco¬ 
rul fantastic în care se mişcă şi acţiunile lor (omoară 

balauri, trec prin foc, mor >şi învie etc.), observăm că ele 
sînt similare cu personajele, elementele, acţiunile, deco¬ 
rul, limbajul şi atmosfera basmului. Această asemănare 
ar fi putut facilita pătrunderea miturilor, alegoriilor şi 
simbolurilor alchimice în sfera profană a basmului, 
dînd naştere la basme sau părţi de basme, de influenţă 
alchimică. 

Analogia funcţional-simbolică între balaur şi cerb pe 
plan alchimic, e vizibilă şi în planul basmului. Plurice- 
falitatea balaurului, corespunde coarnelor ramificate ale 
cerbului; creşterea la loc a capetelor tăiate ale balauru¬ 
lui, corespunde regenerării coarnelor cerbului; ambele 
animale sfîrşesc, în general, prin a muri, eroul din basm 
tăindu-le capetele; ambele sînt invincibile şi numai o 
armă năzdrăvană, pe care o deţine sau o obţine eroul, 
le vine de hac; ambele animale au natură ignee, solară; 
în unele basme, balaurul are un ac otrăvit în coadă, 
aşa cum cerbul din basmul Harap Alb are un ochi otră¬ 
vit; ca şi cerbul, balaurul apare, în multe basme, cu 
pietre preţioase pe trup sau în orice caz locuind un cas¬ 
tel, o pădure sau un munte de aur ori de cristal, sau 
păzind o comoară, un copac cu fructe mirifice etc. 

Asemănările evidente între cele două animale mitice, 
cerbul şi dragonul, au permis apariţia în miturile chine¬ 
zeşti a animalului hibrid Cerb-dragon (esenţa lui yang — 
principiul aurului alchimic pur), care scuipînd foc pă¬ 
zeşte o comoară. 

De fapt, numai în trei din cele şaisprezece variante 
populare ale basmului Harap Alb apare cerbul mirific, 
în altele, animalul mirific este zmeul, balaurul, şarpele; 
eroul trebuie să aducă: piatra preţioasă din capul zmeu¬ 
lui (Cerişor-Hunedoara), lemne din pădurea balaurului 
(Tătăruşi — Paşcani), trandafiri din grădina şarpelui 
(Avela — Epir), balaurul din pădure (Bucureşti), apa 
din fîntîna zmeului (Cerbăl — Hunedoara), comoara 
furată de zmei şi balauri (Săpînţa — Sighet) etc. 

Din comentariile de mai sus, am văzut că cerbul din 
basmul Harap Alb poate fi o înfăţişare a animalului- 

monstru de tipul balaurului, zmeului, dragonului etc. în 
acest caz, se conturează încă un argument în favoarea 
ipotezei enunţate, şi anume că la originea părţii de basm 
în discuţie au stat mituri şi credinţe comune civilizaţiilor 
de cultură înaltă (civizilaţii care au generat şi alchimia), 
căci „balaurul [dar şi dragonul, zmeul etc.] constituie 
un fenomen de dată recentă. Aceste animale fantastice 
sînt produsul unei culturi tîrzii, chiar urbane, datînd 
deci dintr-o perioadă în care omul începe să piardă le¬ 
gătura organică, intimă cu animalul (...) Epoca de în¬ 
florire a unor asemenea făpturi coincide cu stadiul sta¬ 
telor antice: Egipt, Babilon, India, Grecia, China... 
Dimpotrivă, el lipseşte în cazul popoarelor cu adevărat 
primitive" (2, p. 308}. 

Nu trebuie însă făcută greşala de a asocia întotdeau¬ 
na balaurul (sau alte făpturi similare) cu un simbol al¬ 
chimic. în funcţie de mitul care stă la originea basmului 
sau legendei, balaurul poate întruchipa de asemenea Hao¬ 
sul, animalul ce înghite Soarele pe timpul nopţii, prin¬ 
cipiul răului etc.; iar omorîrea lui de către erou poate 
semnifica Creaţia, eliberarea Soarelui dimineaţa, vic¬ 
toria binelui asupra răului etc. 

* 

Comentariile de faţă încearcă să aducă argumente su¬ 
plimentare în favoarea ipotezei enunţate, că la origi¬ 
nea celei de a doua încercări a lui Harap Alb, stau mi¬ 
turile şi ceremoniile asociate unui ritual de iniţiere de 
tip alchimic. 

încă de la începutul acestei încercări din basm, Verde 
împărat descrie pe cei ce caută să obţină pietre preţi¬ 
oase de pe cerbul vrăjit, descriere ce îi apropie mult de 
alchimişti: cu toate că cerbul e primejdios de moarte, 
„unii oameni îs mai a dracului .decît dracul [legătura 
alchimiştilor cu diavolul o s-o reluăm]; nu se astîmpără 
nici în ruptul capului; măcar că au păţit multe, tot cear¬ 
că prin pădurea lui [a cerbului], să vadă nu l-or putea 
găbui cumva? şi care din ei are îndrăzneală mare şi no- 

roc şi mai mare, umblînd pe acolo, găseşte din întîm- 
plare cîte o piatră de aceste, picată de pe cerb, cînd 
se scutură el la şepte ani o dată [şapte este numărul ope¬ 
raţiilor alchimice care determină transmutarea mercuru¬ 
lui în aur ^ şi apoi acelui om nu-i trebuie altă negustorie 
mai bună." 

Harap Alb depăşeşte această nouă încercare (iniţiere) 
tot cu ajutorul Sfintei Dumineci, care îşi păstrează în 
continuare în basm menirea celui ce iniţiază, de data 
aceasta maestru spiritual. Din nou stă Harap Alb o 
perioadă (o noapte, pe scara timpului fictiv al basmului), 
în căsuţa de pe insulă, împreună cu Sfînta Duminică. 
Basmul păstrează şi la acest nivel de iniţiere „casa din 
pădure 1 ', element ce am văzut că e specific iniţierilor de 
tip primitiv. 

Eroul primeşte de la Sfînta Duminecă obrăzarul (mas¬ 
ca) şi sabia lui Statu-Palmă-Barbă-Cot, cu care urmează 
să se mascheze şi să taie capul cerbului năzdrăvan. A- 
ceastă alegorie s-ar traduce prin aceea că neofitul alchi¬ 
mist primeşte, de la maestrul său spiritual, odată cu ini¬ 
ţierea (sau prin ea), cunoaşterea şi puterea magică de a 
obţine aurul, nemurirea şi purificarea. Ca aproape toa¬ 
te personajele şi obiectele ce intervin pe parcursul bas¬ 
mului, paloşul şi obrăzarul materializează şi ele valenţe 
spirituale ale eroului, în cazul acesta cunoaşterea meta¬ 
fizică şi puterea magică de tip alchimic. 

Paloşul lui Harap Alb se aseamănă prin funcţiunile 
sale cu bagheta magică (caduceul) a zeului Hermes 
(Mercur), pe care asesta a primit-o de la Apolîo — zeul 
Soarelui; baghetă care avea puterea de a transforma în 
aur obiectele atinse. Astfel se explică, probabil, un alt 
nume al zeului Hermes, Crisorapt (Crysopeea desem- 
nînd la alchimişti transmutarea metalelor în aur) şi aso¬ 
cierea lui cu Hermes Trismegistul, fondatorul legendar 
al alchimiei. 

E interesant de văzut de ce anume obrăzarul şi sabia 
năzdrăvană aparţin lui Statu-Palmă şi pe cine întruchi¬ 
pează acest personaj, pe care Creangă nu îl descrie de- 

loc. Să vedem cum este înfăţişat în alte basme şi legen¬ 
de: 

— Apare sub diferite înfăţişări: ca pitic, bărbos, go- 
coşat, şchiop, urît; ca o bătrînă făptură silvestră, cîte 
odată oarbă; ca diavol şchiop etc. 

— Trăieşte: în pădurea blestemată, pe un munte, în 
fundul pămîntului, intr-un puţ, în peşteră, pe tărîmuî ce¬ 
lălalt, lingă ţinutul Dracului etc. 

— Are elemente zoomorfe: călăreşte jumătate de ie¬ 
pure şchiop; sufletul sau puterea şi le ţine în animale, de 
exemplu în două muşte ce stau într-o raţă, ce stă în- 
tr-un iepure, ce stă intr-un urs; apare cîteodată ca viţel, 
taur etc. 

— Epitetele folosite în basme pentru a-1 descrie sînt 
multiple şi asemănătoare: pocitură de bătrîn, pocitania 
pămîntului, eel slut şi scîrbos, sluţenia de neom, necura¬ 
tul, sau chiar Satana. 

— Numele sub care apare: Jumătate-de-om călare pe 
jumătate de iepure şchiop (ceea ce de fapt semnifică o 
făptură hibridă, jumătate om — jumătate iepure), Omul- 
cît-cotul, Tarta-cot-barbă-d-un-cot (de la tartor = căpe¬ 
tenia dracilor, Tartar = loc din fundul infernului^, Urî- 
tul Pădurii, Frunte de aramă, Moşulică de arama, Ho¬ 
ţul de fier, Agerul-pămîntului, Iutele pămîntului, Picior- 
şchiop, Dihania-pădurii, Hans-cel-de-fier etc. 

— Acţiuni săvîrşite în basme: transformă lina sau 
paiele în aur, fierbe cazane, e fierar, ajută eroul din 
basm cerîndu-i în schimb sufletul copilului sau al unui 
alt om etc. 

— însuşiri deosebite: puteri asupra lumii animalelor, 
posedă cunoaşterea profetică, poate transforma diverse 
materiale în aur etc. 

în descrierea de mai sus ne-am folosit, printre altele, 
de prezentarea făcută de George Călinescu acestui tip de 
personaj, în lucrarea sa Estetica basmului (30). 

Din aceste cîteva elemente, putem presupune că per¬ 
sonajul întruchipează o făptură chtonică, infernală, poa¬ 
te chiar Satana sau un demon. Ce explicaţie, sub raport 

simbolic şi funcţional, poate avea însă existenţa unui 
astfel de personaj într-o secvenţă de basm, pe care am 
presupus-o de factură alchimică? 

Am văzut că exista credinţa că alchimia şi magia au 
fost revelate omului de către Satana. Alchimiştii erau 
consideraţi păgîni deoarece adorau şarpele biblic — ca 
şi of iţii sau naaseenii (de la gr. ophis = şarpe, sau de la 
ebr. nachas = şarpe) — şarpe satanic ce a dat omului să 
gv.ste din fructele copacului cunoaşterii. Faptul că alchi¬ 
mia era o ştiinţă misterioasă, ocultă, magică, alimenta 
şi întărea credinţa poporului că alchimiştii erau nişte 
vrăjitori, magicieni ce aveau legături sau primeau putere 
de la diavol. 

în acest context pare firească apariţia, în basmul Ha¬ 
rap Alb, a unui personaj ca Statu-Palmă, care să-i dea 
eroului masca şi paloşul năzdrăvan, cu care acesta să 
poată vîna cerbul ce poartă „Soarele” între coarne. 

Legătura dintre acest personaj şi activităţi alchimice 
transpare în diferite basme, legende sau mituri. într-un 
basm de Grimm, piticul Picior-Şchiop ajută eroina să 
transforme paie în aur, cerîndu-i în schimb, după obi¬ 
ceiul diavolului, primul copil ce îl va naşte. în legenda 
scandinavă Volsunga Saaga (şi asemănător în Cîntecul 
hiebelungilor), piticul fierar Regin îi forjează eroului 
Sigura o sabie năzdrăvană cu care acesta din urmă omoa¬ 
ră dragonul Fafnir, pentru a obţine averea piticului 
rege Hreidmar. Greuceanu se luptă cu diavolul şchiop 
spre a-şi recăpăta paloşul năzdrăvan, cu care a omorît 
zmeii, pentru a obţine Soarele şi Luna furate de pe cer 
de aceştia (31, p. 113). Pătru Făt-frumos îl găseşte pe 
Staticot sub podul de aur, sau lîngă fîntîna de aur, unde 
„o coconiţă de aur spăla lînă de aur” (32, p. 152). Ve¬ 
dem deci, legătura acestui personaj cu aurul sau simbolul 
său Soarele. în unele basme ruseşti el apare ca o făptură 
cu totul de aur, sau obiectele atinse de el se transformă 
în aur. V. Propp observă o asemănare între acest perso¬ 
naj şi înţeleptul dascăl al lui Dionysos, bătrînul Silen, 
datorită căruia obţine regele Midas puterea de a trans- 

forma în aur orice obiect. Asemănări cu personajul de 
tip Statu-Palmă putem găsi şi la Hefaistos (nume ce se 
pare că vine de la sanscritul Yavishtha = foc terestru), 
zeul slut, bărbos, pitic şi şchiop ce ia fost izgonit din 
Qlimp pe pămînt, z'eul focului, al fierăriei şi al metalur¬ 
giei, care făurea arme năzdrăvane şi minunate podoabe 
de aur şi argint. 

în urma acestor observaţii, ne apare mai limpede de 
ce Harap Alb (alchimistul) primeşte (în timpul iniţierii) 
de la Sfînta Duminică (maestrul său spiritual) obrăza- 
rul şi sabia (puterea şi cunoaşterea magico-alchimică), ce 
aparţin lui Statu-Palmă (Satana sau un demon), arme (in¬ 
strumente) cu care eroul urmează să decapiteze (fixeze), 
cerbul (mercurul filozofilor) pentru a obţine pietrele pre¬ 
ţioase (nemurirea, purificarea etc.) şi „piatra ca Soare¬ 
le" (aurul alchimic). 

* 

într-o carte alchimică, De la Pierre Philosophale de 
Abraham Lambspriink, se găseşte o gravură ce reprezin¬ 
tă un cerb şi un licorn, stînd pe malul unui rîu într-o 
pădure (decor similar cu cel din basmul Harap Alb). 
Textul asociat acestei gravuri, ce reprezintă licornul-spi- 
rit, cerbul-suflet şi pădurea-corp ale alchimistului, intro¬ 
duce o altă analogie cu basmul, şi anume vînarea acestor 
animale-simbol: 

„înţelepţii spun într-adevăr 

Că două animale sînt în această pădure; 

Unul e splendid, frumos şi rapid. 

Este un cerb mare şi puternic; 

Celălalt e un licorn. 

Ei se ascund în pădure, 

Dar fericit omul 

Care-i va vîna" (26, p. 105). 

O altă gravură şi textul asociat ei, din cartea amin¬ 
tită, ne explică rostul acestei vînări. Gravura ne prezintă, 

de data aceasta, un dragon (al cărai simbol alchimic şi 
asocierea cu cerbul le-am studiat anterior), într-un de¬ 
cor identic, pe malul unui rîu într-o pădure. In faţa lui, 
îmbrăeat în armură, alchimistul, stă cu paloşul ridicat, 
gata să-i taie capul. Textul completează: 

„înţelepţii spun 

Că un animal sălbatic este în pădure, 

Şi pielea sa e de culoarea cea mai neagră. 

Dacă un om îi taie capul, 

Negreala sa va dispare. 

Şi va face loc unui alb ca dle zăpadă ..." (26) 

Culoarea neagră a dragonului este cea a mercurului 
şi a sufletului impur. Prin decapitarea animalului-sim- 
bol mercurul este fixat, căpătînd culoarea albă a auru¬ 
lui alchimic. De asemenea, prin acelaşi gest simbolic, 
alchimistul taie capul şarpelui negru (dorinţa, ignoran¬ 
ţa, moartea etc.) din inima sa, purificîndu-şi sufletul, spi¬ 
ritul şi corpul şi transformînd negrul în alb. Deci mercu¬ 
rul „moare" pentru a se „naşte" aurul, neofitul alchimist 
„moare" pentru a se „naşte" iniţiatul, purificat şi nemu¬ 
ritor. Este distrugerea necesară creaţiei, este moartea pre¬ 
alabilă renaşterii. 

Moartea simbolică a lui Harap Alb (a neofitului) este 
prezentată limpede în basm prin faptul că, pe tot timpul 
vinarii cerbului, el >stă cu masca pe faţă, într-o „groapă 
adîncă de un stat de om" pe care şi-a săpat-o singur la 
sfatul Sfintei Duminici. Această groapă este propriul 
său mormînt, intrarea în groapă este „moartea" simbolică 
a neofitului, iar ieşirea din groapă, odată cu atinge¬ 
rea scopului propus (obţinerea pietrelor preţioase), re¬ 
prezintă renaşterea simbolică a iniţiatului. 

Alegorii similare sînt prezente şi în gravurile alchi¬ 
miştilor. Astfel, unele gravuri din cartea Azoth a călu¬ 
gărului Basilius Valentinus (sec. XV ?), prezintă alegorii 
ale celor şapte operaţii principale alchimice. Prima ope- 

raţie, numită „putrefacţia“, e prezentată grafic prin ca¬ 
davrul în descompunere al alchimistului. Reprezentarea 
ultimei operaţii alchimice, numită „reînvierea", înfăţi¬ 
şează ieşirea alchimistului dintr-o groapă săpată în pă- 
mînt (26). 

Un element ce pare gratuit la nivelul basmului, capătă 
o însemnătate aparte din punct de vedere alchimic. Este 
vorba de baia pe care o face eroul în sîngele cerbului 
vînat. „Atunci sîngele cerbului odată a şi-nceput a 
curge gîlgîind şi a se râspîndi în toate părţile, îndrep- 
tîndu-se şi năboind în groapă peste Harap Alb, de cît 
pe ce era să-l înece. Harap Alb (...) de-abia îşi pu¬ 
tea descleşta picioarele din sîngele închegat care era 
mai-mai să umple groapa." 

Ideea apare într-o altă reprezentare, într-o gravură 
alchimică din cartea Scrutinium Chymicum (1587), de 
Michael Maier. Gravura ne prezintă alchimistul „mort", 
într-o groapă-mormînt, iar sîngele cerbului, ce încon¬ 
joară în basm eroul e reprezentat printr-un dragon în¬ 
colăcit pe trupul alchimistului (28, fig. 29). 

Pentru primitivi sîngele era viaţa însăşi. El apare în 
folclorul multor popoare ca apa vieţii, ce dă renaştere 
şi nemurire. Sîngele diferitelor animale era folosit în 
diverse moduri, pentru a se obţine calităţile animalelor, 
putere asupra lor, însuşiri magice speciale; sau era folo¬ 
sit în scopuri curative şi de obţinere a imortalităţii. Sîn¬ 
gele era băut, mîncat, fumat, sau se făceau băi, libaţii 
etc. în timpul evului mediu, leproşii, epilepticii, orbii etc. 
erau trataţi prin spălare cu sînge. Similar, în multe bas¬ 
me sîngele (de copil, de coţofană, de zmeu, de cerb) 
acţionează, ca şi apa vieţii, ca un remediu universal, 
vindecînd, întinerind, sau redînd viaţă eroilor (10, p. 18). 

în unele basme omorîrea animalului e înlocuită cu 
mulgerea lui, sîngele e înlocuit cu laptele, iar culoarea 
roşie a sîngelui e preluată de animalul muls. Astfel, sîn¬ 
gele roşu al cerbului dîn basmul Harap Alb devine, în 
basmul Feciorul împăratului ligbionilor, lapte de căpri¬ 
oară roşie, care băut şi pus pe ochi înlătură orbirea îm- 

paratului (32, p. 11). In Cîntecul Nibelungilor, Siegfried 
devine nemuritor şi invulnerabil îmbăindu-se, ca şi Ha¬ 
rap Alb, în sîngele dragonului, ucis cu paloşul piticului 
fierar Mime. în Volsunga Saaga, Sigurd mănîncă inima 
dragonului ucis, căpătînd puteri magice. Apollo, zeul 
Soarelui, ucide şarpele-monstru Python, purificîndu-se 
(după unele interpretări) în sîngele acestuia. 

Dar dragonul, ca şi cerbul năzdrăvan, fiind un animal- 
simbol, sîngele său trebuie considerat, de asemenea, o 
reprezentare simbolică. Asociind, din punct de vedere 
alchimic, cerbul năzdrăvan (şi dragonul) cu mercurul, 
putem considera sîngele lui ca fiind simbolul cinabrului 
(sulfura de mercur), ce are culoare roşie. Am văzut deo¬ 
sebita importanţă acordată de alchimia asiatică acestei 
substanţe. 

încă din preistorie, orientalii puneau cinabru lingă ca¬ 
davru, în mormînt; la fel ca în basm, unde sîngele umple 
groapa pe care am asociat-o cu mormîntul simbolic al 
eroului. Cinabrul era îngurgitat, dar şi purtat lingă trup 
ca talisman dătător de viaţă. El era asociat imortali- 
tăţii şi principiului vieţii. Pentru alchimişti, cinabru! nu 
avea numai culoarea sîngelui, dar era şi emblema lui. 
„Focul din inimă e roş ca cinabrul. . .“, scria în seco¬ 
lul VIII e.n. biograful alchimistului chinez Lii Ten 121, 
p. 22). Cinabrul nu intra numai în compoziţia „elixi¬ 
rului vieţii 1 ', ce dădea nemurire şi purificare, ci şi în cea 
a „pietrei filozofale 11 , care transmuta orice în aur. Pa- 
racelsus susţinea, într-una din lucrările sale, că posedă 
piatra filozofală, un praf roşu ca sîngele, ce transmuta 
metalele inferioare în aur. 

Apare ideea transmutării neofitului în „omul de aur 11 , 
odată cu îmbăierea acestuia în sîngele animalului sacri¬ 
ficat. Semnificaţia acestei transmutări şi vehicularea ei 
în diferite basme, mituri şi ritualuri, o vom relua ul¬ 
terior. 

în lumina interpretării de pînă acum, sîngele cerbului 
năzdrăvan (sînge a cărui semnificaţie s-a pierdut la ni- 

velul basmului), deţine şi transmite eroului puteri şi 
calităţi miraculoase. 

Un text alchimic, din cartea lui Lambsprink, De la 
Pierre Philosophale, conţine aceeaşi idee: 

„ .. . din propriul său corp [al dragonului] 

Se scurge un balsam glorios. 

Cu toate virtuţile sale miraculoaise. 

Şi iată că toţi înţelepţii se bucură cu voce tare" (26, p. 95) 

O altă interpretare ni se pare posibilă, şi anume aceea 
de a identifica sîngele care năvăleşte peste erou în groa¬ 
pă, cu ideea de foc. în acest caz, groapa din pămînt 
(în care stă Harap Alb) capătă semnificaţia de cuptor 
sau de retortă. Cuptorul alchimic, în care se căuta trans¬ 
mutarea şi purificarea metalelor şi, simbolic, cea a alchi¬ 
mistului însuşi, poartă numele de athanor (posibil de la 
grecescul athanatos = nemuritor). 

O alegorie a primului stadiu al alchimiei, „Putrefac¬ 
ţia", din cartea amintită a lui Basilius Valentinus, ne 
prezintă cadavrul alchimistului lungit într-o retortă. în 
timp ce dedesupt, focul personificat produce ,,coacerea“, 
deasupra strălucesc soarele, luna şi celelalte planete. Ase¬ 
mănarea cu Harap Alb stînd în groapă, înconjurat de 
sîngele fierbinte şi deasupra gropii strălucind „soarele" 
dintre coarne şi pietrele preţioase de pe cerb, ni se 
pare izbitoare. Sufletul şi spiritul alchimistului din retor¬ 
tă, reprezentate în gravura prin două păsări, încearcă 
să-şi ia zborul, să se elibereze, dar sînt încă legate de 
corpul alchimistului. Această eliberare se va produce o- 
dată cu ultimul stadiu — renaşterea iniţiatului alchi¬ 
mist (26, fig. 43). 

O altă gravură, de data aceasta din tratatul Le Tes¬ 
tament al lui Cremer, abate de Westminster (secolul 
XIV), îl prezintă pe autor stînd în picioare lîngă o mo- 
vilă-cuptor, în care se produc arderi şi operaţii alchimice 
asupra mercurului şi sulfului. Mantia de pe corpul aba¬ 
telui alchimist are aceeaşi dimensiune şi formă cu cup- 

ierul. Alegoria ne trimite fără dubiu la ideea că transmu¬ 
tat este corpul alchimistului însuşi, operaţiile alchimice 
ale sulfului şi mercurului din 'cuptor fiind în fapt înnoi¬ 
rile şi purificările spiritului şi sufletului din corpul al¬ 
chimistului (26, fig. 59). 

Motivul trecerii eroilor din basme şi mituri prin foc 
sau cuptor este foarte frecvent. în unele basme ruseşti 
întâlnim îmbăierea eroului, purificatoare şi aducătoare de 
tinereţe. Intr-un cazan cu lapte de capră clocotit (am 
asociat anterior laptele cu sîngele şi acesta cu focul), 
în mituri greceşti şi egiptene, diferite zeiţe şi eroine îşi 
expuneau copiii la flăcări, pentru a-i face invulnerabili 
şi nemuritori. (Thctis pe Ahile, Demeter pe Demophon, 
hledeea pe copiii săi, Isis pe fiul regelui din Biblos etc.) 

Nu toate aceste treceri ale eroilor prin clocotul caza¬ 
nului sau prin foc, în basme sau mituri, au o origine al¬ 
chimică. Unele din ele pot avea la origine riturile de ini¬ 
ţiere ale unor popoare primitive, în care moartea rituală 
a neofitului era simbolizată prin „arderea" acestuia 
într-un foc ce întinerea şi purifica. 

Sensul pe care l-am asociat mai înainte gropii (cel de 
mormânt) nu se schimbă odată cu considerarea ei drept 
cuptor, ci se completează, căci athanorul era considerat 
mormântul simbolic al alchimistului. Transmutarea aces¬ 
tuia, ce se producea simbolic în cuptor, era asociată 
fenomenului de moarte — renaştere. El căpăta în cuptor 
puterile miraculoase ale aurului, era el însuşi transmu¬ 
tat în aur. Basmul sugerează această idee, căci Harap 
Alb nu ia pur şi simplu pietrele preţioase de pe cerb, ci 
jupoaie pielea cu nestemate şi ia capul întreg al cerbu¬ 
lui; ca şi cum eroul ar urma să îmbrace această piele pre¬ 
ţioasă de cerb, ca simbol că a devenit un „om de aur“. 
Motivul lipseşte din basm, dar poate fi bănuit. Tema 
„omului de aur“ apare însă limpede în alte basme. în le¬ 
genda făurarului Wîelar.d, acesta ucide fiii împăratului 
st făureşte, în foc, giuvaeruri din capetele şi ochii lor. 
Un erou dintr-un basm al fraţilor Grimm, îşi aureşte 
un deget şi pletele, băgîndu-le în fîntina cu apă de aur 



a lui Hans-cel-de-fier. Greuceanu devine ,,Cel-de-Aur“, 
după ce zile şi nopţi Faurul pămîntului a ţinut efigia de 
fier a eroului în foc, în cuptor. Acest chip de fier va 
,,muri“ odată cu zmeul ce răpise de pe cer Soarele şi 
Luna, pe care le redobîndeşte Greuceanu cel de Aur 
(31, p. 113). 

în miturile şi ritualurile de iniţiere antice, aurul era 
considerat ca fiind „carnea" strălucitoare şi nealterabilă 
a Soarelui, zeilor şi a iniţiaţilor. în Teogonia, Hesiod 
vorbeşte despre „zei înveşmîntaţi în aur". în miturile 
egiptene zeiţa Hator era aurul întruchipat, iar zeul Ho- 
rus era numit „auritul", „pruncul de aur" etc. (34). Fa¬ 
raonii egipteni, fiind iniţiaţi şi identificaţi cu Soarele şi 
zeul Osiris, erau înmormîntaţi cu măşti, amulete şi pec¬ 
torale de aur. în Cartea Morţilor, care conţine „formule 
pentru a ieşi la lumina zilei", găsite în mormintele egip¬ 
tene, se cerea printre altele: „să omori şarpele, să te 
identifici cu Soarele [aurul?], să te regăseşti ca zeu . . 
(35, p. 58). .' 

în ritualul de iniţiere al misterelor lui Mithra, iniţi¬ 
atul (ca şi Harap Alb), sacrifica un taur lăsîndu-se stro¬ 
pit de sîngele acestuia. Ca şi alchimiştii, iniţiatul în 
mithraism trecea prin şapte grade de iniţiere (asociate 
celor şapte planete cunoscute pe vremea aceea), care erau, 
după Origene, de plumb, de aramă, de fier, de bronz, de 
electrum, de argint, de aur. Tot şapte era numărul ope¬ 
raţiilor alchimice şi stadiilor prin care treceau mercurul 
sau plumbul (metale inferioare), pentru a deveni aur 
transcendental. „Pentru a dovedi că este într-adevăr ini¬ 
ţiat în tainele divinităţilor, Pitagora susţinea că anumite 
părţi ale trupului său sînt de aur, arătîndu-şi, din cînd 
în cînd, şoldul său de aur", scrie Prtopp şi concluzio¬ 
nează: „culoarea sau natura aurie sînt specifice zeilor, 
morţilor şi iniţiaţilor" (2, p. 378). 

Desigur, nu toate exemplele prezentate, din basme, mi¬ 
turi şi ritualuri, sînt de factură alchimică, dar pentru u- 
nele dintre ele, inclusiv încercarea prin care trece Harap 
Alb, explicaţia ne-ar putea fi oferită de un pasaj din 

Alchimia asiatică a lui Mircea Eliade: „Alchimistul tao- 
ist (...) socotind propriul său trup şi propria sa viaţă 
sufletească un metal impur şi inferior — încearcă să-l 
«transmute» în «aur», adică să obţină un suflet pur, 
autonom şi o viaţă fără de moarte. In loc să aplice ope¬ 
raţiile alchimice (de purificare, de calcinare, etc.), asu¬ 
pra metalelor inferioare — le aplică de-a dreptul asu¬ 
pra corpului şi sufletului său“ (21, p. 39). 

însă pentru ca aceste operaţii să reuşească, neofitul 
trebuia să fie vrednic de ele, şi să dobîndească pe parcur¬ 
sul iniţierii cunoştinţe, puteri şi virtuţi speciale. Să ne 
aducem aminte de mitul indian în care Cerbul de Aur se 
transformă în cerb obişnuit la atingerea necurată a re¬ 
ginei din Benares. Ideea o găsim în basm în cuvintele pe 
care capul tăiat al cerbului le adresează eroului ce stă 
ascuns în groapă: „Harap Alb. .. ieşi numai oleacă, 
să te văd încaltea, vrednic eşti de comoara ce ţi-o las, 
şi apoi să mor cu plăcere". 

Aceeaşi condiţie a verdniciei şi a inimii curate trebuie 
să o îndeplinească şi muritoarea Psihe pentru a duce la 
capăt o încercare similară, aceea de a obţine lîna de aur 
a unor berbeci mirifici. Analogiile cu încercarea lui Ha¬ 
rap Alb continuă, căci Psihe, ca şi eroul din basm, poa¬ 
te obţine „lîna de aur" numai după apusul soarelui. As¬ 
pectul teriomorf al cerbului din basm, sau al dragonului 
alchimic, este preluat în mitul grecesc de taurii sălbatici 
ce păzesc berbecii şi care sfîşie orice vietate care ar în¬ 
drăzni să se apropie de ei (29, p. 98). Aşa cum în alte 
basme eroii falşi (impostorii) mor, în loc să se purifice 
sau să întinerească, la încercarea trecerii prin foc sau prin 
clocotul cazanului, tot aşa pe Harap Alb îl pîndeşte 
moartea din ochiul otrăvit al cerbului. „Capul cerbului 
are să te strige (...) mereu pe nume, ca să te vadă" — 
îl iniţiază Sfinta Duminică pe erou — „dar tu nu cum¬ 
va să te îndupleci de rugămintea lui şi să te iţeşti la 
dînsul, că are un ochi otrăvit şi cînd l-a pironi spre tine, 
nu mai trăieşti." în cartea lui Lambsprink, De la Pierre 
Philosophale, găsim acelaşi avertisment în legătură cu 

veninul dragonului ce trăieşte în pădure şi trebuie vî- 
nat: 


„Bl e foarte veninos şi. . . 

Cîtui vede razele Soarelui şi focul său strălucitor, 

El împroşcă în depărtare otrava sa 

încît nici o creatură vie nu rezistă înaintea lui“ (26). 


Asemănarea dintre basm şi acest text alchimic e întări- 
tă şi de alte elemente. Aşa cum textul subliniază că 
nu numai omul, ci orice „creatură vie" moare de otrava 
dragonului, tot astfel în basm: „cînd se uită [cerbul] 
la cineva, fie om sau orice dihanie a fi, pe loc rămîne 
moartă". 

De asemenea, legătura dintre efectul otrăvii şi strălu¬ 
cirea Soarelui, din textul alchimic, apare şi în basm: „în¬ 
să cum a asfinţit Soarele, să ştii ca a murit cerbul, şi 
atunci să ieşi fără frică, să-i jupeşti pielea . . .“ într-ade- 
văr, „după asfinţitul Soarelui, Harap Alb iese din groa¬ 
pă, jupeşte pielea cerbului cu băgare de seamă, să nu 
smintească vreo piatră din locul ei, apoi ia capul întreg 
aşa cum se găsea ...“, obţinînd astfel „piatra ca Soa¬ 
rele" şi nestematele de pe corpul cerbului năzdrăvan. 
Harap Alb a acţionat de parcă ar fi urmat imperativele 
dintr-un manuscris alchimic din secolul X: „Sacrifică-1, 
jupoaie-i pielea ... şi vei găsi ceea ce cauţi" (26, p. 95). 

Ieşirea lui Harap Alb din groapă, obţinerea pietrelor 
preţioase şi purificarea, eliberarea sufletului eroului, de 
care am vorbit, le găsim ilustrate alchimic, de exemplu 
în emblemele 44, 45 şi 46 din şirul de 50 de embleme 
ale cărţii Scrutinium Chymicum (1587) de Michael Ma- 
ier (28, fig. 29). Aceste embleme, uzînd de un limbaj 
ocult ermetic şi simbolic, redau într-o ordine cronolo¬ 
gică operaţiile şi stadiile alchimice prin care trebuie să 
treacă metalele, precum şi corpul, spiritul şi sufletul al- 

chimistului. Emblema 44 ne prezintă alchimistul, cu co¬ 
roană pe cap, ieşind viu dintr-un coşciug, după ce o gra¬ 
vură anterioară îl reprezenta supunîndu-se căldurii in¬ 
tr-un cuptor. în gravura imediat următoare putem vedea 
Soarele, Luna şi stelele strălucind în jurul pămîntului. 
Ca o explicaţie, emblema 46 prezintă acelaşi alchimist, 
pe o insulă, lăsînd să-i zboare din fiecare mină cîte un 
vultur; alegorie a eliberării sufletului şi spiritului din 
„închisoarea" corpului. 



CAPITOLUL IV 

DAIMONUL CORNUT 


în capitolul precedent am dat o interpretare ipo¬ 
tetică unui episod al basmului Harap Alb. Adevărata ori¬ 
gine a basmului fiind deosebit de ascunsă şi alunecoasă, 
orice interpretare îşi păstrează caracterul de probabili¬ 
tate, devenind cu greu o certitudine. în acest sens ră- 
mîne loc cantraargumentelor şi contraipotezelor. 

Astfel, vom încerca, în capitolul de faţă, să prezentăm 
şi o altă origine posibilă a episodului cu vînarea cerbului 
năzdrăvan, şi anume miturile şi ritualurile ce ţin de 
ideea morţii şi reînvierii naturii. 

Aceste mituri şi ritualuri au avut un caracter univer¬ 
sal, dezvoltîndu-se odată cu trecerea la agricultură şi 
ajungând la apogeu în antichitate, mai ales la popoarele 
orientale şi mediteraneene (frigieni, traci, greci, egipteni, 
romani etc.). Printre cultele „care s-au bucurat de o 
cinstire deosebită şi ca atare, de o mare răspîndire sînt: 
osirianismul şi isismul, mithraismul, metroacismul, cultul 
lui Sabazios, cultele dionysiace (cultul lui Dionysos şi 
orfismul) şi cel al Demetrei" (37, p. 51). Miturile prezen¬ 
tau naşterea şi viaţa, puterea şi atributele, moartea şi re¬ 
învierea zeităţilor pământului, ale naturii şi ale fertilităţii. 
Principala lor caracteristică era moartea şi reînvierea, 
ocultaţia şi epifania divinităţilor, ca simbol mitic al 
„morţii" (iarna) şi „reînvierii" (primăvara) naturii. 
Moartea zeului era necesară pentru a se putea produce 
învierea. De aici şi ritualul foarte răspîndit al sacrifi¬ 
cării unei fiinţe (om sau animal), ce reprezenta zeul 
care, după ce era plîns şi jelit, învia în bucuria şi extazul 

general. Iată că din nou ritul ne apare ca o dramatizare 
a mitului, ca o repetare ciclică a ceea ce au făcut, la ori¬ 
gine, entităţile superioare (zei, daimoni, eroi mitici etc.). 
Aceste sacrificii erau adesea însoţite de orgii şi împreu¬ 
nări rituale ce chemau puterile fertilizatoare ale zeilor 
vegetaţiei şi pămîntului, orgii avînd ca scop sporirea pe 
cale magică a rodniciei pămîntului. 

Divinităţile antropomorfizate ale vegetaţiei şi naturii 
erau asociate adesea cu animale, probabil ca o reminis¬ 
cenţă a totamismului animal, specific populaţiilor de vî- 
nători. Astfel, reprezentarea zeităţilor vegetaţiei ca avînd 
coarne, cap, coadă sau picioare de animal; metamorfoza¬ 
rea lor temporară în animal; purtarea unor nume sau a- 
tribuirea unor epitete animale; faptul că erau însoţite sau 
călăreau pe un animal; purtarea unor piei sau blănuri — 
sînt cîteva exemple mitologice şi iconografice relevînd 
asocierea de care vorbeam. 

Iată de ce, în timpul ritualurilor de regenerare a na¬ 
turii, ce aveau loc de regulă iarna sau primăvara, aceşti 
daimoni (în greaca veche: fiinţe supranaturale, genii) ai 
fertilităţii erau reprezentaţi, de multe ori, prin diferite 
animale (ţap, capră, bou, cerb, taur) ce erau sacrifi¬ 
cate. 

în afara unor elemente adaptate şi preluate de creşti¬ 
nism şi de alte religii relativ recente, aceste mituri şi 
ritualuri păgîne s-au degradat cu timpul, s-au profani- 
zat, pierzîndu-şi sefnnificaţiile sacre primare, fără însă 
a dispare cu totul. Conform fenomenului amintit în pri¬ 
mul capitol al comentariilor de faţă, la capătul drumu¬ 
lui de creaţie profan-artistică şi de desacralizare a aces¬ 
tor mituri şi ritualuri, se găsesc diferite manifestări pro¬ 
fane — cum ar fi tragedia antică greacă, carnavalurile, 
unele basme şi balade, jocurile populare cu măşti din 
timpul sărbătorilor de iarnă etc. 

* 

Capitolul de faţă va încerca să releve asemănări între 
unele jocuri populare cu măşti zoomorfe, pe de o parte, 
şi episodul vînării cerbului năzdrăvan din basmul Harap 
Alb, pe de alta — precum şi posibila lor origine comună 
în miturile şi ritualurile morţii şi reînvierii naturii. 

Cel mai semnificativ şi cei care a avut influenţa cea 
mai mare asupra popoarelor geto-dace a fost mitul şi 
cultul lui Dionysos, zeul vinului, al vegetaţiei şi mai 
tîrziu al agriculturii. Mitul, atît de controversat azi, 
spune că zeul a fost născut prematur de mama sa, pă¬ 
mânteană Semefa (asociată cu Zemelo — zeiţa frigiană 
a pămîntului) şi purtat pînă la a doua naştere în coapsa 
tatălui său Zeus. De aceea i s-a atribuit epitetul Ditby- 
rambos — cel cu „două intrări" în viaţă (de două ori 
născut). Hermes, fiul lui Zeus, îl duce în Nysa, unde e 
încredinţat nimfelor care-1 cresc într-o peşteră (element 
chtonian, frecvent la zei similari). Dionysos se metamor¬ 
foza în ţap sau capră, sau apărea îmbrăcat într-o piele 
neagră de ţap. Atins de nebunie (din voinţa Herei — 
soţia lui Zeus), Dionysos rătăceşte prin Egipt, Siria, Tra- 
cia. India şi Frigia unde marea mamă Cybela, zeiţa 
frigiană a naturii şi vegetaţiei, îl scapă de boală, puri- 
ficîndu-1 şi iniţiindu-1 în riturile cultului său. Apoi, în 
Grecia, Dionysos introduce „dionisiacele", zile în care 
cu o cunună de viţă de vie pe cap şi în mînă cu un 
tirs împodobit cu iederă, el parcurgea cîmpiile urmat 
de un alai în delir, format din tinere menade (furi¬ 
oase, smintite) şi personaje antropo-caprine (satiri, pani, 
fauni) care ameţiţi de vin dansau şi cîntau în sunete de 
flaut, nai, tamburine şi timpane. Ocultaţia şi epifania 
lui Dionysos sînt prezentate în mit prin coborîrea zeu¬ 
lui în Infern şi revenirea împreună cu mama sa, pămîn- 
teana Semela, care a căpătat astfel „nemurirea şi cinsti¬ 
rea cultică" (37, p. 73). Aşadar, Dionysos este zeul cor¬ 
nut al vegetaţiei care moare şi reînvie. 

Ic orfism, zeul pătrunde sub numele de Dionysos 
— Zagreus (Dionysos — sfîşiat). Acesta se naşte cu coar¬ 
ne din împreunarea lui Zeus cu fiica sa monstruoasă, 

cu patru ochi şi patru coarne. Titanii, trimişi de Hera, 
îl prind, îl sfîşie şi îl mănîncă pe Zagreus (metamorfo¬ 
zat în taur), care încercase să scape transformîndu-se 
succesiv în leu, cal, şarpe, taur. Zeus înghite inima zeu¬ 
lui cornut, sfîşiat de Titani, dînd naştere noului Dio- 
nysos, desemnat să împartă gloria suveranităţii cu tatăl 
său (37, p. 74). 

Vedem deci că Dionysos, ca şi ceilalţi zei ai vegetaţiei, 
este un zeu bipolar. El se caracterizează prin ocultaţie 
şi epifanie, prin moarte şi înviere, reprezentînd bipola¬ 
ritatea naturii însăşi, stările de veştejire şi înflorire ale 
vegetaţiei. 

Riturile dionysiace (ce se desfăşurau mai ales în tim¬ 
pul iernii — 6 ianuarie) aveau ca obiect sacrificarea 
unui animal Jţap, capră, taur etc.) care simboliza zeul 
şi natura însăşi. Acest sacrificiu, ce era urmat de „re¬ 
naştere", era însoţit de orgii şi împreunări rituale, totul 
petrecîndu-se într-o atmosferă de delir mistic. Principa¬ 
lele festivaluri dionysiace erau Dionysia, Lenea, Oscho- 
pharia, Anthesteria. Acesta din urmă, de exemplu, se des¬ 
făşura în patru etape: luptă — concurs (agon), moarte 
(pathos), bocet, plîngere (threnos) şi renaşterea (anag- 
nozisis). 

Multe din elementele mitului şi ritualului dionysiac (sau 
ale celor similare) se regăsesc astăzi, atît în jocurile cu 
măşti zoomorfe practicate în multe ţări europene, cit şi 
în unele basme. E posibil ca episodul vînării cerbului 
năzdrăvan, din basmul Harap Alb, să prezinte astfel de 
reminiscenţe. 

Jocuri cu măşti zoomorfe (capra, turca, cerbul, bre- 
zaia etc.) se practică şi azi la noi, în unele regiuni ale 
ţării, desfăşurîndu-se în timpul iernii pe o perioadă de 
douăsprezece zile, între Crăciun şi Bobotează (25 decem¬ 
brie—6 ianuarie). Aceste jocuri populare cu măşti „sînt 
imagini ale unor practici vechi, păgîne" ce „anunţau 
apropierea primăverii, reînvierea naturii şi ideea de fer¬ 
tilitate a cîmpurilor" (38, p. 101). 

Măştile şi costumele zoomorfe purtate în timpul jocu¬ 
lui reprezintă vechi daimoni, semidivinităţi sau zei ai 
fertilităţii. 

„Mitologia creştină a preluat şi remodelat profilul 
demonologie al caprei şi ţapului. Din «făpturi demonice», 
ce promovau fecunditatea şi fertilitatea, au devenit «a- 
nimale diavoleşti» care întrupează desfrîul, piaza rea, 
nenorocirea. Capra şi ţapul în travestiul lor religios 
devin astfel uneltele diavolului" (15, p. 132). 

După cum susţine Charles Hainchelin, această remo- 
delare este o tendinţă universală, şi anume ca riturile 
unei religii învinse să fie considerate de religia nouă ri¬ 
turi magice şi vrăjitoreşti, vechii zei să devină demoni, 
vechea teologie să devină demonologie etc. (39, p. 69). 

De aici se trag şi diferitele interdicţii si pedepse la 
care biserica creştină, în lupta sa cu religiile păgîne, a 
recurs împotriva participanţilor la jocurile cu măşti zoo¬ 
morfe. O serie de documente, din primele secole ale erei 
noastre, şi unele informaţii de teren, relativ recente, ne 
dovedesc caracterul arhaic, păgîn, precreştin al acestor 
jocuri-ritualuri. Citîndu-1 pe J. R. Conrad, Emilia Pa- 
vel scrie: „în secolul al Vll-lea episcopul de Canterbury 
decreta că orice persoană, care se va deghiza în cerb 
sau taur la calendele din ianuarie, va suferi o interdic¬ 
ţie de trei ani, deoarece această practică este demonică" 
(40, p. 11). în unele sate din şesul dunărean persistă cre¬ 
dinţa că „brezaia" (mască zoomorfă hibridă) este chipul 
diavolului, cel ce se maschează nu poate intra şapte 
ani în biserică, iar de se îmbolnăveşte poate muri nespo¬ 
vedit (41, p. 439). Citînd un informator popular, Ro- 
mulus Vulcănescu scrie: „Demult, cel care juca turca 
[mască zoomorfă hibridă asemănătoare celei de cerb], 
ghiduşul [moşneagul] şi baba, după joc trebuiau să se 
scalde în apă neîncepută (adică să se reboteze singuri) 
fiindcă ei credeau că se făcuse draci" (15, p. 138). 

Aspectul terifiant, malefic, aducător de nenorocire şi 
moarte, pe care creştinismul l-a acordat ulterior anima- 
lelor-daimoni ai fertilităţii şi fecundităţii (capra, ţapul. 

laurul, cerbul), îl găsim şi în basmul Harap Alb. la cer¬ 
bul năzdrăvan, care e descris în următorii termeni: este 
„solomonit", „întors de la ţîţă sau dracul ştie ce are", 
„nici o armă nu-1 prinde", „are un ochi otrăvit", „cînd 
se uită la cineva, om sau dihanie, pe loc rămîne moartă", 
„o mulţime de oameni şi sălbăticiuni zac fără suflare în 
pădurea lui", „lumea fuge de el de-şi scoate ochii" etc. 

Am văzut intr-un citat anterior, că în unele zone exis¬ 
tă credinţa că cei ce participă la jocuri cu măşti zoomor¬ 
fe „se fac draci". Această credinţă o putem desluşi şi 
într-o frază a basmului: ,, . . . unii oameni îs mai a dra¬ 
cului decît dracul . . . tot cearcă jtrin pădurea lui [a cer¬ 
bului], să vadă nu l-or putea gabui cumva? Şi care din 
ei are îndrăzneală mare şi noroc şi mai mare ... găseşte 
cîte o piatră din aceste, picată de pe cerb, cînd se scu¬ 
tură el la şapte ani o dată .. .“ Din acest citat, în afară 
de credinţa amintită, ne apare şi ideea perioadei de şapte 
ani, după care vînătorul obţine ceea ce caută. în reali¬ 
tate, este vorba de cele şapte luni (1 octombrie—1 mai), 
considerate de iarnă şi de hibernare a naturii, la sfîrşitul 
cărora, primăvara, daimonul zoomorf al vegetaţiei redă 
naturii, pămîntului, plantelor, animalelor şi oamenilor 
starea de înflorire, împlinire şi fertilitate. Această stare 
e simbolizată în basm prin scuturarea cerbului la şapte 
ani o dată şi prin găsirea de către vînător a pietrei pre¬ 
ţioase. Aceeaşi ipoteză o susţine şi Gh. Muşu, cctmentînd 
legendele germane în care „Vînătorul sălbatec" urmăreşte 
pe şapte cai, timp de şapte ani, daimonul vegetaţiei, 
(5, p. 117). Acest daimon are, de această dată, o repre¬ 
zentare antropomorfă (o femeie albă); dar îi putem deslu¬ 
şi cîteva elemente (pantofi de foc, coroană de aur etc.) 
ce-1 apropie de daimonul zoomorf în discuţie. 

Tot aceste şapte luni de iarnă se pare că sînt personi¬ 
ficate de cei şapte tineri şi şapte tinere care erau sacri¬ 
ficaţi, în Labirint, Minotaurului — simbolul iernii. 

// 

* 

Cu toate interdicţiile şi pedepsele amintite, jocurile 
cu măşti zoomorfe s-au păstrat pînă astăzi, pierzîndu-şi 
însă în mare parte caracterul originar (ritual, magic, ini- 
ţiatic chiar) şi devenind tradiţii populare, manifestări 
artistico-ludice profane. Se pare că măştile zoomorfe 
(turca, cerbul, boriţa, brezaia) nu sînt decît variante lu- 
dice ale măştii de capră, prin care înţelegem o „familie 
de măşti, adică o grupă complexă de măşti şi mascoide 
relativ deosebite în structura lor morfologică şi asemă¬ 
nătoare în funcţiunea lor ludică" (15, p. 133). „Toate 
animalele la un loc, formează capra“, afirmă un infor¬ 
mator popular (40, p. 8). Diversificarea lor se datoreşte, 
probabil, condiţiilor climaterice, geografice, economice 
şi sociale diferite, precum şi unor influenţe străine, re¬ 
lativ recente (vezi masca de cămilă, girafă, struţ etc.). 

Principalele personaje mascate din jocurile cu măşti 
practicate în timpul sărbătorilor de iarnă, sînt purtătorii 
de mască zoomorfă şi mască de moş. Exact aceste două 
personaje principale le găsim şi în basmul Harap Alb, 
şi anume cerbul şi eroul. 

Aşa cum masca zoomorfă e împodobită de către mas¬ 
caţii cu tot felul de elemente colorate şi sclipitoare, ca 
panglici, ciucuri, beteală, mărgele, flori, oglinjoare etc., 
tot astfel şi cerbul din basm e acoperit cu minunate pietre 
preţioase pe tot corpul. 

Cel mai împodobit este herbul (coarnele) măştii. A- 
cesta este făcut chiar din coarne adevărate (cele de cerb, 
de exemplu, se folosesc adesea la măştile de capră, turcă 
şi cerb); este meşterit de mînă (din lemn, sîrmă etc.); 
sau făcut pur şi simplu din crengi de copac. Iată cum 
descrie o baladă populară decorarea herbului măştii de 
capră: 

„La cap cu patru corniţe 
ou lîmă tot împodobite, 
corniţe poleite. 

In vîrful corniţelor 

cîte o piatră nestemată 

ce plăteşte lumea toată .. .“ (15, p. 136). 

De cele mai multe ori, mascagiii pun între coarnele 
măştii o oglindă rotundă, care se crede că este simbolul 
soarelui. 

„VAn eu capra de la munte 
cu steluţă albă-n frunte . . 

strigă moşul în timpul jocului (42, p. 24). Pare evidentă 
asemănarea cu cerbul din basmul Harap Alb, ce are între 
coarne piatra preţioasă „ce străluceşte ca un soare". 

Descrierea pe care Francisc Nistor o face măştii zoo¬ 
morfe o putem cu succes asocia cerbului mirific din 
basm: masca reprezintă un „animal, dar nu orice fel de 
animal, ci unul deosebit, extraordinar, capabil de fapte 
omeneşti sau supraomeneşti, fapte pe care şi le exterio¬ 
rizează prin jocul său, prin pantomimă, prin costumaţie, 
prin podoabe. Un animal simbol. O fiinţă fantastică 
plină de măreţie" (42, p. 15). Care ar fi explicaţia unei 
atît de strălucitoare şi colorate împodobiri, pe care o gă¬ 
sim atît la cerbul năzdrăvan din basm, cît şi la măştile 
populare zoomorfe? 

Un lucru pare evident, şi anume reprezentarea simbo¬ 
lică a astrelor şi în special a Soarelui — pe care atît 
masca zoomorfă (oglinda rotundă), cît şi cerbul din basm 
(piatra preţioasă), îl poartă pe frunte, între coarne. 

Legătura originară dintre aceste animale-simbol, pe de 
o parte şi astre, pe de alta, nu mai este însă atît de evi¬ 
dentă, fiind necesară o discuţie şi prezentarea cîtorva 
ipoteze. 

O astfel de ipoteză este enunţată de Romulus Vulcă- 
nescu: 

„Din măştile zoomorfe unele transfigurează în con¬ 
textul lor şî astre, pentru că, în concepţia omului pri¬ 
mitiv, ele reprezentau aceste corpuri cereşti. în cazul 
acesta chipul animalului sălbatic sau domestic figurat 
de mască purta heraldic între coarne un ornament astral 
(Soare, Lună, stea). Simbolurile astrelor-animale le în- 
tîlnim transimbolizate artistic prin oglinzi ce redau 
discul solar sau lunar; sau prin canafi ce redau discul 

stelar, aşezate în herbul măştii" (15, p. 105). Anticii, 
observînd că Soarele trece primăvara prin constelaţiile 
Berbecului şi Taurului, au considerat aceste animale ca 
simboluri ale Soarelui de primăvară, ale forţei virile 
a naturii şi ale renaşterii vegetaţiei. Această simbolistică 
s-a extins asupra tuturor animalelor rumegător-cornute 
(ţap, taur, bou, cerb, capră, berbec etc.). De aici semnul 
solar purtat între coarne de aceste animale-simbol în 
iconografia antică, precum şi cultul lor atît de dezvoltat 
şi de diversificat în vechea lume mediteraneană şi 
aiurea. 

O altă ipoteză s-ar baza pe legătura firească între Soa¬ 
re şi vegetaţie, între renaşterea soarelui şi renaşterea na¬ 
turii. De aici rezultă şi tendinţa celor vechi, de a aso¬ 
cia sau chiar identifica zeii vegetaţiei cu Soarele (Osiris, 
Dionysos, Sabazius etc.), precum şi celebrarea în aceeaşi 
zi sau perioadă a anului (25 decembrie—6 ianuarie) a 
zeilor fertilităţii, reprezentaţi zoomorf şi a zeilor Soare¬ 
lui (Dusares, Dionysos, pruncul sacru din Eleusis, Eonul 
— pe 6 ianuarie; Mitra — pe 25 decembrie etc.). După 
vechiul calendar al lui Iulian, pe 25 decembrie era solsti- 
ţiul de iarnă, zi în care precreştinii celebrau naşterea zeu¬ 
lui Mitra şi a Soarelui pe care îl întruchipa (Dies nata- 
lis solis in vieţi). Suprapunerea, la populaţiile de agricul¬ 
tori, a celor două culte majore, al Soarelui şi al fertilităţii 
naturii, ar putea explica suprapunerea elementelor lor 
simbolice şi, implicit, prezenţa însemnelor solare (oglinzi, 
bumbi, ţinte) în reprezentările zoomorfe ale zeilor fer¬ 
tilităţii şi regenerării naturii. 

Aceste prime două ipoteze nu explică, însă, pe deplin 
fenomenul atît de complex al împodobirii („împuierii", 
„împănării") costumului zoomorf. Mai probabilă şi mai 
satisfăcătoare este ipoteza întrepătrunderii dendrolatriei 
şi mitologiei botanice cu miturile referitoare la daimonii 
zoomorfi ai vegetaţiei (legătura cerb-arbore am ana¬ 
lizat-o şi în capitolul precedent). 

Această întrepătrundere este vizibilă în mituri, unde 
diferiţi zei şi daimoni ai vegetaţiei apar atît în ipostaze şi 

asocieri zoomorfe (Virbius — cal; Dionysos — ţarp, taur; 
Attis — ţap; Adonis — porc; Osiris — bou, porc; 
Mitra —taur) oît şi în ipostaze şi asocieri fito-dendro- 
morfe (Dionysos — viţă de vie, iederă; Ceres — pal¬ 
mier; Attis şi Cybela — brad, pin; Osiris — viţă de vie, 
orz, grîu; Artemis — brad etc.). Aceşti arbori sacri 
erau protejaţi, „îngrijiţi de un corp de oficianţi şi îm¬ 
podobiţi în zile de sărbătoare. Pe altarele din faţa lor 
se aduceau sacrificii şi ofrande animale" (12, p. 17). 

Aceste ipostaze fito-dendromorfe ale zeilor vegetaţiei 
apar şi în ritualurile misterelor. Acoliţii lui Dyonisos se 
încoronau cu cununi de iederă şi struguri. „în Frigia 
şi apoi la Roma, un pin, pomul veşnic verde, care ex¬ 
prima puterea de viaţă a naturii vegetale şi totodată 
simbolul lui Attis, era înfăţişat primăvara în benzi de 
pînză sau lînă, împodobit cu viorele, primele flori ale 
primăverii, apoi înmormîntat şi după trei zile dezgro¬ 
pat (. . .) Rolul central al pinului (...) vădeşte carac¬ 
terul originar al lui Attis ca spirit al arborelui şi, prin 
aceasta, al întregii vegetaţii" (37, p. 58). Observăm, din 
acest exemplu, în afara asocierii de care vorbeam (ze: ai 
vegetaţiei — arbori), împodobirea arborelui sacru cu ele¬ 
mente similare celor folosite la ornarea reprezentărilor 
zoomorfe (măşti-costume ritual-ludice) ale acestor zei, 
precum şi acelaşi scenariu mitico-ritual (moartea şi re¬ 
învierea zeului) cu cel al jocurilor populare cu măşti. 

în Egipt s-a „descoperit cu prilejul săpăturilor ... o 
pînză întinsă pe un cadru prevăzut cu picioare pe care 
se afla conturul din, lemn umplut cu pămînt al imaginii 
lui Osiris, în care s-au semănat grîne. Cînd grînele răsă¬ 
reau se obţinea silueta înverzită a lui Osiris". Ex¬ 
plicaţia acestui ritual o găsim într-o mărturie a 
lui Plutarh: „se spune că Osiris e înmormîntat atunci 
cînd se seamănă în pămînt cerealele şi că acest zeu re¬ 
apare şi învie odată cu încolţirea grînelor" (34, p. 58). 

Tot în cultul lui Osiris se simboliza moartea zeului 
şi a naturii prin doborîrea unui copac-stîlp, care era 
lăsat culcat pînă la „sărbătoarea rituală a restabilirii 

copacului (stîlpul Djed) lui Osiris“ ce reprezenta simbo¬ 
lic învierea zeului şi a vegetaţiei (43). Ritualul este mult 
mai vechi, căci stîlpul Djed se ridica iniţial în cinstea 
zeului egiptean Ptah, care a fost asociat cu Socaris 
şi apoi acesta cu Osiris. între doborîrea şi ridicarea co- 
pacului-stîlp Djed, moartea şi învierea daimonului zoo¬ 
morf, şi intrarea şi ieşirea din hibernare a vegetaţiei, sînt 
analogii simbolice şi magice evidente. Legătura mitico- 
rituală între daimonii zoomorfi ai vegetaţiei şi arborele 
sacru ne apare şi într-o credinţă, din Grecia modernă, 
în legătură cu aşa numiţii callicanţari, măştile mascara¬ 
delor de sfîrşit de an. „Aceşti callicanţari (pe care Law- 
son i-a identificat cu satirii, silenii, faunii şi panii din 
alaiul dionysiac, iar alţii cu centaurii), sînt închipuiţi 
ca nişte monştri care bîntuie aşezările omeneşti timp de 
douăsprezece zile, între Crăciun şi Bobotează [N. ns. 
— perioada în care se desfăşoară şi azi la noi jocurile 
de iarnă cu măşti zoomorfe.] Este vremea cînd ei [cal- 
licanţarii] ies la suprafaţa pămîntului, încetînd să mai 
roadă arborele lumii, care tocmai acum este pe punctul 
să se prăbuşească şi care se poate reface graţie acestui 
fapt“ (8, p. 16). 

Asocierea dintre animalele-daitnoni şi arborii sacri 
transpare şi din alte ritualuri păgîne. Grecii, slavii, tra¬ 
cii, geto-dacii, nordicii ş.a. sacrificau animale (berbeci, 
tauri, cerbi etc.) pe un altar în faţa sau la rădăcina co¬ 
pacului, stropind pămîntul cu sîngele victimei (libaţii 
fertilizatoare?), sau spînzurau animalul de crengile copa¬ 
cului şi apoi îl înjunghiau şi îl jupuiau. Euripide, în 
Bacchantele, observă şi el legătura rituală între animalele 
sacrificate, în timpul misterelor lui Dionysos, şi arbori: 
„[Baochantale] rupeau 
Junale şi pretutindeni azvîrleau 
Copite despicate şi coaste ce ades 
Se agăţau de crengi de brad, mînjindu-le 
Cu sînge crud ..." (37, p. 94). 

Mitologia botanică şi dendrolatria au creat concepte 
ca arborele cosmic, ceresc, al vieţii, de naştere, de nuntă, 
fertilizator, de judecată, funerar, de pomană etc. Den¬ 
drolatria a acordat arborelui de-a lungul timpului, di¬ 
ferite funcţiuni mitico-religioase: arbore-totem, arbore- 
sacru, arbore-zeu etc., — la fel cum s-a întîmplat cu 
animalul în cadrul zoolatriei. 

Arborele sacru era adorat în ipostazele sale de arbore 
cosmic, arbore ceresc şi arbore aii vieţii, care, deşi erau 
concepte mitice relativ diferite, s-au suprapus şi identi¬ 
ficat de multe ori în gîndirea mistică a adoratorilor. 
Identificarea celor trei ipostaze ale arborelui sacru a fost 
posibilă deoarece între ele „există contingenţe semantice, 
simbolice şi de funcţiune mitologică" (12, p. 46). 

Arborele cosmic şi cel ceresc sînt arbori imaginari ce 
formează structura fizică şi metafizică a cosmosului. Cu 
rădăcinile în pămînt şi ramurile susţinînd universul, „ar¬ 
borele cosmic reprezintă conceptul mitologic care include 
în conţinutul lui întregul cosmos figurat sub emblema 
unui arbore. Este imaginea globală a lumii şi vieţii redate 
în fonmă vegetală" (12, p. 33). 

Arborele ceresc — concept mitologic derivat din ar¬ 
borele cosmic — este închipuit în „centrul lumii", sus¬ 
ţinînd cu coroana sa firmamentul astral. Acest arbore 
— identificat în regiunea carpato-dunăreană cu bradul, 
mărul sau stejarul — apare în diferite colinde populare, 
ca purtînd în ramurile sale Soarele, Luna şi stelele: 

„Sus în vîrful muntelui 

Creşte bradu’ brazilor, 

de mare şi înfoiat 

tot cerul l-a îmbrădat: 

soarele în cetini, 

luna între ramuri, 

mii şi mii de stele 

între rămurele ..." (12, p. 43). 

Similar ne e prezentat cerbul în epica populară: 

„Corniuţele mele 
crăci şi rămurele 
voi să vă tot faceţi 
leagăne de stele 

cornuţele mele..." (15, p. 118). 

Se pare că această imagine mitică, cerb—arbore cos¬ 
mic, are uzanţe universale. La scandinavi cerbul e în 
relaţie cu Arborele Lumii, iar într-o veche poezie islan¬ 
deză (secolul XIII) „cerbul solar" este descris cu picioa¬ 
rele pe pămînt şi susţinînd cu coarnele sale cerul (24, 
p. 147). 

Iată, deci, că acceptînd ipoteza suprapunerii concep¬ 
tului mitic de arbore sacru peste reprezentările zoomorfe, 
mitico-rituale, ale daimonilor vegetaţiei, găsim o explica¬ 
ţie plauzibilă a împodobirii cu elemnte colorate şi luci¬ 
toare ce apar atît pe măştile zoomorfe cît şi pe trupul 
cerbului mirific din basmul Harap Alb. 

Soarele, ca element central în această împodobire şi 
al cărui simbol am văzut că apare între coarnele daimo- 
nului, atît la nivel ludic cît şi la nivel epic, apare simi¬ 
lar în sfera dendrolatriei, în vîrful arborelui sacru: 

„Mîndru-i mărul rămuraru 


Cu vîrfşoare sus -pe soare ...“ (12, p. 48) 

O altă imagine comună celor două reprezentări (den- 
dromorfă şi zoomorfă), este cea a „leagănului de mă- 
tase : 

„Sus ila munte ce-mi vedere? 

Leru-i Doamne! 
îmi vedere-ncetinat 
Brad cu stele încărcat 
Brad cu neguri îmbrăcat 
Şi în vîrfu-i ce-mi v#dere? 

Cerul, leagăn de mătasă . . (12, p. 46). 


6 — Grădina de dincolo 

Iată aceeaşi imagine în sfera zoolatriei: 

„Ler or Ier 

acas’ de-I ducea 

cerbului creştea 

în vîrful coarnelor 

şi al rămurelelor 

leagăn de mătase 

împletit în şase..." (15, p. 118). 

în basmul Harap Alb imaginea leagănului de mătase 
între coarnele cerbului mirific nu apare, dar o găsim 
prezentată similar în alte basme, cum ar fi „Cerbul de 
aur“, cules de Dumitru Stăncescu: „Trupul lui [al cer¬ 
bului], cît era de mare, era numai şi numai de aur, de 
strălucea să-ţi ia vederile. Soarele rămăsese pe lîngă el 
ca stelele cele mici pe lîngă Soare, iar coarnele cică i ar 
fi fost lungi şi pline de ramuri, şi pe coarne şi pe toată 
rămurica cică erau semănate pietre nestemate de sclipeau 
de o minune; iar de la vîrful unui corn la ălălalt s-ar 
fi cumpănit încetişor de colo pînă colo un leagăn îm¬ 
pletit numai din fire de mătase" (44, p. 30). 

O altă ipostază a arborelui sacru este arborele vieţii 
legat, încă din neolitic, de cultul marii zeiţe a vegeta¬ 
ţiei, fiind astfel „simbolul fertilităţii terestre şi, prin am¬ 
plificare, al fertilităţii cosmice." (12, p. 46). 

La daco-romani, ca şi la alte popoare europene şi me¬ 
diteraneene, arborele vieţii era adesea imaginat printr-un 
măr mirific cu fructe de aur: 

„Mărti-i mărgărim 
Mîndru-i de-nPlorit 
Florile-s de-arginit 
Merele-s de aur." (12, p. 48). 

Legătura între demonii zoomorfi ai vegetaţiei şi acest 
arbore al vieţii transpare limpede dintr-un basm neo¬ 
grec din Epir, Instelatul şi Pleiada, în care eroul trans¬ 
format în miel este sacrificat. îngropat fiind, din el 
creşte un pom cu mere de aur, care nu lasă pe nimeni 


82 



să se apropie de dl (10, p. 742). Regăsim aici motivul 
mitic al arborelui sacru, care creşte din trupul ciopîrţit 
al zeului vegetaţiei Osiris. 

Derivatele, substitutele şi reprezentările materiale ale 
arborelui vieţii (arborele fertilizator, boriţa, bradul de 
Crăciun, sorcova etc.) sînt împodobite cu panglici, lînă 
colorată, ciucuri, flori ca tran-simboluri ale fructelor şi 
florilor arborelui sacru. Elemente ornamentale similare 
sînt folosite, în aceleaşi scopuri magico-rituaile (chemarea 
rodniciei, fertilităţii şi renaşterii naturii) şi la împodo¬ 
birea măştilor zoomorfe. Fenomenul a fost observat şi 
de Romulus Vulcănescu, care susţine că „jocurile de car¬ 
naval, care reeditau riturile ... de fecunditate şi fertili¬ 
tate telurică, au străbătut datini ce ţin de cultul arbo¬ 
relui fertilizator (12, p. 65). 

împodobitul măştilor zoomorfe, nu este singurul ele¬ 
ment din sfera dendrolatriei ce a pătruns în jocurile cu 
măşti din timpul sărbătorilor de iarnă. Astfel, coarnele 
măştilor zoomorfe sînt făcute de multe ori chiar din 
crengi de copac, lucru sugerat şi de un colind de „vînare 
a cerbului": 

„Cerbul mi se îngîmfa 
Cerbul se lăuda 
Că el îşi întrece, 

Cu coarnele lui. 

Fala bradului" (41, p. 201). 

Fenomenul apare mai evident la jocul cu boriţa, care 
este practicat şi azi în Transilvania şi Moldova, între 
Crăciun şi Bobotează. Masca de boriţă se aseamănă 
cu cea a cerbului şi a turcei, avînd caracteristic un brad 
împodobit „înfipt între coarnele măştii sau purtat în 
mîini de boriţari" (vezi ritualul pinului împodobit în 
cultul lui Attis). După Iulius Teutsch, numele de „bo¬ 
riţă" îşi are originea în termenul slav „bor", ce înseam¬ 
nă conifer, brad. Şi în colindele ce însoţesc jocul de 
boriţă „străbat elemente arhaice locale, din străvechiul 

cult al arborelui cosmic, socotit a fi la carpatici bradul" 
(15, p. 143). 

Purtatul de elemente dendromorfe în mîini se întîl- 
neşte şi în alte jocuri cu măşti animale. Astfel sînt bră¬ 
duţii împodobiţi, purtaţi de măştile de ,,moş“ şi „babă", 
în unele jocuri cu măşti zoomorfe; precum şi beţele 
contorsionate (urmaşe ale tyrsului dionysiac), împodo¬ 
bite şi ele, cîteodată, ca şi arborii, cu panglici, ciucuri 
etc. Ulterior, aceste elemente dendromorfe s-au transfor¬ 
mat, în unele locuri, în paloş, buzdugan, puşcă, bici etc. 
Asupra originii, rolului şi formelor acestor elemente, 
precum şi asupra asocierii lor cu paloşul folosit în basm 
de Harap Alb la vînarea cerbului, vom reveni. în jo¬ 
curile populare mascate, apar şi măşti fitomorfe alcătuite 
din produsele regnului vegetal (ramuri, frunze, scoarţă 
de copac, flori, fibre, tigve), măşti ce „reprezentau me¬ 
tamorfoza sau semimetamorfoza unor demoni ai vege¬ 
taţiei" (15, p. 96). 

Astfel, la unele jocuri populare cu măşti apare un per¬ 
sonaj numit „Pădurea", care de regulă e „un copil îm¬ 
brăcat cu frunziş pînă la refuz" (41, p. 461). 

Dintre măştile fitomorfe, mai interesantă ni se pare 
masca din struguri, frunze şi coarde de viţă, ce aminteşte 
de riturile care se desfăşurau în cinstea lui Dionysos, 
Bachus sau Linos. înainte vreme, „alături de aceste măşti 
vegetale mai apăreau şi măşti din piei de animale: cerbi, 
capre, oi etc., închipuind astfel pe discipolii-acoliţi din 
trenele bacchice" (15, p. 97). 

Măştilor fitomorfe, ce reprezentau daimonii vegetaţiei, 
le-au fost suprapuse şi elemente zoomorfe. Astfel, în 
nord-vestul Croaţiei, în ziua de Sf. Gheorghe, este jucată 
masca „George cel verde" (Zeleni Juraj), pe care colin¬ 
dul cîntat de fete ni-1 prezintă astfel: 

„Iată pe George cel verde 
arbore verde 
costum verde 

şi căciula de jder 
piele de jder 

şi sabie cu două tăişuri" (15, p. 101). 

George cel verde, este un personaj mitic ce ar putea fi, 
după mai mulţi cercetători, un totem vegetal, un demon 
al vegetaţiei sau Dionysos însuşi. 

Măştile fito-zoomorfe, cum ar fi masca de urs din 
funii de paie, sau din puf de stuf, masca de capră din 
stuf, masca de „bou înstruţat" împodobit cu crengi, 
frunze şi flori, apar şi la noi în ţară la carnavalurile 
cu măşti de primăvară şi iarnă. 

Vedem, deci, că daimonii vegetaţiei au diferite re¬ 
prezentări fitomorfe, zoomorfe, antropomorfe sau hi¬ 
bride, pe care Romulus Vulcănescu a încercat să le ordo¬ 
neze cronologic: „Demonii vegetaţiei se metamorfozează 
întîi din făpturi simple fitomorfe, în făpturi mixte fito- 
zoomorfe şi fito-antropomorfe şi apoi din nou în făpturi 
simple, însă de astă dată numai zoomorfe şi antropo¬ 
morfe" (15). Deci, la originea măştilor zoomorfe, ca re¬ 
prezentări ale demonilor vegetaţiei, au stat reprezentările 
fitomorfe. 

Am insistat asupra acestui punct, pentru a putea înţe¬ 
lege mai bine atît jocul cu măşti zoomorfe, cît şi episo¬ 
dul vînării cerbului fabulos din basmul Harap Alb, a 
căror origine comună (miturile şi ritualurile referitoare 
la zeii păgîni ai vegetaţiei) am presupus-o. 

* 

Animalele care erau sacrificate în riturile ce însoţeau 
serbările zeilor vegetaţiei (cerb, berbec, capră, ţap, taur, 
bou), apar şi sînt „sacrificate" atît în jocurile populare 
cu măşti zoomorfe, care celebrează renaşterea naturii, 
cît şi în diferitele variante populare ale basmului Harap 
Alb (cerb, bou, taur, etc., purtătoare de pietre preţioase 
după care e trimis eroul). 

în unele variante ale basmului Harap Alb apar însă 
alte animale (şarpe, balaur, zmeu), demoni care proba- 

bil au înlocuit vechile reprezentări zoomorfe ale dai- 
monilor vegetaţiei. 

Astfel, eroul e trimis după piatra preţioasă din capul 
zmeului (Cerişor — Hunedoara), după trandafiri din 
grădina şarpelui (Avela — Epir), sau după lemne în pă¬ 
durea balaurului (Tătăruş — Paşcani). în ultimele două 
variante se întrevăd şi elemente fitodendromorfe (tran¬ 
dafiri, lemne, grădină, pădure). înlocuirea de care vor¬ 
beam, a reprezentărilor zoomorfe ale daimonilor vege¬ 
taţiei, apare mai limpede în varianta aromînă (Avela — 
Epir), în care şarpele este înfăşurat în 12 piei de capră 

(4 ’- p - 69) .' 

în varianta culeasă în satul Fundul Moldovei — Cîm- 
pulung, apare un element ce ne-ar putea ajuta să înţe¬ 
legem originea episodului în discuţie. Eroul e trimis să 
aducă piatra preţioasă din capul „Boului Breazu lui 
Breaz", similarul cerbului din basmul lui Creangă. în- 
tr-un joc popular cu măşti zoomorfe, întîlnim masca 
„Boul înstruţat", ceea ce înseamnă boul pestriţ, împo¬ 
dobit. După opinia lui G. Dem. Teodorescu şi Gh. Vra¬ 
bie, cuvîntul „breaz" e de origine tracă şi înseamnă îm¬ 
podobit, pestriţ (41, p. 437). 

în acest caz, făcînd înlocuirea, „Boul înstruţat", din 
jocul popular cu măşti, devine „Boul Breaz" care aduce 
cu numele personajului-animal „Boul Breazu lui Breaz" 
din varianta amintită a basmului Harap Alb. 

Acest element ne aduce un nou argument al legăturii 
şi influenţării reciproce între cele două manifestări fol¬ 
clorice (jocul cu măşti şi basmul), întărind ipoteza că 
episodul vînării animalului de către erou şi jocurile 
populare cu măşti zoomorfe au origine comună. Deşi 
mult diluat astăzi, scopul ritual al jocurilor cu măşti 
zoomorfe este similar cu cel al ritualurilor şi ceremonii¬ 
lor care însoţeau celebrările vechilor daimoni ai vegeta¬ 
ţiei, şi anume chemarea pe cale magică a renaşterii na¬ 
turii, a fertilităţii şi rodniciei pămîntului. Acest lucru re¬ 
iese evident din urările ce se fac în timpul jocului (belşug 
mare pe masă etc.), din darurile ce le împart oamenii 


86 



mascaţilor (colaci, mere, nuci, vin), din gesturile ritual- 
agrare (tragerea unei brazde cu plugul), precum şi din 
strigăturile şi colindele ce însoţesc ritmic jocul „anima¬ 
lului": 

„Ia hai hai cerbule hai, 

Ia hai hai Ia cîmpuri mani 
Şi să-ţi cumperi boi să-ţi ari 
Şi să ari şi să munceşti 
Şi apoi să te hrăneşti" (41, p. 465). 

sau un colind bielorus, strigat la jocul ţapului: 

„Unde merge ţapul 
Secara rodeşte; 

Unde aleargă ţapul 
Secara e bogată; 

Unde-i ţap de coarne 
Secara creşte-n stofuri; 

Unde-i ţapul cu coadă 
Secara e grămadă" (15, p. 134). 

sau o strigătură ce deschide jocul caprei în Moldova: 
„Dacă potiiţi 

Ca să scoateţi răul din casă 
Ogoarele să vă rodească 
Vinu să nu-nflorească 

Deschideţi uşa să vă jucăm capra" (41, p. 447). 

Tot în scopul chemării pe cale magică a fertilităţii şi 
fecundităţii telurice, adoratorii zeilor vegetaţiei fugeau 
goi pe cîmpuri, se împreunau pe pămîntul a cărui ferti¬ 
litate o doreau, cîntau cîntece obscene, se emasculau etc. 
Reminiscenţe ale acestor practici le întîlnim şi azi în 
unele jocuri populare mascate: simularea actului sexual, 
prezenţa falusului sau sînilor exageraţi la unele măşti, 
producerea de dialoguri, cîntece şi gesturi obscene, falo- 
foria, aratul ritual cu un falus de lemn etc. 

* 

Celălalt personaj central al jocurilor mascate, (primul 
fiind masca zoomorfi), este masca de „moş", („moş¬ 
neag", ,,unchieş“). Personajul epic care îi corespunde este 
Harap Alb, care mascat vînează cerbul năzdrăvan. 

Personajului ludic (moşul) îi corespunde pe plan ritual 
(este vorba de riturile care au generat jocurile cu măşti 
zoomorfe), cel ce sacrifica, într-o atmosferă de extaz 
mistic, animalul-daimon, animal care ulterior a devenit, 
prin sublimare, masca zoomorfă. Pe plan mitic măştile 
de moş „reprezintă făpturi demiurge, eroi civilizatori şi 
eroiarzi populari", ale căror măşti „dezindividualizează 
adeseori fizionomia eroului de basm sau eroului istoric" 
(15, p. 161). Aceşti eroi mitici sînt concepte ce apar în 
cadrul a două forme de cult arhaic: manismul (cultul 
morţilor şi al strămoşilor numiţi în popor „moşi", „moş¬ 
negi" sau „unchieşi") şi gerontolatria (cultul bătrînilor). 
în unele jocuri apar chiar aşa-numitele „măşti supra¬ 
puse", formate din cîteva măşti „etajate" una peste alta, 
ca o materializare simbolică a ideii de genealogie mitică. 

Masca de moş se rezumă în principal la o mască de 
cap sau la una de faţă. în multe regiuni ale ţării, masca 
de faţă poartă numele de „obrăzar", la fel cum denu¬ 
meşte şi basmul masca pe care o poartă Harap Alb în 
timpul vînării cerbului. 

Este interesant de văzut cum poate fi interpretat, din 
punct de veilere al ipotezei în discuţie, faptul că eroul 
basmului primeşte obrăzarul şi paloşul lui Statu-Palmă- 
Barbă-Cot. Acest personaj poate fi asimilat cu „masca 
de drac", sau cu cea de „urît", ce apar în alaiul măştii 
zoomorfe, în cadrul jocurilor populare cu măşti. 

în capitolul precedent am prezentat cîteva argumente 
în sprijinul asocierii între Statu-Palmă (sau personaje de 
basm sîmilare) şî diavol, sau un demon al acestuia. 
„Măştile de draci (...) transsimbolizează iconografia 
unor demoni teriomorfi anteriori celor creştini", afirmă 
Romulus Vulcănescu (15, p. 160). 

în principal, masca de drac este formată dintr-un 
obrăzar, sau mască de cap, ca şi cea a „moşului". 

Masca de moş şi cea de drac se aseamănă mult, atît 
prin masca de cap, prin cojocul întors, cît şi prin împo¬ 
dobirea cu oglinjoare, ciucuri, clopoţei. Singura deose¬ 
bire dintre ele este, de regulă, prezenţa coarnelor la 
masca de drac. 

Francisc Nistor menţionează că „dracii din jocurile 
cu măşti din Maramureş ar fi forme mai noi ale unor 
reprezentări străvechi (moşii)“ (42, p. 6). 

Cîteodată chiar rolul „moşului" este preluat de masca 
demoniacă. în unele sate din apusul Europei (Franţa, 
Germania etc.), o capră împodobită cu flori şi panglici, 
reprezentînd zeul recoltei, era decapitată la sfîrşitul sece¬ 
rişului de către fermier mascat în diavol (17, p. 455). 

Ca accesoriu comun măştii de moş şi celei de drac, este 
băţul contorsionat (care ulterior s-a transformat în buz¬ 
dugan, paloş, bici, puşcă), cu care se simulează omorî- 
rea măştii zoomorfe. Asemănarea între băţul şi masca 
de moş, pe de o parte şi cele de drac, pe de altă parte, 
şi posibila lor origine comună ar putea fi explicaţia fap¬ 
tului că Harap Alb („moşul") foloseşte în timpul vînării 
cerbului, obrăzarul, (masca) şi paloşul (băţul) lui Statu- 
Palmă-Barbă-Cot („dracul"). 

Armele de sacrificiu folosite de Harap Alb, (paloşul 
lui Statu-Palmă-Barbă-Cot), sau de „moş", (băţul con¬ 
torsionat, de regulă), nu sînt nişte obiecte obişnuite. Ele 
îşi au originea în arma rituală, consacrată, cu care în 
vechime se produceau sacrificiile. 

Tezeu sacrifică taurul lui Minos cu o armă rituală, 
securea dublă (labrys). în misterele lui Mitra, Attis, 
Cybela etc., taurul sau berbecul erau sacrificaţi cu un 
cuţit ritual de formă specială (hamus). Druizii sacrifi¬ 
cau tauri albi cu un cuţit consacrat de aur. în vechiul 
ritual athenian de sacrificare prin decapitare a unui bou 
(bouphonia), cuţitul folosit era udat cu apă specială 
adusă de fecioare numite „purtătoare de apă". După sa¬ 
crificiu cuţitul era aruncat în mare fiind vinovat de uci¬ 
derea zeului (17, p. 466). 

Un alt amănunt ce apare în basm, demn de a fi discu¬ 
tat, este faptul că Sfînta Duminică îl sfătuieşte pe 
Harap Alb să-şi pună masca „aşa cum se pune". Acest 
sfat pare a nu fi gratuit, ci ne duce cu gîndul la exis¬ 
tenţa unor reguli, interdicţii, ritualuri şi ceremonii ce 
reglementează strict actul mascării. într-adevăr, la jocu¬ 
rile cu măşti populare, confecţionarea, purtarea, jucarea, 
scoaterea şi păstrarea măştii se făceau după reguli pre¬ 
stabilite de tradiţie. Astfel, măştile erau şi sînt purtate 
diferit, în funcţie de ritualul practicat: de nuntă, de naş¬ 
tere, de înmormîntare, de fertilizare, de iniţiere etc. 
De asemenea, la purtatul măştii găsim interdicţii de sex 
(numai bărbaţi), de vîrstă (de regulă numai flăcăi) etc. 
Tot după datină, unele jocuri cu măşti începeau din 
zori, altele în amurg, ele durau unele o zi, altele o săp- 
tămînă, altdle două 'săptămâni. Anumite etape în jocul cu 
măşti (legatuil măştii, colindul, „omorârea" măştii-animal, 
dezlegatul măştii) se desfăşurau, conform tradiţiei, în 
anumite locuri junele în pădure, altele pe cîmp, în curte 
sau în casă) şi în anumite momente ale zilei (dimineaţa, 
la amiază, după asfinţit etc.). Astfel de elemente de loc 
şi timp apar şi în basm, în aşa fel încît par şi ele dic¬ 
tate de reguli prestabilite: Harap Alb merge în pădure 
la cîntatul cocoşilor; sapă lîngă un izvor „o groapă 
adîncă de un stat de om", în care stă toată ziua; la 
amiază apare cerbul pe care eroul mascat îl omoară; 
jupoaie pielea cerbului după asfinţitul soarelui etc. 

Ceremonia tradiţională ce precede mascarea este „le¬ 
gatul măştii". „Legatul măştii de purtător sau jucător 
se face printr-o cină («cina măştii» sau «masca de 
adunare») şi printr-un jurămînt (legămînt), de respec¬ 
tarea regulilor purtatului sau jucatului, oricît de grele 
de aspre şi de opiniatre ar fi acestea, consemnate în 
«pravila feciorilor»" (15, p. 230). De multe ori, în tim¬ 
pul acestui ceremonial flăcăii se „înfrăţeau" între ei. 
Măştile, în funcţie de felul lor, (rituale, ceremoniale sau 
de divertisment), se legau diferit (în taină, într-un cerc 
restrîns sau în puiblic). „Legatul măştii urmărea sa-i 

dea putere simbolică celui în cauză la purtat sau jucat 
şi să satisfacă exigenţele rituale sau ceremoniale, ale de¬ 
ghizării sau travestirii pentru prezervarea jucătorului îm¬ 
potriva demonologiei maligne în riturile de iniţiere, de 
fertilitate, de luptă etc." (15, p. 232). 

Ceremonia „legatului măştii" cuprinde uneori jurămîn- 
tul, în faţa întregii cete de mascaţi, de a nu vorbi pe 
timpul desfăşurării jocului. în aceste cazuri, „mutul de 
căluş", „blojul" sau „moşul" de capră, turcă, brezaie 
etc., „jura în faţa unei gropi deschise că îşi îngroapă 
acolo vorba pe tot timpul jocului şi acoperea groapa cu 
pâmînt, iar cînd scotea masca se ducea la locul în care 
şi-a îngropat vocea şi săpînd începea să bîzîie pentru 
a simula că îi revine vocea închisă în groapă" (15, p. 
232). 

Tăcerea din timpul jocului era „un act de comuniune 
magică, de deghizare publică şi de prezervare a jucăto¬ 
rilor împotriva influenţei nocive a demonilor" (15, p. 
245). Ea are deci aceleaşi scopuri magice şi sociale ca 
masca însăşi. 

Această tăcere este un simbol al morţii. „îngroparea" 
şi „dezgroparea" vocii simbolizează, în fapt, „înmormîn- 
tarea" şi „dezgroparea" mascatului însuşi, reprezentînd 
simbolic moartea şi învierea acestuia. în imnurile închi¬ 
nate morţii şi învierii lui Osiris, infernul e numit „tărî- 
mul tăcerii". Mai mult, fiul lui Osiris, Horus, care sim¬ 
boliza soarele ce se naşte şi moare, reprezenta, în această 
a doua ipostază, pe zeul Tăcerii, fiind figurat cu degetul 
pe buze. 

Iată deci că moartea şi coborîrea rituală în infern 
ne dau o explicaţie posibilă a şederii lui Harap Alb 
mascat în groapa săpată de el însuşi si a interdicţiei de 
a vorbi sugerată eroului de Sfînta Duminică. Asupra 
altor forme de simulare a morţii şi învierii „moşului" 
în timpul jocului cu măşti zoomorfe, ne vom opri ul¬ 
terior. 

în unele jocuri cu măşti, din timpul sărbătorilor de 
iarnă, apar măştile de „harapi" sau „arapi". în unele 

sate din Maramureş de pildă, „ţiganul" (harapul) este 
cel care conduce jocul, ba chiar cel ce simulează omorî- 
rea animalului. 

Tache Papahagi vorbeşte despre „datina de a se face 
arapi", la aromâni, la jocul cu măşti zoomorfe (Arugu- 
ciari), ce se practică tot în timpul sărbătorilor de iarnă 
(45, p. 38). Romulus Vulcănescu consideră că termenul 
„aruguciari" vine de la slavul „rogaciari", care etimolo¬ 
gic înseamnă „purtător de coarne de cerb" („rog“=coar- 
ne, în limbile slave; „rogaci" = cerb, în bulgara) (15, p. 
115). 

în multe sate din Moldova, conducătorii alaiului „ca¬ 
prei" sînt „arapi" costumaţi în culori diferite, printre 
care apare „arap alb" cu obrăzar şi buzdugan de lemn. 
în caz că acceptăm ipoteza dezvoltată în acest capitol, 
e posibil ca acest personaj să fie la originea eroului şi a 
numelui eroului din basmul Harap Alb. 

Sfînta Duminică şi-ar putea avea şi ea corespondentul 
printre personajele din alaiul măştilor zoomorfe, şi anu¬ 
me printre cele ce poartă măşti feminine (flăcăi traves¬ 
tiţi): masca de „Sfîntă", „babă", „babă gîrbovă", „bă- 
trînă vrăjitoare", „Doamna Moarte", „zgripţuroaică", 
„cloanţă" etc. 

* 

în desfăşurarea acţiunii mitice, rituale, ludice sau 
epice, punctul culminant îl constituie sacrificarea sau si¬ 
mularea sacrificării animalului sau a simulacrului de ani¬ 
mal (masca zoomorfă). 

Am văzut, la nivel mitic şi ritual, pe cine întruchipa 
animalul sacrificat şi care era scopul magic al sacrifi¬ 
cării. La nivel ludic, (în cadrul jocurilor cu măşti zoo¬ 
morfe) şi la nivel epic (în speţă în basmul Harap Alb), 
caracterul ritual al sacrificării animalului s-a diminuat, 
s-a deformat, sau chiar a dispărut. 

Ritualurile arhaice de fertilizare şi regenerare a naturii 
erau însoţite de dansuri orgiastice pe muzică de flaute, 
naiuri şi timpane. Astăzi, jocurile cu măşti populare 

s-au păstrat tot sub forma unui dans ritmic, acompaniat 
în principal de fluier, tobe şi cîteodată de clămpănitul 
fălcilor de lemn ale măştii zoomorfe. în basmul Harap 
Alb, evident, nu ne apare în mod explicit dansul cer¬ 
bul ui mirific, dar putem intui cîteva elemente cvasi- 
coregrafice în descrierea mişcărilor cerbului: „cerbul ve¬ 
nea boncăluind“, „îşi aruncă ţărnă după cap“, „scurmă 
de trei ori cu piciorul în pămînt", „se tologeşte jos pe 
pajişte*' etc. 

Intr-o colindă ce însoţeşte jocul cerbului, culeasă în 
comuna Vadu Izei, judeţul Maramureş, găsim elemente 
şi personaje asemănătoare cu cele din basmul Harap Alb. 
Să le urmărim paralel: 

„Mindru-şi chită [boncăluieşte în basm] un cerb în codru [pă¬ 
durea cerbului în basm] 

Mîndru-şi cîntă de nu-i modru 

Nime-n lume nu-l aude [transpare caracterul fantastic al cerbului 
ca şi-n basm unde nimeni nu se poate apropia de el, nimeni nu-l 
poate prinde, nimeni nu-i poate vedea etc.] 

Numai Doamna-Mpărăteasă [Sfînta Duminică? — singura care ştie 
în basm unde şi cum poate fi prins cerbul năzdrăvan] 

Din curte de după masă. 

Împăratul [în basm fiul de Crai] s-o sculatu 
Puşca [sabia în basm] în mină o luatu 
După cerb o alergatu 
Pe cununa dealului 
In vîrvuţul muntelui 

Găsind cerbul hodinind [la fel ca în basm unde cerbul e vînat în 
timpul somnului] 

Subt un corci de rosmarin 

Întins-o puşca să-l împuşte . ..“ (42, p. 27). 

Am văzut că primul act al festivalurilor dionysiace 
era o luptă-concurs (agon), între adoratorii zeului. Acest 
ritual îl practicau şi geto-dacii în timpul celebrării zei¬ 
tăţii tracice locale (Cavalerul Trac), zeu al vieţii, vege¬ 
taţiei şi al fertilităţii, acolit ai lui Dionysos. „Tribul 
se aduna în jurul animalului pe care îl venerau în zgo- 

înotul tălăncilor, al tobelor şi al fluierului, oficiau anu¬ 
mite serbări magice odată cu apariţia soarelui, cu veni¬ 
rea primăverii. Cînd se întîlneau două triburi se luptau 
între ele“ (40, p. 11). Obiceiul a rămas pînă astăzi 
(căluşari, turcă, capră etc.), fiind menţionat şi de T. Th. 
Burada în Privelişti şi datini strămoşeşti în Moldova: 
„Unde sînt două turce fiecare începe de la un cap de 
sat şi cînd se întîlnesc, se întrec jucătorii; turcaşul în¬ 
vingător primeşte o coroană de iederă [aşa cum purtau 
Dionysos şi acoliţii lui, iedera fiind unul din atributele 
zeului], pe care ca un semn de distincţiune o poartă 
între coarne cît ţin sărbătorile" (40, p. 11). 

De obicei, după lupta-concurs, în jocurile cu măşti 
zoomorfe, „animalul" este „omorît", pentru ca apoi, „des- 
cîntat", să „reînvie". Şi aceste etape ale jocului îşi găsesc 
corespondenţa atît în miturile regenerării naturii şi ve¬ 
getaţiei, cît şi în următoarele trei acte ale festivalurilor 
dionysiace (şi a celor similare), şi anume: moarte (pathos), 
bocet, plîngere (threnos) şi renaştere (anagnozisis). 

Ultimele două etape nu le găsim explicit în basmul 
Harap Alb. Această aparentă neconcordanţă cu mitul 
şi ritualul se explică datorită diminuărilor, deformărilor 
şi înlocuirilor ce au apărut în lungul drum de desacrali- 
zare a mitului şi ritualului. Şi în unele jocuri cu măşti 
e reprezentată doar „moartea" măştii zoomorfe, lipsind, 
ca şi în basm, „descîntecul" şi „reînvierea" acesteia. Iată 
cum descrie jocul caprei ambasadorul suedez Welling, 
după o vizită făcută la Iaşi în 1656: „în joc (. . .) figura 
o capră, în care era vîrît un om şi pe care o juca un 
băiat. Sfîrşind jocul, băiatul trăgea cu o săgeată în capră 
şi astfel hora se sfîrşea" (46, p. 368). 

Un element foarte interesant pe care îl regăsim la toate 
cele patru nivele considerate (mit, rit, joc cu măşti şi 
basm) este jupuirea animalului-zeu. 

Astfel, aşa cum în mitul orfic Titanii sfîşie şi mănîncă 
trupul zeului cornut Zagreus — Dionysos, tot aşa, în 
misterele lui Dionysos, (dar şi în cele ale lui Adonis, 
Attis, Mithra), menadele sau bacantele jupuiau tauri sa» 

capre mîncînd carnea crudă şi bînd sîngele animalelor 
sacrificate. Iată ce scrie Euripide în Bachantele: 

„ . . . Iar tanjriii neîmhlînziţi 
Ge-mpumg din coarnele mîmiiei de-ohicei, 

Se prăbuşeau cu trupurile la pămînit 

Sub mii de mîini de tinere femei; pe loc 

Acestea ile jupuiati veşiiunuill cărnii lor . . (37, p. 95). 

Actul juppirii, care apare în mit, rit şi basm, îl re¬ 
găsim şi la nivel ludic. în zona Hunedoarei, de exemplu, 
a doua zi de Bobotează „Cerbaşii duc, cerbul [flăcău 
mascat] la cîmp şi unul din ei închipuind pe vînător, 
împuşcă peste cerb. Atuncî cerbul sare în sus o dată şi 
cade mort, iar cerbaşii îl dezbracă, zicînd că-1 jupoaie' 1 
( 15 , p. II 9 ). 

Mîncatul din trupul zeului-animal sacrificat, băutul şi 
stropitul cu sîngele acestuîa, sau îmbrăcarea pieii jupuite 
de pe animal, sînt acte rituale de împărtăşanie prin care 
prozeliţii doreau să obţină cunoaşterea şi puterea divină, 
să se apropie de condiţia zeului, sau chiar să se iden¬ 
tifice cu acesta. 

Ritualul este foarte vechi şi răspîndit. în societăţile 
primitive şi în sclavagism (Orient, Egipt, Grecia, Me¬ 
xic etc.), adoratorii zeului mîncau carnea crudă şi beau 
sîngele jertfei (animal sau chiar om), ce întruchipa zeul. 
în Grecia, preotesele oracolelor, pentru a afla părerea 
lui Apolo, beau sîngele mieilor sacrificaţi şi priveau mă¬ 
runtaiele. La evrei, credincioşii aduceau preotului doi ţapi 
negri, unul pentru „ispăşire" şi celălalt pentru „răs¬ 
cumpărare". Acesta din urmă era înjunghiat, mîncat 
crud, iar sîngele era băut şi se stropea cu el credinciosul. 
Aceste ritualuri şi credinţe vechi au fost adaptate şi pre¬ 
luate diferit de religiile ulterioare, creştinism, bud- 
dhmn etc. 

Ritualul s-a degradat la nivel ludic, devenind „ospă¬ 
ţul" sau „pomana" caprei, turcei etc., care se practică şi 
azi în cadrul jocurilor cu măşti zoomorfe. După „moar¬ 
tea" turcei, de exemplu, personajele cu măşti antropo- 

mode se aşază la masă, la „pomana turcei" şi consumă 
alimentele pe care turca le-a primit în dar de la săteni 
în timpul jocului. 

In ritualul împărtăşaniei din cadrul cultului geto-dac 
al „Cavalerilor danubieni", în afară de jupuirea şi în¬ 
gurgitarea animalului sacrificat (de regulă berbec), mai 
apare şi mascarea prozelitului cu blana şi capul berbe¬ 
cului. în Franţa, la sfîrşitul secerişului, o capră vie 
(sau o vacă, viţel, bou), împodobită cu panglici şi ghir¬ 
lande de flori, reprezentînd zeul vegetaţiei şi al recoltei, 
este decapitată de către fermier. Capra este jupuită şi 
din pielea ei se face o manta pe care o poartă fermierul 
în timp ce se împărtăşeşte cu carnea animalului-zeu (17, 
p. 455). 

în capitolul precedent am făcut presupunerea că Ha¬ 
rap Alb ia pielea şi capul cerbului sacrificat pentru a 
se masca cu ele. Altfel nu se explică sfatul Sfintei Du¬ 
minici: „Să jupeşti pielea, iară capul să-l iei aşa întreg 
cum se găseşte"; pentru că eroul plecase după pietre 
preţioase şi nu după pielea şi capul cerbului. Interpo¬ 
larea mascării eroului în epica basmului, element ce pro¬ 
babil a dispărut pe parcurs, ne completează ideea „în¬ 
vierii" cerbului, precum şi a comuniunii eroului cu zeul- 
animal. 

Identificarea dintre animalul sacrificat şî omul ce îl 
sacrifică (o regulă a ritualurilor de tipul celor în dis¬ 
cuţie), o găsim şi în asemănarea dintre costumaţia măştii 
zoomorfe şi cea a „moşneagului". Astfel, acesta poartă, 
de obicei, un cojoc cu blana în afară, sau o piele de 
capră pe spate; obrăzarul, barba şi mustăţile sînt făcute 
şi ele din blană; ca şi la masca zoomorfă oglinzile şi 
talăngile sînt nelipsite din costumaţia „moşneagului"; în 
unele zone masca de „moşneag" apare sub numele de 
„capra bătrînă" etc. Mai mult, în unele locuri, această 
identificare apare şi la nivelul rolurilor jucate de cele 
două personaje principale mascate. Astfel, într-un joc 
al caprei — din comuna Budeşti-Mogoşeşti — „moşul" 
e cel care „moare" şi „învie" (62, p. 33), iar în co- 

muna Hălăuceşti — Paşcani, „moare" capra şi o „învie" 
moşul, după care „moare" moşul şi îl „învie" capra 
(48, p. 22). 

Din această ultimă observaţie reiese ideea că moartea 
şi învierea animalului declanşează stări similare sacrifica- 
torului, cît şi, în general, tuturor celor care participă 
la ritual, pămîntului, vegetaţiei şi naturii. Moartea iese 
astfel din sfera profană, nemaifiind un gest brutal de 
întrerupere a vieţii, şi pătrunde în sfera sacră, rituală, 
devenind un gest necesar care face posibilă „reînvierea* 
oamenilor şi a naturii. 

Un personaj mascat din alaiul brezaiei din satul Dom¬ 
neşti — Ilfov, zice: „Eu salvez oamenii omorîndu-i“ 
(15, p. 142). 

Băţul (buzduganul, puşca, sabia, sau biciul) moşului, 
paloşul lui Harap Alb şi tyrsul lui Dionysos sînt obiecte 
magice bipolare ce aduc „moartea" şi „învierea" celui 
lovit. De aceea, în unele jocuri, masca zoomorfă este 
atît „omorîtă" cît şi „înviată" prin cîte o lovitură de 
băţ, la fel cum, în basm. Harap Alb produce cele două 
stări rituale adiacente printr-o singură lovitură de paloş. 

în timpul jbcurilor cu măşti zoomorfe „moşul", „urî- 
tul“, sau alte personaje mascate lovesc simbolic cu băţul 
masca zoomorfă, oamenii (în special femeile), pămîn- 
tul etc., crezîndu-se că prin aceasta li se dăruieşte starea 
benefică de fertilitate. 

Acest gest îl găsim atît în cultul Marii Zeiţe Mamă 
(cunoscută de toate culturile arhaice asiatice şi medite¬ 
raneene), cît şi în alte culte, ale căror practici rituale 
includeau biciuirea cu elemente vegetale (nuiele, beţe etcj, 
pentru promovarea fertilităţii oamenilor, animalelor, pa- 
mîntului şi a naturii. 

Reminiscenţe ale unor astfel de practici s-au păstrat 
pînă în epoca moderna, în diferite ţări europene (Anglia, 
Germania, Polonia, Franţa, Suedia), unde oamenii (de 
regulă femeile sau mirii), copacii, animalele, pămîntul 
sînt simbolic loviţi cu beţe, nuiele sau substitute (bici, 
curea etc.), în aceleaşi scopuri fertilizatoare. 


7 — Grădina de dincolo 

Băţul moşului îl putem privi astfel ca un simbol ve¬ 
getal şi falie în acelaşi timp. în unele basme româneşti, 
caracterul falic-fertilizator al băţului apare nedisimulat. 
Este cazul basmului Ţugulea al lui P. Ispirescu, în care 
eroul lasă însărcinate, într-o noapte, cincizeci de femei 
sterpe lovindu-le uşor pe spinare cu un toiag. In Ţu- 
gun, varianta musceleană a basmului, rolul toiagului e 
preluat de un fa'lus miraculos cu care e dotat eroul. 

* 

Unul din cele mai preţioase argumente, în sprijinul 
ideii că vînarea cerbului de către Harap Alb îşi are 
originile în riturile arhaice ale religiilor de mistere, este 
baia făcută de erou în sîngele animalului sacrificat. 

Singele, ca simbol al vieţii (la vechii evrei, asirobabi- 
lonieni etc.) are un rol aparte în vechile mituri şi ritua¬ 
luri. Mitul lui Mithra, de exemplu, spune că acesta, în 
alianţă cu Soarele (cu care a fost apoi identificat), în¬ 
vinge şi sacrifică taurul Ahriman, demon al vegetaţiei, 
din sîngele căruia răsar toate fiinţele. Această temă mi¬ 
tică a creaţiei omului, animalelor şi plantelor din sîngele 
unui zeu sau daimon sacrificat o regăsim în tradiţiile 
caldeene, mesopotamiene, egiptene etc. 

în Vechiul Testament, Moise sacrifică Domnului tau¬ 
ri şi berbeci, stropind şi ungînd altarul şi oamenii cu 
sîngele acestora. în religiile arhaice ale Mexicului, Gre¬ 
ciei, Romei &u Asiei Mici, cit şi în buddhism şi la- 
maismul tibetan, sîngele animalelor, sau chiar al oame¬ 
nilor sacrificaţi (identificaţi cu zeul) era folosit în ritua¬ 
luri de împărtăşanie, purificare, fertilizare şi botez. 

Reminiscenţe ale vechilor ritualuri ale religiilor înte¬ 
meiate pe mistere le găsim şi azi în Europa (Bavaria, 
Sorben), unde un ţap „împodobit cu benzi multicolore, 
în felul brezaiei de la noi, ori al boului înstruţat din păr¬ 
ţile hunedorene, este purtat pe uliţele satului, prin faţa 
primăriei şi a bisericii, ca după aceea să fie înjunghiat; 
sîngele lui servea la vrăjitorii, la dureri şi suferinţe sexua¬ 
le ori în riturile de fructificare a ogoarelor" (41, p. 466).. 

în cultul lui Mithra, Attis şi Cybela, neofitul era su¬ 
pus ceremoniei botezului cu sînge (hemoboliu), în cadrul 
unui ritual de iniţiere secret. Animalele sacrificate în 
acest scop erau de regulă taurul, (tauroboliu), sau ber¬ 
becul (crioboliu). 

Asemănarea dintre „botezul" cu sînge de cerb al lui 
Harap Alb şi scena unui tauroboliu (descris de poetul 
latin Prudentius), ne apare evidentă: „cu fruntea împo¬ 
dobită cu o coroană de aur şi cu panglici, purtînd o man¬ 
tie de mătase răsfrîntă pînă la brîu [costumaţie rituală 
ce are acelaşi rol magic ca şi obrăzarul purtat de Harap 
Alb], de la brîu în sus fiind complet gol, cel ce se 
taurobolia [ acesta purta numele de moriturus = care 
va muri] intra în groapa acoperită cu un grătar de 
lemn [moarte simbolică]. Pe grătar era sacrificat un taur 
împodobit cu ghirlande de flori [aceeaşi împodobire 
rituală cu a măştilor ludice zoomorfe şi a cerbului' din 
basm] şi cu o roză de aur sclipitoare pe frunte [la fel 
ca oglinda din fruntea măştii zoomorfe şi piatra pre¬ 
ţioasă din fruntea cerbului mirific din basm], căruia i 
se împlînta în grumaz de către taurobol [sacrificatorj, 
un cuţit de formă specială, numit hamus [faptul ca 
arma sacrificiului este un obiect special, consacrat, de 
rit, îl regăsim atît în jocurile cu măşti zoomorfe cît şi 
în basmul Harap Alb], După moartea taurului [al 
cărui sînge, aşteptat cu o nerăbdare extatică, năvăleşte 
în groapă peste mist], tauroboliatul iese din groapă 
[înviere simbolică], murdar şi plin de sînge în faţa 
mulţimii care salută în el o fiinţă nouă [ numită rena- 
tus = renăscut]. Regenerarea tauroboliatului prin sîn- 
gele victimei se numea natalicium [naştere]" (37, p. 100). 
De aceea el era apoi hrănit un timp cu lapte, ca un nou 
născut, primind omagiul şi adoraţia tovarăşilor săi, ca 
unul care a renăscut la o viaţă eternă, spălîndu-se de 
toate păcatele în sîngele taurului. 

Cultul şi misterele lui Mithra (inclusiv botezul cu 
sîngele unui animal) ce s-au constituit, foarte probabil, 
în nord-vestul Iranului (în Armenia şi Caucaz), fiind 

adoptate de culturi de pe o întinsă zonă geografică (In¬ 
dia, Grecia, Imperiul roman etc.), au ajuns foarte popu¬ 
lare şi în Dacîa, probabil prin filiera romanilor, la 
care cultul a fost încurajat de Traian, şî atinge apogeul 
în timpul lui Aurelian care îl decretează religie oficială. 

Am încercat pînă acum să regăsim, sub o formă sau 
alta, fiecare element al basmului Harap Alb, la cele¬ 
lalte trei nivele considerate (mit, ritual, joc cu măşti) 
şi să acordăm basmului şi jocurilor cu măşti o origine 
mitico-rituală comună. 

■ Există oare în jocurile cu măşti un element corespon¬ 
dent botezului cu sînge pe care l-am regăsit la celelalte 
trei nivele? 

Aşa cum Mithra se luptă cu taurul Ahriman, tot ast¬ 
fel se luptă, în mitul orfic, Zagreus-Dionysos cu Titanii. 
Taurul moare înjunghiat, şi din sîngele lui răsar toate 
fiinţele şi plantele; Titanii mor fulgeraţi de Zeus, iar 
din cenuşa lor sînt creaţi oamenii. Corespondentul orfic 
al sîngelui din mithraism ar fi cenuşa. Aşa cum în bas¬ 
mul Harap Alb găsim un simulacru al Iniţierii prin 
„botez cu sînge", în jocurile cu măşti zoomorfe găsim 
un simulacru al „botezului cu cenuşă". 

Personajele mascate ca moşul, urîtul, păcăliciul (care 
de regulă sînt mînjiţi pe faţă cu funingine sau cenuşă) 
poartă la cingătoare, sau în vîrful băţului, biciului sau 
săbiei, băşici de porc (puhă, geac) umplute cu cenuşă, 
pe care le sparg în capul spectatorilor. Faptul că aceasta 
este o acţiune rituală benefică transpare din credinţa că 
„persoana care sparge băşica de porc, ca şi persoana pe 
care se sparge, vor fi fericite în anul respectiv" (15, 
p. 257). Legată de „moartea" celui „botezat", sparge¬ 
rea băşicii cu cenuşă este momentul culminant al jocului 
şi precede actul demascării. 

în Oltenia, la „Căluşul de iarnă", care se joacă de 
Bobotează, un personaj mascat — „gogoriţa" — îm¬ 
prăştie cenuşă din „geac" pe cei pe care i-a „împuşcat" 
în timpul jocului (15, p. 170). în satele hunedorene, 
masca de cerb e însoţită în timpul jocului de un per- 

sonaj numit „bloj". Iată cum ni-1 descriu mai mulţi 
informatori din regiune: are o piele de capră pe cap, 
faţa înnegrită cu scrum, are armă de lemn şi săcui de ce¬ 
nuşă, aruncă un pumn de cenuşă în cel pe care-1 „îm¬ 
puşcă" (41, p. 433). 

Ceremonia botezului cu sîngele animalului-zeu sacri¬ 
ficat făcea parte din ritualul de iniţiere al neofitului în 
cultul misterelor. în afară de botez, în timpul ritualului 
de iniţiere, neofitul trecea printr-o serie întreagă de cere¬ 
monii: emasculări, autorăniri, posturi, purificări, simu¬ 
larea morţii şi învierii, împărtăşanii, fuziuni mistice cu 
zeul etc., toate petrecîndu-se într-o stare de fanatism 
şi delir mistic. 

Religiile de mistere depăşesc stadiul de culte ale divi¬ 
nităţilor naturii care mor şi învie, devenind religii în¬ 
chise, misterioase şi secrete. Dealtfel, se presupune că 
termenii „mister" (lucru tainic, misterios, ceremonie reli¬ 
gioasă închisă) şi cel de „mist" (iniţiat) derivă din rădă¬ 
cina grecescului „muo" (a ţine gura închisă, a ţine se¬ 
cret) (37, p. 79). Aceasta muţenie rituală am regăsit-o 
atît în jocurile cu măşti populare (îngroparea vocii; 
„mutul" etc.), cît şi în basmul Harap Alb. 

„în acelaşi sens [cu termenul «mister»] — scriu 
P. Bălă şi O. Cheţan — era folosit şi «telete», care 
mai apoi capătă sensul de stare de desăvîrşire obţinută 
prin îndeplinirea riturilor. Avînd aceeaşi rădăcină cu 
cuvîntul teletos (moarte, sfîrşit), şi întrucît misterele 
aveau scopul esenţial să pregătească pe mişti pentru 
viaţa «viitoare» (de după moarte), la greci s-a format 
dictonul «a te iniţia înseamnă a şti să mori»“ (37, 
P- 79). 

în cadrul scenariilor mitico-rituale ale religiilor de mis¬ 
tere, coborîrea într-o groapă, peşteră, grotă, locuinţă 
subterană, labirint etc. (simbolizind tărîmul de dincolo), 
„însemna ritual şi simbolic un descensus ad inferos, o 
katabasis, întreprinse în vederea unei iniţieri" (24). în 
vechime, pentru „a învia", se folosea termenul „a se 
ridica", cu înţelesul ieşirii din Infern a zeului sau a 

iniţiatului. O astfel de intrare şi ieşire din groapă (lumea 
de dincolo, infern) suferă şi eroul din basmul Harap Alb. 

Ne apare izbitoare asemănarea dintre purificarea şi 
iniţierea lui Harap Alb şi cea a eroului mitic Tezeu. 
In acest context, groapa din basm preia valoarea sim¬ 
bolică şi atributele ritual-iniţiatice ale labirintului sub¬ 
teran. Asemenea lui Harap Alb, Tezeu coboară în labi¬ 
rint pentru a sacrifica o fiinţă teriomorfă (Minotaurul), 
pe care o găseşte dormind (ca şi cerbul din basm). Arma 
de sacrificiu, spada cu două tăişuri, a fost meşterită şi 
dăruită lui Tezeu de către faurul Dedal (un strămoş al 
lui Statu-Palmă?). Paralela basm-mit continuă, căci sîn- 
gele monstrului împroaşcă încăperea subterană şi trupul 
miticului Tezeu. 

în mithraism şi metroacism (cultul marei mame Cy- 
bela), neofitul cobora într-o groapă; în cultul lui Zeus 
Idaios — într-o grotă; în misterele lui Sabazios înmor- 
mîntarea simbolică a neofitului era înlocuită cu mînjirea 
acestuia cu noroi; iar în orfism, în locul noroiului, era 
folosit calcar sau praf de ghips ş.a.m.d. 

în jocurile cu măşti zoomorfe moartea e simbolizată 
prin „îngroparea" rituală a vocii, prin îngroparea sau 
distrugerea rituală a măştii, sau pur şi simplu e simu¬ 
lată de mascaţi. 

Distrugerea rituală a măştii se face în diferite feluri: 
ruperea ei de către jucător sau vătaf; bătaia cu masca; 
trîntirea măştii şi călcarea ei în picioare; prin ardere; 
prin îngroparea măştii în ascuns etc. „Distrugerea măştii 
reprezintă o rămăşiţă ceremonială arhaică. Distrugerea 
prin ardere se făcea pînă în secolul trecut la unele po¬ 
poare retardate şi prin sacrificarea jucătorului mascat. 
La unele popoare boreale se practica, tot pînă în se¬ 
colul trecut, distrugerea măştii prin îngroparea de viu 
a mascatului" (15, p. 238). 

Scopul ritual-iniţiatic al distrugerii măştii (purifica¬ 
rea prin moarte, trecerea mascatului prin „moarte-învie- 
re"), pare a fi sugerat de vorbele personajelor mascate 

din jocul de cuci (Brăneşti—Bucureşti), care după joc 
îşi distrug măştile strigînd: 

„Să piară ou tine 
toc ae-i rău în mine 
şi să fiu luminat 

cum am fost încurnat" (15, p. 174). 

Toate aceste elemente — podoabele daimonului cor¬ 
nut, sacrificarea sa, folosirea armelor de sacrificiu rituale, 
trecerea prin moarte şi înviere, botezul cu sînge etc. 
— ce apar sau transpar în mituri, ritualuri, jocuri cu 
măşti şi basm, ne conduc la ideea unei origini co¬ 
mune a basmului Harap Alb şi a jocurilor cu măşti, 
în unele mituri şi ritualuri de iniţiere, ipoteză ce am 
formulat-o la începutul acestui capitol. 



CAPITOLUL V 
HIEROS GAMOS 


Fără discuţie, ultimul capitol al basmului Harap Alb 
este cel mai dificil de comentat. Aceasta pentru că e 
greu de redus mulţimea de întîmplări şi încercări, la 
care e supus eroul, la un scenariu mitico-ritual unic. 

Probabil că la originea acestui capitol de basm au 
stat mituri şi ritualuri de iniţiere din diferite culte, căci 
putem recunoaşte în încercările la care e supus eroul 
elemente din scenarii mitico-rituale de iniţiere şamanică, 
yogină, din religiile de mistere, din cultul lui Zalmo- 
xis etc., elemente ce nu au pătruns simultan ci s-au supra¬ 
pus în basm de-a lungul drumului parcurs de acesta în 
spaţiu şi timp. De aceea vom încerca (de data aceasta), 
nu atît să propunem şi să tratăm unitar o ipoteză, cit 
să trecem în revistă multiplele credinţe, obiceiuri, ritua¬ 
luri şi mituri, care ar fi putut genera personajele, încer¬ 
cările, gesturile şi întîmplările din episodul peţirii fetei 
lui Roş împărat de către erou. 

Tema testării şi a însurătorii eroului nu e singulară, 
fiind una din temele cele mai răspîndite în sfera bas¬ 
mului şi a mitului. Nici încercarea de a comenta mito¬ 
logic acest gen de nunţi nu este prima. Mitologi, istorici 
şi folclorişti, au căutat diferite origini mitico-rituale su¬ 
biectelor epice şi epopeice sinonime. Astfel, V. I. Propp 
enunţă ipoteza verificării rituale a tînărului erou care 
peţeşte fata. Verificarea are darul de a arăta socrului 
şi miresei dacă tînărul a trecut prin ritualul de iniţiere, 
dacă deţine puterile magice ale celui care a fost în 
„lumea de dincolo" (2, p. 380). 

Un alt cercetător, H. Sanielevici, consideră că la ori¬ 
ginea unor astfel de subiecte stă căsătoria rituală (sacri¬ 
ficarea în fapt), a celui mai înzestrat dintre tineri, cu 
zeiţa morţii şi a fertilităţii. Acest ritual, atît de răs- 
pîndit în religiile de la Mediterană pînă în Orient, se 
producea ciclic şi avea ca scop menţinerea şi amplificarea 
rodniciei şi fertilităţii cosmice. 

Ritualul urmărea reactualizarea şi refacerea ciclică a 
cuplului mitic zeu-zeiţă a pămîntului. Acest cuplu mitic 
şi ritualul refacerii lui îl găsim în timpurile istorice la 
toate popoarele arhaice din Lydia şi pînă în Ceylon, din 
Egipt şi pînă în Iran, India, Indochina. Zeul se numea 
Dionysos, Attis, Adonis, Sabazios, Tamuz, Nergal, Shiva, 
Osiris, Izanagi, Zalmoxis chiar etc., iar zeiţa Demeter, 
Astarteea, Iştar, Isis, Parvati, Cybela, Nerişkigal, Tanitt, 
Anaitis, Izanami, Coatliene şi aşa mai departe (63, p. 
320). Tînărul cel mai înzestrat, devenea zeu prin puri¬ 
ficări, abţineri, ascetism, chinuire de sine, ca apoi să fie 
jertfit zeiţei pămîntului, în închipuirea că merge să-i 
fie soţ. 

Asistăm deci la un ritual social, la care participa şi 
care servea întregii colectivităţi. 

Ideea de unire (nuntă) mistică (ce reprezenta de regulă 
mai toate relaţiile om-zeu) o regăsim şi în ritualuri in¬ 
dividuale de iniţiere, pentru că, aşa cum susţine M. Elia- 
de, ,,în sufletul oricărui mistic se săvîrşeşte o «nuntă 
divină», şi faţă de divinitate orice suflet religios se com¬ 
portă ca o «mireasă»" ^49, p. 107). 

Afirmaţia pare adevarată, dată fiind frecvenţa acestei 
teme în religii diferite. La iniţierile din cadrul religiilor 
de mistere, după ritualul „purificării" (catarsis), inclu- 
zînd botezuri, spălări rituale, posturi, spovedanii etc., 
iniţiatul trecea prin ritualul „fuziunii mistice" (sistasis, 
o „uniune" absolută şi desăvîrşită cu divinitatea), com¬ 
pus din sacrificii, procesiuni, cîntece, dansuri etc (37, 
P- 80 )- 

Momentul central al iniţierii şamanice, la unele popu¬ 
laţii asiatice, îl constituia „unirea" supremă a şamanului 

cu divinităţile, fapt ce se săvîrşea prin „căsătoria" aces¬ 
tuia cu o fecioară cerească (2, p. 263). 

Această idee mistică o regăsim şi în creştinism, unde 
călugăriţele sînt considerate „miresele" lui Cristos. „Nun¬ 
ta (. . .) mistică" — susţine Eliade — „se interpretează 
ca o prezenţă divină în sufletul omului" (49, p. 107). 
Tot astfel, iniţiatul yogin caută să se identifice şi să se 
unească cu propriul său suflet de natură divină (atman), 
şi prin el cu sufletul universal (brahman). Dealtfel, ter¬ 
menul Yoga se traduce prin „unire", „comuniune", de- 
rivînd, ca şi englezescul „yoke" şi latinescul „jugulum", 
din rădăcina sanscrită „yugir" (a lega împreună, a ţine 
strâns, a înjuiga). 

Acestea ne sugerează o posibilă identificare simbolică: 
erou — iniţiat; fata lui Roş împărat — divinitate, sau 
suflet individual de esenţă divină; Roş împărat — suflet 
universal; nuntă — unire sacră, hierogamie. 

Credinţa în esenţa divină şi imortală a sufletului, con¬ 
siderarea acestuia ca o entitate deosebită de corp, pre¬ 
cum şi credinţa în existenţa unui suflet universal sînt 
frecvente în religiile arhaice şi tradiţionale. 

La primitivi, gîndirea metafizică a parcurs drumul 
de la credinţa în reînvierea corpului la cea a nemuririi 
sufletului şi apoi la conceperea acestuia ca fiind de 
esenţă divină (triburile din America de Nord, America 
de Sud, Africa etc.). La boşimani există credinţa că su¬ 
fletul individual este desprins din Marele Spirit. In¬ 
dienii Fox, din America de Nord, credeau că fiecare 
individ are două suflete: un suflet mare dat de Wisaka 
(eroul mitic), şi un suflet mic, aflat în inimă în timpul 
vieţii, acordat omului de zeitatea supremă. 

Tot două suflete se considera că are omul în China 
arhaică: „p’o" — suflet dependent de sacrificii şi de 
vigoarea fizică proprie (înfăţişa corpul în viaţă şi ca¬ 
davrul după moarte) — şi „hun" — sufletul superior, 
spiritual, care dacă se îndeplineau ceremonii adecvate 
se ridica la ceruri unindu-se cu zeii (16). 

Credinţa în unirea sufletului uman cu Sufletul Uni¬ 
versal (Sufletul Lumii), o găsim şi la egiptenii şi grecii 
antici. Egiptenii îşi închipuiau că, după moarte, sufletul 
se contopea cu Sufletul Universal, Soarele. Pentru Pla- 
ton, sufletul (nemuritor şi nenăscut), dacă este adus la 
o stare extremă de puritate, se uneşte cu Fiinţa Divină, 
nemuritoare şi plină de înţelepciune, şi va trăi cu zeii 
o întreagă veşnicie. Pythagoricienii considerau că su¬ 
fletul uman este emanat şi absorbit apoi de Sufletul 
Universal, fiind deci de aceeaşi esenţă divină cu acesta. 

în religiile de mistere (unde regăsim ideea divizării 
unui suflet divin) sufletele iniţiaţilor se uneau în ceruri 
cu zeii şi gustau acolo fericirea eternă. 

La geto-daci, după puţinele informaţii pe care le de¬ 
ţinem, în special de la Herodot, găsim ideea nemuririi 
sufletului şi credinţa într-o post existenţă preafericită 
(ca spirite divine), în compania zeului lor — Zalmoxis 
(50, cartea IV, p. 345). 

în metafizica indiană sufletul individual (atman), de 
esenţă divină, e desprins din sufletul universal (brah¬ 
man) şi contopirea lor e considerată a fi posibilă printr-o 
înaltă iniţiere. 

Numele de rezonanţă solară a lui Roş împărat, precum 
şi faptul că în multe basme acest personaj apare sub 
numele de Soare împărat, ne aduc în memorie faptul 
că Sufletul Universal — cel nenăscut, etern, imuabil, 
pur, esenţa realităţii absolute — este simbolizat prin 
Soare în textele vedice, dar şi în cele egiptene antice. 
De fapt, „Soarele —. simbol al realităţii absolute, astru 
etern, egal cu sine, căci nu se schimbă şi nu devine" 
(6, p. 23), simbolizează şi la Dante, Spiritul absolut. 
Divinitatea. 

Motivul căsătoriei eroului cu fiica Soarelui este foarte 
răspîndit în mituri şi basme din Europa, Asia şi Ame¬ 
rica. în unele basme, acest motiv nu apare, dar pentru 
caracterizarea personajelor similare cu fata lui Roş îm¬ 
părat se folosesc formule şi epitete solare cum ar fi: 
„are părul de aur“ (chiar într-o variantă a basmului 


107 



Harap Alb), „e ruptă din Soare", „la Soare te poţi uita 
dar la dînsa ba" etc. 

Faptul că fata lui Roş împărat se metamorfozează 
de multe ori în pasăre, e un indiciu în plus în sprijinul 
ipotezei identificării sale cu sufletul divin al eroului, 
căci pasărea a fost în toate timpurile asociată simbolic 
sufletului. 

In credinţa şi miturile popoarelor primitive (Asia, 
Oceania, America), pasărea era vehiculul sufletului spre 
lumea de dincolo, iar la unele populaţii primitive ea era 
considerată ca fiind de esenţă divină. 

Legătura pe care o căutăm între Harap Alb (eroul 
mitic), fata lui Roş împărat (pasărea-suflet) şi Roş îm¬ 
părat (Soarele), o regăsim în credinţe şi mituri ale po¬ 
poarelor din Oceania şi America, în care sufletele stră¬ 
moşilor sălăşluiesc în păsărî ca apoi să fie duse în Soare, 
lăcaşul lor (2, p. 258). O credinţă asemănătoare exista 
în vechiul Tibet, unde se credea că sufletul unui mort 
din al cărui trup ciuguleau păsările, sau din care duceau 
cu ele bucăţi de carne, ajungea în cer (7, p. 546). 

Ideea sufletului-pasăre se păstrează şi în credinţe, 
mituri şi ritualuri din Egipt, Babilon şi antichitatea 
greco-romană. Astfel, egiptenii figurau sufletul nemu¬ 
ritor al defunctului printr-o ideogramă reprezentînd o 
pasăre. 

La români, s-a păstrat pînă în ziua de azi această 
reprezentare simbolică a sufletului, în pîinişoarele în 
formă de păsări (numite în popor „păsările sufletelor"), 
ce se pun în arborele funerar şi în cel de pomană. De 
asemenea, imaginea de lemn a unei păsări, reprezentînd 
sufletul celui mort, apare pe vechi stîlpi funerari în 
Transilvania, Moldova, cît şi la macedoromâni, megle¬ 
noromâni, istroromâni (12). în fine, fără a epuiza exem¬ 
plele, reminiscenţe ale acestei credinţe le regăsim în creş¬ 
tinism, unde îngerii înaripaţi poartă sufletele spre cer. 

* 

Hierogamia, unirea cu divinitatea, obţinerea nemuririi, 
post-existenţa fericită în compania zeilor etc., nu erau 
însă apanajul profanilor, ci al celor iniţiaţi. 

înţeleptul yogin, de exemplu, încearcă o astfel de ini¬ 
ţiere printr-o complexă pregătire ascetico-contemplativă 
(pe parcursul căreia obţine o seamă de puteri deosebite), 
culminînd cu purificarea propriului suflet, mai precis 
înţelegerea şi descoperirea purităţii propriului suflet (aţ¬ 
in an), şi apoi unirea (contopirea) cu Sufletul Universal 
(Brahman). 

In basm, alegoria unei astfel de iniţieri şi pregătiri 
ascetico-mistice este simbolizată de drumul prin pădure, 
străbătut de Harap Alb între Verde şi Roş împărat, 
iar puterile iniţiatice pe care le dobîndeşte eroul sînt 
reprezentate de personajele ce i se alătură pe parcursul 
acestui drum. 

Nu numai în sistemele filozofico-religioase ale Indiei 
găsim astfel de practici ascetico-contemplative. La unele 
triburi din America de Nord, de exemplu, iniţierea nu¬ 
mită „căutarea viziunii" constă în trimiterea novicelui, 
iarna, afară din sat (de regulă într-o pădure), subţire 
îmbrăcat, fără foc, fără mîncare şi rămînerea lui acolo 
pînă cînd reuşeşte să „comunice" cu o entitate supra¬ 
naturală. La triburile Malay, cuvîntul care desemnează 
ceremonia de iniţiere a adolescenţilor (chuchi tuboh) în¬ 
seamnă şi „purificare". 

Dealtfel, după cum susţine Eliade, în China, Islam 
şi chiar la unele secte creştine, se regăsesc practici simi¬ 
lare cu cele yogine, cum ar fi lentarea şi ritmarea res¬ 
piraţiei, diferite tehnici gymnice, oraţia mentală, repe¬ 
tarea indefinită a unei formule mistico-magice, o anumită 
dietă, practici ascetice, omfaloscopia, meditaţia şi con¬ 
templaţia mistică şi altele (23, p. 86; 51, p. 65). 

în gnosticism (sinteză filozofică religioasă greco-orien- 
tală, care a alimentat cele trei mari tradiţii oculte medi¬ 
teraneene — creştină, iudaică şi islamică), se căuta o 
„reintegrare" a iniţiatului într-o „totalitate universală 
şi divină" şi o cunoaştere revelatoare, pentru împlinirea 

cărora era necesară o lungă şi dificilă iniţiere ascetico- 
mistică (purificări, abstinenţe, mortificări ale trupului, 
negarea bunurilor pămînteşti etc.). La fel ca la majori¬ 
tatea sistemelor filozofico-religioase din India, în reli¬ 
giile de mistere şi în speţă în orfîsm, viaţa era consi¬ 
derată durere, iar corpul o temniţă a sufletului, (orficii 
şi pythagoreicii foloseau formula soma-sema, adică trup- 
mormînt, sau trup-închisoare). 

Eliberarea sufletului din temniţa corpului, post exis¬ 
tenţa preafericită, unirea absolută cu divinitatea erau 
obţinute, în cadrul religiilor de mistere, prin asceză şi 
iniţiere ce cuprindeau printre altele, trecerea printr-o 
moarte-înviere simbolică, purificări, spălări rituale, pos¬ 
turi. 

Se pare că la geto-daci astfel de credinţe, mituri şi 
ritualuri au ajuns prin filiera religii de mistere — or- 
fism — pythagorism — Zalmoxis. Se presupune că aces¬ 
ta din urrpă ar fi fost sclav şi discipol al lui Pythagora 
(după unii informatori antici Herodot, Hellanikos, Stra- 
bon, Porphyrius, Iamblich). Ideile centrale ale doctrinei 
pythagoreice a lui Zalmoxis erau supravieţuirea sau [mor¬ 
talitatea sufletului şi o post-existenţă preafericita (beati¬ 
tudine a sufletului) în compania zeilor. 

După cum susţine M. Eliade, verbul ,,athanatizein“ 
(de la grecescul athanatos = nemuritor), folosit de He¬ 
rodot (cartea IV, XCIV; 50, p. 345), în legătură cu 
credinţele geţilor, nu se traduce prin ,,a se crede imor- 
tal“, ci prin „a se face imortal". Acest fapt, precum 
şi alte elemente din gîndirea metafizică a geto-dacilor, 
îi permit lui Mircea Eliade şi altor comentatori, să tragă 
concluzia că ,,post-existenţa preafericită [a sufletului] 
nu era deloc generală ci se obţinea prin intermediul 
unei iniţieri" (24, p. 40), de tip ascetico-mistic. 

Despre „asceţii traci" ne parvin cîteva informaţii de 
la scriitorii antici, în speţă Strabon. La diferitele triburi 
(misieni, geţi, daci etc.), aceştia erau numiţi „theosebeis" 
(cei care se tem de zeu), „kapnobatai" (cei care merg 
prin fum — după Eliade, Coman), „ktistai" (separaţi. 

izolaţi, celibatari — după D. Decev), „pleistoi" (în legă¬ 
tură cu înţelesul controversat al acestui ultim termen 
vezi 8, p. 126). Aceste personaje religioase (preoţi?, as¬ 
ceţi?, vrăjitori?, şamani?, anahoreţi?) duceau o viaţă 
ascetico-contemplativă, erau în posesia unei ştiinţe sacre 
iniţiatice, erau foarte onoraţi, îşi consacrau viaţa zeilor, 
trăiau eliberaţi de orice frică, erau lacto-vegetarieni, 
nu aveau relaţii sexuale etc. (24, p. 49 şi 67). 

* 

Am prezentat sumar cîteva dintre iniţierile ascetico- 
mistice, proprii diferitelor sisteme religioase, iniţieri care 
ar fi putut constitui originea mitico-rituală a alegoriei 
drumului lui Harap Alb spre fata lui Roş împărat. 

Acest drum alegoric trece prin păduri (am vorbit 
la începutul lucrării despre pădure ca loc mitico-ritual 
al iniţierii) şi „prin locuri pustii şi greu de străbătut", 
cum descrie basmul. De-a lungul acestui „drum ascetic", 
lui Harap Alb i se alătură şapte personaje fabuloase 
(Regina furnicilor, Crăiasa albinelor, Gerilă, Flămînzilă, 
Setilă, Ochilă, Păsări-Lăţi-Lungilă) care personifică ale¬ 
goric puteri iniţiatice pe care ascetul le dobîndeşte de-a 
lungul drumului iniţierii. Un argument în favoarea aces¬ 
tei afirmaţii este şi faptul că eroii amintiţi nu au o per¬ 
sonalitate distinctă în basm, ei reprezentînd simbolic nu¬ 
mai puterile şi calităţile unei alte personalităţi şi anume 
cea a eroului. Ei ştiu să facă fiecare numai un singur 
lucru (chiar numele lor subliniază aceasta), posedă fiecare 
doar o singură putere ^să atingă lucruri pe care nu le 
poate atinge un om, sa vadă ceea ce nu poate vedea 
un om etc.). Fiecare dintre aceste personaje simbolizează 
puterea la limita ei maximă, supraumană, desemnînd 
astfel puterile extatice supraumane pe care le capătă 
iniţiatul (şamanul, yoginul, iniţiatul în mistere). 

Personificarea puterilor, calităţilor şi perceptelor mo¬ 
rale şi spirituale este un element frecvent în mitologii, 
în zoroastrism, de exemplu, cei şase Amesha Spentas 
(Sfinţi nemuritori) personifică atributele şi energiile spi- 

rituale şi morale ale lui Ahura Mazda: gîndul bun, 
cea mai bună virtute, imperiul dorit, renunţarea gene¬ 
roasă, sănătatea, imortalitatea. Fiecare dintre aceştia 
guvernează un element al universului, de exemplu Asha 
Vahishta — focul (vezi Gerilă), Haurvatat — apa (vezi 
Setilă) ş.a.m.d. (16, p. 49). Personificări similare găsim 
şi în mitologia vedică (Adityas), în cea iudaică, islamică 
şi creştină (arhanghelii), în mazdeism şi manicheism 
(Eonii) etc. 

E greu de definit exact originea mitico-rituală a per¬ 
sonajului Gerilă şi a încercării cu casa de aramă încinsă, 
în care eroul şi tovarăşii săi petrep o noapte. 

După Frazer, în gîndirea rituală, focul are o putere 
creatoare, fertilizatoare, aducătoare de fericire şi sănă¬ 
tate şi o putere distructivă asupra elementelor nocive, 
spirituale şi materiale, care ameninţă viaţa omului, ani¬ 
malelor sau plantelor (17, p. 642). Se cunosc calităţile 
purificatoare ce erau acordate focului, atît în miturile 
diferitelor sisteme religioase, cît şi în riturile ce însoţeau 
ceremoniile de iniţiere. Astfel, în cadrul ritualului de 
iniţiere în cultul lui Mithra, de exemplu, expunerea la 
foc era una din încercările pe care trebuia să le depă¬ 
şească neofitul. 

Focul nu doar purifică, dar produce şi moartea sim¬ 
bolică a iniţiatului, îl trimite pe acesta în „lumea de 
dincolo" de unde se întoarce puternic şi nemuritor. De 
regulă, în timpul ritualului, iniţiatul era ars, prăjit, 
pîrlit, opărit etc., eveniment ce s-a păstrat similar în 
mituri, legende şi basme în care eroul suportă cu bine 
această încercare, ajutat, de obicei, de un obiect sau de 
un personaj năzdrăvan. Exemple se pot da nenumărate, 
dar ele au fost bine sistematizate de filologul V. I. Propp 
în lucrarea sa Rădăcinile istorice ale basmului fantastic. 
Mai interesante ni se par, în acest caz, ipotezele asupra 
originii posibile a încercării prin care trece eroul în 
basm. 

Ar putea fi vorba de verificarea pe care o impune 
viitorul socru şi viitoarea soţie pretendentului, pentru 

a se convinge că acesta a trecut prin ritualul iniţierii, 
că a fost în „lumea de dincolo", într-un cuvînt că este 
bărbat. După cum atestă unele informaţii directe (5, 
p. 185), sau mituri ale populaţiilor primitive, astfel de 
ritualuri aveau şi au loc într-adevăr (2, p. 406). 

Credinţa că încercarea focului, ca şi celelalte încercări, 
poate fi depăşită doar de cel iniţiat, verificîndu-i-se 
astfel calităţile şi puterile iniţiatice, a produs în mod 
natural credinţa că cel neiniţiat nu va putea supravieţui 
încercării. Reminiscenţe ale acestei credinţe apar evident 
într-o serie de basme, în care intrusul (falsul erou), îşi 
găseşte sfîrşitul în flăcările care lasă neatins corpul ade¬ 
văratului erou (iniţiatului). Astfel se întîmplă şi în două 
variante populare ale basmului Harap Alb, în care Spî- 
nul arde într-un cuptor, respectiv într-o căpiţă (4). 

în basmul Harap Alb, în cadrul încercării cu camera 
de aramă încinsă, eroul trece atît prin proba focului cît 
şi prin cea a frigului. La unele populaţii primitive, 
supunerea la foc şi frig face parte din ritualul pe care 
trebuia să-l împlinească viitoarea căpetenie. 

Un alt ritual, la care ne trimite încercarea focului din 
basmul Harap Alb, este acela al sacrificării (arderii) 
unui număr de tineri, ritual ce se practica ciclic în 
scopul obţinerii de recolte bogate, sau reînnoirii puterii de 
guvernare a regelui. Astfel de jertfe rituale se aduceau, 
de exemplu, zeului Moloch, la vechile populaţii medi¬ 
teraneene (amoniţi, evrei, fenicieni, cartaginezi). Statuia 
acestui zeu cu cap de taur şi mîinile ridicate spre cer, 
avea în pîntec un cuptor de aramă în care erau arse 
victimele (sacrificii rituale similare erau înfăptuite şi de 
druizii celţi). Cîteodată, copiii erau sfinţiţi prin trecerea 
lor pe deasupra flăcărilor din faţa idolului. 

După unele interpretări, cele şapte fecioare şi cei 
şapte tineri ce erau sacrificaţi în Labirint, Minotaurului, 
la fiecare opt ani, de regele cretan Minos, erau arşi de 
vii în trupul unui taur de bronz, sau al unui om cu 
capul de taur, în scopul reînnoirii puterii regelui şi a 
Soarelui pe care aceste fiinţe le personificau. Se pare 

că aceste interpretări au fost sugerate de legenda lui 
Tăios, omul de bronz (identificat în antichitatea tîrzie 
cu un taur sau cu Soarele), care strîngea tinerii în braţe 
şî sărea cu ei în foc pentru a fi arşî de vii. E posibil 
ca aceste mituri, legende şi ritualuri să-şi tragă obîrşia 
din cultul semitic al zeului Baal-Moloch (52, p. 36). 

La hirpini, trib italic, preoţii şamani mergeau desculţi 
pe cărbuni aprinşi considerîndu-se că acest ritual asigura 
fecunditatea ţinutului (24, p. 14). 

Numele asceţilor traci „kapnobatai" — cei care merg 
prin fum — poate desemna folosirea de către aceştia a 
fumului de cînepă pentru obţinerea extazului (cînepă pe 
care ştim că o foloseau în acest scop geto-dacii şi scîţiî, 
conform unor informaţii ale lui Pomponius Mela, Dios- 
curide, Lucius Apuleius şi Herodot); dar acest nume 
poate desemna şi putinţa lor de a trece, în stare exta¬ 
tică, prin flăcări sau jăratic, deci calitatea lor de a se 
sustrage în anumite împrejurări unor legi ale vieţii or¬ 
ganice. 

în cadrul iniţierilor de tip superior, Yoga de exemplu, 
se consideră că datorită unei riguroase vieţi ascetico- 
contemplative, iniţiatul reuşeşte, prin extaz, o depăşire 
totală sau parţială a condiţiei sale umane. Se crede că 
el dobîndeşte treptat diferite „puteri" (siddhis) supra- 
biologice: levitaţie, invizibilitate, nemurire, prezenţa în 
mai multe locuri deodată şi altele. 

Aceleaşi „puteri", pe care le regăsim în mituri, ritua¬ 
luri şi practici şamanice, alchimice, yogine sînt frecvent 
atribuite şi eroilor basmelor şi legendelor. Printre aceste 
„puteri", incombustibilitatea corpului se afirmă că poate 
fi realizată prin retragerea simţurilor, prin obţinerea la 
toate nivelele (fizic, mental, afectiv) a unei indiferenţe 
faţă de contrarii (durere-plăcere, frig-cald etc.), consi¬ 
derate ca iluzorii, prin divorţul iniţiatului de corpul 
său şi identificarea cu sufletul său de esenţă divină. 

Informaţiile directe (6, p. 44), precum şi unele mituri 
şi legende (23, p. 253 şi 54), relatează că în cadrul 
acestei practici, foarte răspîndite în India, Persia, Islam, 

şamanism etc., iniţiatul nu numai că nu simte căldura 
flăcării sau a jăraticului, ci din contra simte (similar 
cu Harap Alb) răcoare sau chiar frig. 

Nu este locul aici să discutăm dacă această practică, 
cit şi celelalte pe care le vom trata în continuare, sînt 
reale, sau dacă dorinţa obsesivă a omului de a-şi depăşi 
condiţia, atît la nivel fizic cît şi psihic, a alimentat 
miturile şi legendele acestuia. Ceea ce ne-am propus este 
să întrevedem posibilitatea şi modul în care aceste cre¬ 
dinţe (reale sau imaginare) au influenţat de-a lungul 
timpului basmele. 

O altă probă la care este supus Harap Alb, este aceea 
în care eroul şi tovarăşii săi trebuie să îngurgiteze o 
cantitate supraumană de mîncare şi băutură. Se pare 
că această încercare, ce apare într-o sumedenie de basme, 
nu a putut fi explicată, din punct de vedere mitico- 
ritual, într-un mod cît de cît plauzibil de către diferiţii 
comentatori. 

Astfel, V. I. Propp lansează (cu multe reticenţe de 
altfel), ipoteza că eroul fiind un iniţiat are calitatea de 
a fi invizibil ca şi morţii, ca unul care a fost în „lumea 
de dincolo"; el nu mănîncă efectiv, ca oamenii vii, ci 
hrana trece prin corpul său invizibil, transparent şi deci 
poate consuma o cantitate fantastică de bucate (2, 
p. 409). 

O.. M. Freidenberg încearcă să explice aceeaşi calitate 
supraumană a eroului prin faptul că „moartea e lacomă 
şi insaţiabilă" (2, p. 410). 

Straniu este faptul că în majoritatea sistemelor reli¬ 
gioase, care cuprind, într-un fel sau altul, practici asce¬ 
tice şi ritualuri de iniţiere, găsim dimpotrivă, în privinţa 
mîncatului şi a băutului, diferite oprelişti, înfrînări, pos¬ 
turi (la primitivi, în cultul misterelor, buidism, yoga, 
islamism, creştinism). în unele basme eroul sau eroina 
sînt supuşi, într-adevăr, de către zmeu, vrăjitoare sau 
împărat, unei încercări opuse celei pe care o comentăm 
şi anume la încercarea prin înfometare. 

E posibil ca încercarea prin mîncare şi băutură multă 
să fi apărut în basm printr-o deformare, mai precis 
printr-o inversare de sens a ritualului originar. Această 
conversiune ar fi putut apărea ca o reacţie negativă a 
oamenilor faţă de anumite practici şi ritualuri impuse 
(posturile de exemplu), care le îngreunau existenţa, din 
care foamea şi aşa nu lipsea, părîndu-li-se mai firesc ca 
eroul din basmele lor să aibă nu puterea de a răbda de 
foame, ci pe aceea de a mînca şi bea mult. Această pu¬ 
tere a eroului e personificată în basmul Harap Alb de 
personajele fantastice Flămînzilă şi Setilă. 

Nu este exclus ca la originea acestei încercări să stea 
mesele rituale, care apar în cadrul unor culturi şi religii, 
sub diferite forme cum ar fi: mîncatul ritual în comun, 
ce creează comunitatea ginţii; masa rituală ce însoţea ce¬ 
remonia nupţială (apare totuşi contradicţia că în basm 
eroul mănîncă fără viitoarea sa soţie şi viitorul său 
socru); mîncarea rituală de împărtăşanie ^Gerilă nu¬ 
meşte „sîngele Domnului" vinul ce urmeaza a fi băut 
în timpul încercării); mese rituale din cadrul unor cere¬ 
monii (mitraism, creştinism ş.a.), sau rituri de iniţiere 
(Melanesia etc.). Astfel de mese rituale le găsim şi la 
geto-daci. Herodot aminteşte de ospeţele rituale, ţinute 
în andreon în cadrul ceremoniilor de iniţiere oficiate 
de Zalmoxis (50, p. 345). Mese rituale se dădeau în 
încăperi asemănătoare şi la asociaţiile rituale secrete ale 
pythagoreîcilor. „Astfel de scene şi banchete rituale — 
susţine Eliade — sînt abundent atestate mai tîrziu pe 
monumentele găsite în Tracia şi zona dunăreană" (24, 
p. 34). De asemenea, pe pereţiî mormintelor egiptene, 
defunctul e reprezentat în faţa unor mese rîtuale, supra¬ 
încărcate. 

Să fie ultima încercare a lui Harap Alb un indiciu 
al unei noi iniţieri şi deci a unei noi treceri a eroului 
prin lumea de dincolo? Terenul este atît de alunecos, 
informaţia din basm atît de săracă, contextul în care se 
desfăşoară încercarea atît de complex, încît nu putem 
avea vreo certitudine. De aceea, am preferat enumerarea 

cîtorva posibile origini istorico-rituale ale încercării din 
basm, în locul unui comentariu propriu-zis, care ar im¬ 
plica susţinerea unei anumite ipoteze şi contraargumen- 
tarea celorlalte. 

Următoarea încercare pe care Harap Alb e nevoit să 
o depăşească este sortarea nisipului de seminţe de mac, 
dintr-o grămadă amestecată. 

Putem identifica sămînţa de mac cu elementul util, 
bun, adevărat, iar nisipul ou elementul opus acestuia 
(poate principiile Bine-Rău, din concepţia vechilor iranie¬ 
ni; Yin-Yang la chinezi; pensarakku-ansarakku la indie¬ 
ni; etc.). Acest fapt apare mai evident, într-o variantă 
populară a basmului, unde eroul trebuie să separe pleava 
de boabele de grîu. 

Odată făcută această traducere simbolică, puterea 
eroului (personificată prin hoarda de furnici întîlnită 
în pădure), de a depăşi această încercare, trebuie înţe¬ 
leasă ca o calitate a iniţiatului de a deosebi ce e bun 
de ce e rău, ceea ce e adevărat de ceea ce e neadevărat. 
Este puterea iniţiatului de a se ridica deasupra iluziilor 
şi aparenţelor lumii, este dovada atingerii unui nivel 
de cunoaştere superior, cunoaşterea metafizica. 

Acelaşi motiv îl regăsim în mitul lui Psyhe, în care 
aceasta e ajutată de furnici să depăşească încercarea de 
a sorta, tot într-o singură noapte, un grînar plin cu boa¬ 
be de grîu, ovăz şi mei amestecate. După trecerea cu 
bine a încercării, zeiţa Venus îi declara eroinei că „acele 
mici furnici nu ajută decît pe cel ce se ajută pe el în¬ 
suşi* (29, p. 98). 

Aceste personaje (ajutoarele năzdrăvane), care întru-' 
chipează anumite puteri iniţiatice ale eroului, se contu¬ 
rează în basm nu numai prin felul şi împrejurările în 
care eroul le dobîndeşte, dar şi prin caracterul ajuto¬ 
rului pe care îl acordă acestuia. Astfel, Ochilă şi Păsări- 
Lăţi-Lungilă sînt personajele care îl ajută pe Harap 
Alb să depăşească o nouă încercare, dictată de Roş 

împărat: păzirea fetei — urmărirea, prinderea şi readu¬ 
cerea sa înapoi. 

Iată cum îl descrie basmul pe Păsărilă-Lăţi-Lungilă: 
„Avea un meşteşug mai drăcos şi o putere mai pe sus 
decît îşi poate dracul închipui: cînd voia, aşa se lăţea 
de tare, de cuprindea pămîntul în braţe, şi altă dată 
aşa se deşira şi se lungea de grozav, de ajungea cu mîna 
la lună, la stele, la soare şi cit voia de sus“. El este 
„brîul pămîntului şi scara ceriului". 

Această descriere subliniază o altă putere supraumană 
a lui Harap Alb, personificată de Păsărilă. Este o pu¬ 
tere pe care credinţele şi miturile o acordă iniţiaţilor. 

în tratatul său despre Raja-Yoga, Patanjali vorbeşte 
despre astfel de puteri pe care yoginul le-ar căpăta prac- 
ticînd Samyama (ce cuprinde ultimele trei etape ale 
Yoga: Dharana — concentrarea, Dhiana — meditaţia, 
Samadi — extazul). D. A. Courmes, comentînd acest 
tratat, le numeşte „mahima" — puterea de a se răspîndi 
în spaţiu, de a se mări, şi „prapta" — puterea de a 
atinge orice (55, cap. 3, aforismul 45). 

Se spune că depăşirea condiţiei umane şi puteri iniţia- 
tice similare erau dobîndite şi de şamani în stare exta¬ 
tică. „La nivelul religiilor arhaice şi tradiţionale — sus¬ 
ţine Eliade — extazul înseamnă trimiterea sufletului la 
cer, sau vagabondajul pe pămînt, sau în sfîrşit coborîrea 
sa în regiuni subterane printre morţi" (24, p. 49). Exact 
în aceste locuri se ascunde fata lui Roş împărat prefăcută 
în pasăre (relaţia fată — pasăre — suflet am comentat-o 
cu alt prilej). Cele trei locuri unde se ascunde fata- 
pasăre-suflet, după care se întinde Păsărilă, sînt: „în 
dosul pămîntului, sub umbra iepurelui" (deci sub pă¬ 
mînt); în vîrful muntelui (deci pe pămînt) şi în fine 
după lună (deci în cer). Menţionate şi comentate frec¬ 
vent sînt ritualurile şamanice de vindecare, în care şa¬ 
manul în extaz caută peste tot, prinde şi aduce înapoi 
sufletul care a părăsit corpul bolnavului. 

Elemente şamanice întîlnim la geto-daci, în cultul lui 
Zalmoxis, dar şi mult mai aproape de noi, în Evul 

Mediu. Astfel de informaţii le avem de la Marcus Ban- 
dinus, administratorul bisericii catolice din Moldova, 
care, la cererea papei Inocenţiu al X-lea, a scris, în 
1648, raportul Vizita generală asupra tuturor bisericilor 
de rit romano-catolic în provincia Moldova. Bandinus 
descrie stările extatice ale vrăjitorilor în transă, care 
aveau vise profetice, ce descriau voiajul sufletului lor, 
în timp ce corpul le zăcea ca mort. într-un ca¬ 
pitol intitulat sugestiv Şamanism la români? , din car¬ 
tea sa De Zalmoxis â Gengis-Khan, Mircea Eliade, fo- 
losindu-se şi de alte informaţii, încearcă să explice ele¬ 
mentele şamanice din Moldova, prin prezenţa ceangăilor 
(populaţie maghiară aşezată în Moldova prin sec. XV), 
care ar fi păstrat ritualuri asiate, ugro-finice (24, p. 186). 

Puterea lui Păsărilă este asociată, în această încercare, 
celei a lui Ochilă, care îi indică primului locul unde se 
ascunde fata. 

„Toate lucrurile — zice Ochilă — mi se arată găurite 
ca sitişca şi străvezii ca apa cea limpede; deasupra capu¬ 
lui meu văd o mulţime nenumărată de văzute şi nevă¬ 
zute; văd iarba cum creşte din pămînt, văd cum se răs- 
togoleşte soarele după deal, luna şi stelele cufundate în 
mare, copacii cu vîrful în jos, vitele cu picioarele în 
sus...“. El are un ochi mare în frunte, cu care vede 
ziua şi noaptea în măruntaiele pămîntului. într-o va¬ 
riantă populară a basmului, Ochilă are un ochi dinapoi 
şi vede tot pe lumea asta şi cealaltă. Numai el o poate 
vedea pe fata-pasăre-suflet. 

Potrivit acestei prezentări, Ochilă pare a fi personifi¬ 
carea unei cunoaşteri şi clarviziuni iniţiatice, pe care, 
aşa cum am presupus, o deţine eroul basmului. A vedea 
„străvezii" obiectele din materie grosieră, a vedea lu¬ 
cruri şi fenomene cu materie subtilă (sufletul, de exem¬ 
plu), a vedea tot din lumea cealaltă (lumea sufletelor), 
sînt calităţi ale celor iniţiaţi, susţin credinţele, miturile 
şi iniţiaţii înşişi. 

Această clarviziune este atribuită şamanilor, în timpul 
stărilor lor extatice. 

Cel mai înalt grad de iniţiere în religiile de mistere, 
„epopteea", îl făcea pe mist „epopt" (văzător) (37, 
P- 80). 

Metafizica indiana afirma ca iniţiatul, concentrîndu-se 
asupra unui centru nervos (adschna chakra), reuşeşte să 
„deschidă" aşa numitul „ochi al lui Shiva", situat între 
sprîncene (la fel cu cel al lui Ochilă), care îi oferă clar¬ 
viziunea şi cunoaşterea absolută a universului şi a esen¬ 
ţei sale. în diverse mitologii, nu numai Shiva este în¬ 
zestrat cu un al treilea, sau cu un singur ochi al dar- 
viziunii, ci şi Lucifer, Horus, Odin etc. Iahve are ca 
simbol ochiul, reprezentînd putinţa unei percepţii supe¬ 
rioare a Lumii. Simbolul zeului în Egipt era ochiul 
„udjat", ce semnifica plenitudinea fizică, fecunditatea 
universală şi previziunea totală. 

Rene Puaux susţine că intr-un templu al zeiţei Athena 
s-a găsit o statuie a lui Jupiter reprezentat cu trei ochi, 
care privesc în acelaşi timp Infernul, Pămîntul şi Cerul. 
Sînt aceleaşi locuri în care Ochilă o vede pe fată ascun- 
zîndu-se (în dosul pămîntului, sub umbra iepurelui — 
Infern; în vîrful muntelui — Pămînt; după Lună — 
Cer). 

Una din încercările ce apar frecvent în mituri, le¬ 
gende şi basme este identificarea de către erou a celui 
căutat, dintr-un număr de personaje identice. în basmul 
Harap Alb eroului i se cere să recunoască pe viitoarea 
sa soţie, dintre cele două fete identice ale lui Roş îm¬ 
părat. 

De regulă, în basme şi mituri, încercarea are loc într-o 
lume suprareală, împărăţia morţilor şi a sufletelor, în 
care „cel căutat nu are o înfăţişare individualizată, (.. .) 
toţi locuitorii acelei împărăţii semănînd unii cu alţii, 
(...) căci atunci cînd moare, omul îşi pierde calităţile 
şi trăsăturile personale, devenind astfel de nerecunoscut" 
(2, p. 417). ^ 

Se pare că această temă epică are o origine istorică, 
deoarece astfel de încercări figurau atît în practicile 

şamanilor, cît şi în riturile nupţiale atestate, pînă în 
secolul XIX, în întreaga Europă. 

Desluşirea scopului şi a originilor arhaice ale acestui 
ritual, cît şi a încercării corespunzătoare din mituri şi 
basme, a pus la grea încercare pe mulţi cercetători şi 
comentatori (Samter, Propg, Kagarov etc.), fiind posi¬ 
bile — aşa cum se exprimă Propp — „ un număr in¬ 
finit de mare de soluţii arbitrare". 

Ultima încercare la care e supus eroul este dictată 
de fata lui Roş împărat: „trebuie să meargă calul tău 
şi cu turturica mea să-mi aducă trei smicele de măr dulce, 
şi apă vie şi apă moartă, de unde se bat munţii în ca¬ 
pete". 

Unii cercetători acordă acestor întreceri (care apar 
atît de des în basme, legende şi mituri) un caracter pur 
atletic. Această explicaţie, susţinută şi de J. G. Frazer, 
ar putea fi plauzibilă bazîndu-ne pe faptul că, pentru 
căsătorie sau pentru obţinerea regalităţii, una din încer¬ 
cări era o cursă pe cai între pretendenţi (la libieni, pru¬ 
saci, greci etc.), sau chiar între pretendenţi şi mireasa 
(la kirghizi, koriaci etc.) (17, p. 156). 

Analizînd însă felul, scopul şi distanţa alergării obser¬ 
văm caracterul mitico-magic al încercării. Distanţa aler¬ 
gării — de la palat pînă „unde se bat munţii în ca¬ 
pete" — nu este o distanţă fizică, geografică, ci una 
mitică, suprareală. Formula „unde se bat munţii în ca¬ 
pete", este similară formulelor „tărîmul de peste nouă 
mări şi ţări", „ţara cea fără de întoarcere" şi altor de¬ 
numiri simbolico-mitice ale „tărîmului de dincolo", care 
se întîlnesc frecvent în folclor şi literatura mitologică. 

Pentru a înţelege această formulă, care pare a înfă¬ 
ţişa o anumită viziune mitică asupra „lumii de dincolo", 
să urmărim un text dintr-un basm rus cules de A. N. 
Afanasiev: „în împărăţia aceea sînt doi munţi înalţi 
de stau unul lîngă celălalt, strîns lipiţi între ei; doar 
o dată din zori în zori se îndepărtează, se desfac unul 
de Celălalt şi peste 2—3 minute se împreună din nou. 

între cei doi munţi care se bat în capete se află apa 
vie şi apa de leac“ (2, p. 367). 

în aceste condiţii, eroul trebuie să fie foarte abil, să 
posede unele obiecte năzdrăvane, sau să cunoască unele 
ritualuri sau formule magice, pentru a putea intra şi ieşi 
fără să fie strivit între munţi. Iată descrierea acestui 
moment în basmul Harap Alb: „Şi pîndind tocmai cînd 
era soarele în cruce, de se odihneau munţii numai pentru 
o clipă, se repede ca prin foc şi ia trei smicele de măr 
dulce şi apă vie şi apă moartă, şi apoi ca fulgerul se 
întoarce înapoi." 

Am subliniat, de-a lungul comentariilor, contingenţa 
şi asocierea permanentă între reprezentările morţii şi 
formele iniţierii. Am văzut, de asemenea, că cea mai 
veche şi răspîndită reprezentare a morţii iniţiatice era 
„înghiţirea" neofitului de către un animal. Această cre¬ 
dinţă — susţine Propp — a fost la originea diferitelor 
reprezentări stilizate, simplificate sau degradate, ce au 
apărut ulterior în ritualuri, mituri şi basme: măştile şi 
costumele zoomorfe, învelirea mortului cu piele de ani T 
mal, elemente zoomorfe ale casei iniţierii sau ale pala¬ 
tului din basm aflat în lumea cealaltă, monştrii care pă¬ 
zesc intrarea în lumea morţilor, intrarea în împărăţie 
prin botul fiarelor ş.a.m.d. 

într-un basm velicorus, cules de D. K. Zelenin, putem 
citi: „împărăţia lui se deschide pentru o bucată de vre¬ 
me; cînd îşi desface inelele balaurul cel uriaş, atunci 
se deschid şi porţile". Pentru Propp „din cazul de mai 
sus rezultă absolut limpede că botul este o poartă. Pe 
de o parte, aici îşi află sorgintea porţile care se închid 
singure, prinzîndu-1 uneori pe erou de căleîi, precum şi 
porţile cu dinţi ori porţile muşcătoare; pe de altă parte, 
aceeaşi este şi originea munţilor care se bat în capete, 
ameninţînd să-l strivească pe noul venit" (2, p. 367). 

în miturile amerindiene, apare frecvent tema trecerii 
eroului printr-o uşă care se deschide şi se închide alter¬ 
nativ, printr-o uşă care „dă să-l muşte", sau printr-o 
uşă păzită de un animal fioros. 

într-un basm al fraţilor Grimm, apar comasate difer 
rite reprezentări ale fenomenului în discuţie. Cei trei fii 
ai unui împărat pe moarte sînt trimişi după apa vieţii. 
Trufaşi şi răi, cei doi fraţi mai mari sînt prinşi, pe 
drum, într-o văgăună dintre doi munţi. Prîslea ajunge 
la palatul vrăjit unde se găseşte fîntîna cu apa vieţii. 
Pentru a putea intra, el dă cîte o pîine celor doi lei 
fioroşi care se năpustesc la el să-l înghită şi loveşte poar¬ 
ta cu o vergea de fier fermecată. El ia un ulcior cu apa 
vieţii, dar la ieşire „poarta cea de fier se-nchise cu atîta 
putere, că-i prinse din urmă călcîiul şi-i smulse o bucată 
din el“ (57). 

Tema munţilor din lumea cealaltă, care ameninţă să-l 
strivească pe erou, nu apare numai în mituri, legende 
sau basme, ci şi în unele credinţe cum este cea a locui¬ 
torilor din insulele Gilbert (Micronezia), menţionată de 
Frazer, potrivit căreia sufletul mortului putea fi strivit 
între două pietre şi lipsit de viaţă, în anumite condiţii 
nefavorabile (2, p. 367). 

Funcţia mitică a animalului este transferată asupra 
altui element (muntele), pe de o parte, datorită dimi¬ 
nuării rolului jucat de animal în existenţa societăţilor 
arhaice, odată cu diminuarea rolului economic al vîna- 
torii, şi pe de altă parte, datorită dezvoltării funcţiei 
mitice a muntelui la culturile tradiţionale (probabil 
odată cu dezvoltarea păstoritului). 

Suprapunerea celor două reprezentări mitice: muntele 
ca lăcaş al morţilor, pe de o parte, şi animalul care-1 
înghite pe erou pentru a-1 duce în lumea strămoşilor, 
pe de altă parte, a produs, probabil, această reprezentare 
mitică hibridă a intrării eroului în tărîmul de dincolo 
printre „munţii care se bat în capete". ' 

Muntele a căpătat în credinţele şi miturile popoarelor, 
funcţii mitice diferite, dar compatibile datorită sacrali- 
tăţii lor: lăcaşul zeilor (Olimp la greci, Kailasa la in¬ 
dieni, Fuji-no-yama la japonezi etc.); reprezentarea sim¬ 
bolică a Universului; sau Centrul Lumii (muntele magic, 
care la diferite popoare asiatice a luat diverse nume: 

Meru, Sumer, Sumur, Sumbur ş.a.); împărăţia mor¬ 
ţilor etc. 

Aceeaşi idee este susţinută de Mircea Eliade: „Drumul 
spre Paradis, drumul spre tărîmul morţilor (la egipteni, 
chaldeeni), drumul spre lăcaşul zeului — toate se asea¬ 
mănă, este acelaşi drum spre munte, care înseamnă apro¬ 
pierea de sacru, de real, de absolut, intr-un cuvînt este 
o consacrare" (22, p. 33). 

Fără să neglijăm importanţa celorlalte ipostaze mitice 
ale muntelui, aceea de „tărîm de dincolo" ne interesează 
mai mult. Anubis, vechi zeu funerar la egipteni (înain¬ 
tea lui Osiris), purta epitetul „cel ce stă căţărat pe mun¬ 
tele său" (35, p. 31). Cuvîntul ce desemna la sumerieni 
Infernul (Kur), însemna iniţial „munte" (58, p. 215), 
La asirieni, „a muri" avea aceeaşi expresie cu „a te 
agăţa de munţi". în culturile mesopotamiene muntele 
era considerat pragul împărăţiei morţilor, existînd cre¬ 
dinţa că prin munte trec sufletele în „tărîmul celălalt". 

Cîteva consideraţii generale foarte interesante, asupra 
simbolisticii muntelui, le găsim la Mircea Eliade: 

„La toate culturile tradiţionale «Realitatea absolută» 
(care se opune «devenirii», vieţii profane, neconsacrate, 
iluzorii, în care trăiesc oamenii aproape întreaga lor 
existenţă) este concentrată intr-un centru, într-o zonă 
sacră, care poate fi formulată prin «munte cosmic», 
«templu», «axa universului», «pomul vieţii» etc. (. . .) 
Ascensiunea unui munte are şi sensul trecerii în tărîmul 
celălalt, în moarte. Căci, prin moarte omul se îndreaptă 
către centru, se apropie de «realitatea absolută», iese 
din viaţa «ireală» (neconsacrată), din «devenirea» ilu¬ 
zorie şi trece în moarte, într-o zonă reală (omul se regă¬ 
seşte pe sine, dispar iluziile existenţei individuale, etc.) .. . 
Deci muntele [dar şi templul, axa universului, arborele 
vieţii], simbolizează drumul spre «realitatea absolută» 
(zei, zonă sacră etc.), sau spre moarte (de multe ori 
«direcţiile» acestea confundîndu-se)“ (6, p. 22 şi următ.). 

Acest drum spre „centru", spre „zona sacră", spre „tă¬ 
rîmul de dincolo" (unde sălăşluiesc sufletele strămoşilor 

sau zeii), îl face Harap Alb (prin intermediul calului 
său), aducînd de acolo nemurirea, cunoaşterea şi puterea 
iniţiatică. Acest drum este de fapt reprezentarea mitică 
a morţii şi învierii iniţiatice a eroului. Ca o confirmare 
a simbolistica drumului dus-întors în tărîmul de dincolo, 
Spînul îi taie capul eroului, iar fata lui Roş împărat 
îl învie cu ajutorul nuielelor de măr, a apei vii şi a apei 
moarte. 

Elemente ale acestei ultime încercări la care e supus 
Harap Alb (coborîrea în Infern printre munţii ce se bat 
în capete, pericolul de a fi prins între ei, aducerea apei 
vieţii şi a morţii, învierea eroului cu ajutorul lor) le re¬ 
găsim într-o multitudine de mituri; desigur nu toate în 
componenţa unui singur mit, ci răspîndite într-o varie¬ 
tate de scenarii mitice. 

Astfel, în Epopeea lui Ghilgameş, zeiţa Inanna (în 
sumeriană Nin-anna înseamnă „stăpîna cerului"), co¬ 
boară în Infern pentru a-şi mări puterea (credinţa în 
Infern ca izvor al puterilor metafizice apare şi în ritua¬ 
lurile de iniţiere). Zeul Enki o reînvie şi o readuce din 
Infern stropindu-i cadavrul cu „hrana şi licoarea vieţii". 

Similar, într-un mit babilonian, zeul Bel Marduk co¬ 
boară în ţara morţilor între doi munţi, e căutat de soţia 
sa — zeiţa Beltis — pentru ca apoi să reînvie şi să iasă 
din Infern. Acest scenariu mitic era reluat ciclic de 
ritualuri babiloniene. 

In mitologia egipteană, Osiris e sfîrtecat de Typhon- 
Seth, dar apoi e înviat de zeiţa Isis, soţia sa, cu „leacul 
care dă nemurirea". Geniul cel rău, Seth — omologul 
Satanei din creştinism — este personajul mitic cores¬ 
punzător Spînului din basm. Asocierea acestuia din urmă 
cu diavolul, am relevat-o de-a lungul comentariilor. 
Mitul grecesc al muritoarei Psyhe pare cel mai intere¬ 
sant. Dincolo de o vale plăcută „se întinde o mare 
cîmpie neagră şi stearpă, la marginea căreia se ridică 
către cer un vîrf de munte, de unde ţîşneşte un izvor 
cu apă limpede, ce se varsă în formă de cascadă într-un 
abis" (29, p. 98). Din acest izvor trebuie să aducă 

Psyhe o cupă cu apă. Interesant este faptul că eroina 
nu poate să ajungă acolo decît prin intermediul unui 
vultur, de la care află că torentul izvorăşte din adîncul 
întunecosului Cocyte, unul din fluviile mitice ale In¬ 
fernului. Apoi Psyhe coboară în Infern, pentru a obţine 
acolo nemurirea şi frumuseţea veşnică, condiţii pe care 
eroina trebuie să le îndeplinească pentru a se putea 
căsători cu zeul Cupidon. O încercare — condiţie simi¬ 
lară (obţinerea din tărîmul de dincolo a nemuririi) tre¬ 
buie să îndeplinească şi Harap Alb, pentru a se putea 
căsători cu fata lui Roş împărat. 

în unele basme, scopul mitic originar al încercării s-a 
pierdut, eroul trebuind să aducă apă de la un izvor 
obişnuit, să fugă pînă la o fîntînă etc., acestea nefiind 
decît nişte degradări ulterioare ale motivului obţinerii 
apelor mirifice. 

Apa vie şi apa moartă, aduse din „tărîmul de din¬ 
colo", reprezintă simbolic puterea eroului (iniţiatului) 
asupra vieţii şi morţii. Referitor la necesitatea existenţei 
apei sub două forme, vie şi moartă, şi a rolului diferit 
pe care îl joacă în basm, acceptăm ipoteza formulată 
de filologul V. I. Propp, care le caută originea în cre¬ 
dinţele şi miturile Greciei antice. Este vorba de doua 
izvoare din lăcaşul lui Hades — zeul Infernului. Propp 
susţine că unul din ele conţine „apa moartă", care dă¬ 
ruieşte defunctului moartea definitivă şi sufletului aces¬ 
tuia dreptul de a intra în împărăţia umbrelor. „Apa 
moartă — continuă Propp — (. ..) îl ucide [pe erou] 
pînă la capăt, îl transformă într-un mort definitiv. 
Avem de-a face cu un rit de îngropăciune sui generis, 
corespunzător cu acoperirea trupului cu pămînt". Celălalt 
izvor, ar conţine „apa vieţii, apa destinată morţilor care 
nu pătrund definitiv în Infern, ci se întorc din el" (2, 
p. 244). 

Această ipoteză ar explica pe deplin de ce în basmul 
Harap Alb, precum şi în toate basmele în care apar 
aceste două ape mirifice, eroul este stropit întîi cu apa 

moartă — pentru a-1 trimite deplin în lumea strămoşilor, 
şi abia după aceea cu apa vie — pentru a-1 readuce, ca 
iniţiat, în lumea celor vii. 

Legendara coborîre în Infern a lui Eneea, nu vine 
decît să confirme această ipoteză. Prinţul troian se duce 
la profetesa Sibila din Cumes, păzitoarea cavernei ce 
avea la intrare o reproducere a Labirintului din Creta (ca¬ 
verna şi labirintul fiind clare simboluri iniţiatice ale 
Infernului). După ce obţine legendara creangă de aur, 
Eneea trece Stixul — apa morţii care conferea invul¬ 
nerabilitate celui ce intra în ea. Apoi, eroul traversează 
rîul Lete — apa vieţii, a uitării, a renaşterii, prin care 
trebuie să treacă iniţiatul pentru a păşi în noua viaţă 
(53, p. 36). 

Interesant este faptul că o reprezentare similară a 
morţii şi învierii, au descoperit-o etnologii John Layard 
şi Bernard Deacon, într-un mit despre călătoria morţilor, 
cules în insula Malekula din arhipelagul malayezian. 
Defunctul, după ce traversează apa morţii, ajunge în 
faţa unei caverne istrăjuită de un spirit-păzitor de sex 
feminin. Spiritul defunctului depăşeşte o probă a labi¬ 
rintului, impusă de păzitoare, intră în cavernă şi ajunge 
la un golf pe ţărmul căruia „creşte un arbore pe care 
se caţără spiritul. De aici, el plonjează în apă şi ajunge 
înot la ţărmul opus, unde sînt adunaţi toţi cei care au 
murit înaintea lui. Golful în care plonjează mortul re¬ 
prezintă apa vieţii" (52, p. 187). 

După ce am văzut cum este descrisă călătoria obsta- 
culată în Infern într-un mit mediteraneean şi apoi 
înitr-unul malayezian, să vedem cît de asemănător, în 
esenţă, este prezentată această temă mitică la populaţia 
maiaşă. Iată ce ne relatează Codicele Borgia, 26—46: 
„O deschizătură în pămînt duce la sala centrală a locu¬ 
rilor subterane [din Regatul Morţilor] (. . .) Divinitatea 
feminină a morţii se află într-o sală, legată la ochi cu 
o fîşie reprezentînd păcatele (. . .) Urmînd drumul mai 
departe, ajungem în regiunea Soarelui Apune, în care 
predomină elementul apă, împreunat cu simbolul fulge- 

rului; două vase reprezintă unul efectul putreziciunii, 
celălalt efectul vivificator al apei (. . .) De aici, intrăm 
în locul de formă pătrată al infernului cel mai de jos. 
De aici începe la dreapta urcuşul spre apa regeneratoare. 
Se trece peste un foc în care sacrificatorul este ucis 
pentru a fi pregătit pentru renaştere şi pentru revenirea 
pe pămînt“ (53, p. 32). 

Observăm, în majoritatea miturilor şi basmelor care 
tratează subiecte similare, prezenţa unei femei (soţie, lo¬ 
godnică, mamă, preoteasă, spirit păzitor) sub patronajul 
căreia se produce coborîrea şi revenirea din Infern, 
moartea şi învierea, într-un cuvînt iniţierea eroului. în 
aceste cazuri femeia personifică principiul regenerării şi 
al renaşterii, prin simbolistica pîntec (uter) — cavernă 
(labirint) — tărîmul de dincolo. în basmul Harap Alb, 
acest rol îl joacă, pe rînd, Sfînta Duminică şi fata lui 
Roş împărat. 

Probabil că străvechiul concept mitic al apei vieţii (pe 
care Mircea Eliade îl consideră ca fiind de origine meso- 
potamiană) şi atributele magice ce i-au fost acordate au 
derivat din proprietatea apei de a menţine viaţa şi de 
a fertiliza ogorul. Aici îşi au sorgintea diferitele ritua¬ 
luri de purificare şi botez cu apă (de la cele păgîne 
pînă la cele creştine), cît şi credinţele în izvoarele tămă¬ 
duitoare. Templele vechilor sarzi erau construite pe 
stînci sau în munţi din care ţîşnea un izvor, despre care 
se credea că vindecă bolile de ochi şi că e dătător de 
sănătate (găsim din nou reunirea în acelaşi „loc sacru", a 
muntelui, a apei vieţii şi a templului). Simliar, în răsă¬ 
ritul îndepărtat al Asiei, există izvoare, care, după cre¬ 
dinţa nomazilor, le dăruie orbilor vederea şi-i face pe 
paralitici să umble din nou (59, p. 97). Ne oprim aici 
cu exemplele, al căror număr poate fi uşor multiplicat. 

Să vedem acum care ar fi considerentele mitico-magice 
pentru care basmul acordă smicelelor de măr puteri 
mirifice asupra morţii. în primul rînd pentru că ele au 
fost aduse „de unde se bat munţii în capete", din „lu- 

mea de dincolo", din lumea strămoşilor, care deţin se¬ 
cretul cunoaşterii, al sănătăţii şi al vieţii. Similar, Ghil- 
gameş smulge regatului morţilor secretul vieţii veşnice, 
aducîrid de acolo „iarba nemuririi". 

în al doilea rînd, pentru că în cadrul ritualurilor de 
magie dendrolatrică ale multor popoare, exista credinţa 
că prin lovirea, biciuirea sau atingerea oamenilor, ani¬ 
malelor, pămîntului etc., cu o creangă sau alt element 
vegetal, se transferă celui lovit sănătatea, fertilitatea şi 
puterea de viaţă a plantei. Acelaşi gest, avînd acelaşi 
scop magic, l-am întîlnit la măştile de „moşnegi" şi 
„urîţi" (din jocurile populare), care cu beţele lor rituale, 
contorsionate, lovesc pămîntul, copacii, animalele şi oa¬ 
menii. 

în al treilea rînd, puterea asupra morţii, pe care o 
deţin smicelele, este dată şi de faptul că ele sînt de măr. 
în miturile europene arborele vieţii era figurat printr-un 
măr. La daco-romani şi români, mărul domestic (mărul 
dulce) ca obiect de cult, a cunoscut stadiile de arbore- 
totem, arbore-sacru şi arbore al vieţii. Basmul subliniază 
că smicelele erau de „măr dulce" (domestic, fructifer), 
pentru a le deosebi de cele de măr acru (sălbatic, pă¬ 
dureţ), cărora poporul nu le acorda, probabil, aceleaşi 
puteri şi calităţi magice. 

Asemănarea cosmo-simbolică şi de funcţiune mitolo¬ 
gică, între muntele cosmic şi arborele vieţii, ne poate 
explica de ce smicelele de măr au fost aduse de acolo 
de „unde se bat munţii în capete". 

Dar tot de acolo a fost adusă şi apa vieţii. într-ade- 
văr, ideea vecinătăţii pomului şi a apei vieţii, nu pare 
a fi străină gîndirii mitice a celor vechi. Să ne aducem 
aminte, de arborele ce creşte pe malul golfului cu apa 
vieţii, din mitul cules de Layard şi Deacon în insula 
Malekula (Malayezia). Aceeaşi imagine apare în viziu¬ 
nea extatică a profetului Iezechil (XLVII, 1—12) şi 
în Apocalipsul lui Ioan (XXII, 1—2): „Mi-a arătat, apoi, 
rîul şi apa vieţii, limpede cum e cleştarul (. . .) Iar pe 
cele două maluri ale rîului creşte pomul vieţii. . .“ 


9 — Grădina de dincolo 

Mai mult, apa şi copacul vieţii se găsesc, în mitul din 
insula Malekula, într-o cavernă; în legendele biblice ale 
vechilor evrei, lîngă „Templul care atinge norii" (re¬ 
prezentare a muntelui cosmic); în basmul Harap Alb, 
acolo „unde se bat munţii lîn capete" etc. întâlnirea frec¬ 
ventă dintre apa vieţii, copacul vieţii şi muntele cosmic 
este normală, căci ele sînt elemente de esenţă mitico- 
simbolică similară, populînd aceeaşi zonă sacră, supra- 
reală, ce poate fi Lumea de dincolo, Regatul Morţilor. 
Paradisul sau Centrul Lumii. 

Interesant este faptul că în ultima încercare a lui 
Harap Alb întrecerea nu are loc propriu-zis între erou 
şi viitoarea sa mirească, ci între două animale care >■’ 
reprezintă: calul şi turturica. 

Am relevat la începutul capitolului, posibilitatea eroi¬ 
nei de a se transforma în pasăre şi toate implicaţiile 
simbolice ce decurg de aici. Transformarea fetei-suflet 
în pasăre, sau mai exact reprezentarea ei de către o 
pasăre, este mai necesară din punct de vedere simbolic, 
în cadrul acestei încercări în care scopul este ajungerea 
în „lumea de dincolo" pentru a aduce de acolo cren¬ 
guţele de măr, apa vie şi apa moartă. Să ne aducem 
aminte că în legenda lui Eneea, două porumbiţe îi aduc 
acestuia „creanga de aur"; în legenda biblică a potopului 
un porumbel aduce creanga de măslin lui Noe, pe mun¬ 
tele Ar arat; în mitul lui Psihe, un vultur aduce acesteia 
„apa mirifică" etc. 

Aşa cum ara văzut, pasărea era unul din cele mai 
vechi şi mai răspîndite vehicule mitico-rituale ale sufle¬ 
telor spre lumea morţilor. E suficient să amintim frec¬ 
ventele motive mitice ale metamorfozării eroului în pa¬ 
săre, ale purtării acestuia în ghearele sau pe spatele unei 
păsări ş.a.m.d, sau costumele cu pene din diferite ritua¬ 
luri şamanice. Ulterior această funcţie mitico-rituală 
a fost preluată de cal, care a păstrat însă unele elemente 
avimorfe (calul înaripat, de exemplu). 

In basmul Harap Alb, calul şi pasărea sînt comple¬ 
mentare: ei fug împreună „cînd pe sus cînd pe jos, 
după cum cerea trebuinţa" (deci calul poate să zboare, 
iar pasărea să fugă); pasărea obţine prima smicelele şi 
apele mirifice, dar calul este cel care le aduce primul 
la palat; cu toate că erau concurenţi, ei îşi vorbesc, se 
înţeleg şi se ajută etc. Aceasta ne conturează ideea unui 
singur animal, cal-pasăre, care îl reprezintă pe erou şi 
sufletul său divin (fata lui Roş împărat). De fapt, în¬ 
trecerea este un element secundar, elementul principal 
al încercării fiind ajungerea eroului în „lumea de dincolo" 
şi aducerea de acolo a puterii, cunoaşterii şi nemuririi 
iniţiatice. Odată obţinute aceste calităţi, Harap Alb de¬ 
vine împărat (sfînt, iniţiat) şi se uneşte, printr-o hiero- 
gamie, cu propriul său suflet de esenţă divină. 

încă din cele mai vechi timpuri, şeful tribului era 
considerat ca fiind purtătorul magic al forţelor repro- 
ductive ale naturii. Se credea, de asemenea, că aceste 
atribute magice depindeau strict de sănătatea şi potenţa 
fizică a acestuia. De aceea, orice semn de boală, bătrî- 
neţe sau slăbire a capacităţilor sexuale ale căpeteniei, 
impuneau omorîrea rituală a acesteia şi înlocuirea ei cu 
un urmaş viguros, în stare să asigure, pe cale magică, 
bunăstarea colectivităţii. 

Cu timpul, ritualul a fost „îndulcit", omorîrea căpe¬ 
teniei fiind înlocuită cu „moartea" ritual-simbolică a 
acesteia. „Moartea" era urmată de „învierea" suvera¬ 
nului, ce-şi refăcea astfel puterile magice, considerate ca 
fiind determinante pentru natură şi societate. 

Astfel de reminiscenţe ale obiceiului omorîrii rituale 
a căpeteniei s-au păstrat la egiptenii antici (sărbătoa¬ 
rea Heb-Sed), babilonieni (sărbătoarea Saceelor), evrei, 
greci, latini şi la alte populaţii vechi din Asia şi Eu¬ 
ropa. 

Nu lipsit de importanţă este felul în care se producea 
simularea morţii şi învierii rituale a regelui. La babilo¬ 
nieni, (dar şi la alte populaţii antice), regele era sub- 

stituit pe o perioadă de timp cu un servitor (sau cu un 
condamnat la moarte, prizonier, sclav, iar la unele popu¬ 
laţii chiar cu fiul regelui). Acesta era încoronat, aşezat 
pe tron, dădea ordine, într-un cuvînt căpăta toate atri¬ 
butele şi prerogativele regale. Pentru ca ritualul să fie 
eficace, substituirea trebuia să fie cît mai perfectă. Apoi, 
servitorul (falsul rege) era omorît, iar adevăratul suve¬ 
ran, considerîndu-se că a murit şi a înviat, îşi reocupa 
tronul (17). Se pare că basmul a păstrat memoria acestei 
Vechi datini istorice, căci evenimentele se succed similar: 
fiul de Crai e înlocuit de un servitor (Spînul), care 
vieţuieşte o perioadă conform rangului primului, apoi 
Spînul e omorît, în timp ce Harap Alb, treoî'nd printr-o 
moarte-înviere simbolică, îşi reia rangul şi tronul. 

O altă posibilă interpretare a acestui moment din 
basm, ne-o oferă unele vechi ritualuri de iniţiere. 

De-a lungul basmului am găsit cîteva evenimente pe 
care le-am considerat ca fiind alegorii ale „morţii" şi 
„învierii" eroului: îmbrăcarea şi scoaterea blănii de urs, 
intrarea şi ieşirea din groapă, ducerea şi întoarcerea de 
„unde se bat munţii în capete". Tăierea capului lui 
Harap Alb de către Spîn şi apoi învierea lui, de către 
fata lui Roş împărat, este singura exprimare epică di¬ 
rectă, explicită, a acestui fenomen mitic şi ritual. 

Astfel de „omorîri", prin tăierea şi spintecarea trupu¬ 
lui neofitului, sînt comune ritualurilor de iniţiere ale 
primitivilor. De fapt, neofitul (în extaz, transă sau 
chiar narcotizat), asista la tăierea unui substitut al său 
— o reprezentare sculpturală, un animal, un prizonier - 
sclav. Poate de aceea, moartea lui Harap Alb este con¬ 
comitentă în basm cu aceea a Spînuluî, servitorul său 
de drept. 

La şamani, în cadrul ritualului de iniţiere, intra, de 
asemenea, „îmbucătăţirea" corpului novicelui, moartea 
rituală fiind urmată de „înviere", însoţită de o „ridi¬ 
care" a sufletului Ia cer (aşa cum am presupus că se 
întîmplă şi cu Harap Alb) (24, p. 48). 

Sensul ritualurilor de acest fel, şi anume condiţia 
nouă pe care o dobîndeşte neofitul, rezidă limpede 
dintr-un basm popular rus, cules de Smirnov. Unui bă- 
trîn îi este îmbucătăţit corpul cu toporul, apoi e stropit 
cu apă şi acesta învie devenind un om tînăr (2, p. 109). 
Regăsim, din nou, aceeaşi credinţă în efectul vivificator 
al apei. 

Motivul tăierii, sau sfîşierii trupului zeului sau erou¬ 
lui, apare şi în miturile popoarelor antice, inclusiv ale 
celor orientale (după versiunea lui Asvagosha, Buddha 
şi-a tăiat el însuşi trupul în bucăţi şi apoi le-a adunat 
la loc). Cele mai reprezentative mituri în acest sens sînt 
cele ale lui Orfeu şi Dionysos-Zagreus (în Tracia), Osiris 
(în Egipt), Adonis (în Siria), Pentheu (în Theba), zei 
şi eroi ce mor sfîrtecaţi şi învie. 

în temple, patimile lui Dionysos (Eul cosmic), sînt 
reprezentate terminîndu-se prin reînvierea şi căsătoria 
simbolică a zeului cu Persephone (sufletul nemuritor). 

Mitul lui Osiris, dar şi ritualul ce era celebrat anual 
în vechiul Egipt, prezenta învierea trupului ciopârţit 
al zeului şi împreunarea (hierogamia) cu soţia sa Isis. 

în cultul geto-dac al lui Zalmoxis, „mesagerul", al 
cărui trup era sfîrtecat de lănci, era un om ce a cîştigat 
acest drept printr-o înaltă iniţiere; căci potrivit credinţei, 
el nu murea ci devenea nemuritor, unindu-se cu zeul. 
Se credea că acestui mesager — scrie V. Pârvan — „i se 

ia viaţa de carne, spre a i se dărui cea de spirit ( ) 

Şi această jertfă e aşa de sfinţită, încît, dacă cel aruncat 
în vîrfurile de lănci nu moarte, înseamnă că zeul (.. .) 
îl osîndeşte la moartea eternă a vieţii trupului, şi-l 
socoate nevrednic de a se 'arăta înaintea sa. Ferice de 
cel ce, aruncat în lănci, ipierde viaţa trupului, spre a 
se deştepta în viaţa cea veşnică, la zeul din cer" (61, 
P- 154). 

Tema morţii şi a căsătoriei rituale apare şi în mi¬ 
nunata baladă populară românească Mioriţa, în care o- 
morîrea eroului e prezentată ca o nuntă între acesta şi 
„o mîndră crăiasă, a lumii mireasă". Vorbind de „nun- 

ta mioritică*', Mircea Eliade aminteşte de ritualurile că¬ 
sătoriilor postume, foarte răspîndite în ţinuturile car- 
pato-dunărene. Aceste ritualuri constau în căsătorirea 
simbolică a tinerilor morţi celibatari cu o persoană vie 
■— în Moldova, Valahia,* nordul Transilvaniei — sau cu 
un substituit simbolic (bradul, lancea etc.) — în restul 
Transilvaniei, Banat, Oltenia. Cu această ocazie se cîn- 
tau cîntece caracterizate prin simbolismul nupţial al 
morţii (24, p. 239). 

Motivul morţii, învierii şi căsătoriei zeului sau eroului 
a trecut din sfera sacră mitico-rituală, în cea profană a 
folclorului, basmul Harap Alb, cît şi o serie de alte 
basme, balade, legende, româneşti şi de aiurea, fiind o 
mărturie în acest sens. 


* 

La sfîrşitul acestor comentarii sînt necesare cîteva pre¬ 
cizări şi concluzii. Este cert că drumul lui Harap Alb 
este un drum plin de primejdii, de meandre şi întorto- 
cheri, un drum de încercări şi obstacole impuse, un drum 
de morţi şi învieri succesive. Intr-un cuvînt, este vorba 
de un drum obstaculat, labirintic, ce-1 duce pe erou către 
Centru, către o stare spirituală de puritate. Este de fapt 
tema fundamentală a majorităţii basmelor şi legendelor, 
la obîrşia căreia stă (aşa cum am văzut) tema mitică 
a patimior zeului sau a eroului mitic. 

Structuri epice similare regăsim în cele mai vechi 
scrieri mitice (Epopeea lui Gbilgameş, Cartea Morţilor 
egipteană şi tibetană, în reprezentările călătoriei în In¬ 
fern ale mayaşilor etc.); în miturile ce descriu patimile 
Zeilor ce mor şi învie (Dionysos, Osiris, Atis, Isus); în 
legende şi epopei ce povestesc peregrinările unor eroi 
(Psihe, Ulise, Hercule, Iason, Tezeu, Rama, Siegfried). 
Putem conclude, la finele acestor comentarii, că unele 
basme au conservat, mai mult sau mai puţin alterată, 
structura miturilor originare. Basmul a păstrat uneori 
întîmplări şi chiar personaje de origine mitică. Să ne 
gîndim doar la asemănarea triadelor Harap Alb — fata 


134 



lui Roş împărat — Spîn; Osiris — Isis — Seth; Rama — 
Sita — Ravana. Ceea ce deosebeşte, însă, net mitul de 
basm, este funcţia lor socială diferită, temă ce ar putea 
face obiectul unui alt studiu. Determinarea exactă a me¬ 
canismului prin care patimile unui zeu sau erou mitic au 
devenit aventuri, peripeţii şi încercări ale unui erou de 
basm, este fără îndoială dificil de realizat, căci la aceas¬ 
tă „sublimare" au concurat, practic, o infinitate de ele¬ 
mente eterogene, greu previzibile. 

Domeniul rămînînd deschis tuturor ipotezelor (greu 
verificabile dealtfel), rezolvarea acestei delicate proble¬ 
me nu poate fi la îndemîna unui singur comentator, ea 
trebuind să fie căutată în rezultanta unui efort comun, 
în condiţiile în care sursele de cunoaştere ale vieţii eco¬ 
nomice, spirituale, afective şi religioase ale omului arhaic 
nu ne prisosesc, este firesc să nu neglijăm studiul bas¬ 
melor autentice, a căror memorie păstrează preţioase in¬ 
formaţii mitico-istorice. 

ianuarie — decembrie 1974 



ZOOSOPHIA 


Comentarii de mitologie zoologică 



INTRODUCERE 


Din cele mai vechi timpuri, de cînd a devenit con¬ 
ştient de condiţia sa pe pămînt, omul a acordat anima¬ 
lului o infinitate de ipostaze mitice, atribuindu-i pu¬ 
teri şi calităţi magice. In miturile, religiile sau supersti¬ 
ţiile popoarelor, animalul figurează ca strămoş reîncarnat 
sau părinte mitic, creator sau ajutor al creatorului, zeu 
sau mesager al zeilor, călăuză a sufletelor în Lumea de 
Dincolo, prevestitor al vremii sau creator al acesteia, 
cauză a ploilor, eclipselor sau a secetelor, fiinţă ghid 
sau spirit al vegetaţiei etc., etc. 

Nu ne propunem un istoric în acest sens, cu toate că 
nu ar fi lipsit de interes şi necesitate, ci un mic dicţio- 
nar-eseu, care să încerce să jaloneze un singur aspect al 
acestui atît de complex fenomen — şi anume tendinţa 
omului de a asocia unor animale fabuloase propriile sale 
concepte morale, filozofice şi religioase. Această tendin¬ 
ţă era satisfăcută fie prin imaginarea unor fiinţe fantas¬ 
tice (balaur, cerber, inorog), fie prin exacerbarea pute¬ 
rilor şi calităţilor unor animale reale, pe care omul le 
ridica la rang de simbol. 

Pentru cel de al doilea caz, vechiul cult egiptean al 
scarabeului este concludent. Crezînd că specia Scarabeus 
Sacer nu posedă femelă, egiptenii îşi închipuiau că mas¬ 
culul era cel care îşi depunea unicul ou într-o sferă de 
bălegar, pe care o rostogolea apoi prin deşert pentru a 
o expune căldurii generatoare a Soarelui. Naşterea nou¬ 
lui gîndac era un miracol pentru ei, considerînd că e 
vorba de o generare spontană, sau cel puţin de o creaţie 

unisexuată. Era suficient pentru omul arhaic ca să facă 
din acest banal gîndac de bălegar un simbol al forţei 
care rostogoleşte Soarele pe bolta cerească, sau chiar al 
Soarelui de dimineaţă ce se înalţă autogenerîndu-se. Ani¬ 
malele fabuloase, imaginate de mintea omului, sînt pro¬ 
dusul unor culturi relativ tîrzii. Astfel de fiinţe se nasc 
odată cu apariţia agriculturii şi mai apoi a civilizaţiilor 
urbane, deci într-o perioadă în care omul începe să piar¬ 
dă legătura organica, intimă cu animalul. Epoca de înflo¬ 
rire a unor astfel de făpturi coincide cu stadiul statelor 
antice — Egipt, Babilon, India, China, Grecia (2, p. 308). 
Pe de altă parte, domesticirea unor animale şi păstoritul 
au avut ca rezultat schimbarea întrucîtva, faţă de so¬ 
cietăţile primitive, a raportului de dominare om — ani¬ 
mal în favoarea primului. încep să apară divinităţi an- 
tropo-zoomorfe şi apoi chiar numai antropomorfe. 
Vechii zei-totem, de regulă animale, nu mai corespun¬ 
deau noilor forme ale religiei. Imaginaţia e obligată astfel 
să modifice obiectul de cult, sau doar formele sale, pentru 
a ţine pasul cu dezvoltarea, complicarea, subtilizarea şi 
abstractizarea conceptelor mistico-religioase. Divinităţile 
devin o contopire între două sau mai multe animale, sau 
între om şi animal, acordîndu-li-se noi atribute şi prero¬ 
gative. Pe de altă parte, se produce o „imunizare a 
superstiţiei", scoţîndu-se elementul mistic din realitatea 
imediat înconjurătoare şi deci din sfera posibilităţii 
unui eventual control pe cale empirică. Acest fenomen a- 
pare necesar, susţine Lucian Blaga, atunci cînd nimbul 
magicului începe a fi ştirbit de vagi îndoieli în avanta¬ 
jul experienţei (64, p. 156). 

Această „imunizare" e produsă automat de însuşi 
caracterul fantastic al animalelor imaginate. Ele ■tră¬ 
iesc în locuri inaccesibile (de regulă reprezentări ale 
Lumii de Dincolo), apariţiile lor sînt de excepţie 
(Phoenix, de exemplu) etc. Se definesc prin atributele care 
li se conferă, unele de anvergură cosmică: înghit Soarele, 
susţin vegetaţia, păzesc intrarea în lumea morţilor, sus- 

ţin firmamentul cu coarnele, opresc ploile, ucid sau îm¬ 
pietresc totul cu privirea .j.a.m.d. 

Fabulosul animalelor închipuite se amplifică prin în¬ 
făţişarea lor terifiantă sau doar bizară. Mecanismele 
cele mai utilizate sînt fie alăturarea elementelor umane 
cu cele animale (antropozoomorfism), fie combinarea 
într-o singură fiinţă hibridă a elementelor mai multor 
animale, altfel incompatibile, (polizoomorfism), fie exa¬ 
gerarea staturii, fie mărirea sau diminuarea artificială 
a numărului de coarne, capete, picioare, aripi sau 
ochi etc. 

O altă caracteristică, cvasi obligatorie, a structurii fan¬ 
tastice a animalelor închipuite este invulnerabilitatea 
lor. într-adevăr, ce fel de creatură zoomorfă fabuloasă 
ar fi aceea care poate fi vînată, oricînd şi de către ori¬ 
cine, ca un simplu iepure? Totuşi, aproape de fiecare 
dată, structura psihică optimistă a omului a impus, iar 
imaginaţia a găsit un remediu la ceea ce el însuşi susţi¬ 
nea a fi imposibil. Acest paradox pare să fi fost anume 
conceput, pentru a scoate în evidenţă condiţia suprau¬ 
mană a eroului (Perseu, Ulise, Theseu, Heracles, Sieg- 
fried, sau Harap Alb) care răpune un animal socotit in¬ 
vulnerabil, sau starea de supremă excepţie în care se gă¬ 
seşte eroul (iniţiere, iluminare, purificare, depăşirea conr 
diţiei umane etc.). Acest fenomen are menirea să comute 
centrul de greutate al mitului, de pe fiinţa fabuloasă pe 
erou. Omul inventează anume creaturi terifiante şi in¬ 
vulnerabile pentru a putea apoi imagina eroi, oameni ca 
şi el, în stare să le răpună sau să le îmblînzească. 

* 

Gustul pentru fabulos şi pentru artificial, bucuria jo¬ 
cului într-o lume în care orice este posibil şi totul este 
credibil, au dat frîu liber, desigur, fanteziei şi imagina¬ 
ţiei. Totuşi, esenţa simbolului era păstrată între anumite 
limite astfel încît oamenii au reuşit, prin aceste fiinţe 
fantastice, să creeze şi isă transmită un adevărat voca- 

bular simbolic, un cod cu valenţe de limbaj pe care un 
iniţiat ştia să le tîlcuiaiscă. 

Legendele, basmele, parabolele, fabulele, pildele bise¬ 
riceşti, emblemele hermeticilor sau însemnele heraldice 
au vehiculat, din antichitate pînă dincolo de Evul Mediu, 
aceste zoosimboluri pentru a comunica diverse norme 
şi concepte, ferite de ochii şi urechile profanilor. Desi¬ 
gur, aceste creaturi nepămîntene au fost produsul ima¬ 
ginaţiei omului care căuta într-o lume ireală un suport 
şi un obiect-simbol propriilor sale frămîntări, obsesii, sau 
aspiraţii. Uneori însă, la baza lor a stat un model din 
natură, pe care imaginaţia a brodat nestînjenită. Vede¬ 
rea, sau mai adesea ascultatul descrierii unor animale 
nemaivăzute cu înfăţişări bizare şi obiceiuri inexpli¬ 
cabile, de cele mai multe ori din fauna unor ţinuturi 
îndepărtate, dădeau impuls imaginaţiei şi fanteziei. în¬ 
făţişarea şi caracteristicile modelului zoologic erau exa¬ 
gerate, cu şi fără voie, din gură în gură, atribuindu-i-se 
acestuia elemente fantastice, pînă la conturarea unui 
animal-simbol. 

Pe parcursul dicţionarului ce urmează vom căuta, de 
cîte ori acest lucru va părea oportun, posibile modele 
zoologice ale animalelor fantastice care vor fi comen¬ 
tate. 

Fără să ne propunem întocmirea unui dicţionar exha¬ 
ustiv, vom încerca să sintetizăm ceea ce s-a crezut, s-a 
gîndit, s-a spus şi s-a scris despre cîteva creaturi zoo¬ 
morfe imaginate, căutînd să evidenţiem felul cum a 
evoluat şi a fost folosită complexa lor simbolistică. Din 
numărul mare de astfel de creaturi nepămîntene am ales 
doar cîteva care, cu toate că au fost concepute în alte 
ţinuturi, au pătruns pe cale orală sau prin diverse scrieri 
în folclorul şi cultura românilor. Cărăuşul acestor ani- 
male-simbol a fost literatura veche populară, incluzînd 
Fiziologul, Floarea Darurilor, Alexandria, Esopia, Var- 
laam şi Ioasaf, Archirie şi Anadan, Aravicon Mitholo- 
ghicon etc., despre care e nimerit să spunem cîteva cu¬ 
vinte. 

Se pare că Fiziologul — acest original tratat de zoo- 
teologie — îşi are originea în Egipt (sec. II e.n.), de unde 
a trecut în Bizanţ. De aici, el a pătruns în occidentul 
european (sec. IV—V), unde tradus şi prelucrat a stat 
la baza bestiariilor medievale. Pătruns la noi din epoca 
influenţei slavone, primele traduceri româneşti se pare 
că au fost făcute în secolele XVII—XVIII, fiind pre¬ 
luate de tradiţia orală populară şi de scrierile unor căr¬ 
turari. 

Fiziologul e structurat în două părţi. Prima cuprinde 
descrierea legendară şi naivă a înfăţişării şi obiceiurilor 
diverselor animale şi păsări reale (pelicanul, erodionul, 
cocorul, gheonoaia, zimbrul, şarpele, broasca etc.), sau 
imaginare (gorgonele, finicsu'l, vasiliscul, aspida, inoro¬ 
gul etc.). A doua parte a Fiziologului cuprinde interpre¬ 
tarea alegorică a acestor vieţuitoare, căutîndu-se, cîteo- 
dată forţat, dar întotdeauna cu mult farmec şi imagina¬ 
ţie, expunerea unor norme şi concepte morale şi religi¬ 
oase. (65, 66). 

Fiore di virtu este o lucrare a literaturii italiene me¬ 
dievale, alcătuită în secolul XIII, după cîte se pare, de 
călugărul benedictin Tommaso Gozzadini din Bologna. 
De aici ea s-a răspîndit în toată Europa, ajungînd în 
secolul XVI în literatura noastră populară sub numele de 
Albinuşa sau Floarea Darurilor. Copiată, tradusă, com¬ 
pilată sau amplificată, această carte s-a bucurat de o 
mare popularitate influenţînd puternic literatura veche 
românească, precum şi folclorul, tradiţiile şi credinţele 
populare. 

Iată cum se defineşte singură: 

„Floarea Darurilor — foarte folositoare fieş căruea iu- 
bitoriu de cetire, atât sufleteaşte, cât şi trupeaşte — (. . .) 
are în fieş care Cap. din 35 Capete învăţături mai întâiu 
moraliceşti, al doilea filosoficeşti, al treilea istoriceşti, 
din care poate fieş care culeage Nectariu atât sufletesc cât 
şi trupesc şi îşi poate luiş câştiga tămăduire patimilor 
ce-1 bântuiesc în lume“ (67). 

Bazată pe acele curioase tratate de zoologie (Fiziolo- 
gul oriental şi bestiariile occidentale), Floarea Darurilor 
în cele 35 de capitole ale sale alternează o virtute cu vi¬ 
ciul respectiv. Astfel, capitolul Despre dragoste este ur¬ 
mat de capitolul Păcatul pizmii, care iaste împotriva 
dragostei; capitolul Pentru Bucurie este urmat de capi¬ 
tolul întristarea, care este păcatul împotriva bucuriei 
ş.a.m.d. 

Fiecare capitol are o arhitectură identică, fiind alcătuit 
din patru secţiuni distincte: 

1. — Definiţia virtuţii sau a viciului corespunzător. 

2. — Asemănarea şi exemplificarea cu un animal real 
sau lînchipuit, care prin înfăţişarea şi obiceiurile sale sim¬ 
boliza, pentru mentalitatea medievală, virtutea sau vi¬ 
ciul respectiv. Astfel, mînia este asociată cu ursul, ava- 
riţia cu sobolul, viclenia cu vulpea, puterea cu leul, în- 
gîmfarea cu păunul, bărbăţia sufletului cu şoimul, dra¬ 
gostea cu calandrinonul, nesocotinţa cu inorogul, nemi- 
lostenia cu vasiliscul, întărirea cu finixul, etc. 

3. — Maxime şi sentinţe referitoare la virtutea sau 
viciul respectiv, extrase din izvoare disparate antice şi 
medievale: scrieri biblice, autori păgîni, scriitori şi filo¬ 
zofi creştini (Socrate, Aristotel, Platon, Homer, Seneca, 
Ovidiu, Solomon, Iuvenal, Avicena, Sf. Isidor, Sf. Au- 
gustiin, Sf. Grigore, Toma Achinatul etc.). 

4. — Povestioară, istorioară, parabolă sau pildă mo¬ 
ralizatoare, menite să reliefeze şi să dovedească folosul 
virtuţii sau primejdia viciului în cauză. Ele sînt compi¬ 
late din diverse scrieri biblice, texte hagiografice, Gesta 
Romanorum, Vitae Patrum, Alexandria etc. (67, 68, 
65, 66). 

O altă carte populară foarte răspîndită în Evul Mediu 
românesc a fost Alexandria sau Istoriia a Alexandrului 
Celui Mare din Macbedonia şi a lui Darie din Persida 
împăraţilor. Această carte cu caracter istoric, vehicu¬ 
lează şi ea o sumedenie de fiinţe zoomorfe sau antropo- 
zoomorfe fabuloase: inorog; aspidă; psoglavi sau căpcă¬ 
uni — „dinainte cu obraz de om, ear dinderept cap de 

câine"; ispolini — monştri cu capul de om şi trupul de 
cal; sgripsori — monştri cu trupul de leu şi cu aripi şi 
cap de vultur; „pasări cu obrază ca de muiare"; „oa¬ 
meni cu obraze ca de om şi cu trupurile de şarpe" etc. 
(69, 66, 65). 

Unul din cele mai interesante şi mai răspîndite ro¬ 
mane populare este Traiul şi Viiaţa a pre cuvioşilor pă¬ 
rinţilor noştri a lu Varlaam şi a lu Ioasaf. Originea aces¬ 
tui roman este considerată astăzi, fără nici un dubiu, le¬ 
genda vieţii lui Buddha. Din India legenda a pătruns 
în Persia vecină (în epoca Sasanizilor), unde a fost tra¬ 
dusă în limba pehlevi. Tradusă în arabă, ajunge în Si¬ 
ria şi apoi în Palestina, de unde traducerea greacă i-a 
înlesnit pătrunderea în literaturile europene. După un 
manuscris slav, ea a fost tradusă prima dată în româ¬ 
neşte, în 1649, de către „mult păcătosul robul lui Hris- 
tos, Udrişte Năsturel de Fiereşti al doile logofătă". 

Principalele modificări din Varlaam şi Ioasaf, faţă de 
legenda indiană, sînt cele impuse de adaptarea legendei 
buddhiste la preceptele creştine. Numele lui Buddha a 
suferit şi el modificări în lungul drum de traduceri suc¬ 
cesive şi transformări ale textului: Boddhisattva — Bu- 
dasatf — Yasafta — Yuasaf — Ioasaf (70, 71, 72, 
65, 66). 

Una din parabolele pe care călugărul Varlaam le fo¬ 
loseşte pentru iniţierea tînărului prinţ Ioasaf în mistere¬ 
le creştinismului, este aşa numita „ parabolă a inorogu¬ 
lui". Ca model al folosirii simbolurilor fiinţelor imagi¬ 
nare şi pentru că unele din ele vor fi comentate în capi¬ 
tolele ce urmează, redăm în întregime această parabolă, 
după cea mai veche copie (1671), care s-a păstrat după 
traducerea cărturarului Udrişte Năsturel: 

„Deci, ceia ce zac lunga viiaţa aceasta, şi au slujit 
unui stâpun hiclen ca acesta, iarâ de stâpunul lor cela 
bunul şi milostivul, cu minte lor ce betiagâ se-au depăr¬ 
tat, şi se-au lipit cătrâ lucrurile ceştii vieţi, şi se bucura 
de dunsele, neaducundu’şi aminte nici-de-ciit de cele-ce 


144 



vor să fie, ce lăcuescu in dulceţile trupeşti tot-de-una, 
iarâ sufletele lor le-au lăsat a se topi de foame şi a pă¬ 
timi nenumărate răotâţi. 

Pare-mu să se închipuiascâ unul om, ce fugiia de faţa 
unui inorog, care neputundu răbda glasul zbieretului lui 
şi ale groaznicelor răcniri fugiia tare ca să nu’l mănun- 
ce. Deci, alergundu el repede, intr’uă propastie mare-, 
şi căzundu el într’unsa tinse 7 şl muinile de se apuca de 
un copac(I) şi se ţine tare, iarâ pic(i)oarele şi le ţepeni 
in neşte geamănâri părăndu’i de-aciî cum că iaste in pace 
şi intru tărie fărâ grija. Iarâ cundu căutâ, văzu doi şoa¬ 
reci, unul alb, altul negru, unde rod rădăcina copac(i)u- 
luî, de care se ţine el, avuta citt se apropiiase de le era 
puţinei să’l surpe. De-acil, căutundu în fundul propas- 
tiei, văzu un şarpe groaznică la vedere, suflundu cu foc 
şi înfricoşat incolacindu’se şi cumplit căsca gura şi 
veniia să’l inghiţâ. Iarâ dupâ aceia căutundu iar la ace 
ramura pre care’şu înţepenise pic(i)oarele, el vâzu 4 ca¬ 
pete de aspide eşindu dentr’acel mal mare, lungâ care 
sta el; iarâ deca’şu rădicâ ochii în sus, văzu picundu, 
den ramurile acelui copac(i)u, puţine miiare. De-acil 
părăsi de-a se mai griji de nevoile ce’l cuprisese cumu: 
den afarâ’l căuta iute neastâmpărându-se inorogul să’l 
mănănce; iarâ jos căsca gura cel şarpe amar să’l înghită; 
iarâ copaciul de care se apucase era, cut de puţinei, nu¬ 
mai să se surpe; avute şi ca aceste răotâţi uitundu-le, se 
pornise spre dulc(e)aţa acei puţine miiare . ..“ (70, 
pg. 119). 

Această bijuterie de limbă şi literatură ne dezvăluie 
felul în care anticii şi medievalii reuşeau, printr-un lim¬ 
baj alegoric, folosindu-se de personaje zoomorfe în¬ 
chipuite (inorog, aspidă, balaur), să transmită şi să co¬ 
munice complicate idei şi percepte morale şi religioase. 
Tîlcul parabolei ar fi rămas secret şi interzis profanu¬ 
lui, dacă creştinismul — religie populară şi puţin ocultă 
— nu ar fi dat în continuare traducerea parabolei în 
termeni profani: 


10 — Grădina de dincolo 

„Inorogul acela iaste chipul morţii, care goneşte să 
ajungâ pre nemul lui Adam! Iară propastia aceia iaste 
lume, care iaste plina de toate răotâţile şi cursele cele 
purtătoare de moarte. Iară copaciul, cel roşu de desuptu 
neîncetat de doi şoarec(i)u, de carele meşterşugim noi 
de ne ţinem, iaste vreme vieţii a fişte-cărui omu, scur¬ 
tata şi sfurşită cu c(e)asurile zilei şi ale nopţii, şi apro- 
piindu-se încetişor cătrâ scrumpotire. Iară cele 4 aspide 
semneză tocmire celor 4 stihii înşelătoare şi nestătă¬ 
toare a trupului omului, care temee, fiindu purtate fără 
de tocmelă şi turburundu-se, se dăzlegâ tocmire tru¬ 
pului şi se strică. Cătră aceste şi acel balaur cu faţă de 
focii şi turbat se închipuiaşte pre înfricoşata runză a ia¬ 
dului, care’i iaste sete a lua pre ceia-ce iubescu ma\ vru- 
tos frumuseţile ceştii lumii de cut bunătăţile ce vor să 
fie. Iară picătura ce de miiare arată dulc(e)aţa lucrurilor 
celor dulci ale ceştii lumii, cu care înşălvnduia pre priia- 
teniî săi, nu’i lasă să se grijască de miintuire lor.“ (70, 
pg. 120). 

Aceasta parabolă este mai veche chiar decît legen¬ 
da budistă. Ea apare în Mahâbhârata povestită de înţe¬ 
leptul Vidura regelui Dhartarastra. Parabola a fost îm¬ 
prumutată şî folosită de predicatorii budişti şi inclusă 
apoi în legenda vieţii lui Buddha. Din India parabola n-a 
penetrat doar spre vest (aşa cum am văzut), ci s-a răs- 
pîndit odată cu buddhismul şi în China, Japonia etc. 
Iată spre comparare aceeaşi alegorie culeasă din vechi 
parabole buddhiste Zen din Japonia: 

„Un om, mergînd pe un cîmp, a întîlnit un tigru. A 
luat-o la fugă, tigrul după el. Ajungînd la o prăpastie, 
omul s-a apucat de o rădăcină de viţă sălbatică legănîn- 
du-se peste muchia prăpastiei. Tigrul îl adulmeca. Tre- 
murînd omul privi în jos, unde departe un alt tigru îl 
aştepta să îl înghită. Numai viţa îl susţinea. încet, în¬ 
cet, doi şoareci, unul alb şi unul negru, au început să 
roadă viţa. Omul văzu o căpşună minunată lîngă el. 

Ţinîndu-se cu o mină de viţă el a apucat căpşuna cu 
cealaltă. Ce dulce era!“ (60, pg. 32). 

Parabola, epurată faţă de varianta creştină şi modifi¬ 
cată în formă dar nu şi în esenţă, este lipsită de această 
dată de explicitarea tîlcului. 

Această parabolă, pe care am numi-o „a păcătosului" 
(căci inorogul este, în unele variante, înlocuit cu leul, 
tigrul etc.), s-a. răspândit de la un capăt la celălalt al 
Eurasiei, a pătruns în diverse religii, a influenţat lite¬ 
raturile popoarelor şi tradiţiile folclorice, a fost zugrăvită 
pe numeroase biserici. Ea a pătruns în literatura veche 
românească înainte de traducerea romanului Varlaam şi 
Ioasaf prin Codex Neagoeanus (1620), fiind inclusă 
(1654), şi în Învăţăturile lui Neagoe Basarab către fiul 
său Theodosie. 

Acest tip de fabulaţie, în care simbolistica mai pu^ 
ţin complexă şi tocită acordată animalelor reale nu mai 
era- suficientă şi în care se apelează la creaturi zoomor¬ 
fe fabuloase, a fost folosit de numeroşi cărturari me¬ 
dievali în scrierile lor. între acestea Istoria Ieroglifică 
a lui Dimitrie Cantemir apare ca o capodoperă a genului. 
Este foarte probabil ca autorul să fi fost influenţat de 
cărţi ca Fiziologul şi Floarea Darurilor, dar lucrarea, 
sa depăşeşte cu mult modelele prin consistenţă şi fan¬ 
tezie. Tot astfel cum cei vechi se slujeau în loc de slove 
de „chipuri de paseri, de dobitoace şi de alte jigănii şi 
lighiori" (explicaţie dată de Cantemir ieroglifiei 74, 
p. 14), Cantemir închipuie un tratat „secret" cu substra¬ 
turi istorice, politice, sociale, diplomatice şi chiar, după 
unii comentatori (76), errn etic o-al chimice, slujindu-se 
de simbolistica animalelor reale şi imaginate. în afara fo¬ 
losirii unor fiinţe zoomorfe intrate deja în tradiţie (ino¬ 
rog, finic, sirină, aspidă, himeră, salamandră), şi a su¬ 
perstiţiilor legate de ele, Cantemir are curajul novator 
şi fantezia de a imagina el însuşuşi animale fabuloase. 
Mecanismul folosit este mixarea mai multor animale re¬ 
ale într-o singură fiinţă compozită. Metoda este aplicată 

la nivelul onomasticii: Monocheroleopardalis („inorog, 
leu, pardos, din trii numere într-un nume alcătuite"), 
Provatolicoelefas („oaie, lup, fii — nume din trii nu¬ 
mere alcătuit"), Traghelaf („capră, cerb — adică dobi¬ 
toc carile nu să află"), Coracopardalis (pardos, corb), 
Camilopardalul (cămilă, pardos) etc. 

în afară de farmecul poetic indiscutabil al acestor 
creaturi-metafore ni s-au părut esenţiale forţa şi capa¬ 
citatea de exprimare şi comunicare tainică cu care aceste 
fiinţe zoomorfe au fost încărcate de-a lungul mileniilor. 
Născute de imaginaţie, sau coborîte din sfera oniricului, 
produse prin exacerbarea unor modele zoologice din rea¬ 
litatea înconjurătoare sau prin cumularea şi suprapune¬ 
rea tuturor acestor elemente, aceste fiinţe suprarealiste, 
încărcate de simbol, au avut menirea de a împinge ex¬ 
presia dincolo de graniţele concretului. 

Aspiraţiile, obsesiile, conceptele mistice şi morale au 
fost (printr-un mecanism defulator) exteriorizate, trans¬ 
ferate şi conferite unor fiinţe nepămîntene, a căror exis¬ 
tenţă însă nu era pusă la îndoială. Studiul simbolisticii 
lor poate deveni o modalitate de cunoaştere a mentali¬ 
tăţii, a structurii psihice şi afective, a credinţelor şi su¬ 
perstiţiilor înaintaşilor noştri. Fără cunoaşterea simbo¬ 
lurilor complexe, atribuite animalelor fabuloase, nu vom 
putea desluşi esenţa credinţelor, superstiţiilor, alegoriilor 
ermetice, însemnelor heraldice, miturilor, legendelor, 
parabolelor sau basmelor, considerîndu-le numai ferme¬ 
cătoare dar gratuite. 



CAPITOLUL I 

VASILISCUL - OBSESIA PRIVIRII MALEFICE 


Primele referiri la acest animal imaginar le găsim 
în Vechiul Testament (ca traducere a cuvîntului ebraic 
Tsepha — numele unei reptile veninoase), unde alături 
de aspidă simbolizează răul şi păcatul pe care doar cre¬ 
dinciosul le poate învinge. Dar cel care îi conturează 
portretul fabulos este Pliniuş cel Bătrîn, în uriaşa şi ciu¬ 
data sa enciclopedie (Istoria Naturală, VIII, 33), unde 
îl descrie ca pe o reptilă care ucide prin simpla privire 
sau prin simpla răsuflare pe cel ce se apropie de ea fără 
să o fi văzut şi să o fi privit primul. Vasiliscul ar trăi 
în deşert. De fapt, el produce deşertul în jurul său, pă¬ 
sările cad moarte la picioarele sale, fructele pămîntului 
se înnegresc şi putrezesc, apa rîuriilor din care şi-a poto¬ 
lit setea rămîne otrăvită timp de secole, simpla sa pri¬ 
vire crapă pietrele şi arde iarba. Tot Plinius susţine că 
în frunte purta o pată luminoasă de forma unei coroa¬ 
ne. Probabil că această ultimă caracteristică i-a atras 
denumirea de „Basiliscos" (regişor, rege mic), ca dimi¬ 
nutiv al grecescului „Basileus" (rege). 

Savantul medieval italian Brunetto Latini (magistrul 
lui Dante), în grandioasa sa enciclopedie Cartea como¬ 
rilor (1240), subliniază proprietatea esenţială a vasilis- 
cului: „col suo vedere attosca l’uomo quando lo vede". 

In Floarea Darurilor, vasiliscul este întruparea pă¬ 
catului Nemilostivirii, căci el „junghie pre om, şi’l o- 
moară numai cu vedearea lui, şi nu’i iaste niciodinioară 
milă, pentru că deacă nu află' pre cineva să’l poată otrăvi, 
numai cu suflarea lui face pre copaci de să usucă, şi 

frunzele carele sânt împrejur să usucă, atâta iaste de 
otrăvit" (67, p. 38). 

Leonardo da Vinci, compilînd Floarea Darurilor şi 
diverse alte bestiarii medievale (care apar în lista cărţi¬ 
lor sale personale descoperită la Madrid), descrie vasi- 
liscu'l ca fiind o reptilă nu imai mare de douăsprezece 
degete, cu capul însemnat cu o pată albă ca o coroană, 
ce trăieşte în ţinuturile Cirenaicii (stat antic la vest 
de Egipt). „Cu şuieratul său“ — continuă da Vinci — 
„vasiliscul pune pe fugă orice şarpe; el însuşi seamănă 
cu un şarpe dar nu se tîrăşte şerpuind, ci ţinîndu-şi dregt 
jumătatea dinainte a corpului. Se spune că odată un că¬ 
lăreţ ucigînd cu suliţa un vasilisc, veninul din corgul ji¬ 
vinei s-a prelins de-a lungul suliţei şi din aceasta pri¬ 
cină a murit nu numai omul ci şi calul. Nimiceşte tot 
nutreţul de pe cîmp; şi nu numai nutreţul de care se 
atinge, ci şi cel peste care suflă. Suflarea lui usucă iar¬ 
ba şi fărîmă pietrele" (77, p. 91). Ciudat este faptul că 
Leonardo da Vinci nu menţionează tocmai efectul mor¬ 
tal al privirii vasiliscului, caracteristică primordială a 
acestui bizar produs zoologic al imaginaţiei umane. 

După unii comentatori originea mitică a vasiliscului ar 
fi zeiţa-cobră Uraeus, a egiptenilor. Această cobră era 
reprezentată pe coroanele zeilor şi ale faraonilor, avînd 
menirea magică de a-i proteja arzînd prin răsuflarea ei 
vrăjmaşii zeului-soare, Ra. Uraeus — cobra mînioasă 
cu gîtul dilatat şi ochii măriţi — simboliza natura ignee 
a coroanei, personificînd ochiul arzător (Udjet), al Soa¬ 
relui, dătător de viaţă şi fertilitate, dar şi de moarte 
prin uscare şi pîrjolire. Din acest dublu aspect al divi¬ 
nităţii şi suveranităţii, vasiliscul a preluat rolul male- 
fic-ucigător al privirii, precum şi, onomastic şi simbo¬ 
lic, ideea regalităţii. El a păstrat asemănări cu cobra: 
însemnul din frunte, caracterul extrem de veninos, posi¬ 
bilitatea de a împroşca veninul la distanţă, precum şi 
poziţia corpului („vasiliscul seamănă cu un şarpe ţinîn- 
du-şi drept jumătatea dinainte a corpului" — 77, p. 91). 

* 

După cum am văzut, imaginea vasiliscului era teri¬ 
fiantă şi dacă anticii şi medievalii credeau în existenţa 
unei astfel de creaturi, şi nu avem nici un motiv să 
credem contrariul, ei trebuiau să fie înfricoşaţi de o 
posibilă întîlnire cu ea. 

Totuşi, pentru că vasiliscul nu era de găsit chiar pe 
toate drumurile, naturaliştii medievali susţineau ideea că 
animalul ar fi o existenţă de excepţie, născut în condi¬ 
ţii de excepţie şi anume, dintr-un ou mic şi deformat, 
ouat de un cocoş bătrîn de 7 sau 14 ani şi clocit în bă¬ 
legar de un şarpe sau de o broască rîioasă. 

In astfel de condiţii, vasiliscul nu mai putea fi repre¬ 
zentat doar ca „un fel de şarpe", ci îi trebuia un trup 
fantastic, pe măsura proprietăţilor sale. Ca urmare va¬ 
siliscul a devenit un cocoş încoronat, cu patru picioare, 
cu pene galbene, cu aripi largi şi ţepoase, cu o coadă 
de şarpe care se termina fie printr-un cîrlig, fie printr-un 
alt cap de cocoş. Modificarea înfăţişării sale s-a reflec¬ 
tat în schimbarea numelui său, din Basilisc în Basili- 
cock sau Cockatrice. Una din ilustraţiile din Istoria na¬ 
turală a şerpilor şi dragonilor, a călătorului şi natura¬ 
listului italian Ulysse Aldrovandi, (1522—1607), îl re¬ 
prezintă pe vasilisc avînd 8 picioare şi solzi în loc de 
pene (78, p. 28). 

Vasiliscul devine un dragon, un animal hibrid com¬ 
pus prin suprapunerea unui şarpe (probabil datorită ca¬ 
racterului său veninos şi credinţei în forţa hipnotizatoa¬ 
re a privirii şarpelui), cu un cocoş (datorită crestei ce-i 
împodobeşte capul ca o coroană). 

In această ipostază, el simboliza puterea regală care-i 
fulgera pe cei lipsiţi de respectul cuvenit; femeia desfrî- 
nată care corupe pe cei care nu o recunosc primii şi care, 
în consecinţă, nu o pot evita; şi în genere pericolele mor¬ 
tale ale existenţei care nu sînt sesizate la timip şi de care, 
conform Bibliei, ar fi salvare doar în protecţia îngerilor 
divini: „nici o năpraznă nu va da peste tine şi de cortul 
tău nu se va apropia nici un zăpor. Căci îngerilor săi 
Domnul le va porunci să te păzească în toate căile tale; 

te vor ridica pe mîini ca să nu se izbească de piatră 
piciorul tău. Călca-vei peste leu şi peste vasilisc, căl- 
ca-vei peste puiul de leu şi peste balaur" (Psalm 91; 
10—13). 

Era firesc ca antidoturile prescrise de antici şi medie¬ 
vali împotriva vasiliscului să fie la fel de ciudate şi de 
fantastice ca animalul însuşi. 

Se credea, de exemplu, că monstrul era pus pe fugă 
de cîntatul unui cocoş. Acest amănunt nu e lipsit de 
importanţă, căci în credinţele populare, româneşti şi 
de aiurea, diavolul, demonii şi strigoii erau cei alungaţi 
de cinlul cocoşului, ca simbol al luminii şi al soarelui 
ce răsare. 

Dintre toate animalele se credea că doar nevăstuica 
putea ataca monstrul. Plinius cel Bătrîn (Istoria Naturală, 
XX, 51) şi Aristotel (Istoria animalelor, IX), susţineau 
că înaintea luptei nevăstuica se imuniza mîncînd planta 
virnanţ (Ruta graveolens), al cărei simplu miros ar 
pune pe fugă şerpii şi şopîrlele (79, p. 53; 80, p. 278). 
De aceea, călătorii erau sfătuiţi să-şi procure o cuşcă 
cu un cocoş sau o nevăstuică, înainte de a se aventura 
într-un ţinut necunoscut. Un alt antjidot împotriva ve¬ 
ninului de basilisc era prescris conforrh preceptului medi¬ 
cinii magice imitative „similîa similibus curantur", adică 
„cele asemenea se vindecă prin cele asemenea". Este 
vorba de planta basilikum ţHerba Basilici), fiind specu¬ 
lată, de această dată, asemanarea de nume dintre boală 
şi leac. 

Legenda vasiliscului adăuga faptul că era extrem de 
grea prinderea lui. Singurul mijloc consta în Interpune¬ 
rea unei oglinzi între victimă şi ochii monstrului, astfel 
încît privirea teribilă, înzestrată cu o putere mortală, 
să fie reflectată asupra vasiliscului provocîndu-i moar¬ 
tea pe care el însuşi voia să o producă. 

* 

în miturile, legendele, superstiţiile şî basmele de pre¬ 
tutindeni, credinţa în privirea care vatemă, farmecă. 

paralizează sau ucide, a căpătat de-a lungul timpurilor 
proporţia unei obsesii. Fascinaţia ochilor şi a privirii, 
l-a făcut pe om să imagineze animale fabuloase cu uită¬ 
tură ucigătoare, să-şi meşterească măşti cu ochi exageraţi 
sau să inventeze boli datorate privirii, cum este deo- 
chiul. 

Credinţa în deochi este una din cele mai înrădăcina¬ 
te şi răspîndite superstiţii în întreaga lume (din cele mai 
vechi timpuri pînă în zilele noastre), indiferent de gra¬ 
dul de civilizaţie al diferitelor popoare. Faptul că omul 
şi-a acordat lui însuşi posibilitatea de a vătăma, distruge 
şi chiar ucide prin simpla privire, ne convinge de înrădă¬ 
cinarea acestei obsesii universale. 

Reproduc mai jos o veche definiţie a deochiului din- 
tr-un dicţionar rămas în manuscris ai cărturarului Iorda- 
che Golescu (1768—1848): „Dăochez însemnează că 
vatăm oarece cu ochii, cu vederea, cu uitătura. Adică 
uitîndu-mă la oarece, se vatămă acel lucru atât de rău 
şi pătimeşte atât de mult, încât, de este copil sau vreo 
vită, peşin se îmbolnăveşte şi moare. De este sticlă, 
crapă, plesneşte, de este vas de pămînt, se sfărâmă, se 
sparge. De este casă, se prăpădeşte. De este vie, se strică 
viţa cu totul, de nu mai dă rod. Şi alte multe asemenea 
zic pentru dăocheat, încât nu e de crezut; dar se întâmplă 
cu adevărat de multe ori mari boale, mari vătămături şi 
mari stricăciuni . . .“ (80, p. 184). 

Asemănarea dintre această definiţie a deochiului şi 
efectele vătămătoare ale privirii vasiliscului, descrise de 
bestiariile antice şi medievale, este lesne de observat. 
AnaJogia dintre credinţa în vasilisc şi credinţa în deochi 
merge şi mai departe, căci ca şi în legenda vasiliscului 
există superstiţia că oglinda reflectă privirea malefică, 
ucigînd, îmbolnăvind, vătămînd, într-un cuvînt deochind 
pe cel ce deoache. 

Dar nu numai oamenii posedă această putere fascinantă 
a ochilor, ci şi animalele şi păsările. 

în Istoria Naturală (VIII, 22), Plinius anunţă că ,,în 
Italia (...) se crede că uitătura lupilor e vătămătoare. 

şi că dacă ei văd un om înainte ca acesta să-i fi zărit, 
îi iau glasul .. .“ 

Aceeaşi superstiţie o aveau şi grecii antici, vechii indi¬ 
eni şi se păstrează pînă în zilele noastre la mai toate 
popoarele din Europa. Superstiţia românească e aproape 
identică cu cea romană de acum 2000 de ani: „Dacă te 
vede lupul, fără ca tu să-l vezi, a doua zi vei răguşi" 
(80, p. 5). Interesant mi se pare faptul că şi la vasilisc 
şi la lup, pentru ca uitătura să provoace efectul vătă¬ 
mător, condiţia este similară: animalul trebuie să te vadă 
primul. 

* 

Dar anticii şi medievalii nu s-au mulţumit numai cu 
fiinţele reale din jurul lor. Ei au acordat astfel de puteri 
fiinţelor fantastice, în primul rînd pentru că acest teren 
le oferea posibilităţi şi libertăţi nelimitate în imagina¬ 
rea unor fiinţe pe măsura puterilor fabuloasei cu care le 
dotau. In al doilea rînd, pentru că aserţiunile erau astfel 
imposibil de verificat şi de negat, imunizînd în felul 
acesta superstiţiile la un eventual control din partea 
experienţei. Astfel, nimeni nu putea afirma că a văzut 
vreun vasilifsc, de exemplu, căci dacă n-a murit însemna 
că nu l-a întîlnit, îar dacă a murit nu putea spune ce 
a văzut. 

Alături de basilisc, Plinius cel Bătrîn descrie un anima] 
sălbatic (Istoria Naturală, VIII, 32), nu mai puţin teri¬ 
fiant, pe care îl numeşte Catoblepas (cel ce se uită în 
jos), ce trăieşte la graniţele Etiopiei, lîngă izvoarele Ni¬ 
lului. El este „un animal de mărime moderată şi foarte 
leneş în mişcarea membrelor sale; capul său este deosebit 
de greu şi şi-l cară cu foarte mare greutate, ţinîndu-1 tot¬ 
deauna aplecat la pămînt. Dacă nu ar fi aşa, ar distruge 
rasa umană deoarece toţi cei care îi văd ochii cad morţi 
pe loc“ (78, p. 35). Naturalistul francez Georges Cuvier 
(1769—1832) credea că antilopa africană Gnu ( Como - 
chaetes Tăurinus), contaminată de vasilisc şi Gorgonă, 
a fost modelul din natură care a sugerat pe Catoblepas. 

Un alt animal „construit" în mod similar de cei vechi, 
este descris de Alexandru din Myndos. Este vorba de un 
monstru numit Gorgo (filiaţia eu Gorgonele este evi¬ 
dentă), care ar trăi în Libia, şi care se aseamănă unui 
beribec sălbatic, purtînd pe cap o coamă atît de grea 
înoît abia poate să o scuture din faţa ochilor. Dar cînd 
o face, privirea lui ucide instantaneu orice vietate (81, 
P- 121). 

Construcţia lui Catoblepas şi a lui Gorgo sînt aidoma: 
un animal cornut african căruia i se atribuie o privire 
cu efect nefast. S-ar putea chiar să fie vorba de acelaşi 
animal, căci Flaubert (în Tentaţiile Sfîntului Anton), îl 
descrie pe Catoblepas ca pe un bivol negru a cărui coa¬ 
mă uriaşă din păr ţepos îi ascunde faţa, ca şi la Gorgo 
(90, p. 194). Oricum, de fiecare dată, capul prea greu 
sau coama prea lungă, diminuează efectul ucigător al 
privirii celor două animale imaginate. 

Fiinţe similare apar şi în basme. E suficient să ne re¬ 
ferim doar la cerbul mirific din basmul Harap Alb, tot 
animal cornut cu privire care ucide. Faptul că are o 
piatră strălucitoare între coarne îl aseamănă cu va- 
siliscul cu a sa pată luminoasă din frunte. Iată o des¬ 
criere a cerbului, din punctul de vedere care ne intere¬ 
sează: „Nici un fel de armă nu-1 prinde", „e solomo- 
nit", „cînd se uită la cineva, fie om sau orice dihanie 
a fi, pe loc rămîne moartă", „o mulţime de oameni şi de 
sălbăticiuni zac fără suflare în pădurea lui". Dar cea 
mai completă întruchipare mitică a privirii mortale şi 
probabil modelul reprezentărilor similare ulterioare, este 
Meduza asupra căreia merită să ne oprim o clipă. 

Regele Polydectes, vrînd să-l piardă pe Perseu, fiul 
lui Zeus, îl trimite să itaie capul Meduzei, singura 
muritoare dintre Gorgone (în greceşte Gorgos — în- 
spăirnîntător, groaznic). Meduza, Euryale şi Stheno, 
cele trei Gorgone, locuiau pe o insulă la capătul pămîn- 
tului, în împărăţia Nopţii şi a Morţii, în extremul Oc¬ 
cident, dincolo de fluviul Okeanos care mărgineşte lu¬ 
mea. Erau femei înaripate cu trupul acoperit de solzi 

tari ca oţelul, pe care nici o armă nu le putea stră¬ 
punge, în afara de .sabia încovoiată a lui Hermes. 
Braţele lor sînt de aramă cu ghiare ascuţite de fier, 
aripile au pene de aur, faţa le este rotundă, umflată 
de furie, au şerpi veninoşi în loc de păr şi o gură enormă 
cu colţi ameninţători. Ochii lor încremenesc şi schimbă 
în stană de piatră pe oricine privesc sau le priveşte. 
Insula lor e un pustiu de piatră şi nisip, căci orice plan¬ 
tă, animal sau om, încremeneşte sub privirea lor nefastă. 
E acelaşi spectacol cu deşertul vasiliscului şi cu pădu- 
rea-cimitir a cerbului din basmul Harap Alb. 

Perseu găseşte Meduza dormind şi o răpune cu ajuto¬ 
rul unor arme miraculoase: sabia de la Hermes şi scu- 
tul-oglindă de la Athena (similare cu sabia şi obrăzarul 
primite de Harap Alb de la Statu-Palmă-Barbă-Cot). 
Din nou apare folosirea unei oglinzi în răpunerea unei 
fiinţe cu privire nefastă. în timp ce Perseu zbura dea¬ 
supra Libiei — spune legenda — din capul tăiat al Me¬ 
duzei picură sînge din care se născură şerpii veninoşi 
amfisbena, amodita, aspida şi basiliscul, care umplură 
ţinutul şi-l transformară într-un deşert. (Lucanus, Far- 
salia, cartea IX; cf. 78, p. 29). Privirea capului tăiat 
al Meduzei nu-şi pierde efectul malefic, prefăcînd în 
piatră pe Atlas, Polydectes şi întreaga armată a lui 
Phineus. Apoi, Hefaistos a fixat capul Meduzei pe scu¬ 
tul zeiţei Athena, care cu ajutorul lui îşi lipsea de viaţă 
duşmanii. 

Observăm fără mare efort paralelismul aproape perfect 
între Perseu şi Harap Alb, între Meduză şi cerbul mi¬ 
rific. Personajele se mişcă conform aceluiaşi scenariu mi- 
tico-ritual al iniţierii. Dintre toate miturile, legendele, 
credinţele şi basmele referitoare la fiinţe cu priviri uci¬ 
gătoare, abia mitul Meduzei şi basmul Harap Alb îşi 
găsesc împlinirea şi finalitatea prin apariţia eroilor le¬ 
gendari care decapitează monstrul printr-un act iniţiatic. 
Condiţia cvasi-unanimă este ca eroul să surprindă mon¬ 
strul în timpul somnului (indiferent că este vorba de 

Meduză, cerb mirific, inorog, Minotaur sau dragon), 
pentru ca acesta să nu fie în plenitudinea forţelor sale 
şi puterea lui distrugătoare să fie diminuată. 

* 

Am văzut, pe parcursul acestui capitol, că omul a 
fost obsedat, de-a lungul veacurilor, de puterea fascinan¬ 
tă a ochiului. El a crezut şi s-a temut de privirea care 
vatămă, deoache, paralizează, încremeneşte sau ucide. 
Această teroare a privirii malefice l-a făcut să imagineze 
credinţe şi superstiţii, legende, mituri şi basme; a acordat 
oamenilor şi animalelor puterea de a deochea şi de a vă¬ 
tăma cu privirea şi cînd nu i-au mai ajuns aceştia a 
inventat animale şi fiinţe fabuloase, pe care le-a încărcat 
cu simboluri morale, filozofice, sociale sau religioase. Dar 
de fiecare dată omul a imaginat şi antidotul: oglinda 
împotriva vasiliscului, amulete şi talismane împotriva 
deochiului, eroi mitici împotriva Meduzei şi a cerbului 
etc. Cum era şi firesc, antidotul făcea parte din aceeaşi 
lume mitico-magică cu fiinţa cu privire nefastă de care 
omul se temea şi pe care voia să o răpună. 

Interesant este faptul că omul a imaginat aceste ani¬ 
male cu privire ucigătoare, dar nu le-a permis să se bu¬ 
cure de această putere. Vasiliscul trăieşte într-un deşert 
pe care el însuşi îl produce; Meduza, datorită privirii 
sale, locuieşte o insula de piatră lipsită de viaţă; cerbul 
mirific şi-a transformat pădurea într-un cimitir. Ele 
nu trăiesc cu adevărat, pentru că privirea lor nu acceptă 
viaţă în jur. Singurul rod al puterii lor este însingura¬ 
rea. Anticii şi medievalii au creat această superbă ale¬ 
gorie a puterii rău folosite, împotriva semenilor, acor- 
dîndu-le animalelor cu priviri nefaste un blestem teribil 
şi nu o putere. Omul le-a sortit să trăiască în propria 
lor ură, în propria lor singurătate, în deşertul pe care ele 
însele l-au produs, lipsite de favoarea de a fi iubite şi 
de a iubi. Mai mult, le-a condamnat să piară de propria 
lor putere; privirea ucigătoare a vasiliscului e răsfrîntă 
de oglinda lacului din care bea apă, omorîndu-1. 

CAPITOLUL II 

ASPIDA - SURZENIA PĂCĂTOSULUI 


Aspida era considerată a fi un şarpe (zool. viperă, 
năpîrcă), cu muşcătură, suflare, atingere sau chiar uită¬ 
tură veninoasă. După vechi credinţe româneşti „năpîrca 
roşie e atât de veninoasă, că pe unde trece «arde locul»". 
„Ea se face din melc, cînd acesta îşi leapădă găoacea 
sau din şopîrlă dacă-i tai coada" (82, p. 287). „Leac de 
năpîrcă nu se află" (83, p. 216). 

în popor epitetul „aspidă" (aschidă, în Moldova) este 
şi azi atribuit omului rău, veninos, viclean şi păcătos, 
în unele basme româneşti ea figurează, alături de alte 
animale fantastice, printre piedicile, primejdiile şi cap¬ 
canele din drumul eroului spre lumea de dincolo: 
„ ... au trecut peste nenumărate ţări şi mări, şi prin 
codrii şi pustietăţi aşa de îngrozitoare, în care foşgăiau 
balauri, aspide veninoase, vasiliscul cel cu ochi fărmăcă- 
tori, vidre cîte cu douăzeci şi patru de capete şi alta 
mulţime nenumărată de gîngănii şi jigănii înspăimîntă- 
toare, care stăteau cu gurile căscate, numai şi numai să-i 
înghită; desgre a căror lăcomie, viclenie şi răutate nu-i 
cu putinţă sa povestească limba omenească" (Ion Crean¬ 
gă, Povestea porcului). Astfel de fiinţe ofidiene apar şi 
în credinţele egiptene legate de lumea de dincolo. 

Conform legendei, aspida, ca şi vasiliscul, s-ar fi năs¬ 
cut din sîngele scurs din capul tăiat al Meduzei. 

Leonardo da Vinci o descrie ca pe o jivină extrem de 
veninoasă, a cărei muşcătură nu are leac. E rău mirosi¬ 
toare, sprintenă, aprigă şi răzbunătoare, are ochii vîrîţi 
în cap, urechile mari şi mai mult o ajută auzul decît 

văzul. Tot după da Vinci, singurul care o poate răpune 
ar fi ihneumonul ( Herpestes ichneumon), duşmanul de 
moarte al aspidei. Cînd o vede, acesta „ . .. numaidecît 
aleargă în mocirla Nilului şi se înămoleşte tot cu no¬ 
roi; apoi, după ce se usucă la soare, din nou se înămoleşte. 
Şi tot aşa (...) îşi face din noroi trei sau patru veşt¬ 
minte asemenea unei platoşe; apoi porneşte să atace 
aspida .. .“ (77, p. 92). 

Din Fiziologul egiptean şi elenistic, aspida a trecut în 
literatura veche românească ca simbol al Satanei. într¬ 
una din pildele şi învăţăturile lui Neagoe Basarab către 
fiul său Theodosie se spune: „Stratocamil, adecă grip- 
sorul, iaste o pasăre mare şi mai meşteră deoît toate pa¬ 
sările. Deacii, deacă oao şi cînd va să scoată pui, el nu 
zace pre oao, ca alte pasări, să le clocească şi să le 
încălzească cu trupul, ci le bagă în apă şi le păzeşte cu 
ochii şi cu mintea şi caută tot la iale şi ziua şi noaptea 
neîncetat, pîn’ce să clocescu oaole şi-şi scot puii, iar de-şi 
va dăzlupi ochii şi mintea dupre oao şi va privi într-al- 
tă parte, iaste altă jiganie, de-şi seamănă cu şarpele, pre 
carea o cheamă aspidă. Deci, cînd vede pe stratocamil 
păzindu-şi oaole, iar ia vine şi să apropie de dînsul şi 
stă şi aşteaptă, ca doar îşi va întoarce stratocamîlul 
ochii să caute încătrova, iar ia să sufle spre dînsele şi 
de duhul ei să se strice şi să să împuţă. Şi pînă nu scoate 
(stratocamilul) puii săi, nu fuge aceea aspidă" (73, p 251). 

Interesant în acest pasaj, în afară de calităţile poetice 
de excepţie ale pildei, este descrierea aspidei ca fiind un 
fel de şarpe cu suflarea înveninată şi a înclinaţiei sale 
de a face rău doar de dragul răului. De aici, asocierea 
simbolică a aspidei cu Satana este firească şi o găsim 
în continuarea textului: „Aşijderea şi întunecatul satana, 
cînd vede (pre om) că stă pre rugă şi vorbeşte cătră 
Dumnezeu, şi iaste plin de bunătăţi şi de cuvintele lui 
Dumnezeu, toate le lasă şi stă tot acolo, ca doară ar 
strica bunătăţile lui, ca şi aspida oaole stratocamilului". 

In romanul popular Istoriia a Alexandrului celui Mare 
din Machedoniia şi a lui Darie din Persida împăraţilor. 

Alexandru primeşte de la „rîmleni", printre alte daruri 
scumpe din aur şi „piatră de adiamant", şi „pavăza 
[scutul] lui Patrichie îmipărat [Patrocle?] învăluită cu 
piiale de aspidă" (69, p. 66). Poate că amănuntul nu 
ne-ar fi atras atenţia dacă, cuvîntul aspidă nu ar proveni 
din grecescul „aspis“, cu înţelesul de scut, pavăză. Fo¬ 
losit în acest sens îl întîlnim şi la Anton Pann ( Eroto- 
crit, II): 

„Ridic săbiile goale, în aspidie se lovesc 
încep să se rezboescă, să se tae se silesc” 

în miturile greceşti apare frecvent învelirea platoşei 
sau a scutului cu părţi din monştri înspăimîntători, cu 
singurul scop de a domestici forţa lor distrugătoare (de 
a împietri, învenina sau arde), şl de a o transforma într-o 
armă de apărare împotriva duşmanilor. Astfel, pielea 
caprei Amalthea, apară trupul lui Zeus în lupta sa cu 
Titanii, pielea monstrului Aegis (de aici cuvîntul egidă), 
ce scuipa flăcări pe gură şi capul Meduzei, ce împietrea 
cu privirea, acopereau scutul zeiţei Athena etc. ■ 

Degradat fenomenul a fost preluat de heraldică, unde 
diverse piei sau blănuri apar figurate pe blazoane, cu 
aceleaşi raţiuni magice. 

Pielea aspidei, cu suflarea şi muşcătura ucigătoare, 
este pusă pe scut pentru a proteja trupul eroilor legen¬ 
dari. Monştrilor distrugători li s-a acordat, paradoxal, 
şi puterea magică de a proteja. în mituri şi basme întîl¬ 
nim adesea fiinţe terifiante puse să vegheze comoara, 
lîna de aur, fîntîna cu apa vieţii sau pomul cunoaşterii. 
Acelaşi rost magic îl au şerpii şi aspidele reprezentate 
pe bîtele ciobanilor sau pe stîlpii de casă şi, probabil, ba¬ 
laurul cu cap de lup pe care îl purtau în lupte dacii. 

Interesant este acest fenomen al gîndirii magice, în 
care omul inversează funcţia ucigătoare a făpturilor fa¬ 
buloase inventate de el şi de care el însuşi se teme, într-o 
funcţiune opusă şi anume aceea de protejare şi de veghe¬ 
re asupra vieţii însăşi, împotriva duşmanilor sau a de- 

monilor. Monstrul malefic, care suprimă viaţa, devine 
creatura benefică ce o protejează. 

Un alt roman popular în care apare aspida este Vieaţa 
Sfinţilor Varlaam şi Ioasaf. In parabola păcătosului, as¬ 
pida nu mai apare singulară ci într-un grup de patru, 
într-o anecdotică şi simbolistică bogată. Traducerea 
simbolică a celor patru capete de aspidă ieşind din ma¬ 
lul prăpastiei, ne-o oferă romanul însuşi; dar merită să 
ne oprim asupra acestei alegorii şi să revedem sumar 
unele vechi credinţe. 

Din cele mai vechi timpuri, omul a imaginat un para¬ 
lelism şi o concordanţă între macro şi microcosmos. în 
medicina clasică indiană Ajurveda (Ştiinţa longevităţii), 
universul era alcătuit din cinci elemente componente 
(pămîntul, apa, focul, vîntul, spaţiul eteric), cărora le 
corespundeau în organismul omenesc, ţesuturile solide, u- 
morile, bila, suflul şi cavităţile organelor. Cele două 
elemente extreme, pămîntul şi eterul, erau considerate 
inerte, celelalte trei fiind active. Astfel, tripletei (Trid- 
hatu), foc, vînt, apă, din macrocosmos îi corespundeau 
în organismul uman bila (Pitta), suflul (Prana) şi fleg¬ 
ma (Kapha). Dezechilibrul şi anarmonia funcţională 
(Tridhosa) a celor trei elemente fundamentale condu¬ 
ceau la boală şi chiar la moarte. 

Aceeaşi reprezentare naiv-materialistă a naturii o în- 
tîlnim şi la grecii antici, pentru care substanţele primor¬ 
diale (rădăcinile lucrurilor), erau în număr de patru: 
pămîntul, apa, aerul şi focul, (abia mai tîrziu apare al 
cincilea element, eterul), care, în virtutea corespondenţei 
dintre macro şi microcosmos, produceau cele patru umori 
principale ale organismului: fierea neagră (melanholia), 
flegma, sângele şi fierea galbenă (bila). Ca şi în medicina 
clasică indiană, în cea greacă îmbolnăvirile se datorau, 
pentru hipocratici, unei ruperi de echilibru între aceste 
patru umori cardinale. 

Cu siguranţă, alegoria celor patru aspide susţine aceas¬ 
tă veche teorie medicală, căci ele reprezintă cele „patru 
stihii înşelătoare şi nestătâtoare a trupului omului, care 


11 — Grădina de dincolo 

temee, fiindu purtate fără de tocmelâ şi turburundu-se, 
se dezlega tocmire trupului şi se strică" (70, p. 120). 
Deci, în arhitectura parabolei, alături de judecata divină 
(inorogul), iadul (balaurul), macinarea timpului (cei 
doi şoareci alb şi negru), frumuseţile deşarte ale acestei 
lumi (mierea), etc., omul este pîndit şi de boală şi moar¬ 
tea trupului, care sînt întruchipate de cele patru as¬ 
pide. 

Cele patru stihii (prin care Cantemir înţelege „în¬ 
cepătura lucrului de materie, unii dzic să fie patru, alţii 
trii, alţii mai multe, alţii numa una“ — 74, p. 22) şi 
o reprezentare analoagă a bolii şi morţii omului figurează 
şi într-un alt roman popular, cu o largă circulaţie în 
Europa şi Ţările Române — Alexandria. Se spune că 
înainte de moarte, lui Alexandru Macedon i-ar fi apărut 
în vis prorocul Ieremia, care i-ar fi spus: „Fătul mieu. 
Alexandre, iată că să umplură patruzeci de ani îm¬ 
părăţiei tale şi să apropiiară patru stihii ale trupului 
tău: hraconit [flegmă], fiiare-verde [Jiere, bilă], tusă- 
albă [suflu?], sînge-roşu. Junghiiul sa apropie şi snre 
moarte te va trage" (69, p. 140). 

* 

Aspida, ca şi vasiliscul, cu care a fost adesea confun¬ 
dată, a pătruns la români prin intermediul Bibliei unde 
apare ca o creatură veninoasă (simbol al diavolului, ia¬ 
dului, păcatului şi în genere o manifestare a forţelor 
răului), care îl pîndeşte şi-l primejduieşte, cu muşcătura 
şi suflarea sa înveninată, ge cel drept şi credincios. Dar 
principala sa caracteristica, care o singularizează între 
creaturile imaginare analoage, este surzenia. Survine 
astfel o neconcordanţă aparentă cu descrierea făcută as¬ 
pidei de către Leonardo da Vinci, pentru care aceasta are 
„urechile mari şi mai mult .o ajută auzul decît văzul", 
într-adevăr, se pare că Leonardo da Vinci nu greşea, căci 
aspida era imaginată ca o jivină cu auzul perfect ce 
putea fi răpusă doar prin rostirea unor anumite descîn- 
tece, dar care, pentru a se apăra, îşi astupa urechile. 

In Omiliar -ul său din 1580 (XXVI), .diaconul Coresi 
scria: „nu înţelegutulu auzului nostru să’lu astupă- 
mu, ca şi aspida ce’şu astupă auzulu urechilor sale, ce 
cuvântulu lu Dumnezeu cu înţelesu să’lu auzimu.. 
(85, p. 1873). Aspida devine astfel paradigma omului 
păcătos şi plin de vicii ce rămîne surd la cuvintele vir- 
tuţii. „Cei fără de lege îşi greşesc cărarea de la naştere, 
iar cei mincinoşi rătăcesc din pîntecele maicii lor. Veni¬ 
nul lor este ca veninul şarpelui; ei sunt ca o aspidă 
surdă care-şi astupă urechile, şi care nu aude glasul vră¬ 
jitorilor, glasul descântătorului dibaci." (Psalmul 58, 

4 - 6 ). . ..... 

Felul în care se realiza, după cei vechi, aceasta sur- 
zire îl găsim naiv figurat în catedrala din Chichester, 
unde aspida este reprezentată cu o ureche lipită de pă- 
mînt, în timp ce pe cealaltă şi-o astupă cu coada. Dar 
ca şi în alte dăţi, omul a găsit antidotul împotriva mon- 
strului pe care el însuşi l-a imaginat. Vraci, vrăjitori, 
descîntători sau propovăduitori ai virtuţii, spune legen¬ 
da, scriau cu litere de aur pe eşarfe roşii (auriu şi roşu 
fiind culori considerate a fi apotropaice), descîntecul pe 
care i-1 arătau aspidei cu urechile astupate, răpunînd-o. 
Transpare ideea funcţiei operante a cuvîntului magic ca¬ 
re ar acţiona instantaneu şi întotdeauna, atît rostit cîţ 
şi scris. 



CAPITOLUL III 

PHOENIX - PARADIGMA SPIRALEI 


Nu ni se pare deloc întâmplător faptul că mitul pă¬ 
sării Phoenix s-a născut în Egiptul antic, a cărui întreagă 
cultură şi spiritualitate a forţat cu atîta ardoare eterni¬ 
tatea prin speranţa şi credinţa în supravieţuirea dincolo 
de moarte. Dar cei care au preluat mitul, l-au elaborat, 
l-au şlefuit şi apoi l-au transmis lumii întregi au fost 
grecii antici. 

Chiar dacă această pasăre fabuloasă a fost descrisă 
diferit de-a lungul vremurilor şi chiar dacă unele detalii 
ale vieţii ei legendare nu concordă întotdeauna, cert este 
că acest mit şi-a păstrat uimitor unitatea la diverse po¬ 
poare şi în diferite timpuri, făcînd să vibreze mereu 
aceeaşi strună, zgîndărind aceeaşi aspiraţie a umani¬ 
tăţii — nemurirea. Indiferent dacă acest mit a fost pre¬ 
luat la nivel filozofic, religios sau chiar fiziologic, el 
nu s-a născut şi n-a fost perpetuat pentru a alimenta 
ideea unei eternităţi constante, amorfe şi statice; ci a 
uneia dinamice, în continuă schimbare şi mişcare. Nu 
despre nemurirea muntelui ne vorbeşte acest mit, ci des¬ 
pre cea a soarelui şi a naturii, care prin ciclul naştere- 
moarte-renaştere realizează eternitatea spiralei. 

Legenda egipteană a păsării fără moarte apare amin¬ 
tită în scrierile autorilor antici greci — Herodot ( Istorii , 
LXXIII), Aristotel ( Histor. Anim., IX, 13), Aelian (Nat. 
Anim., VI, 58), Antiphanes din Rodos, Horapolon 
(Hieroglyph. II, 57) — şi latini — Tacitus, Pomponius 
Mela, Ovidiu — pentru ca mai tîrziu să se răspîndească 
la toate popoarele europene (66, p. 141). 

Sâ vedem cum a fost descrisă pasărea Phoenix şi cum 
a evoluat mitul ei. Prima informaţie detaliată o aflăm 
în Istoriile lui Herodot, care o descrie după cele poves¬ 
tite de egipteni, manifestînd un scepticism accentuat: 
„Mai este şi o altă pasăre sfîntă, pe nume Phoenix. Eu 
n-am văzut-o decît zugrăvită, dar chiar şi în Egipt se 
iveşte foarte rar, la cinci sute de ani o dată, după cîte 
spun heliopolitanii. Egiptenii susţin că ea soseşte atuncî 
cînd îi moare părintele. Dacă seamănă într-adevăr cu 
chipul zugrăvit, atunci ca mărime şi ca înfăţişare este 
cam aşa: parte din penele de pe aripi siînt aurii, iar parte 
roşii; încolo aduce foarte mult cu o pajură, şi la chip şi 
la mărime. Această pasăre, zic ei, povestind lucruri ce 
nu pot să le cred, are următorul obicei: pornind din 
Arabi%, îşi cară tatăl învelit în smirnă pîna la templul 
Soarelui, unde îl şi îngroapă. De cărat, îl cară astfel: mai 
întîi, face din smirnă un ou atît de mare cît poate să-l 
ducă; apoi încearcă dacă poate să-l poarte. După aceas¬ 
tă încercare îşi vîră tatăl înăuntru, după ce a scobit oul 
pe dinăuntru, apoi cu altă smirnă astupă gaura pe unde 
l-a băgat în ou pe tată-său. Chiar cu tatăl păsării vîrît 
înăuntru, greutatea oului rămîne aceeaşi. După ce l-a în¬ 
văluit bine, îl duce în Egipt, la templul Soarelui. După 
spusele lor, asemenea obiceiuri are pasărea" (50, p. 164). 
Aşa cum am văzut, descrierea lui Herodot nu pomeneşte 
nimic despre jertfa prin foc a pasării, ci doar despre 
drumul ei, la cinci sute de ani o dată, din Arabia în 
Egipt unde depune oul de smirnă în Templul Soarelui 
din Heliopolis (oraş în care exista cultul păsării Phoe¬ 
nix). 

După Tacitus (care o numeşte „Animalum Sacrum 
Soli"), Plinius cel Bătrîn şi alţi autori antici, această 
pasăre, asemănătoare unei acvile dar cu penele superb 
colorate, arătînd infinit mai frumos decît cel mai splen¬ 
did păun, se hrăneşte cu rouă şi miresme. Cînd îşi simte 
aproape ceasul morţii, culege cu ciocul mirodertii şi plan¬ 
te aromate (tămîie, smirnă, ramuri de cassia), din care 
îşi construieşte cuibul pe cel mai înalt palmier din Feni- 

cia. La răsărit, soarele aprinde rugul înmiresmat, mis¬ 
tuind pasărea. în cenuşă rămîne un vierme care devine 
apoi noua pasăre Phoenix. Aceasta zboară în Egipt unde 
depune cenuşa predecesoarei sale, la Heliopolis pe alta¬ 
rul Soarelui, ca semn al trecerii timpului şi al începerii 
unui nou ciclu. Tot de la Plinius aflăm că medicii tim¬ 
pului prescriau pilule făcute din cuib şi cenuşă de 
Phoenix. 

Din versiunea Fiziologului, publicată de M. Gaster, (în 
„Archivio glottologico italiano", X, p. 287, 1886), aflăm 
minunata înfăţişare a păsării: „Acest finicsu este pasăre 
pre frumoasă decît toate păsările şi decît păunul. Că 
păunul are cap de aur şi de argint; iar finicsul acesta are 
chip de împărat şi de pietre scumpe şi este cu cunună 
în cap şi cu încălţăminte în pic(i)oare ca împăratul". El 
trăieşte pe lîngă cetatea Iliopol, stînd nouă ani pe 
„chedrii Livanului fără hrană, că hrănit este de duhul 
sfînt". După nouă ani i se umplu aripile de mireasmă 
şi auzind toaca preotului din cetate, intră cu el în bi¬ 
serică, se aşează pe jertfelnic şi îndată se aprinde şi se 
face cenuşe, pentru ca a doua zi preotul să-l afle înviat 
şi reîntinerit. (65, p. 236). 

Mitul păsării Phoenix s-a răspîndit în toată Europa 
ajungînd foarte popular şi în Ţările Române, prin Fiore 
di virtu, în care, pentru a exemplifica Virtutea întăririi 
şi pentru a face apoi comentariul mistico-alegoric, se 

spune: .şi poţi să aseameni darului întărirei, pre o 

pasăre căriea îi zicu finix carea trăiaşte trei sute şi 
cincisprezeace ani. Şi deacă veade că au îmbătrânitu şi au 
slăbit adună nişte lemnişoare mirositoare, şi-ş zideaşte 
cuibu, şi intră într’ânsulu, şi stă de’naintea Soarelui şi-o 
bate atâta într’aripile lui, câtu face focu din arderea 
Soarelui şi din baterea aripiloru lui. Iară acea pasăre 
iaste atâta de întăritu, cât nici o dată nu se clăteaşte, ce 
mai vârtosu să lasă de arde, pentru că ştie din fire, că 
va să întinerească. Şi plinindu-să 9 zile să naşte dintr’acea 
materie a trupului lui unu viearme, şi creaşte pre’ncetu 

pre’ncet, şi atunce face aripi, şi să face pasăre. Şi nu 
mai iaste în lume altul fără numai unul" (67, p. 99). 

* 

Herodot (sec. V î.e.n.), nu descrie felul în care se 
produce renaşterea. Plinius cel Bătrîn (sec. I e.n.), vor¬ 
beşte despre o larvă, iar poetul latin Claudian (sec. IV 
e.n.), celebrează pasărea imortală ce renaşte pur şi sim¬ 
plu din propria-i cenuşe, simplificînd astfel mitul pentru 
totdeauna. 

Herodot plasează lăcaşul păsării în Arabia, Plutarh 
în Etiopia, alţii în Liban, Fenicia, Egipt sau India. 

Durata unui ciclu între două renaşteri e şi ea la fel 
de controversată: Herodot vorbeşte despre 500 de ani, 
în Floarea Darurilor e vorba de 315 ani, în Fiziolog 
de 9 ani, Tacitus (îo Anale, VI, 28), fixează ciclul la 
1461 de ani. Plinius (Ist. Nat. X, 2), citîndu-1 pe Mani- 
lius, încearcă să explice durata ciclului susţinînd că viaţa 
păsării legendare ar coincide cu perioada Anului Plato¬ 
nic sau a Marelui An, care după Tacitus (Dialogus de 
Oratoribus), ar fi de 12 994 de ani obişnuiţi. Ar fi vorba, 
după credinţa anticilor, de perioada necesară Soarelui, 
Lunii şi celorlalte cinci planete de a reveni la poziţiile 
lor iniţiale. După scurgerea acestui vast interval astro¬ 
nomic, istoria lumii s-ar repeta în toate detaliile, căci 
se repetă influenţa planetelor. Dacă ne reamintim că, 
potrivit teoriilor stoicilor. Universul moare şi renaşte 
în foc şi că această reciclare nu are început şi sfîrşit, 
se completează paralelismul între ciclurile cosmosului şi 
renaşterile păsării Phoenix, care nu ar fi decît oglinda 
acestui proces (78, p. 117). 

Ceea ce concordă în toate descrierile păsării legen¬ 
dare este unicitatea ei. „Şi nu mai iaste în lume altul, 
fără numai unul" — se spune în Floarea Darurilor. „în 
cer şi pe pămînt este un singur Phoenix", susţine Pe- 
trarca. Phoenix e unic, aşa cum unic e Soarele al cărui 
simbol este. Două păsări Phoenix (mascul şi femelă), 
sau mai multe, nu ar fi slujit ideii mitului. în felul 

acesta perpetua renovare se poate produce numai prin 
jertfă, aşa cum sămînţa trebuie si moară spre a da 
naştere noii plante. Este un act suprem de iniţiere şi 
purificare prin foc, care permite saltul pe un nou arc 
al spiralei. „Tot ce-a fost obosit şi impur a rămas în 
zgura rugului" (86, p. 93). 

Phoenix-ul care s-a născut e diferit de cel care a 
murit, căci altfel mişcarea ar fi circulară şi nu spiralată. 
Androginia şi unicitatea, fiind condiţii obligatorii ale 
perfecţiunii, se regăsesc în legenda păsării Phoenix ca 
şi în cea a Scarabeului cu a cărui simbolistică solară se 
aseamănă. 

Nu întîmplător la hotarul dintre Phoenix-tată şi 
Phoenix-urmaş, se află arderea. în gîndirea mitică şi 
rituală, focului i se acorda o dublă valenţă: aceea de 
purificare, prin distrugerea elementului nociv şi valenţa 
fertilizator-creatoare. Ştim că încă din civilizaţiile cele 
mai timpurii, încercarea focului era obligatorie în ca¬ 
drul ritualului de iniţiere. Focului îi era acordată ace¬ 
eaşi bipolaritate (distrugător — creator), trecerea prin 
foc simbolizînd moartea neofitului şi renaşterea iniţia¬ 
tului. Degenerat, motivul apare frecvent în basme (Ha¬ 
rap Alb, de exemplu), unde eroul iese teafăr din cupto¬ 
rul încins, sau bătrînul întinereşte în cazanul cu apă 
clocotită. 

Ca majoritatea animalelor fabuloase, Phoenix-ul să¬ 
lăşluieşte în Lumea de Dincolo, nefiind accesibil muri¬ 
torilor ci doar zeilor, iniţiaţilor şi eroilor. în simbo¬ 
lismul creştin Phoenix-ul e asociat resurecţiei şi nemu¬ 
ririi sufletului de care, conform Psaltirii, numai cei 
credincioşi şi drepţi ar avea parte: „Drepţii vor odrăsli 
ca finicul şi se vor înălţa asemenea cedrîlor din Liban" 
(Psalmul 92, 13). 

Pentru alchimişti, Phoenix-ul era simbolul Soarelui şi 
al „Operei la roşu". Alchimiştii taoişti îl asociau sul- 
furii roşii de mercur, numindu-1 „Pasărea de cinabru" 
(Tan-miao). 

Dimitrie Cantemir, în Istoria Ieroglifică, se opreşte 
doar la moartea păsării, nu şi la renaşterea ei, acor- 
dîndu-i o simbolistică originală. In „Scara numerelor 
şi cuvintelor ieroglificeşti tîlcuitoare" el traduce _ imagi¬ 
nea „Finicul în foc de aromate moară", prin „Cela ce 
în năcazul său isă pedepseşte şi >să mângâie" (75, p. 138, 
253). Phoenix-ul chinezesc nu are forţa şi valoarea sim¬ 
bolică a celui greco-egiptean. Pasărea femelă (Huang), 
este simbolul reginei, în opoziţie cu dragonul imperial; 
iar masculul (Fong), trăieşte în Soare şi este simbolul 
fericirii. împreună ei sînt emblema dragostei nepieri¬ 
toare. în alte legende, „pasărea focului" e androgină 
(Fong-Huang), are pene strălucitoare, poposeşte pe „mun¬ 
tele de ghiaţă", este vehiculul celor imortali, simboli¬ 
zează Soarele, viaţa şi imortalitatea şi corespunde em¬ 
blematic sudului, focului, verii şi culorii roşu. 

Modelul zoologic al Phoenix-ului egiptean a fost bît- 
lanul purpuriu (Ardea purpurea), pe care egiptenii 
îl numeau „bennu", ca şi pe palmierul curmal pe 
care pasărea obişnuia să-şi facă cuibul (87, p. 165). 
Grecii au numit pasărea şi palmierul curmal, Phoenix. 
Probabil că imaginea bîtlanului purpuriu, în cuibul său 
din vîrful palmierului, agitîndu-şi aripile cu penaj roşu 
şi strălucitor, dînd senzaţia unor flăcări în razele soa¬ 
relui ce răsărea, a generat legenda şi sacralitatea cu care 
vechii egipteni au înconjurat această pasăre. Bennu era 
pentru egipteni simbolul Soarelui ce se înalţă şi se regene¬ 
rează, fiind hieroglifa astrului în această ipostază. El 
era, de asemenea, asociat ciclului anual al revărsării Ni¬ 
lului, de unde raportul său cu regenerarea vegetaţiei, a 
naturii şi a vieţii însăşi. 



CAPITOLUL IV 

CREATURI AVIMORFE LEGENDARE 


în afară de pasarea Phoenix, căreia i-am acordat 
un loc special în acest dicţionar selectiv de zoosophie, o 
mulţime de păsări imaginare brăzdează cerul mitologiei. 
Rezultate din exagerări ale călătorilor antici şi medie¬ 
vali prin ţinuturi cu faună bizară ca Asia şi Africa, sau 
pur şi simplu imaginate pentru a întruchipa un precept 
moral, filozofic sau mistic, păsările cu caractere fabu¬ 
loase sau fiinţele antropoavimorfe, nu se pretează la un 
comentariu unitar. Le vom prezenta, de aceea, tînd pe 
rînd, căutînd să punctăm unele din elementele lor co¬ 
mune. 


* 

SIMORGH-uI persanilor şi ANQA arabilor sînt de 
fapt aceeaşi creatură fabuloasă cu simbolistică analoagă. 
Păsări care ţin atît de grifon cît şi de Phoenix, ele au 
căpătat în literatura persană şi arabă o complexă struc¬ 
tură simbolică. 

Conform tradiţiei persane, Simorgh-ul este o pasăre 
imortală, care îşi face cuibul în ramurile Copacului cu¬ 
noaşterii, dar cel mai des (ca şi Anqa şi Roc), în vîrful 
muntelui Kaf — sălaşul demonilor şi al sufletelor morţi¬ 
lor. Ea are grai omenesc şi transportă eroii în Lumea de 
Dincolo. Acest rol psihopomp şi de mesager al oamenilor 
între lumea lor şi cea a morţilor, a fost atribuit frecvent, 
în miturile şi basmele popoarelor şi altor păsări sau 
creaturi înaripate (Homa, Roc, Anqa, Pajură, vultur. 

etc.), căci pasarea este cel mai vechi şi mai răspîndit 
vehicul mitic al sufletelor în Lumea de Dincolo. 

Simorgh-ul era considerat o pasăre tămăduitoare ale 
cărei pene aveau darul de a vindeca rănile (credinţe si¬ 
milare am întîlnit şi la Phoenix), aşa cum e menţionat 
şi în Cartea Regilor (Şah Name), a celebrului poet per¬ 
san Firdusi (sec. X). 

Islamul acordă păsării Simorgh—Anqa un atribut nou 
şi anume acela al divinităţii, făcînd-o mesager între lu¬ 
mea oamenilor şi cea a lui Dumnezeu. Această creatură 
imaginată de om a fost pusă pe seama imaginaţiei lui 
Dumnezeu care, conform lui Ibn’Abbâs ( Mas’udi — 
Pajiştile de aur, 4, 19), „a creat, în primele vîrste ale 
lumii, o pasăre de o frumuseţe minunată şi a înzestrat-o 
cu toată perfecţiunea; o faţă asemănătoare celei a omu¬ 
lui, un penaj de splendoarea celor mai diferite culori; 
fiecare din cele patru membre ale sale aveau aripi, cele 
două mîini ale sale erau înarmate cu ghiare şi ciocul 
său era puternic >ca cel al vulturului. Dumnezeu a creat 
o femelă după chipul masculului şi a dat acestui cuplu 
numele de Anqa. Apoi a revelat aceste cuvinte lui Moi- 
se fiul lui ’lmrân: Am dat viaţă unei păsări de o formă 
admirabilă, am creat masculul şi femela; le-am dat ca 
hrană animalele sălbatice ale Ierusalimului şi vreau să 
stabilesc relaţii de familiaritate între tine şi aceste două 
păsări, ca dovadă a supremaţiei pe care ţi-am acordat-o 
printre copiii lui Israel" (25, p. 43). 

Reîntîlnim în această descriere elemente clasice ale 
miturilor şi religiilor universale: crearea femelei după 
chipul masculului, îmbinarea de elemente antropomorfe 
cu cele avimorfe (ca la Gorgone, Sirene, Harpii etc.), 
şi coexistenţa aspectului terifiant cu cel sublim, ca o re¬ 
prezentare a însăşi bipolarităţii divinităţii. Credinţa ini¬ 
ţială în imortalitatea acesteî pasări legendare a fost mo¬ 
dificată, probabil sub influenţa legendei păsării Phoenix. 
Cosmograful arab Al-Qaswini (sec. XII), afirmă în lu¬ 
crarea sa Minunile creaturilor (Aja’ib' al-makhluqat), că 
pasărea Simorgh—Anqa ar trăi 1700 de ani după care, 

la venirea fiului său, tatăl se autodistruge pe un rug 
funerar. 

Dar abia poetul Farid al-Din Attar (sec. XIII^, în 
Parlamentul păsărilor (Mantiq al-Tayr), reuşeşte sa ri¬ 
dice simbolul Simorgh-ului pînă la rangul de concept 
mistic şi filozofic de un rafinament şi de o complexitate 
greu de întrecut. Toate păsările, obosite de anarhie, se 
hotărăsc să pornească spre muntele Kaf, în căutarea re¬ 
gelui păsărilor — Simorgh-ul. Unele renunţă de la în¬ 
ceput: privighetoarea invocă dragostea sa pentru tranda¬ 
firi, papagalul frumuseţea sa — pentru care e ţinut în 
colivie, potîrnichea nu poate trăi departe de casa de pe 
dealuri, nici bîtlanul fără baltă, nici bufniţa fără ruine, 
etc. Alte păsări renunţă pe parcurs şi doar treizeci de 
păsări (în persană Si-Morgh), străbătînd şapte văi şi 
mări (din care penultima se cheamă Dezorientarea, iar 
ultima Anihilarea), ajung, purificate de suferinţele îndu¬ 
rate, în Lumea de Dincolo pe vîrful muntelui Kaf. Abia 
aici şi acum, ele realizează că Simorgh-ul (cele treizeci 
de păsări), sînt chiar ele, fiecare şi toate la un loc. Este 
paradigma călătoriei spirituale, a purificării şi iniţierii, 
care ridică Simorgh-ul la rangul de simbol al căutării 
de sine, căci puterea şi puritatea nu s-ar afla în afara 
sinelui. 

* 

Pasărea ROC, zburătoare mitică închipuită tot de 
arabi, se pare că nu este decît o altă ipostază a păsării 
Simorgh—Anqa. Acest monstru fabulos a pătruns în 
evul mediu european prin legendele arabe (Halima sau 
Aravicon Mithologhicon ), care au circulat şi în Ţările 
române. 

Fără îndoială, găsirea în realitate a unui posibil mo¬ 
del zoologic al gadinei Roc, nu e o întreprindere uşoară. 
Descrierea ei este similară în toate legendele, fie că sînt 
africane, asiatice sau europene, dar locul unde ea sălă¬ 
şluieşte diferă. După o legendă kurdă, cea a prinţului 
Ibrahim şi a prinţesei Nushafarîn, pasărea Ro'* ar face 

aceleaşi isprăvi ca Simorgh-ul, fiind descrisă ca o pasăre 
albă, lungă de 18 metri, originară din marea Muhît 
(Mediterana). Autorul lui Nuzhat-ul-qulub f menţio¬ 
nează pasărea Roc printre păsările originare din Ma¬ 
rea Chinei. (25, p. 655). în basmele arabe 1001 de 
nopţi, cuibul gadinei se află pe muntele Kaf (Munţii 
Caucaz). Totuşi, Sindbad, unul dintre eroii acestor le¬ 
gende, o găseşte vieţuind într-un ostrov de la miazăzi 
Tot într-un ostrov de la miazăzi, la sud de Madagascar, 
a auzit despre aceste păsări călătorul veneţian Marco 
Polo, care le descrie astfel: „Păsările-grifoni, care apar 
în anumite anotimpuri ale anului. .. sînt asemenea vul¬ 
turilor, dar sînt nemaipomenit de mari, încît. . . aripile 
lor acoperă treizeci de paşi şi penele lor sînt lungi de 
doisprezece paşi, şi sînt atât de puternice încît înşfacă 
în gheare un elefant, se ridică cu el sus de tot, apoi îl 
lasă să cadă şi în felul acesta îl omoară, şî coborînd, 
mănîncă din el cît vor. Oamenii de pe insulă le numesc 
Roc, şi altă denumire n-au. Nu ştiu dacă sînt păsări-gri- 
foni sau altă specie de păsări tot aşa de mari, dar vă 
spun că n-au înfăţişarea jumătate leu, jumătate pasăre 
pe care noi o dăm grifonilor: seamănă întrutotul cu un 
vultur, dar mult mai mare" (89, p. 314). 

După cum se vede datele sînt descurajatoare. Legende 
şî călători, indică locul de origine al păsării Roc în toate 
direcţiile posibile: la vest (Marea Mediterană), la est 
(Marea Chinei), la nord (Munţii Caucaz), şi la sud (Insula 
Madagascar), făcînd aproape imposibilă delimitarea vre¬ 
unui ţinut în fauna căruia să se caute un model zoologic, 
un animal real care ar fi putut genera legenda păsării 
Roc. 

Totuşi, acordînd credit unui călător lucid — Marco 
Polo — şi unui marinar legendar — Sindbad — unii 
comentatori au lansat ipoteza că prototipul zoologic al 
fabuloasei păsări Roc, ar putea fi un struţ gigant (Aepi - 
omis), din insula Madagascar, căruia i s-au găsit schele¬ 
tul şi ouăle uriaşe pe care mălgaşii le folosesc ca rezer¬ 
voare pentru apă (87, p. 144). Această pasăre monstru, 

a cărei înălţime ajungea pînă la 4—5 metri, nu mai tră¬ 
ieşte astăzi, dar pînă acum cîteva veacuri ea făcea parte 
din fauna Madagascarului — insulă pe care ştim că au 
pătruns arabii, încă de la sfîrşitul primului mileniu, nu- 
mind-o în hărţile lor Marea insulă a Lunii (Djezair El 
Quomr). 

In 1001 de nopţi, unde pasărea e detaliat descrisă, 
Roc apare în special sub aspectul său teribil, de monstru, 
simbolizînd forţele declanşate ale materiei. Văzduhurile 
se întunecă şi vîjîie ca de o furtună oînd soseşte iîn zbor 
gadina Roc. Aripile ei sînt mai mari ca nourii, poate 
ridica munţi în gheare, iar oul ei e cît un deal. Cînd 
rinocerul ia elefantul în corn, fiind orbit de grăsimea 
acestuia, gadina Roc îi apucă pe amîndoi în căngi, du- 
cîndu-i prin văzduh de mîncare puilor ei, în vîrful mun¬ 
telui Kaf (91). 

Dar în spatele acestui aspect fioros şi terifiant, simbol 
al forţelor primare şi oarbe (în faţa cărora oamenii obiş¬ 
nuiţi şi creaturile naturii păleau de spaimă), se ascund 
calităţi mai subtile, pentru care pasărea Roc era căutată 
şi nu ocolită de adevăraţii eroi ai legendelor arabe. Cea 
mai importantă calitate a acestei păsări fabuloase, este 
faptul că sălăşluieşte peste mări şi ţări, în Lumea de 
Dincolo, pe vîrful muntelui Kaf — adică exact acolo 
unde vrea să ajungă eroul. El se coase pentru aceasta 
într-o piele de berbec sau de cămilă şi pasărea Roc îl ia 
în gheare şi-l duce pe munte puilor săi. Transpare de 
aici, pe de o parte rolul psihopomp al păsării Roc, iar 
pe de altă parte funcţia rituală a măscării în piele de 
animal pentru a ajunge în lumea strămoşilor — ca sub¬ 
stitut şi reminiscenţă a înghiţirii şi regurgitării eroului 
mitic de către animalul totem. Observăm astfel supra¬ 
punerea a două motive mitico-rituale similare ca efect 
(ajungerea în Lumea de Dincolo), dar distincte formal 
(în ghearele unei păsări, sau prin îngurgitarea neofitu¬ 
lui de către animalul totem). 

Am văzut că în afară de alte caracteristici comune, în 
descriere şi simbolistică, Simorgh-ul, Anqa şi Roc îşi au 

sălaşul în acelaşi loc, muntele Kaf. Acest munte, sau lanţ 
de munţi (este vorba de munţii Caucaz), înconjoară pă- 
mîntul, fiind graniţa între cele două lumi, cea vizibilă 
şi cea invizibilă. El este inaccesibil muritorilor, nimeni 
neştiind ce se află în spatele lui. Duj>ă cum e descris în 
legendele arabe e făcut tot din perla verde, e locuit de 
cele mai nobile făpturi şi apărat de cei mai puternici 
îngeri. 

Pasărea Roc este o ipostază a Simorgh-ului şi toate 
simbolurile referitoare la Simorgh—Anqa rămîn vala¬ 
bile şi în cazul său. Numai că la Roc, primează aspectul 
legendar în timp ce la Simorgh—Anqa primordial este 
aspectul mi'stico-simbolic. 

* 

Poate părea ciudat, dar în şirul de păsări Phoenix, 
Simorgh, Anqa, Roc, îşi află locul şi PAJURA din bas¬ 
mele şi credinţele româneşti şi de aiurea. Conform Dic¬ 
ţionarului universal al limbei române, al lui Lazăr Şăi- 
neanu, „Pajura" (Pajoră, Pajeră, Pajiră, Pagiră), ar veni 
de la cuvîntul polonez şi rutean ,,pazur“ (gheară), iar 
cealaltă denumire pe care i-o acordă poporul „Sgripţor", 
ar proveni de la arhaismul moldovenesc „a sgrepţora" 
(a zgîria cu unghiile). 

Poporul o consideră „împărat al păsărilor" (ca Si¬ 
morgh—Anqa în tradiţiile persane şi arabe şi Phoenix 
în cele greco-egiptene), fiind cea mai falnică şi puternică 
dintre ele. Ea a devenit astfel, cvasiuniversal, un simbol 
al forţei, al maiestăţii şi al regalităţii, pe care le întru¬ 
chipează (cu crucea în cioc, cu arme în gheare, cu două 
capete etc.), în blazoane şi steme din Evul Mediu pînă 
în ziua de azi. Conform lui J. G. Frazer, vulturul bi¬ 
cefal — simbolul supunerii supreme în Asia Mică — ar 
fi de origine hitită. Simbolul a fost preluat de turcii 
selgiucizi, de la care a fost împrumutat şi adus în Eu¬ 
ropa de cruciaţi. 

In basmele şi credinţele româneşti, Pajura este un 
vultur uriaş şi năzdrăvan, care locuieşte în „lumea cea- 

laltă“, în „lumea neagră", sau în „lumea de jos". Cuibul 
şi-l face fie pe munţii cei mai înaiţi (ca pasărea Roc), fie 
pe vîrful unui arbore mare din apropierea unui lac sau 
a unei fîntîni (ca Phoenix şi Simorgh, în unele legende). 
Structura cea mai frecventă a unui basm cu Pajură con¬ 
stă din următoarele elemente: eroul fiind în Lumea de 
Dincolo, vede într-un copac uriaş un cuib de pajură şi 
un balaur ieşind din lac şi încercînd să înghită cei trei 
pui. Eroul taie capetele balaurului. Pajura de bucurie 
înghite şi apoi îl vomită pe erou mai tînăr şi mai fru¬ 
mos (întîlnim din nou acest motiv universal în gîndirea 
mitico-rituală). Eroul e scos de Pajură din Lumea de 
Dincolo. Pe drum, acesta îi dă cantităţi uriaşe de mîn- 
■care şi cînd aceasta se termină chiar bucăţi din trupul 
său. 

Reţinem deocamdată aspectul ei terifiant şi voracita¬ 
tea, care o apropie simbolic de alte creaturi înaripate 
(Roc, Harpii, Sirene etc.), locul unde sălăşluieşte şi rolul 
de vehicul al eroului între cele două lumi (ca Simorgh, 
Anqa, Roc). 

Dar ceea ce o apropie de pasărea Phoenix este pe de 
o parte simbolistica pregnant solară a vulturului, iar pe 
de altă parte nemurirea şi posibilitatea sa de a întineri, 
pe care credinţele populare i le atribuie. Astfel, din răs¬ 
punsurile unor informatori din sudul Moldovei, la ches¬ 
tionarul folcloric al lui B. P. Haisdeu, aflăm că „Vul¬ 
turul nu îmbătrîneşte niciodată, pentru că a furat crucea 
de la fîntîna lui Iordan şi cînd e de 30 de ani, merge 
acolo şi se scaldă în rîu şi întinereşte" (82, p. 293). Este 
evident vorba de o contaminare de la mitul şi ritul 
creştin al botezului. Funcţia rituală a focului şi a ar¬ 
derii, din legenda păsării Phoenix, este preluată aici de 
cea a apei şi a spălării rituale. într-adevăr, în Fiziolog, 
la interpretarea mistico-simbolică referitoare la vultur'se 
spune că pasărea întinereşte schimbîndu-şi penele prin 
botez, cînd se scaldă în rîul Iordan. In micul său bestiar, 
Leonardo da Vinci păstrează arderea purificatoare, din 
mitul păsării Phoenix, pe care o combină cu scăldatul în 

apa regeneratoare din mitul creştin: „Cînd a început să 
îmbătrînească, Pajura zboară atît de sus, încît căldură 
soarelui îi arde penele; dar natura îi îngăduie să-şi re¬ 
capete tinereţea dacă se scaldă în apă puţin adîncă" 
(77, p. 88). 

* 

Creaturile avimorfe din miturile şi legendele Greciei 
antice au caractere similare. Indiferent că este vorba 
de păsările STYMFALIENE, GORGONE, HARPII sau 
Sirene, nu mai găsim la ele o structură bipolară, echi¬ 
librată simbolic (aşa cum am întîlnit la pasărea Roc sau 
la Pajură), ele fiind în exclusivitate simboluri malefice. 
Ele nu mai au menirea de a ajuta eroul legendar, ci de 
a-1 răpune. Dar mitologia greacă, avînd un evident ca¬ 
racter pozitiv şi optimist, acordă eroului şansa victoriei 
în această luptă cu forţele oarbe din afara sau dinăuntrul 
său. Hercule nimiceşte păsările fioroase cu penele, ghea¬ 
rele şi ciocul de aramă, care transformaseră oraşul Stym- 
falos într-un deşert; Perseu răpune pe Gorgona Meduza; 
Orfeu — Sirenele; iar Boreazii alungă Harpiile. 

Nu numai menirea şi destinul le sînt asemănătoare, ci 
şi apariţiile lor terifiante: cu gheare, pene, ciocuri, colţi 
sau priviri purtătoare de moarte şi, de asemenea, aspec¬ 
tul lor hibrid: jumătate fecioare, jumătate păsări. Din 
această identitate formală apar, totuşi, unele deosebiri 
simbolice care ne impun o privire mai atentă şi amănun¬ 
ţită. Am văzut deja aspectul şi caracterul distrugător al 
Gorgonelor şi al păsărilor Stymfaliene. Harpiile erau 
pentru Hesiod (Theogonia ), divinităţi înaripate, fecioare 
fermecătoare cu părul despletit şi zborul vijelios, fiice 
ale oceanidei Electra şi a lui Thaumas (92, p. 33). La 
Apolonius din Rodos ( Argonautica ), la Virgiliu ( Eneida , 
III) etc., Harpiile devin monştri cu chip şi sîni albi de 
femeie şi trup de vultur, cu unghii ascuţite şi încovoiate, 
puşi de zei să chinuie şi să tracaseze oamenii, hulpăvin- 
du-le cu nesaţ şi lăcomie bucatele. 


12 — Grădina de dincolo 

Ele sînt puse pe fugă de argonauţii Zetes şi Calais, 
fiii lui Boreas, şi numai apariţia zeiţei Iris opreşte lupta 
şi le salvează vieţile. Parabola pare limpede: Harpiile 
invocă norii groşi şi sumbri ai furtunii (numele lor Vi¬ 
jelia, Zbor iute şi Obscura susţin ideea), care sînt izgo¬ 
niţi de vîntul boreal, pînă la apariţia curcubeului (zeiţa 
Iris), însemnul sfîrşitului de furtună. După unii comen¬ 
tatori Harpiile îşi au originea în miturile Orientului. 
Intr-adevăr, întîlnim în cultul vedic semidivinităţi ase¬ 
mănătoare (Marutas), care prezidează vînturile, norii şi 
furtunile, mînuind arme de aur — fulgerul şi trăznetul. 

Voracitatea, lăcomia şi nesaţietatea Harpiilor au fost 
asociate efectelor distrugătoare ale furtunii asupra recol¬ 
telor, dar ele pot simboliza la fel de bine şi alte cala¬ 
mităţi, precum seceta, epidemiile sau foametea (Harpia 
Celeno ameninţă cu o perioadă de foamete năpraznică 
pe Eneea şi pe însoţitorii săi — 93, p. 77). Numele lor 
vine din grecescul „harpazein" — a înşfăca, a răpi. 

Rapacitatea nu este însă singurul lor aspect. Aceste 
creaturi monstruoase, antropoavimorfe, locuiesc în munţi, 
sînt invulnerabile, au trupul obscen, ispurcă totul cu ex¬ 
cremente şi răspîndesc o duhoare infectă. Ele simboli¬ 
zează viciile şi obsesiile posesive, ce-1 hărţuiesc şi-l 
sfîşie pe om, dar şi energiile oarbe şi forţele obscure ale 
cosmosului. Astfel de genii înaripate apocaliptice, menite 
să distrugă şi să pedepsească pe păcătoşi, circulau din 
abundenţă şi în superstiţiile românilor. Iată cîteva cre¬ 
dinţe culese de la diverşi informatori populari, referi¬ 
toare la „Păsările cu ciocul de foc“, „Păsările de fier“ 
şi „Eghipturoaice". 

„Eghipturoaicele sînt nişte păsări «grozave» cari urmă¬ 
resc prin toate chipurile nimicirea pămîntului" (94, p. 
101). Interesantă denumirea populară a acestor creaturi 
care, ca şi denumirea de Faraonoaice pentru Sirene, ne 
indică provenienţa străină a acestor credinţe. „Păsările 
de fier" vor veni la vremea de apoi şi-au să sugă sân¬ 
gele, au să scobească şi ciugulească trupul oamenilor cu 

ciocul lor de fier (95, p. 226). La fel, „Păsările cu ciocul 
de foc" care „vor veni la vremea de apoi, sau la sfîrşitul 
lumii; sînt păsări ale iadului, de pe lumea cealaltă; ele 
vor ciupi şi rupe pe cei păcătoşi şi pe cei care au făcut 
rău, le vor suge sîngele, vor omorî tot ce va rămîne viu, 
vor face mari stricăciuni". Ele sînt descrise ca „nişte 
corbi mari" sau ca nişte păsări „cît bivolii de mari şi 
care stau între nişte munţi, într-o mare meaşniţă [mo-, 
cirlă] băgate de Alexandru cel Mare" (82, p. 225). 

Din nou un indiciu al unei origini străine, care ne în^ 
deamnă să cercetăm mult circulatul roman popular Ale¬ 
xandria: „Şi de acolo merseră pre lîngă mare şi ajun¬ 
seră la un munte de fier, şi era acolo nişte pasări cu 
obrază ca de muiare şi cu ţiţele şi cu părul de muiare, 
şi să lăsă pre oaste şi lua omul de pre cal şi fugiia 
cu el la munte. Altora le scotea ochii". (69, p. 68). 
Elemente precum antropoavimorfia monştrilor din 
Alexandria, rapacitatea lor, locul unde sălăşluiesc (mun¬ 
tele de fier), etc. — îi apropie formal şi simbolic de cele¬ 
lalte genii înaripate: Roc, Pajură, Harpii, Gorgone, SR 
rene, Păsările cu ciocul de foc, Păsările din Stymfalos, 
Eghipturoaice. Chiar dacă fiecare dintre ele are, aşa cum 
am văzut, una sau mai multe caracteristici care le dife^ 
renţiază, totuşi ele par a fi de aceeaşi factură şi născute 
de mecanisme psihologice similare. 

* 

Puţini autori greci sau latini s-au pus de acord în 
ceea ce priveşte numărul, numele şi originea SIRENE¬ 
LOR. Fără să aibă o importanţă majoră, iată totuşi o 
probabilă biografie legendară a lor: în număr de trei 
(Parthenope, Ligia şi Leucosia), ele erau fiicele zeului- 
fluviu Achelus şi ale muzei Melpomena. Aceste nimfe, 
demoni sau monştri ai măriilor, jumătate fecioare—jumă¬ 
tate păsări, acompaniindu-se din liră şi flaut, ademeneau 
cu frumuseţea şi cîntecele lor dulci şi înşelătoare pe na¬ 
vigatori. Aceştia, fie îşi pierdeau minţile şi mureau de 
dor, fie li se aruncau în braţe, unde aflau moartea în 

locul dragostei, adăugind încă o victimă la puzderia ce 
acoperea insula legendară. 

După Plinius, ele sălăşluiau în India unde prin cîn- 
tecele lor adormeau pe oameni pentru a-i devora. Ele 
cunoşteau şi puteau dezvălui omului toate secretele, iar 
vocile lor domoleau vînturile mării (79, voi. II, p. 217). 
într-adevăr, o celebră legendă care circula în India an¬ 
tică, despre care nu putem şti dacă era un produs local 
sau de influenţă greacă, povesteşte naufragiul unui ne¬ 
gustor pe coastele Ceylonului, locuit, după cum se cre¬ 
dea, de căpcăune. „Avînd facultatea de a se transforma 
în încîntătoare femei tinere, aceste respingătoare creaturi 
amăgeau pe naufragiaţi şi îi devorau. în timp ce tova¬ 
răşii săi de drum cedau farmecelor lor, tînărul negustor 
a avut tăria sufletească şi cutezanţa de a fugi (...) el 
a revenit în fruntea unei armate pentru a extermina pe 
căpcăune" (96, p. 96). 

Credem, însă, că originea legendei Sirenelor trebuie cău¬ 
tată în mitologia egipteană, unde una din ipostazele 
sufletului uman ^Ba), care hoinăreşte prin locurile frec¬ 
ventate odinioară de defunct, era reprezentată în papi¬ 
rusurile religioase prin hieroglifa unei păsări cu cap 
de om. 

Aşa cum am văzut, considerarea pasării ca vehicul 
al sufletului în Lumea de Dincolo, sau ca reprezentare 
propriu-zisă a sufletului, era o credinţă universal răspân¬ 
dită. Sirenele au fost considerate ca fiind sufletele nefe¬ 
ricite ale morţilor, devenite monştri devoratori cu chip 
şi glas divin, invidioşi şi malefici celor vii. Ele îl ademe¬ 
neau pe om în ţinutul lor, în Lumea de Dincolo — lu¬ 
mea cunoaşterii absolute, cunoaştere pe care o propun 
viitoarei victime: 

„VestimIc — Odiseu din mîndru neam, 

Din toţi tu cel cu slava oea maii multă, 

Opreşte-te lla noi şi stăi şi-ascultă! 

Căci nimeni n-a trecut pe-aici nainte 
Să nu fi stat s-asculte aLd, şi apoi 

Să plece-avînd cu mult mai multă minte 
Decât avea, căci toate le ştim noi, 

Şi cîte-au suferit prin vreri preasfinţie 
La Ilioe ai Troiei fii şi voi, 

Şi totul ştim, ce e pe-ntreg pământul. 

Aşa le răsuna de-acolo cîntiul 
Şi-aveau dumnezeiesc în gură glasul" 

(84, Cartea XII, 33, 34, 35). 

întruchipând pericolele navigaţiei marine, imaginea Si¬ 
renei s-a alterat cu timpul. Posibilitatea de a zbura i-a 
fost înlocuită cu aceea de a înota, devenind jumătate 
fecioară — jumătate peşte. Este greu de stabilit peri¬ 
oada şi motivul exact al acestei transformări formale a 
Sirenei, care a produs un cîştig al valorii simbolice, dar 
şi o creştere a difuziunii şi a popularităţii paradigmei. 
Motivul marii difuziuni a Sirenei-peşte este explicat de 
C. Prut, prin fascinaţia pe care lumea apelor o produce, 
ca tărîm antropogonic, asupra fanteziei. Levointurier 
explică succesul răspîndirii acestei imagini compozite prin 
posibilităţile decorative pe care le oferă, existînd o atrac¬ 
ţie pentru decorativul motivului straniu dar lipsit de 
agresiune (19, p. 30, 31). 

Totuşi, imaginea iniţială a Sirenei, sub forma femeii- 
pasăre, n-a fost cu desăvîrşire uitată. Ea persistă pînă 
în Evul Mediu zugrăvită pe capitelurile bisericilor La 
Sauvigney, Saint-Sermm din Toulouse, în catedrala din 
Rouen etc. 

Sirena-peşte n-a fost un produs singular al imaginaţiei. 
Astfel de creaturi marine hibride, antropoihtiomorfe, au 
abundat în mitologia popoarelor şi în special a celor 
mediteraneene: zeul Dagon, al filistinienilor, zeiţa Der- 
ceto, a sirienilor, Dirce din Ascalon, al palestinienilor, 
zeul Triton şi nimfele Nereide, ale grecilor şi un alt 
mare număr de divinităţi marine la care motivul ihtio- 
morf apare implicit sau diluat, fiind însoţite sau meta- 
morfozîndu-se într-un peşte. 

în vechile credinţe ale românilor, Sirena e numită în 
diverse chipuri: Ştima apelor, Zeoaie, Femeia-Peşte etc.. 

dar nume ca Faraonoaica sau Eghipturoaica ne conduc 
la ideea unei miraculoase memorii ancestrale a motivu¬ 
lui iniţial, originar în mitologia Egiptului. 

„Poporul crede că departe-departe, la răsărit este o 
lighioană, jumătate peşte şi jumătate fată, care cîntă fel 
de fel de cîntece, cu fel de fel de versuri. De la dînsa 
fură ici-colea cîte un cîntec oamenii cei buni la Dum¬ 
nezeu şi care au inimă bună, spun şi altora cele auzite" 
(94, p. 301). 

Faraonoaicele, conform credinţelor româneşti, se nasc 
din oameni blestemaţi de părinţi. Ele locuiesc în adîn- 
curile mării şi ies cînd apele sînt liniştite, aducînd din 
străfunduri pietre preţioase ca daruri şi momeală. Din¬ 
colo de ţara lor — marea — se află ţinutul mîncătorilor 
de oameni. 

E interesant că în aceste credinţe s-a păstrat elementul 
seducător (pietrele preţioase — în locul frumuseţii le¬ 
gendare a Sirenelor) şi diluat, elementul revelării (cîn- 
tecele). In schimb, funcţia devoratoare dispare, fiind 
comutată altor fiinţe fantastice, vecine cu Faraonoaicele 
— mîncătorii de oameni. 

Dealtfel, foarte frecvent în poveştile populare, Farao¬ 
noaica nu apare singură ci însoţită de o întreagă cohortă 
de fiinţe acvatice fabuloase: Cel-din-baltă; Zînul-mă- 
rilor (cel lipsit de grai şi de vedere, care înghite oa¬ 
menii şi-i ţine vii în pîntec); Sorbul-mărilor (care-i 
îneacă pe oameni); Dulful (cel ce dispune de toate bogă¬ 
ţiile mării) etc. (94, p. 301). Fără să rivalizeze simbo¬ 
lic cu motivul Sirenei, aceste creaturi imaginare mas¬ 
culine care populează apele, sînt desigur tot nişte remi¬ 
niscenţe ale unor vechi credinţe şi divinităţi păgîne. 

Imaginea Sirenei apare în diverse ipostaze în repre¬ 
zentări iconografice, (pe vase de lut, pe plăcile de tera¬ 
cotă ale sobelor, pe discuri heraldice, pe porţi maramu¬ 
reşene, pe căruţele ţiganilor etc.), precum şi în reprezen¬ 
tări „vivante", la bîlciuri. 

Motive similare celui al Sirenelor sînt larg răspîndite 
în folclorul popoarelor europene: Rusalca, Melusina, On- 

dina, Mermaid etc. în Evul Mediu, Sirenele au întru¬ 
chipat iubita fatală, supranaturală şi, în general, amo¬ 
rul malefic. în acest sens paradigma Sirenei se reduce la 
cea a unui alt demon din mitologia greacă şi anume 
Empusa, fiica lui Hecate, care se metamorfozează într-o 
femeie frumoasă pentru a-1 seduce şi apoi răpune pe 
bărbat. Această credinţă mitico-legendară, universal răs- 
pîndită, a femeii supranaturale, seducătoare-devoratoare, 
a fost magistral comentată de Roger Caillois în eseul 
său Călugăriţa (81, p. 49). 

La români motivul amorului malefic e întruchipat 
în special de „Ştima apelor". în vechi credinţe şi legen¬ 
de, flăcăi vrăjiţi şi ademeniţi de Femeia-Peşte, pier de¬ 
voraţi sau înecaţi în căutarea ei. Această credinţă s-a 
generalizat şi simplificat, rămînînd doar ideea unor rîuri 
îlămînde de carne omenească, care „poftesc ca în fîeşte- 
care an să se înece cineva întrînsele. (. . .) Tot superşti- 
ţiozii cred că rîurile acestea se aruncă şi sună [vezi cîn- 
tecele ademenitoare ale Sirenelor, strigătele lugubre ale 
Melusinei etc.], cînd îndelungă vreme n-au avut vreun 
mort" (20, p. 104). Gh. Şîncai, persiflînd aceste credinţe, 
continuă în Învăţătură firească spre surparea superstiţiei 
norodului: „Ţăranii nu se îndestulesc cu acelea care le 
am zis pînă aci ci sporesc întru nebunii şi zic că în 
rîurile acelea, în care se îneacă maî mulţi oameni, se 
ţin zeoaie ce se numea de strămoşii noştri romani cei 
bătrîni, cînd încă era păgîni, nimfe, care leşuiesc [pin- 
dese] după viaţa oamenilor ..." 

în această descriere, destul de detaliată a superstiţiei, 
Şincai nu pomeneşte nimic despre ipostaza seducătoare 
a „zeoaielor". Dimitrie Cantemir, la începutul aceluiaşi 
veac XVIII, nu uită această ipostază, dar o diminuează, 
în definiţia pe care o dă „Sirinei": „Fată de mare, carile 
dzic că cu cîntecul adoarme pe călători" (74, p. 23). 

în fond, funcţia ademenitoare a Sirenei are o impor¬ 
tanţă majoră în structura ei simbolică, fiind cea care 
o diferenţiază net de celelalte fiinţe imaginare avimorfe, 
similare (Roc, Harpii, Gorgone etc.). Rapacitatea Sire- 

nei nu se manifestă făţiş, ea nu se repede asupra omului 
pentru a-1 răpune, ci îl seduce, îl ademeneşte, ii ia min¬ 
ţile şi-l face pe el să alerge spre ea. Cîntecele ei divine, 
frumuseţea supranaturală, promisiunea cunoaşterii abso¬ 
lute, sau pietrele preţioase aduse de ea din adîncuri, nu-i 
înmoaie ferocitatea, ci doar o ascund, făcînd-o astfel 
mai perversă şi mai subtilă. In acest sens, Sirena ne apare 
— în esenţă — ca o reprezentare a capcanei, care întîi 
ademeneşte şi apoi răpune. Dar adevărata esenţă a Sire¬ 
nelor se lasă dezvăluită doar considerîndu-le în relaţie 
cu eroul legendar. De aceea nu vom putea descifra com¬ 
plexa simbolistică a acestor fiinţe fabuloase, fără să 
revenim la legendele Greciei antice şi la cei doi eroi, 
Ulyse şi Orfeu, care în chipuri diferite au înfruntat 
propriile lor tentaţii malefice. 

In legendara călătorie a argonauţilor, Orfeu a opus 
harul său cîntecelor înşelătoare ale Sirenelor; lira sa, 
primită în dar de la zeul Apollon, a cîntat mai dulce, 
încremenind astfel cîntul magic al nimfelor. 

Ulyse opune voinţa şi înţelepciunea, căci, iniţiat de 
vrăjitoarea Circe, astupă cu ceară urechile marinarilor 
săi, iar el se leagă de catargul corăbiei pentru a putea 
rezista ispitei mortale. Dacă viaţa şi iniţierea sînt com¬ 
parate cu o călătorie pe mare. Sirenele simbolizează 
cursele şi capcanele cu sclipiri de aur născute din dorinţi 
şi pasiuni. Ulyse se agaţă de realitatea dură a catargu¬ 
lui, aflat în centrul corăbiei şi reprezentînd axa vitală 
a spiritului, pentru a scăpa de iluziile pasiunii sale ne¬ 
faste. 

Scenariul mitic şi relaţiile între erou şi Sirenă diferă 
radical faţă de celelalte animale fabuloase terifiante. 
Eroul legendar nu mai e pus să depăşească invulnera¬ 
bilitatea monstrului (speculînd somnul acestuia şi folo- 
sindu-se de arme năzdrăvane), ci are o sarcină mai sub¬ 
tilă şi mai dificilă — să-şi depăşească propria sa vul¬ 
nerabilitate şi deci condiţia sa umană. Implicit, Sirenele 
devin ele cele vulnerabile şi se sinucid (nu sînt ucise) 
arunaîndu-se în mare (transformiîndu-se în stînca şi azi 

numită Sirenusa), căci oracolul le prezisese pieirea atunci 
cînd un singur muritor va scăpa de vraja lor. Acest 
vechi motiv-simbol a devenit un model iniţial pentru 
tema tentaţiilor din legendele' hagiografice ulterioare. 

* 

Printre zburătoarele mitice apare un exemplar singu¬ 
lar în felul său. E vorba de pasărea CALANDRINON, 
un simbol foarte puţin răspîndit şi a cărui origine mito¬ 
logică şi etimologică, nu ne este cunoscută. 

Legenda Calandrinonului am găsit-o doar în cartea 
populară Floarea Darurilor şi în mîcul bestiar compus 
de Leonardo da Vinci, care cu siguranţă a preluat su¬ 
biectul tot din Fiore di virtu. 

Pentru a putea face o cît de sumară deducţie asupra 
acestui simbol să vedem semnificaţia pe care Floarea 
Darurilor o acordă acestei păsări imaginare. In capitolul 
Pentru Dragoste se spune: 

„Deci dragostea aceasta poate să o aseamene neştine 
unii păsări cei zic Kalandrinon, care are această fire 
întru sîne, că deacă o aduc înaintea bolnavului şi iaste 
ca să moară de acea boală, întoarce capul ei şi nu’l 
veade, iar deacă iaste ca să se scoale bolnavul, îl veade 
şi toată boala iase dintr’însul“ (67, p. 3). 

Ceva mai limpede şi cu unele elemente suplimentare 
o descrie Leonardo da Vinci: „Calendrinul, este o pa¬ 
săre despre care se spune că, adusă fiind la căpătîiul 
unui bolnav pe moarte, îşi întoarce capul, fără a-1 privi 
nici o clipă; dar dacă acestui bolnav îi este hărăzit să 
scape cu zile, pasărea nu-1 slăbeşte din ochi; ba chiar 
se zice că, datorită ei, bolnavul se vindecă" (77, p. 86).. 

Ce putem vedea din aceste texte? în primul rînd, Ca- 
landrinonul apare ca simbol al destinului omului, sau 
al judecăţii divine al cărei mesager este. în al doilea 
rînd, cu toate că păsării i se acorda putinţa de a hotărî 
(sau de a înfăptui hotărîrea altuia), asupra vieţii sau 
morţii omului, ea nu este prezentată ca un monstru îna¬ 
ripat şi feroce, cu gheare şi cioc de fier, cum am văzut 

că se întîmplă cu alte creaturi avimorfe similare. Ba 
chiar, unii comentatori o identifică cu o sgecie de vrabie 
(Anthus campestris), fără a-şi susţine insa în vreun fel 
afirmaţia (O. Drimba, Note la 77, p. 105). După păre¬ 
rea noastră ar putea fi vorba de ciocîrlie, iar numele 
de Calandrinon să fi fost pus de Gozzadini (care a re¬ 
dactat Fiore di virtu), după italienescul „calandra" 
(ciocîrlie). Mai mult, obiceiurile ciocîrliei — de a-şi face 
cuibul pe pămînt, şi nu în copaci, de a zbura foarte 
iute şi vertical spre cer pînă dispare şi apoi de a reveni 
ca o săgeată spre pămînt — au generat, în ţinuturile 
unde sălăşluieşte, credinţa că ar fi un mesager între cer 
şi pămînt, un simbol al destinului. 

Dar ceea ce este mai interesant este felul în care Ca- 
landrinonul produce moartea sau însănătoşirea şi anume 
prin privire. Refuzul de a-1 privi pe om însemna moar¬ 
tea, iar privirea intensă a acestuia, fără a-1 slăbi din 
ochi, aducea după sine însănătoşirea lui. Din nou func¬ 
ţia privirii este primordială, dar de data aceasta ea nu 
e malefică şi ucigătoare (ca la Vasilisc, Meduză etc.), 
ci dimpotrivă, e o privire dătătoare de viaţă. Abia 
lipsa ei este însemnul morţii. 

Am văzut că pasărea Calandrinon şi obiceiurile ei 
miraculoase sînt o exemplificare a virtuţii dragostei şi 
tîlcuirea morală urmează în textul din Floarea Daru¬ 
rilor, astfel: „Aşa face şi darul dragostei, nu veade 
spre nici o greşală, ce pururi să scârbeaşte de fieştecare 
lucru necuvios, ce rămâne cu darul şi cu binele, şi tot 
deauna întră întru toată inima cea blagorodnică, precum 
fac şi paserile întru înfrunzirea pădurilor, şişi arată 
bucuriea lor, şi precum face lumina, cât mai mult o pui 
la întunearec, atâta mai mult luminează, aşa şi darul 
Dragostei cei adevărate să cunoaşte mai mult spre înpro- 
tivire" (67, p. 3). 



CAPITOLUL V 

SALAMANDRA - OBSESIA 
INCOMBUSTIBILITĂTII 


Focul n-a fost considerat doar ca un element ce 
purifică producînd moartea şi renaşterea într-un nou 
trup, ca în legenda păsării Phoenix. El era, de ase¬ 
menea, şi cel de al patrulea element constitutiv al cos¬ 
mosului, alături de pămînt, aer şi apă. Platon (427— 
347 î.e.n.) susţinea că, aşa cum pe pămînt trăiesc ani¬ 
malele terestre, în aer — păsările şi în apă — peştii, 
trebuie să existe fiinţe care trăiesc în foc, şi nu-1 putem 
acuza de lipsa unei oarecare logici. Pentru filozoful grec 
aceste fiinţe erau stelele. După aproape 2000 de ani, 
savantul, medicul, alchimistul şi filozoful Cornelius 
Agrippa (1486—1533), modifică postulatul lui Platon, 
acordînd virtutea mirifică de a trăi în foc salamandrei 
şi greierului. Agrippa se baza pe opiniile lui Aristotel, 
Dioscoride şi Plinius cel Bătrîn, care au înlocuit fiinţele- 
stele, ale lui Platon, cu salamandra a cărei piele netedă, 
de un negru intens cu pete galbene i-au făcut probabil 
să o asocieze cerului înstelat al nopţii. Despre stele- 
reptile de foc, ne vorbeşte şi o veche credinţă populară 
românească, culeasă în Dolj, care susţine că „stelele sînt 
şerpi de foc cu nestemate în frunte" (82, p. 132). 

Credinţa în incombustibilitatea salamandrei ar fi fost, 
după Plinius cel Bătrîn (Ist. Nat. X), vehiculată încă de 
vechii babilonieni şi egipteni, cărora probabil le-a fost 
suficient să observe această reptilă cu trupul rece încăl- 
zindu-se la soare, pe pietrele încinse, pentru a-i acorda 
putinţa de a trăi în foc. Pentru egipteni hieroglifa 
salamandră desemna un om mort de frig şi se credea că 

reptila are darul de a stinge focul, datorită răcelii ei. 
Tot Plinius, care de regulă a crezut şi a scris tot ce a 
auzit, se arată sceptic la această ultimă calitate atribuită 
salamandrei de magicienii egipteni şi babilonieni căci 
dacă ar fi fost adevărat ceea ce susţineau ei, afirmă 
Plinius, ea ar fi fost folosită la stingerea incendiilor. 

In cartea a Xl-a a Istoriei Naturale, Plinius descrie o 
insectă înaripată cu patru picioare (să fie vorba de 
greiere, de care aminteşte mai tîrziu Agrippa?), pe care 
o numeşte „pyrallis", sau „pyrausta" şi care ar trăi în 
„cuptoarele de cupru din Cipru, chiar în mijlocul fo¬ 
cului", de unde dacă ar ieşi să zboare în aer ar muri 
instantaneu (78, p. 123), aşa cum pasărea ar muri în 
apă şi peştele în aer. 

Dimitrie Cantemir, considera legenda salamandrei o 
fantezie, catalogînd reptila drept „un fel de jiganie, 
pentru carea băisnuiesc poeticii că lăcuieşte în foc" (74, 
p. 21). Totuşi, în Istoria Ieroglifică, el uzează de 
simbolul salamandrei care apare locuind în foc şi hră- 
nindu-se cu jăratec, în visul Hameleonului: „Iară în 
mijlocul focului o jiganie groznică vădzu, carea la chip 
ca şopîrla însă cu multul mai mare şi mai groasă a fi 
i să părea. Aceasta în toate părţile prin pară prim- 
blîndu-să, fără saţiu jăratecul paştea şi de mare lăcomie 
şi spudza înghiţiia nemică cevaşi de atîta înfocată vă¬ 
paie betejindu-'să (...) şi altă jiganie, fără de salaman¬ 
dră, foc a paşte nu poate". (75, p. 69). 

în Evul Mediu, credinţa în putinţa salamandrei de 
a vieţui în foc, era populară în toată Europa. Se spunea 
că salamandra este un mic dragon care trăieşte în foc 
şi care face coconi pe care femeile îi torc. Ele ţes din 
aceste fire pînze şi veşminte, pe care pentru a le curăţa 
şi spăla le aruncă în flăcări. Despre astfel de ţesături 
miraculoase vorbesc şi Plinius în Istoria Naturala (XIX, 
4) şi Marco Polo în Descoperirea Lumii. Acesta din 
urmă susţine că în munţii Thian-Chan „salamandra nu 
este un animal, ca pe la noi, ci o vînă subpămîntea- 
nă...“, un minereu, pe care localnicii îl extrag din 

munte, îl despică în fire subţiri, îl usucă, îl pisează, îl 
spală pînă obţin nişte fire din care ţes o pînză pe care 
o curăţă şî o albesc aruncînd-o în foc (89, p. 126). Este 
evident că Marco Polo se referă la azbest, pe care 
Plînîus îl numea „lînum vîvum“ (în viu). într-adevăr, 
în Europa medievală, ţesăturile făcute din azbest erau 
vîndute ca făcute din piele de salamandră, fapt ce do¬ 
vedea incontestabil existenţa reptilei şl proprietăţile ei 
fabuloase. 

In iconografia medievală salamandra reprezenta pe cel 
drept, credincios şl statornic, care nu-şl pierdea niciodată 
liniştea sufletească şi încrederea, în mijlocul zbuciumu¬ 
lui vieţii simbolizat de flăcări. Ca o ciudăţenie, fiind 
puţin probabilă o astfel de origine etimologică, numele 
salamandrei ar exprima acest motiv (om împăcat), prin 
alăturarea cuvîntului arab „salam" (pace), şi a greces¬ 
cului „andros" (bărbat). 

Salamandra apare şi în reprezentările heraldice medie¬ 
vale. Pe blazonul regelui Franclsc I, al Franţei, contem¬ 
poran lui Agrlppa, sub imaginea salamandrei în mijlocul 
flăcărilor apărea deviza „J’y vis et je l’etelns" (Trăiesc 
în foc şi-l sting). 

Alchimiştii au preluat salamandra ca simbol al spiri¬ 
tului elementului foc, al „pietrei fixate la roşu" şi al 
sulfului incombustibil — care era simbolizat şi de pa¬ 
sărea Phoenix. Intr-una din cele 50 de embleme din 
Scrutinium Chymicum (1587), a lui Michael Mayer — 
salamandra în mijlocul flăcărilor urmează imediat em¬ 
blemei în care alchimistul se lasă pradă focului intr-un 
cuptor, lăsînd să se înţeleagă că schimbările materiei 
alchimice trebuiau să aibă loc concomitent cu cele din 
trupul şi sufletului alchimistului (28, fig. 29). 

Acestui animal, cu existenţă îeală şi legendară, i s-au 
atribuit diferite relaţii cu focul: că ar putea trăi în foc, 
că ar putea trăi doar în foc, că ar stinge focul, că se 
hrăneşte cu jăratec etc. Datorită observării faptului că 
reptila îşi reînnoieşte pielea (primăvara la -soare), sau 
datorită unei contaminări fireşti cu mitul atît de răs- 

pîndit şi de înrădăcinat al păsării Phoenix, salamandrei 
i s-a acordat şi posibilitatea de a muri în flăcări şi de 
a renaşte din propria-i cenuşă. Acest element a atras 
după sine toate consecinţele simbolice ce decurg de aici. 

Pentru arabi salamandra, şi pentru persani samandal, 
era ba un animal cu patru picioare, ba o pasăre ce 
trăieşte în foc — apropiind-o astfel de pasărea Phoenix. 
Leonardo da Vinci spunea că salamandra hrăneşte focul 
şi în felul acesta îşi reînnoieşte pielea. Dar iată şi cîteva 
vechi superstiţii româneşti legate de această ipostază 
neaşteptată a salamandrei (şolomîndră, şulimendriţă etc.) 
de a renaşte din propria-i 'cenuşă: 

„Salamandra nu piere nici dacă o arunci pe cărbuni 
aprinşi şi învie după ce e arsă", sau „Din cenuşa ei ies 
o mulţime de salamandre, cu care se fac vrăji" £82, 
p. 285), sau „Solomâzdra arsă în foc, făcută cenuşa şi 
dată cuiva în mîncare, învie şi se înmulţeşte" (83, 
p. 301). 



CAPITOLUL VI 

PURITATEA INOROGULUI — ÎNTRE 
BLÎNDEŢE ŞI CRUZIME 


Inorogul este o creaţie aparte a imaginaţiei umane, 
atît de fertile în domeniul zoologiei simbolice. Imaginea 
fantastă care frizează supranaturalul şi incredibilul 
producînd spaima şi teroarea, nu mai este obţinută, la 
acest animal, printr-un asamblaj complicat de elemente 
zoologice incompatibile (cum s-a întîmplat la alţi mon¬ 
ştri), ci este produsă printr-un simplu element fabulos 
— unicitatea cornului. Efectul este însă la fel de pu¬ 
ternic, dacă nu chiar mai puternic, ţinînd cont că mon¬ 
ştrii de construcţie încărcată puteau fi receptaţi cu ne¬ 
încredere, sesizîndu-li-se artificialitatea (19, p. 33). 
Imaginaţia s-a arătat a fi mai rafinată şi mai subtilă, 
încercînd, de data aceasta, nu să supraîncarce canti¬ 
tativ, ci să caute calitatea şi forţa simbolului, printr-o 
minimă şi extrem de simplă compoziţie fantastică. 

Totuşi, pînă la epurarea imaginii sub forma unui cal 
alb cu un corn unic în frunte, înfăţişarea inorogului 
a suferit destule schimbări, asupra cărora merită să stă¬ 
ruim o clipă. Una din cele mai vechi descrieri a ino¬ 
rogului (monoceros), o aflăm în lucrarea Indica, a isto¬ 
ricului şi medicului grec Ctesias din Cnidos (sec. 
IV î.e.n.). El îl prezintă ca fiind un măgar foarte rapid 
din India, cu blană albă, cu capul purpuriu, cu ochi 
albaştri-strălucitori şi cu un corn mic şi ascuţit în mij¬ 
locul frunţii, alb la rădăcină, negru la mijloc şi roşu 
Ia vîrf. 

în acelaşi secol, Aristotel, (care a evitat să descrie ani¬ 
male nevăzute şi nestudiate de el, iar cînd nu se putea 

altfel, o făcea cu un puternic simţ critic), refuză să 
creadă povestiri mai mult sau mai puţin fanteziste, de 
tipul celor ale lui Ctesias. El pomeneşte de două specii 
de animale cu un singur corn în frunte, care ar exista 
în natură: măgarul sălbatic şi oryx-ul. 

Istoricul şi geograful grec Strabo (63 î.e.n. — 17 e.n.), 
în lucrarea sa Geografica (IV), descrie cai cu capul de 
cerb, cu un singur corn, care ar trăi în India. 

O descriere amănunţită şi foarte fantezistă, întîlnim 
şi în Istoria Naturală (VIII, 31), a lui Plinius cel Bă- 
trîn: „Indienii orseeni (.. .) vînează şi o fiară sălbatică, 
este inorogul (monokeros), animalul cel mai fioros care 
seamănă la trup cu un cal, la cap cu un cerb, la picioare 
cu un elefant, la coadă cu un porc; răgetul său e pu¬ 
ternic şi grav şi are un singur corn negru, lung de 
trei picioare, în mijlocul frunţii. Se spune că această 
fiară nu poate fi prinsă vie“ (78, p. 146). 

Se pare că legenda inorogului, sau cel puţin modelul 
său zoologic, îşi are sorgintea în Orient. în vechi texte 
persane ( Bundahish, XIX), inorogul e descris ca un mă¬ 
gar cu trei picioare, şase ochi, nouă guri, două urechi 
şi un corn; el este drept şi virtuos, este uriaş ca un 
munte şi locuieşte în mijlocul oceanului (33, p. 376). Faţă 
de celelalte credinţe despre inorog, din Orient sau Occi¬ 
dent, această descriere rămîne de excepţie prin statura 
gigantescă a inorogului şi prin exagerările legate de nu¬ 
mărul de ochi, picioare, guri. 

Unicornul chinezesc (K’i — Lin), este considerat de 
cartea riturilor (Li — Ching), unul dintre cele patru 
animale de bun augur, alături de Phoenix, Broasca ţes¬ 
toasă şi Dragon. El este descris astfel: „ .. . seamănă cu 
cerbul dar e mult mai mare, cu coadă de bou, copite 
de cal, are un singur corn de carne, blana de pe spate 
are cinci culori diferite, pe pîmec e galben, nu mănîncă 
plante sau creaturi vii. Nu se arată decît suveranilor 
perfecţi (Shen — jen) şi cînd Tao [legea], regelui 
e împlinită" (33, p. 587). Vechi texte şi stampe 
chinezeşti ne oferă şi alte caracteristici ale unicornului. 

care completează descrierea din Cartea Riturilor. în 
unele stampe, blana sa este albastră cu pete galbene sau 
aurii, beregata şi burta sînt solzoase şi trandafirii, iar 
cornul de carne este îndreptat spre spate. E reprezentat 
galopînd prin văzduh, cu flăcări ţîşnindu-i din greabăn. 

Vechile texte, îl descriu ca fiind cel mai nobil şi mai 
important dintre toate cele 360 de creaturi care trăiesc 
pe pămînt. Este o emblemă a blîndeţii, a nobleţii şi a 
purităţii. Acordîndu-i-se funcţii profetice şi fiind con¬ 
siderat simbol al regalităţii şi înţelepciunii, apariţia ino¬ 
rogului prevestea naşterea împăraţilor buni sau a marilor 
înţelepţi, temă ce apare în unele biografii legendare 
(Confucius, Alexandru Macedon etc.). 

Androginia inorogului chinezesc e obţinută prin ace¬ 
laşi mecanism ca şi la Phoenix şi anume prin îmbi¬ 
narea masculului (K’i) cu femela (Lin), într-un trup 
unic (K’i-Lin). 

Caracter bisexual îi acordau şi alchimiştii. Ei consi¬ 
derau cornul, pe de o parte, un simbol falie şi o re¬ 
prezentare a vigorii şi forţei masculine şi, pe de altă 
parte, îi confereau o simbolistică feminină, legîndu-1 de 
cornul Lunii şi de cupa ce conţine apa. 

în diverse forme şi ipostaze, dar care în esenţă sînt 
similare, simbolul inorogului este comun aproape tuturor 
tradiţiilor euro-asiatice (chineză, indiană, persană, iudai¬ 
că, gnostică, arabă, europeană). 

Una din ipostazele licornului s-a reliefat deja: simbol 
al curăţeniei, al milosîrdiei şi al purităţii spirituale. De 
aici a rezultat, pe de o parte, calitatea inorogului de 
a susţine viaţa, de a percepe cea mai discretă urmă a 
răului şi de a-1 răpune, iar pe de altă parte, calitatea 
tămăduitoare a cornului său, care era considerat şi 
chiar utilizat ca elixir, panaceu universal sau antidot al 
otrăvii (alexipharmakon). Astfel, în imnurile din Athar- 
va-Veda (III, 7), cornul strălucitor al inorogului e pre¬ 
zentat ca un remediu împotriva răului ereditar (kshe- 
trya). în vechi texte persane ( Bundahish ), cornul de aur 
al inorogului învinge şi risipeşte răul, răgetul său lasă 

însărcinate creaturile benefice şi le face să avorteze pe 
cele malefice, iar urina sa purifică apa oceanului. în 
Physiologus Graecus, se spune că dacă un şarpe veni¬ 
nos otrăveşte apa, animalele aşteaptă ca licornul să 
vină să-şi înmoaie cornul sau să se adape, pentru a o 
repurifica. Această temă a fost frecvent reprezentată 
în gravurile medievale şi în vestitele „Tapisseries ă la 
licorne“. 

Proprietăţile de antidot al otrăvii şi de elixir ale 
cornului de inorog transpar şi în Istoria Ieroglifică a lui 
Dumitraşcu-Vodă, el însuşi reprezentat în lucrare prin 
unicorn: . căci otrăvurile acestea cornul Irodului 

[inorogului] le va îndulci..."; sau „Eu însă care da- 
toresc cornului şi antidotului său atâta binefacere, incit 
fără ele viaţa mi s-ar fi curmat"; sau în alt pasaj „Eu 
pentru (. . .) răsplătire, împăratului vostru nu pot face, 
afară de puţin praf, ras de pe cornul meu, cu care să-i 
astîmpere setea . . .“ (74, 75). 

Din antichitate pînă chiar în secolul trecut, în Europa, 
erau foarte căutate diverse obiecte „confecţionate din 
corn de inorog", care revelau prezenţa sau anulau efectul 
otrăvii şi iconiţe din acelaşi material, cărora li se acor¬ 
dau proprietăţi tămăduitoare. în China, din „corn de 
inorog" se confecţionau cupe, despre care se credea că 
anulau efectul otrăvii. Aceleaşi calităţi le atribuia cor¬ 
nului de inorog şi Ctesias din Cnidos. Pentru obiectele 
„făcute din corn de inorog", era folosit, de fapt, fil¬ 
deşul, cornul de rinocer (pe care India îl exporta în 
Occident încă din antichitate), sau „cornul" de narval 
(Monodon monoceros — cetaceu, numit şi „licorn de 
mare", care trăieşte în mările nordice şi al cărui canin 
ajunge pînă la trei metri). 

Astfel de obiecte nu lipseau nici din recuzita alchi¬ 
miştilor şi nici din tezaurele regale. în romanul popular 
Alexandria, stă scris cum vavilonienii au întîmpinat pe 
Alexandru cel Mare din Machedoniia, cu daruri scumpe 
din vistieria lui Darie — împăratul Persidei, — printre 

care „200 de mii de coarne de inorog ferecate cu aur şi 
cu pietri scumpe" (69, p. 83). 

Ca emblemă a regalităţii, a judecăţii drepte, a nobleţii 
şi purităţii spirituale, inorogul a fost preluat şi de heral¬ 
dică. Vechiul însemn heraldic al Scoţiei — Licornul, 
susţine împreună cu Pardosul englez, stema Marii Bri¬ 
tanii. Dar inorogul a încununat şi blazoanele nobililor 
şi înţelepţilor şi printre aceştia se află şi ilustrul cărturar 
şi umanist romi n Nicolaus Olahus. în actul de înobilare 
al acestuia, emis de Ferdinand de Habsburg în 1348, 
stă scris: 

„Se spune că Inorogul este cea mai sălbatică dintre 
fiare dar şi cea mai nobilă. Toate neamurile nobile care 
au stăpînit cîndva pămîntul au fost viteze şi nobile ca 
Inorogul. Iar printre acestea, românii cei de-un neam cu 
tine, nu au de fel obîrşia cea de pe urmă (. . .). Inorogul 
înseamnă nobleţea, 'dar totodată isteţimea spiritului tău. 
Căci ceea ce la fiară este asprime, la om este tărie, 
înzestrare prin care neamul tău, care a dat naştere 
multor căpitani vestiţi, este binecunoscut" (36, p. 52). 

Inorogul n-a intrat numai în vocabularul metaforic 
al cărturarilor români (Cantemir, Olahus etc.), ci a 
pătruns adînc şi în gîndirea poporului român, ci nătînd 
un loc aparte printre celelalte animale-simbol. Acest 
fenomen s-a datorat, în primul rînd, răspîndirii căr¬ 
ţilor şi romanelor populare Floarea Darurilor, Varlaam 
şi Ioasaf, Alexandria. 

Una dintre legendele inorogului, şi anume cea a vînării 
sale de către o fecioară, a impresionat cu predilecţie 
Evul Mediu. Ea a pătruns în bestiarii şi romane cava¬ 
lereşti, a fost folosită de simbolistica ecleziastică şi de 
alegoriile alchimiştilor, a fost zugrăvită pe miniaturi, 
gravuri şi tapiserii, ş.a.m.d. Din Pbysiologus Graecus, 
legenda a fost preluată de bestiariile şi literatura me¬ 
dievală a occidentului. în traducerea românească a cărţii 
Fiore di virtu, la capitolul Păcatul Nesocotinţei, teima 
apare în următoarea formă: 

„Nesocotinţa iaste păcatul împotriva Socotinţei, pre¬ 
cum au zis Damaskin: iaste ca să urmezi tuturor poftelor 
tale câteţi vor veni de la inimă, şi poţi să aseameni 
nesocotinţa unii Hieri, cei zic Inorog carele are multă 
dulceaţă ca să şază lângă Fată şi deacă veade vre o 
Fată, el îndată mearge la dânsa şî adoarme în braţele 
ei; şi atuncea vin Vânătorii de’l prind" (67, p. 109). 

Din nou, aşa cum am mai văzut, un animal invulne¬ 
rabil este răpus. Dar de data aceasta nu prin forţa, abili¬ 
tatea sau înţelepciunea eroului, ci prin slăbiciunea ani¬ 
malului însuşi. în Codex Neagoeanus , se spune că 

.gadina ce o chiamă Leoscroada (. ..) îşi pune capul 

pintru pohta lui, iar de ar avea socotinţă, n’aru peri 
aşa lesni . . .", iar în Floarea Darurilor: [inorogul] 
„într’alt chîp nu să poate prinde de n’ar fi nesoco¬ 
tinţa lui." 

De regulă, legenda răpunerii unui animal fabulos are 
menirea de a-1 caracteriza pe erou şi de a-i scoate în 
evîdenţă calităţile supraumane. în cazul nostru, eroul 
(vînătorul), rămîne un personaj secundar şi anonim, sin¬ 
gurul lui „merit", fiind acela de a specula dragostea 
nesocotită a licornului pentru puritate. Observăm para¬ 
lelismul între această legendă şi unele frecvente practici 
ale vînătorîlor. Aceştia imîtă, folosîndu-se de cochilii 
uriaşe de scoici, boncăluitul cerbilor în perioada de 
împerechere. Ca şi inorogul, pur şi inocent, cerbul alear¬ 
gă înnebunit în căutarea Dragostei, dar îşi găseşte 
Moartea. 

Fuga către Dragoste şi fuga de Moarte, — cele două 
obsesii instinctive între care pendulează condiţia fiinţei. 
Atunci cînd aceste două coordonate, dorinţa de Dra¬ 
goste şi spaima de Moarte, se contopesc în cadrul ace¬ 
leaşi acţiuni, reale sau legendare, se produce o puternică 
descărcare emoţională. De aici succesul răspîndirii şi in¬ 
teresul viu acordat acestui motiv. Mecanismul e limpede: 
aceeaşi fiinţă îşi asumă simultan cele două funcţiuni — 
dătătoare de Dragoste şi de Moarte. De regulă (în na¬ 
tură şi în mit), primul instinct învinge şi moartea e o 

urmare firească. Astfel se întîmplă în legenda inorogului, 
la vînarea cerbilor, în obiceiurile nupţiale ale Călugăriţei 
(insecta Mantis Religiosa), în legendele cu Giftmădchen 
(fecioara veninoasă), Ştima apelor, Sirenă etc. Paradigma 
inorogului şi cea a Sirenei sînt într-un fel analoage, 
dar rolurile sînt inversate. Sirena (fiinţa zoomorfă), ade¬ 
menea pe om pentru a-1 răpune. De data aceasta, omul 
(fecioara), întruchipează capcana, iar inorogul este cel 
ce se lasă ademenit şi răpus. 

Legendara vînare a licornului (cu concursul fecioarei), 
a fost şi ea preluată şi speculată de alchimişti, care însă 
i-au conferit o simbolistică proprie. Pentru ei, fecioara 
întruchipa aspectul feminin şi pasiv al Mercurului, în 
timp ce licornul simboliza forţa sălbatică, neîmblînzită, 
masculină şi penetrantă a „Spiritus mercurialis" (33). 
întîlnirea lor este „coniunctio oppositorum" (uniunea 
contrariilor), iar dragostea lor are ca rod aurul alchimic 
de natură androgină. Inorogul, ca şi cerbul, leul, dra¬ 
gonul etc., trebuie răpus ca simbol al fixării mercurului: 

„înţelepţii spun într-adevăir 

Că două animale sînt în această pădure; 

Unul e splendid, frumos şi rapîd, 

Este un oerb mare şi puternic; 

Celălalt e un liconn. 

Ei se ascumd în pădure, 

Dar fericit omul 

Caire-i va vîna." (Abraham Lambsprinck — De la 
Piene Philosophale, cf. 26, p. 105). 

Dar în simbolistica ermetică, această răpunere echi¬ 
valează cu o prefacere, cu o renovare, cu o trecere prin 
moarte-înviere a materiei alchimice, dar şi a sufletului, 
spiritului şi corpului alchimistului: 

„Eu sînt adevăratul licorn al Anticilor 

Cine poate să mă despice de ila copite la corn 

Şi să-mi împreuneze corpul din nou 

Astfel încît să nu se mai rupă . . .“ (Theatrum 

Cbemicum, voi. IV,cf. 33, p. 551). 

Aşa cum s-a întîmplat şi cu alţi daimoni pagini, ino¬ 
rogul a fost preluat de creştinism, care i-a tîlcuit simbo¬ 
listica conform preceptelor sale. Biserica îi acordă o 
triplă valenţă, acoperind astfel cele trei ipostaze ale lui 
Dumnezeu — Tatal, Sfîntul Duh şi Fiul. 

Puternic, crud şi sălbatic, inorogul întruchipa forţa 
lui Dumnezeu-Tatăl, răzbunătorul şi judecătorul păca¬ 
telor omeneşti. Imaginea inorogului îndrăgostit de fecioa¬ 
ră este asociată de ecleziastici „concepţiei imaculate 1 ', 
inorogul fiind considerat o întruchipare a Duhului Sfînt. 
Aşa cum Dumnezeu-Tatăl, din crunt şi răzbunător, de¬ 
vine milosîrd şi salvator, prin Isus, tot astfel inorogul 
sălbatic, devine blînd şi drăgăstos în faţa fecioarei. Ima¬ 
ginea licornului muribund şi însîngerat din braţele fe¬ 
cioarei a fost preluată de biserica creştină ca o parabolă 
a lui Isus coborît de pe cruce în braţele îndureratei 
Marii. Cornul — forţa şi esenţa licornului — devine 
astfel simbol al crucii — forţa şi esenţa lui Isus. 

Inorogul apare în pilde ce comentează şi ilustrează 
psalmii biblici, este preluat de romane şi scrieri reli¬ 
gioase creştine ( Varlaam şi Ioasaf, învăţăturile lui Nea- 
goe Bas arab către fiul său Theodosie, Viaţa patriarhului 
Nifon etc.), sau este zugrăvit pe zidurile bisericilor. 
Ilustrînd Parabola păcătosului, din romanul Varlaam 
şi Ioasaf, inorogul apare pe baptisterul din Parma, pe 
capela Sf. Isidor din San Marco — Veneţia, pe prid¬ 
vorul mînăstirii Slatina (47), pe zidul bisericii mînăstirii 
Aninoasa — Muscel (19, p. 32), pe zidul bisericii din 
Băjeşti — Muscel (63, p. 306) ş.a.m.d. Singur, sau în¬ 
soţit de alte zoofiinţe mitice, inorogul apare zugrăvit 
pe mozaicul basilicii Sf. Ioan, din Ravena, pe pridvorul 
bisericii celei mari din Hurezi, pe unele biserici din 
Maramureş (47), pe zidul bisericii Capu Dealului Oltenia 
(19) etc. 

* • 

Licornului (lion + corn), i-a fost adesea asociat leul. 
Ca şi în stema heraldică a Marii Britanii, leul şi licornul 
apar împreună şi în emblemele alchimiştilor, pentru 

care simbolizează diferite ipostaze ale Mercurului (ca 
şi balaurul, dragonul, cerbul). 

în Vechiul Testament, termenul folosit este „re’em", 
care după unii comentatori ar fi fost greşit tradus din 
ebraică prin licorn, însemnînd, de fapt, bou sălbatic, 
bour (Bos Primigenius). Vechi texte iudaice ( Midrashim ), 
ce comentează Vechiul Testament, menţionează lupta 
dintre leu şi „ha-unicorius“ (de data aceasta este vorba, 
fără nici un dubiu, de unicorn). Iată cum e descrisă 
această ciudată zoomahie: „Şi în ţara noastră există, de 
asemenea, licornul (ha-unicorius), care are un corn mare 
pe frunte. Şi există, de asemenea, mulţi lei. Şi cînd un 
licorn vede un leu, el îl atrage în apropierea unui arbore 
şi licornul vrea să omoare leul. Dar leul îşi schimbă 
locul şi licornul loveşte arborele cu cornul său şi cornul 
său se înfige aşa de adînc în arbore încît nu, mai poate 
să-l scoată şi atunci vine leul şi îl omoară. ..“ (33, 
p. 586). 

Această legendă a ajuns şi în Floarea Darurilor , la 
capitolul Păcatul Nebuniei. Ea poate fi lesne recunos¬ 
cută, chiar dacă, de-a lungul drumului parcurs de le¬ 
gendă în timp şi spaţiu, licornul a fost înlocuit cu boul 
sălbatic’, iar leul cu .vînătorul: „Şi poţi să aseameni Ne¬ 
bunia pre Boul cel sălbatec, carele după firea lui urăşte 
şi vrăjmăşeşte pururea tot lucru roşu. Şi cînd voru 
vânătorii să’l prinză, să îmbracă cu haine roşii şi merg 
unde iaste Boul, şi îndată Boul de poftă mare ce are 
ca să’i vatăme nimic nu socoteaşte, ci aleargă asupra 
acelora. Iară vânătorii fug, şi să ascund după un co- 
paciu, carele l’au împodobit cu roşii; iar Boul părân- 
du’i că va lovi pre vânători, loveşte cu cornul atâta 
de tare in copaciu, cât să înfige, şi nu poate să’l mai 
scoaţă şi vin vânătorii de’l ucig" (67, p. 62). 

Privită atent, această legendă apare analoagă celei în 
care inorogul e vînat cu ajutorul fecioarei. De data 
aceasta, vînătorul nu mai speculează dragostea inorogului 
pentru fecioară, ci ura acestuia pentru culoarea roşie. 

Relaţia inorog-copac, apare implicit în Bundahish, 
unde unicul corn al inorogului este asemănător aurului, 
e găunos şi cu o mie de ramificaţii mari şi mici, crescute 
pe el. Ca şi cornul inorogului, copacul vieţii şi fructele 
sale, erau considerate ca fiind tămăduitoare şi dătătoare 
de viaţă veşnică. Simboluri arhetipale analoage, arbo¬ 
rele vieţii şi inorogul, apar împreună şi în emblemele 
ermetice ale alchimiştilor medievali. în reprezentările 
grafice ale celor şapte operaţii principale ale procesului 
alchimic, penultima reprezintă licornul întins la rădă¬ 
cina unui arbore, simbol al spiritului vieţii (Spiritus 
Vitae), care arată calea către resurecţie. Ultima dintre 
cele şapte embleme, reprezintă „reînvierea" lui Rebis 
(fiinţă androgină), simbol al pietrei filozofale şi al 
aurului alchimic. 

Dar arborele vieţii, aşa cum am mai văzut, nu este 
asociat în exclusivitate licornului, ci şi altor monştri de 
simbolistică şi factură asemănătoare (cerbul mirific, dra¬ 
gonul, balaurul etc). 

Monstrul şi Arborele vieţii sînt simboluri similare. 
Amîndoi reprezintă forţa vieţii, a procreării şi a vinde¬ 
cării, posedă amîndoi elixirul, alexipharmakonul şi pa¬ 
naceul, amîndoi întruchipează simbolic Prima Materia 
şi Mercurul filozofilor etc. 

* 

Esenţa licornului şi scopul simbolic al vînării sale este 
cornul sau piatra strălucitoare (carbunculus), de pe frun¬ 
tea sa, reprezentări simbolice ale pietrei filozofale. 

„Este un animal care este numit inorog (monocirus), 
El are darul miraculos de a recunoaşte fetele care au 
rămas pure şi adoarme în poala lor. Noi ne procurăm 
inima acestui animal şi o punem pe rana regelui. Noi 
luăm, aceluiaşi animal, de pe osul frunţii, piatra de 
carbuncul car,e creşte sub cornul său." (Wolfram von 
Eschenbach — Parzival, 1875, cf. 33, p. 592). 

Legenda unei astfel de pietre, cu însuşiri miraculoase, 
produse de creierul, inima sau fruntea diverselor animale 
(şarpe, broască, inorog, dragon, cerb), şi care ar dărui 

posesorului sănătate, avere, iluminare, cunoaştere sau 
chiar nemurire, este foarte răspîndită în folclorul şi 
mitologia popoarelor. 

După unele tradiţii, vasiliscul şi aspida posedau car- 
buncul în mijlocul frunţii. Conchistadorii spanioli au 
numit ,,carbuncul“, un mic animal misterios „cu o o- 
glindă lucitoare pe cap, ca un cărbune incandescent" 
(Martin del Barco Centenera, Argentina, 1602, cf. 78, 
P- 34). 

De bună seamă, „piatra ce străluceşte ca soarele", 
dintre coarnele cerbului mirific din basmul Harap Alb, 
poate avea aceleaşi raţiuni simbolice şi origini mitologice. 
Această piatră miraculoasă s-ar găsi şi în creierul dra¬ 
gonului, care trebuie vînat sau decapitat în timpul som¬ 
nului, ca şi cerbul şi inorogul: „(carbunculul) este luat 
din creierul dragonului dar nu se întăreşte transformîn- 
du-se în gemă dacă nu este tăiat capul animalului viu; 
din acest motiv, vrăjitorii, taie capul dragonului ador¬ 
mit. Oameni suficient de îndrăzneţi pentru a se aven¬ 
tura în bîrlogul dragonului, împrăştie grăunţe care au 
fost tratate pentru a-1 adormi şi cînd dragonii adorm, 
capetele le sînt retezate şi gemele smulse" (Isidore de 
Sevilla — Etimologii , sec. VII, cf. 78, p. 34). 

In Istoria Ieroglifică, Dimitrie Cantemir numeşte 
acest „cărbune", padzerh — „un fel de piatră carea în 
şearpe şi în inima cerbului rar iese". (74, p. 18). Se 
pare că acest cuvînt (padzerh), a fost preluat de Can¬ 
temir de la turcescul „badzehr", care înseamnă „zgîrciul 
tare ce se află la rumegătoare, folosit pe vremuri ca un 
medicament" (cf. note la 73, p. 135). 

Vechi credinţe ale diverselor popoare din Europa, 
susţin că în creierul broaştei rîioase (Bufo) s-ar găsi o 
piatră preţioasă (Bufonita), cu virtuţi de alexiphar- 
makon. Se spune, de asemenea, că bufonita şi-ar schimba 
culoarea atunci cînd cel ce o posedă e otrăvit. Shakes- 
peare, în piesa Cum vă place, preia şi el acest motiv 
legendar; broasca rîioasă deşi „urîtă şi veninoasă, poartă 
o piatră preţioasă în capul său". 

Motivul apare frecvent şi în basmele româneşti, sub 
forma şerpilor sau a balaurilor care oferă eroului, ajuns 
în împărăţia şerpilor, „mărgică de sub limbă", sau „măr¬ 
geaua de după măsea", care au darul de a-i satisface 
orice dorinţă. Alteori, carbunculul se află chiar în creie¬ 
rul şarpelui care-1 roagă pe erou să-l decapiteze: 

„Ia taie-mi capiu în patru 

Oe-i vedea, nu te mira 

Mai bine m-ai asculta 

Patru pietre nestemate 

Luminează lumea toată" (56, p. 155). 

Paralel, motivul se găseşte şi în vechi credinţe popu¬ 
lare româneşti, referitoare la „fiertul mărgelei". Toţi 
şerpii din pădure s-ar aduna într-o zi şi mestecîndu-şi 
la un loc balele şi veninul, ar alcătui „piatra scumpă 
sau diamantul, mare cît oul de gîscă". Cel mai puternic 
dintre şerpi, care-i dovedeşte pe toţi ceilalţi, reuşeşte 
să-nghită mărgică, devenind balaur (82, p. 186 şi 56, 
p. 158). 

în diversele sale ipostaze, „piatra miraculoasă", pose¬ 
dată de animale închipuite şi căutată de eroi, este iden¬ 
tică, în esenţă, cu carbunculul din fruntea inorogului, 
Motivul este, desigur, o reminiscenţă a unor vechi cre¬ 
dinţe păgîne legate de zeităţi şi daimoni zoomorfi. 

* 

Am văzut că inorogul era considerat ca fiind cea mai 
blîndă şi cea mai nobilă dintre creaturi, dar şi cea mai 
sălbatică şi fioroasă. Această bivalenţă a simbolismului 
inorogului nu e paradoxală. Cele două ipostaze, opuse 
în aparenţă, converg, în esenţă, întregindu-se una pe alta. 
Cornul tămăduitor şi iubitor de puritate are calitatea 
de a depista răul şi impurul şi de a le răpune. Milosîrdia 
se preface în asprime, blîndeţea se transformă în forţă 
şi vigoare, iar inorogul din blînd şi nobil, devine crunt 
şi răzbunător ca o întruchipare a dreptei judecăţi. Aceas¬ 
tă prefacere se produce şi în sens invers (aşa cum am 
văzut că se întîmplă în simbolistica creştină a inoro- 

gului'j, învederînd că licornul conţine simultan una dintre 
valenţe şi germenul celeilalte. 

în ipostaza sa de animal crunt, sălbatic şi răzbunător, 
apare inorogul în Parabola păcătosului din romanul 
popular Varlaam şi Ioasaf. Iată pasajul, relativ la ino¬ 
rog, din această parabolă, extras de data aceasta din 
Învăţăturile lui Neagoe Basarab către fiul său Theodosie: 
„Deci cei ce-şi alătură cugetele şi-şi petrec viaţa şi traiul 
după voia aceştii stăpîne rele şi fără credinţă, iar de 
bunul şi iubitoriul de oameni Dumnezeu ei cu neînţe- 
lepţiia lor s-au depărtat şi s-au amestecat cu mare bucurie 
în lucrurile lumii şi de cele ce vor să fie n-au socotit, 
nici ş-au adus aminte, ci au petrecut tot în voia şi în 
pohtele trupului, iar pe ocaianicul şi ticălosul suflet l-au 
părăsit, de s-au topit de foame şi au pătimit întunerece 
de nevoi şi de răutăţi, aceştea se aseamănă unui om ce 
fugea de un inorog şi nu putea nici cum să rabde şi să 
tîrpească strigarea şi zbieretul glasului lui cel groaznic 
şi înfricoşat, ce fugiia tare, ca nu cumva să-l ajungă şi 
să-l mănînce. 

(. • • ■ •) 

. . . inorogul semnează moartea, care goneşte să ajungă 
pre tot neamul lui Adam . . (73, p. 208 şi 209). 

Ştim deja că romanul Varlaam şi Ioasaf este o trans¬ 
punere creştină a unei legende budiste şi că toate întîm- 
plările, simbolurile, numele personajelor, parabolele şi 
tîlcurile lor, au fost adaptate după un calapod creştin, 
în acest context este firesc ca inorogul să reprezinte jude¬ 
cata divină, judecata de apoi, rezervată oamenilor — 
neamul lui Adam. Răul pe care inorogul îl vrăjmăşeşte 
şi pe care vrea să îl distrugă este aici omul necredincios, 
păcătos, uitător de Dumnezeu şi negrijitor de suflet şi 
de mîntuirea sa. 

Aceeaşi ipostază a inorogului, lipsită însă de sensul 
mistic-creştin, o aflăm într-un alt roman popular, 
Alexandria: ,,într-o noapte după aceea născu o iapă 
un mânz minunat, roş, cu un corn în frunte de un cot 


203 



şi se ivi într-o coapsă un cap de bou cu coarnele de 
aur şi iar s-a ascuns" (66, p. 17). Ducipal, numele acestui 
cal unicornut, este o degenerare etimologică a numelui 
iniţial „Boukephal" (din cuvintele greceşti bous — bou 
şi kephale — cap). Ducipal crescu frumos dar foarte 
rău, sfîşiind pe oricine se apropia de el, în afară de 
Alexandru. Romanul atribuie astfel lui Alexandru no¬ 
bleţea, puritatea şi calităţile regale şi unicornului darul 
de a presimţi toate aceste însuşiri şi de a le îndrăgi. 
„Şi făcură grajdi de fier şi băgară iapa cu mînzul în 
grajdi (. . .) şi pre cine judeca de moarte, acolo îl băga, 
şi calul cu rea moarte îl omorîia. Şi nimenea nu cuteza 
să se apropie de cal" (69, p. 47). 

Imaginea e asemănătoare cu cea o Minotaurului din 
labirintul construit de Dedalus, dar suportul simbolic 
e diferit. Spre deosebire de Minotaur, Ducipal nu este 
un monstru de o ferocitate şi cruzime oarbă, ci un jude¬ 
cător şi pedepsitor, un distrugător al răului şi un ocro¬ 
titor ai purităţii. Lui îi încredinţează romanul darul de 
a recunoaşte pe ucigaşul lui Alexandru şi de a răzbuna 
moartea stăpînului său: „Iar Ducipal îşi ridică capul 
şi căută preste domni şi văzu pe Levcaduş, cela ce omo- 
rîse pre Alexandru. Şi să răpezi la el şi-l lovi cu cOrnul 
în inimă şi-l puse supt picioarele lui şi-l eălcă pînă îl 
omorî. Şi Ducipal nu să ştiu ce să făcu" (69, p. 155). 

Motivul inorogului-Ducipal a pătruns în literatura 
populară şi folclorul românesc, influenţînd şi împru- 
mutînd noi însuşiri cailor năzdrăvani din basmele popu¬ 
lare ale românilor. Fără să dezvoltăm ideea, semnalăm 
doar paralelismul între Ducipal şi calul năzdrăvan al lui 
Harap Alb şi felul în care aceştia îşi răzbună stăpînii. 

• 

Unicornul nu este deloc un fenomen simplu şi bine 
definit, ci o creatură fabuloasă cu ipostaze şi forme mul¬ 
tiple. Fiinţele unicornute abundă sub diverse forme în 
legendă: cal, antilopă, măgar, dragon; sau în natură: 
scarabeu (Scarabeus sacer), pasăre (Pauxi unicornis), ce- 

taceu (monodon monoceros), rinocer (Rinoceros uni- 
cornis), viperă (vipera ammodites) etc. 

Unii comentatori, a căror opinie o împărtăşim, susţin 
ideea că este improbabil ca inorogul să fi fost în între¬ 
gime un produs al imaginaţiei omeneşti. După W. H. 
Riddell, este mai verosimil „ca un prototip viu să fi 
dat punctul de plecare al povestirii raspîndite de vechii 
călători sau de neguţători traficînd cu ţările îndepărtate, 
înţelegerea greşită a povestirii lor, inexactităţi în trans¬ 
miterea ei, atît de omenească slăbiciune — exagerarea, 
s-au făcut vinovate de restul" (47, g. 61). 

încercaţi să vă imaginaţi, de pildă, ce însemna pentru 
un european din antichitate, sau Evul Mediu, vederea 
unui rinocer din ţinuturile Asiei sau Africii. Sau mai 
mult, ce putea înţelege un om căruia i se povestea despre 
acest animal, pe care el nu l-a văzut niciodată. Am să 
încerc să vă ajut, citînd Pilda a doazeci şi trei: Pentru 
Inorod, din versiunea românească a Fiziologului (1777), 
copiat după texte mai vechi de Andronache Berheceanul, 
ciubucciu în casa lui Manolache Bassarabu, din Bucureşti: 
„Inorodul este o hară foarte mare, având şi trupul ei 
mare şi nasul lui trece peste gură, şi-i ajunge pe suptu 
barbă; şi cînd paşte iarbă, stând în loc o ajunge cu 
limba. Iar dacă vede vreo hară, îndată să ea după dânsa 
de o ajunge şi o gătrunde cu cornul său; şi dacă este 
o gadină mai mica, o tot poartă în cornul său până 
să împunge bine, însă până să şi împute; şi tot îi cură 
untură herăi aceiea în gura lui şi pe limba lui şi aceiea 
este mâncarea lui. Deci să-ţi fie ştire omule, că acesta 
nu poartă grije de mâncare, şi trăieşte" (47). 

Este, credem, suficient de limpede că în acest caz 
modelul inorogului a fost rinocerul. Probabil că acelaşi 
animal ierbivor i-a servit drept model şi lui Marco Polo, 
pentru descrierea unicornului ce vieţuieşte în Indochina 
şi Sumatra. De data aceasta, imaginea e mai puţin fante¬ 
zistă, dat fiind că veneţianul a văzut animalul cu proprii 
săi ochi: „Au mulţi elefanţi şi unicorni care nu-s mai 
mici decît un elefant: au păr ca de bivol, picioarele ca 

ale elefanţilor şi un corn în mijlocul frunţii, alb şi destul 
de gros. Nu fac nici un rău cu cornul, în schimb fac 
cu limba lor încărcată cu spini mari şi lungi. Capul lor 
ca de mistreţ îl ţin întotdeauna în pămînt. Trăiesc cu 
precădere în jurul lacurilor şi mlaştinilor" (89, p. 275). 

Marco Polo, lucid, se miră că acest animal ar fi putut 
genera legenda licornului îndrăgostit nebuneşte de fe¬ 
cioară: 

„[Unicornul] este un animal grozav de urît la ve¬ 
dere; nu are ceea ce se crede că poate fi ţinut în poalele 
unei fecioare" (89, p. 276). 

Dar problema modelului zoologic al inorogului nu se 
opreşte la rinocer, fiind foarte controversată. Riddell, 
căutînd în India un animal sacralizat de vechii hinduşi 
şi cu blana albastră (aşa cum e reprezentat inorogul în 
stampele chinezeşti), se opreşte la antilopa Nylghaw 
(în persană nyl — albastru şi ghaw — bou) — Bose- 
lepbas tragocamelus, ale cărei coarne drepte şi apropiate, 
par din profil unul singur. 

Un alt cercetător al temei, J. H. Hutton, împinge posi¬ 
bila origine a inorogului la o dată nebănuită pînă la el 
(mileniul 2—3 î.e.n.), descoperind pe sigiliile preistorice 
de la Mohenjo Daro, de pe valea Indusului, reprezentări 
de antilope cu un singur corn îndreptat în sus. Se pare 
că nu e vorba de reprezentarea din profil a unor ani¬ 
male bicornute, pentru că acestea sînt foarte exact re¬ 
produse, chiar din profil. Tot Hutton, menţionează un 
vechi obicei al crescătorilor de vite din Himalaya, ce 
consta în sudarea artificială, prin alăturare, a coarnelor 
berbecilor. Sudarea era atît de bine realizată, încît ani¬ 
malele ajungeau să pară că au un singur corn (47). 
S-ar putea ca aceste animale să fi fost modelul reprezen¬ 
tărilor de pe sigiliile de la Mohenjo Daro şi să fi con¬ 
tribuit, şi ele, la înfiriparea legendei inorogului. 

Desigur, că toate aceste ipoteze referitoare la un po¬ 
sibil prototip zoologic al inorogului sînt îndrăzneţe şi 
alunecoase, nesuportînd verificări şi argumentări certe. 

SUMMARY 


This book of mythological commentaries comprises two distinct 
essays, but similar in the approach to the themes. The first one 
(The Garden of the World Beyond) deals with the controversial 
theme of the mythical-historical roots of the fairy-tales. 

Paraleli with changes in the way of life of the societies (e.g. 
transition from hunting to agriculture), the elements of the super- 
strucrure (social orgamization, mychs, rituals etc.) change accordingly. 
This phenomenon acts slower on the myths but more rapidly and 
drastically on the rites as the latter are concret elements produced 
by and intimately interwoven with the economic conditions. The 
rituals and the myths specific to the old way of life are changing, 
depreciating iand <thus their necessiity, impor.tance >and complexity 
diminish. Being superceded by others called for by the new way 
of life, the old ones will either alter their substance and' sacred 
characteristics becoming artistica'hprofane and ludical-profane mani- 
festations, or will vanish without any trace. This process of modi- 
fication of the form, substance and social function of the old 
myths and rituals lasted thoitsands of years so that the conversion 
of the sacred into profane occurred slowly and without being 
perceived. 

The myth sets out on a long journey of desacralization and demy- 
thization, a journey of profane-artistical creation ending with the 
fairy-tale. At its origine, the myth was codified by a'Megories and 
symbols firstly because in the profane world there are no terms 
to describe a sacred experience and secondly because the myth had 
to hide from the profanes the secrets of suich an experience. In 
addition, during this process of profanization the myths had been 
modified by the artistical imagination of a long cham of anonymous 
story-tellers and also by their misunderstanding of the original mea- 
nings of some allegories and symrbols. This misunderstanding resulted 
eicber the elimination of some iniţial elements or their altern ation, 
suibstitution and corvension into elemnts closer to the daily life of 
the story-teller. 

In its development the fairy-tale moved not only in time but also 
in space, and that generated new alterations and superpositions. 
According to Mircea Eliade the myth of one tribe could become 

a fairy-tale for another. The eliminatlon of all these changes and 
superpositions produced by an alien way of life, both in rime 
and space, of those generating the original myth, elimination sup- 
ported by a correct translation of the symbols and allegories can 
le.aid ns tot the precious kernel of truth and history artfully hidden 
and preserved by any genuine fairy-tale. 

To avoid a consideration which could be much to general or 
strictly theoretical, we choose to support our commentaries by the 
Rcxmanian fairy-tale Harap Alb (The White Moor). Our choice 
was imposed by the literary beauty of the fairy j tale, by the com- 
plexity of its iniţia ting scenario and also by the symbolical 
wealth of this epical story. We chose this fairy-tale also because 
of its similarities — both as epical structure and initiating trials 
the hero is subjected to — with other fairy-tales from Europe and 
elswhere, with legends and epics that narrate the wanderings and 
deeds of some mythical heroes (Psyche, Ulysses, Hercules, Jason, 
Theseus, Rama, Siegfried), and with the myths describing the suf- 
ferings of the gods tha.t die and then rise from the dead (Dionysos, 
Osiris, Attis, Jesus). The exact determination of the mechanism by 
which the trials and tribulations of a god or mythical hero have 
become the adventures and trials of a fairy-tale hero is undoub- 
tedly difficult to realize as contributing to this „sublimation" were, 
in fact, a series of heterogenous elements difficult to foresee. As the 
f.ield remain/s open to all 'the assnmptions (whiich, however, are dif¬ 
ficult to check up) a single commentator is not in a position to 
sdlve that delicate problem. The amswer is to be the resuilt of a 
joint effort. Since the sources of informations concerning the eco¬ 
nomic, spiritual, affective and religious life of the archaic man are 
not in excess it is unnatural to neglect the study of the fairy-tales 
as their memory preserves, more or less altered, valuable mythical- 
historical information. 

* 

The second part of the book — Zoosophia — is an essay 
which comments the mythical, mistical, magical or symbolical qua- 
lities attributed by man to animals from times of yore. This dic- 
tionary-essay emphasizes a single aspect of this very complex phe- 
nornen of the zoomythology, namely man’s propensity to associate 
his own moral, philosophical and religious concepts with some 
animals. This propensity was satisfied either by imagining some 
fantastic beings (which are the object of the essay), or by 
exaggerating the powers and qualities of some real animals. The 
fabulous animals imagined by man come to life when agriculture 
and urban civilizations appear, when man’s rektioniship to animals 
ceases to be organic and intimate. The taming of some animals 
and shepherding changed to a certain extern — by comparison 
with primitive societies — the man-animail relation to the advan- 
tage of the first. Anthropozoomorphical and then only anthropo- 

morphical deities begin to appear. The period of fullest develop- 
ment of such beings coincides with the stage of the antique States 
— Egypt, Mesopothamia, India, China and Greece. The oJd Totem 
gods, usually animals, no longer corresponded to the new religious 
patterns. Imagination was thus forced to modify the object of 
worship or only its forms in accordance with the more complicated, 
subtle and abstract mistical-religious concepls. The deities result 
from the merger of two or more animals (po'.izoomonphism) or of 
man and animal (anthropozoomorphism), getting new attributes and 
prerogatives. Thus superstition is „immunized" by the removal of 
the mistical element from the close environmental reality and 
therefore from a sphere were an empirical checking was stil! pos- 
si.ble. This phenomenon becomes neoessary when some dtoubts start 
to impair the nimbus of magic to the advantage of the experience. 
Thus „immunization" is automatically produced by the fantastic 
character itself, attributed to the imaginary animals. They live in 
inacoessible places (usually representations of the World Beyond), 
their appearances are excepţional (Phoenix, Unicorn), they are de- 
fined by cosmical attributes (they swallow the Sun, support vege- 
tation, guard the entrance to The World of Death, uphold the 
firmament with the horns, stop the rain, kill or turn to stone 
everything with their look, etc.). The fabulous aspect of the ima¬ 
ginary animals is amplified by their terrific or only strânge appea- 
rance. 

Another quasicompulsory characteristic of the fantastic structure 
of these imaginary beings is their invulnerability. Indeed, what kind 
of fabulous zoomorphical creature would be that which can be 
hunted at any time, in any way and by anyone just like a simple 
hare? NeverthdLess, nearly every time man’s optimistic psychical 
structure' imposed and imagination found a remedy for what he 
himiself claimed to be impossible. This paradox seems to have been 
delilberately conceived either to make obvious the hero’s superhuman 
condiirion (Theseuis, Heracle®, Siegfried or White M'Oor), who defeats 
beings considered 1 to be invulnerable (Gorgons, Sirens, Minotaur, 
Dragon), or in order to emphasize the heroes’ excepţional condition 
(initiation, ilumination, purification, surpassing of the human con¬ 
dition, etc.). This phenomenon is meant to move the gravity 

center of the myth from the fabulous being on the hero. Man 
deliberately invents terrific and invulnerable creatures enabling him 
to imagine heroes, men like him, able to de'feat or tame them. 

The taste for fabulous and artificial, the joy o.f play in a 

world where anything is possible and everything credible have, of 

course, given free scope to imagination. However, the essence of 

the Symbol was preserved within certain limits, so that men suc- 
ceeded, using these imaginary beings, in creating and handing down 
.a real symlbolic vocabulary and a code like a ianguage that can be 
translated by an i.nitîate. From antiquity until welil after the 

Middle Age, these zoosymbols were used to communicate several 
norms and concepts, hidden from the profane’s eyes and ears. 

Without having the intention to drow up an exhaustive dictio- 
nary, « tried in this essay to synthetize what was written, said, 
thought and believed in respect of some imaginary zoomorphical 
beings (the Basilisk, the Asp, the Phoenix, the Simurgh, the Har- 
pires, the Sirenes, the Griffin, the Roc bird, the Gorgons, the Sa- 
lamander, the Unicorn, etc.) trying to emphasize the way their 
complex symbols were born, developed and used along the cen- 
turies. 

Beskfe the poetical charm of t'^ese creatures-metâphors the force 
and the capacity of expression and secret communication which 
were attributed to this zoomorphical beings during thousands of 
years, seemed essenti.al to us. Product of rniagrnia'tion or belonging 
to the oniric sphere, created by exacerbating some zoological models 
from the surrounding reality or by cumulating all these elements, 
these surrealisSc beings full of Symbol have hâde the mÎ9sion to 
push the expression beyond the borders of the concret. 

The aspirations, obsessions, mistical and moral concepts have 
been exteriorized, transfered and confered on some unearthly beings, 
whose existence was not questioned. The study of their symbols 
can become a way of knowing the mentality, the psychical and 
affective structure, beliefs and superstitions of ours precfecessors. 
Without knowing the complex symbols attributed to the fabulous 
animals we shall not be able to perceive the substance of the 
beliefs, superstitions, hermetic allegories, heraldic signs, myths, le- 
gends, parables or fairy-tales considering them beautyful but un- 
founded, good only to frighten children or to put them to sleep. 

